
I. 


Franjevačka crkva sv. Marije u Bribiru bila je dup- 
kom puna svijeta. Osamnaest mladića, koji su tek 
izašli iz novicijata, čekalo je u svetištu, da položi vječ- 
ne zavjete na ruke svog gvardijana, fra Otona iz Raba. 
Na kamenom oltaru upaljene svijeće su obasjavale 
veliki drveni križ, dok je danje svjetlo jedva pro- 
diralo kroz malene romaničke prozore kao usječene 
u debelim zidovima zgrade. 

Upravo je završila svečana Misa. Narod je još pje- 
vao zahvalnu pjesmu. Fra Oton je s pratnjom ponovno 
izašao iz sakristije i, nakon kratke molitve pred ol- 
tarom, sio na pripremljeni kožnati tronožac, okrenuvši 
leđa žrtveniku. 

Mladi franjevci, u debelim i grubo tkanim smeđim 
habitima i opasani konopcem, pristupali su k oltaru 
i, klečeći pred svojim starješinom, izgovarali riječi 
svečanih zavjeta. 

Na počasnom mjestu u crkvi, tik uz same stepe- 
nice svetišta, stajao je Bogdan Tavelić sa svoja dva 
starija sina, Ivanom i Petrom. Gledao je u prizor, koji 
se pred njim odvijao, ali su njegove misli lutale po 
prošlosti. 

Proteklo je već preko stotinu godina, otkako je 
knez Grgur Bribirski, otac bana Pavla I. Šubića, sa- 
gradio ovu zadužbinu — razmišljao je Bogdan. Tada 

još ni njegov djed, koji im je dao novo prezime po 
svojoj službi tavela* kod bana, nije bio na svijetu. 
Crkva je bila sagrađena — računao je Bogdan — oko 
1245., a djed Nikola je rođen nekoliko godina poslije. 
Sada su svi oni tu prisutni: knez Grgur, Juraj II. 
Banić, ban Pavao, njegova žena Ursa, djed Nikola i 
toliki drugi iz Šubićeva plemena... Svi su ovdje po- 
kopani... 

— Koliko se toga dogodilo otkako su sazidani ovi 
zidovi! — šapne Bogdan Tavelić, zanesen mislima, ko- 
je su nastavljale svoj tok: 

Sjaj Šubićeve kuće bio je već pomračen. Poslije 
kraljevskog uspona bana Mladina, gospodara gotovo 
svih hrvatskih zemalja, ponosnog velikaša, koji je 
prkosio kralju i mletačkoj Republici kao stvoreni vla- 
dar Hrvatske, velikaši su sami sebe oslabili neslogom. 
Koliko god je Bogdan Tavelić bio ponosan na svoje 
rodbinske veze s bribirskim knezovima, tištila ga je 
oporuka bana Pavla II., s kojom je stavio svog ma- 
loljetnog sina Jurja i grad Ostrovicu pod zaštitu mle- 
tačkog dužda. Izbor je bio doista težak: ili se poko- 
riti kralju Ludoviku, kojega su svi Šubići jednostavno 
odbijali kao tuđinca, ili prihvatiti zaštitu Republike, 
Pavao je izabrao ovo drugo, smatrajući da će tako 
bolje naglasiti svoju neovisnost od kralja, koji je sve 
više ograničavao vlast hrvatske gospode. 

—Takva je sudbina maloga naroda — razmišljao 
je Nikola — u kojemu nema sloge. Svi velmože za- 
jedno bili bi jači i od kralja i od Mletaka... 

No tadašnji najmoćniji kneževi, da bi obranili slo- 
bodu ođ presizanja jednoga ugnjetavača, utjecali su 
se drugome. Tuđincima. U tom dubokom klancu, izme- 
đu dvije moći, zamračila se vladarska snaga Šubića. 
Ipak je Bogdan pokušavao opravdati postupak svoga 
rođaka. 

—Ban Pavao nije mogao drukčije postupiti — mis- 
lio je. — Kad su se Zadrani ono bili pobunili, kralj 
je Ludovik sa silnom vojskom bio došao pod grad, da 

uništi bana. Pavao mu se ođupro s oružanim snagama 
i svojim utjecajem na duždevu dvoru. Ali opasnost 
nije time prošla. Ludovik je bio sve moćniji. I da bi 
otklonio kraljev pritisak, oporučno je zaželio, da nje- 
gov sin Juraj i brat Grgur budu podložni duždu, uvje- 
ren da će Mleci braniti njegovu očevinu od kralja 
i njegovih moćnih pristaša, knezova Kurjakovića i 
Nelepića. Ali njegov je plan brzo propao, jer dužd 
nije bio spreman braniti Šubiće nego sebe, i, jer ve- 
ćina hrvatskih velikaša nije pristajala uz planove bana 
Pavla. Pa i neki članovi samog Šubićeva plemena nisu 
bili voljni pokoravati se duždu ili čekati od njega 
milost. Tako je već Pavlov brat Grgur II, popustio 
Ludoviku po savjetu svoje zaove Urse. Uzalud je 
Mladin III. Šubić, gospodar Klisa, nastojao spriječiti 
ulazak kraljeve vojske u Ostrovicu, uzalud je potekla 
krv u beznadnim bitkama, ono što su veliki banovi 
Šubići preko stotinu godina gradili i branili, već je 
bilo propalo. Ostale su samo uspomene, sjećanja na 
borbu za nezavisnost od kralja, uspomene, kojih je 
epilog bio uklesan na grobu Mladina III. u stolnoj 
crkvi sv. Ivana u Trogiru: Heu gemma splendida ja- 
cet hac sub petra... Mladinus magnificus.. Croato- 
rum clipeus fortis...* 


Bogdan je osjetio, kako mu tuga prodire u misli 
i srce 

—Moglo je biti drukčije — uvjeravao je sama se- 
be — da je bilo sloge među velikašima. 


—I ova je crkva spomen na one silne muževe — 
razmišljao je Tavelić, i tada mu iznenada bljesnu 
pred očima prizor, kad je pred ovim istim oltarom 
fra Radovan, bivši bribirski knez, bio 1340. posvećen 
za krbavskoga biskupa. Takva sjaja nije nikada ni 
prije ni poslije ugledala crkva sv. Marije u Bribiru. 


U tom trenutku, kao kad grane sunce kroz široku 
pukotinu u mračan prostor, Bogdan Tavelić je, sa- 


7 


bran i osjetljiv na svaki zvuk i pokret, izjednačio 
svoju prisutnost sa svojim mislima. 

Prema oltaru je koracao visok, mlad redovnik. 
Na njegovu mršavu licu očitovao se lagani umor i 
duboka smirenost. Mladost je bila zatomljena u spo- 
rim pokretima, a zdrava muška ljepota u priprostom 
habitu, koji je redovnika činio višim, blijeđim i snaž- 
nijim. 

— Sine moj! — šapnuo je Bogdan, ali je brzo pri- 
gušio u sebi sve osjećaje i sve misli. 

U potpunoj tišini čuo je sinovljeve riječi, koje je 
izgovarao krepkim i sigurnim glasom: 

—Ja, brat Nikola Šibenčanin, zavjetujem se i obe- 
ćajem Bogu, blaženoj Djevici Mariji, blaženome ocu 
Franji, svima svecima i tebi oče, da ću, dok god 
budem živ, vjerno obdržavati pravila Male Braće, 
koje je potvrdio sveti otac papa Honorij, i da ću 
živjeti u poslušnosti, siromaštvu i čistoći... 

Starješina samostana je zagrlio mlada redvonika, 
a Bogdan je shvatio da je iz njegove blizine zauvijek 
otišlo jedno drago biće. Uza sve što se mirio s ovom 
mišlju već nekoliko godina, tuga je u njemu proklju- 
čala naprasitom snagom, tako da je jedva suzdržao 
suze. Onog inu se časa činilo, da nijedno svoje dijete 
nije tako volio, kao upravo ovog najmlađeg sina, 
nagrđenog tankim vijencem crne guste kose oko oši- 
šane glave. I ne tražeći namjerno uporišta u svojim 
uspomenama, sjetio se dana njegova rođenja, kako 
ga je bila doživjela Marija i on sam. O tome je do- 
gađaju često razgovarao sa svojom ženom, tako da 
su se svi prizori u njegovu sjećanju stopili u nepre- 
kinuti niz slika i uspomena. 


k* + * 


One se noći nad Šibenkom žarilo olujno nebo. 
Kasne travanjske sate uzdrmali su povici strave, žur- 

be, zapomaganja i srdžbe onih, koji su bili istrčali u 
mrak iz svojih već usnulih domova, da gase požar 
crkvice svetoga Križa. 


Odbljesci vatre plesali su po zidovima obližnjih 
kuća i održavali se u mračnim oblicima i valovima 
mrkoga mora podno padine, na kojoj se nalazila ka- 
mena kapela. Crvena svjetlost vatre klizala je pro- 
mjenjivom snagom po pročelju Tavelićeve kuće i ula- 
zila u tamni prostor sobe, u: kojoj je ležala Marija u 
grčevima skorog poroda četvrtog djeteta. 

—Da li su spasili križ, sveti križ? — pitala je, u 
odahu boli, sestru, što je sjedila do njena uzglavlja 
i uplašeno zurila u plamenu noć. 

— Spasit će ga! Budi mirna! — odgovorila je Ka- 
tarina tiho, hineći ravnodušnost i sigurnost. 

Marija je okrenula glavu prema zidu, uz koji je 
bila postavljena kolijevka. Zagledala se časak u ples 
žarkih odsjeva i uzdahnula svladavajući svoju muku: 

—Gdje su mi djeca, gdje mi je muž? 

— NE brini sada za njih — umirivala ju je sestra, 
— Djeca spavaju, a Bogdan s drugim ljudima gasi 
požar. 

Marija je sklopila oči i zaječala isprekidano, tiho 
i bolno, prihvativši grčevito Katarininu ruku. Ipak je 
više mislila na »sveti križ«, u želji da ga spase od 
požara, negoli na sebe i dijete, koje je očekivala. 
Otkako se iz Velima preselila u Šibenik, za nju je 
raspelo u obližnjoj crkvici bilo središte cijelog njezina 
života, Pred njim je često klečala i molila za svoju 
obiteljsku sreću i za pokoj svojih mrtvih, za ta dva 
svijeta, u kojima je svitalo i zapadalo sunce njene 
ljubavi. 

Od obale okovanog mora u šibenskom zaljevu, pa 
sve do crkvice sv. Križa dugi niz ljudi prenosio je 
vodu u svakojakim posudama. Vatra je gorjela i 
plamsala, kamen se crnio u dimu. Oganj je pucketao i 

šumio poput navale jakoga vjetra, rušio izgorjele 
grede, i... voda je bila nemoćna da spasi malenu ka- 
pelu. 

Bogdan Tavelić, dodajući posude vode susjedu, 
gledao je neprestano u vrata crkvice. Na njegovu 
znojnu i užarenu licu odražavala se tuga, umor i za- 
brinutost. 

— Treba spasiti križ! — povikao je odjednom vid- 
jevši kako je val ognja prekrio oltar u kapeli. Pre- 
kine lanac ljudi, koji su prenosili vodu, i zakorakne 
prema crkvici. 

Susjed Kukar ga čvrsto uhvati za rame, povuče 
natrag i reče srdito: 

—Treba spasiti tvoju i ostale susjedne kuće od 
požara! 

Bogdanu su ove riječi približile misli k ženi i nje- 
nu očekivanju. Ponovno uđe u red, da nastavi posao, 
ali u istom trenutku mukli udarac okameni njegove 
pokrete. Kroz vrata kapele sukljala je vatra pojača- 
nom snagom. Iskre su vrcale u noć. Veliki križ se 
srušio na užareni kameni pod i gorio. Začas je zanije- 
mio žamor ljudi i Nikoli se pričinilo, da čuje plač 
djeteta. Ali se nije ni pomakao sa svoga mjesta. Bilo 
mu je kao da u onoj vatri vidi bolno lice Raspetoga, 
kako ljubi zemlju i oganj. A zatim je huknuo gust 
i crn dim kroz vrata i krov i utrnuo za nekoliko tre- 
nutaka žarke odraze vatre. Ljudi su ustuknuli. Crkvi- 
ca sv. Križa je iščezla u dimu i novom plamenu. 


U Tavelićevoj kući novorođenče je usnulo svojim 
prvim snom. Odbljesci vatre palili su se i gasili oko 
kolijevke, nad kojom je lebdio nepomični pogled za- 
brinute majke. 


U sobi je vladala tišina. 


Samo je travanjska noć ispunjala prostore povi- 
cima i jaukom onih, koji su nastojali spriječiti, da se 
požar ne proširi naokolo. 

ž* * *+ 


Bogdan se prenuo iz svojih misli, kad je k njemu 
prišao fra Nikola raširenih ruku, da ga zagrli. U crkvi 
sv. Marije je već vladala mrtva tišina, ali je pred 
njom žamorio svijet, koji je izašao nakon obavljena 
obreda. 


Bogdan je čvrsto zagrlio sina, a zatim mu se za- 
gledao u vedro, nasmijano lice, u namjeri da ga po- 
ljubi. Gledao je redovniku u oči i nije mogao izbrisati 
iz misli zapaljeno, oboreno i raskomadano propelo u 
crkvici sv. Križa u noći rođenja njegova miljenika i 
mezimca. 


— Veseli se sa mnom, oče! — rekao mladi re- 
dovnik. No i u njegovim očima pojavi se sjena tuge, 
dok mu je neki unutarnji glas govorio: »I svaki onaj, 
koji ostavi kuću, ili braću, ili sestre, ili oca ili majku... 
radi moga imena... zadobit će vječni život...«* Osta- 
viti, odreći se, povući se iz svijeta, krotiti želje i 
nagone, pedepsati maštu i tijelo — u tome se nalazilo 
značenje onoga dana. Žrtva je tek započeta, žrtva, 
koja ne pozna polovičnosti, koja mora biti potpuna 
i koja ne bi bila žrtva, kad ne bi bila teška, duga, 
mučna i trajna. 


—Nisam žalostan — odgovori rastreseno Bogdan 
i pokuša se nasmješiti. Njega su samo taknule sinovlje- 
ve misli, jer je u njemu ključala bol rastanka, gu- 
bitka. Bojao se, da mu ne zadrhta glas, da ne izda 
snagu borbe, koja se odjednom raspojasala u njego- 
voj duši. I kao da se brani od tuge, što mu je ranila 
sve misli, svrne pogled k središtu svetišta, na ploču, 
na kojoj su bile uklesane samo dvije riječi Ad re- 
surrectionem*. I tada mu se pričini, da je samostan 
zapravo bezimeni grob živih ljudi, koji su se poko- 
pali onog časa, kad su se uputili k uskrsnuću. Pa ipak 
u tim samostanima se izgrađuju slavna imena, koji- 
ma se diči Red i kršćanski svijet, kao što u tim be- 

zimenim grobovima počivaju sveci, kojih se uspome- 
na ne zaboravlja. 

—I fra Andrija je ovdje — promuca Bogdan pod 
utiskom novoga naleta misli i uspomena. — Koliko 
bi se veselio, da je doživio ovaj dan i vidio te u fra- 
njevačkom habitu. 

Nikola je dobro poznavao očevu pobožnost prema 
fra Andriji iz Drača, koji je ne samo u Bribiru, nego 
i u Šibeniku i u cijeloj hrvatskoj franjevačkoj pro- 
vinciji bio općenito štovan kao svetac. Nikola je bio 
uvjeren, da je upravo ovaj odnos između njegova oca 
i ovog Božjeg sluge utjecao, da se njegovu zvanju 
nije nitko ozbiljno protivio. I u znak zahvale uze oca 
za ruku, rastvori vrata niske ograde prezbiterija i 
približi se zajedničkoj grobnici bribirskih franjevaca. 

— Blaženi Andrija Dračanin zaštićuje nas svojim 
zagovorom, oče! — reče tiho. — Moli, da nam Bog 
dade snage i ustrajnosti na putu k vječnosti. Svatko 
treba preuzeti i vjerno ispuniti svoj zadatak. Ti imaš 
svoj križ, a ja sam danas uzeo s radošću na rame moje 
raspelo, da budem na njemu propet s Kristom. 

Bogdan se opet zagledao u svog sedamnaestogodiš- 
njeg sina i u tom trenutku mu se pričinilo, da mu 
je svo njegovo djetinjstvo samo bilo povjereno na 
brigu. Ove svečane riječi, koje su bile izrečene kao 
naučene, kao neiskrene, sjetile su ga one izreke fra 
Andrije: »Bog zna, — bio je rekao fra Andrija nakon 
što je krstio dječaka — kakva ga budućnost čeka! Ali 
križ ga neće mimoići!« Upravo ova suglasnost bla- 
ženikovih i fra Nikolinih riječi prisjetila je Bogdana 
na drugu izreku starca franjevca, kojom je bio zasje- 
nio veselje dana krstitaka maloga Nikole. 

Fra Andrija je onda, sjedeći za stolom u blago- 
vaonici Tavelićeve kule (kad se bila razišla družina, 
koja je pratila mališana od krstioniće župne crkve sv. 
Jakova do kuće). zaplakao nad sudbinom crkvice sv. 
Križa. Bogdan se vrlo dobro sjećao, kako se fra An. 

drija ustao, sitnim i umornim staračkim koracima 
prišao k prozoru, s kojeg su se vidjeli crni zidovi 
crkvice, a zatim se nagnuo nad kolijevku i palcem 
učinio znak križa na dječakovu čelu. 

—Gledam ovo dijete i vidim serafa u plamenu! 

II. 


Pri koncu zime 1366. stigla je u bribirski samostan 
vijest o smrti ciparskoga kralja Petra. Snijeg, koji 
je bio u nekoliko mahova napadao one godine, već 
je bio okopnio. Dolina je odisala svježinom, zelena i 
svijetla, a neke su njive čak već bile prekopane za 
sijanje i crnjele se kao velike zakrpe među zelenim 
livadarna. Samo je uz rubove šumaraka i u škrapama 
još bilo tankog šupljikastog snijega, sličnog bijeloj 
morskoj pjeni u pličini. Jutro, prozračno i šutljivo, 
rastvaralo se iznad obronaka Bukovice, izbijeno i 
pročišćeno studenim sjevernjakom. 

Poslije konventualne Mise, za doručkom, starje- 
šina klerika fra Julijan iz Drage, saopćio je svojoj 
franjevačkoj obitelji, da je križarska vojna pape Ur- 
bana V. završila neuspjehom: 

—Tako se još jedan pokušaj — rekao je zamišljen 
— da Sveta Zemlja rastvori vrata hodočasnicima iz 
kršćanskih država izjalovio, i Bog zna, kada će se 
opet pružiti nova prilika za oslobođenje svetih mjesta. 
Martirologij našega Reda se povećao, jer su mnogi 
od naše braće u Palestini primili palmu mučeništva. 

Kada je papa Urban V. — prije nego je odlučio 
vratiti se iz Avignona u Rim — zamislio ovu kršćan- 
sku vojnu, fra Nikola Tavelić je bio još u očinskom 
domu u Šibeniku. Sjećao se, kako su prije tri godine 
ušle u šibenski zaljev mletačke galije s nekoliko ti- 

suća vojnika i s više stotina konja, koje su onoga 
istoga ljeta trebale stići na otok Rod. Nedugo nakon 
toga pročulo se, da su križari osvojili Aleksandriju i 
da namjeravaju doprijeti do obala Palestine, a zatim 
uznapredovati prema Jeruzalemu. Ali onda je naglo 
preminuo papin legat Talleyrand, a malo poslije i 
Ivan II. Dobri, francuski kralj i papin rođak, koji je 
bio vođa križara. No koliko su god ove vijesti bile 
uzbudile kršćanski svijet, ipak je ostala duboka nada, 
da će vojna uspjeti. Talleyranda je zamijenio čuveni 
propovjednik, kretski nadbiskup Petar Tomas, a Iva- 
na II. ciparski kralj. 

Ovo su bile posljednje vijesti, koje je fra Nikola 
radi strogih pravila u godini kušnje i pripreme na- 
čuo prije nego je ušao u novicijat. Malo kasnije — 
redovnički život — nisu više dopirale do njega i nje- 
govih drugova vijesti iz svijeta. Ali to nije predstav- 
ljalo nikakvu osobitu žrtvu za mladog redovnika, jer 
je ubrzo spoznao, da treba iskoristiti svaki trenutak 
u razgovoru s Bogom, slušati nadahnuća u tišini i 
sabranosti i osnažiti svoje zvanje vjernog sljedbenika 
Asiškoga Sirotana. 

Prvih dana novicijata sve mu se činilo lako, po- 
trebno i, dapače, naravno. Oduševljenje, da je postao 
franjevac, preplavilo je i umrtvilo sve teškoće stvar- 
noga života. Strogost, jednoličnost i težina dnevnoga 
rada i ponašanja bili su za njega u početku odsjev 
onoga, što je i očekivao, kad je napustio svijet. No 
malo zatim nadolazili su kao u valovima časovi teško- 
ća, napasti i sumnje. Javljale su se uspomene zao- 
grnute tugom za kućom i rodnim gradom, za slobo- 
dom, koja nije bila okovana nikakvim posebnim pra- 
vilima, nego samo savjetima brižljivog oca i dobrih 
učitelja. Mašta ga je nosila po doživljenim iskustvi- 
Ina i po nedoživljenim mogućnostima, borila se s nje- 
govim otporom, rasla u naivne apsurde, u kojima su 
se prostirale sjene sebičnosti. Tada bi ga zaskočile 
sumnje, koje su uspoređivale strogost stvarnoga ži- 

vota, života koji je provodio, s lakoćom i zamamnji- 
vim obećanjima, što ih je gradila mašta. 

U tim časovima Tavelić je sumnjao u sigurnost i 
snagu svoga zvanja, u potrebu ovog odvajanja od svi- 
jeta i u svoje vlastite snage da izdrži do kraja. Či- 
nilo mu se, kao da se nalazi u hladnoj i osamljenoj 
tamnici, izvan koje sve što postoji blista od ljepote, 
sreće i slobode. 

Ali se nije prepuštao tim mislima. Nikola ih je 
svladavao ispunjajući još vjernije, točnije i predanije 
sva pravila samostanskog života. Nastojao je svom 
snagom razbora i vjere što dublje ponirati u Božje 
prisustvo, prebroditi poteškoće, prilagoditi se na glad, 
zimu, samoću i strogost i prodrijeti do one granice, 
na kojoj se jasno vidi smisao sjedinjenja sa Stvorite- 
ljem. 

Ali napasti ga nisu ostavljale. U njemu se na ma- 
hove bunila mladost, ili su izvirale iz prošlosti neo- 
dređene misli i gotovo nepoznate želje. Katkada je 
razum — nepokoran vjeri i volji — nadglašavao nje- 
govu poslušnost nanoseći buntovne misli, koje su ina- 
če bile strane njegovu biću. Zato ih Nikola nije slu- 
šao, svjestan, da je sam izabrao put evanđeoskog 
savršenstva i da se u tom slobodnom izboru posve- 
ćenja Bogu nalazila njegova najsavršenija i najpotpu- 
nija sloboda. Ipak borba nije bila laka, niti je fra 
Nikola zamišljao, da će prestati na neki čaroban na. 
čin. Znao je, da je bitka s nagonima toliko duga, ko- 
liko bude trajao njegov zemaljski život, i da u njoj 
— a ne izvan nje — rastu zasluge, jedine, koje čovjek 
može nadodati zaslugama Otkupljenja. Zato je tu 
borbu vodio radosno i postojano i u svakoj svojoj 
pobjedi spoznavao sve jasnije, da mu je sam Bog 
saveznik, Bog, bez kojega bi svaki asketski život bio 
pusta tlapnja. 

Sve ga je podsjećalo na Stvoritelja: braća, crkva, 
livade, šumarci, ljudi, životinje. Pa čak i napasti, koje 

nisu mogle svladati njegovu ljubav i radost, nego su 
mu služile, da se još više uzdigne u svojoj težnji k 
intimnosti s Bogom. Običavao ih je odbijati uz pod- 
smijeh, kao čovjek, koji se ruga s nečim nemoćnim. 
Ali kad bi uzburkale njegov mir i sigurnost, običavao 
je — u bilo koje vrijeme dana i noći — ući u sa- 
mostansku crkvu i provesti dugo u molitvi pred Go- 
spinom slikom. Ovi su trenuci bili pravi pravcati 
razgovori bez riječi. U njima je Nikola iznosio svoje 
poteškoće i borbe, molio za svoju redovničku braću, 
domovinu i sebe i kao pustinjak, koji sluša govor 
svoje savjesti u nepomućenoj tišini duhovnoga i stvar- 
noga mira — osjećao je, kako u njegovu dušu silazi 
snaga i sa snagom utjeha, sigunost i smionost. 

Jednom takvom prilikom, dok je sam klečao u 
crkvi, pričinilo mu se, da se Gospin lik nasmješio, i 
da je mračni prostor svetišta oblila neka tajanstvena 
svjetlost. I čuo je glas, jasniji od glasa svoje savjesti, 
koji mu je govorio: 

—Nisu uzaludne tvoje borbe. Bit ćeš moj aposto] 
među nekršćanima. 

Tavelić o tom svom doživljaju nije rekao nikome 
ni riječi, osim svom ispovjedniku. Ali fra Julijan kao 
da nije polagao nikakvu važnost ovom mladićevu po- 
vjerenju. Mjesto svake rasprave i dokaza, samo je 
savjetovao: 


—Ne misli više na to. 


No u svojim mislima iskusni je redovnik zahvalji- 
vao Gospi na njenoj objavi, vjerujući čvrsto u Niko- 
linu iskrenost i u vjerodostojnost njegove pripovijesti. 
Bilo je nemoguće, da zdrav, naravan i razuman mla- 
dić vidi i čuje utvare, da zabludi u neki bolesni misti- 
cizam ili da se zaplete u lažna priviđenja. 


Ispočetka je Nikoli bilo teško ne misliti na do- 
gađaj, koji ga je ispunio hrabrošću i sanjama. Bio 
je svjestan stvarnosti, koju je doživio i koja je u nje- 

govu srcu upalila ljubav za sve one ljude, koji ne 
poznaju Krista ni njegove spasonosne nauke. Vidio 
je Gospin smiješak, rasvijetljenu crkvu i čuo je jasno 
sluhom i tvarno riječi sa slike. Zato je dugo trebalo, 
da u sebi nadglasa vlastitu savjest fra Julijanovim 
savjetom, koji je shvatio i nastojao održavati kao za- 
povijed. No konačno je poslušnost ipak pobijedila. 


—Bog nam najjasnije govri preko naših duhovnih 
starješina — tješio je sama sebe — Bit će za moje 
dobro da ne mislim na ovaj moj najmiliji doživljaj, 
kad je takva Božja volja. 


Prinesao je odlučno i svjesno ovu žrtvu, siguran 
u njenu vrijednost i potrebu i tako konačno prigušio 
u sebi pritajeni bunt odbijajući od sebe pomisao na 
ovaj događaj, kao što se odbija bilo koja druga napast. 
Samo je u njegovoj duši ostala bistra i neizbrisiva 

radost Gospina smiješka i želja za misijskim radom. 


Ali kad je sada, nakon više od pola godine, čuo 
vijest o propaloj križarskoj vojni, prizor iz crkve mu 
je ponovo obuzeo svijest. 


—Možda će moj put završiti u Svetoj Zemlji — 
pomisli. I nadovezavši na ovu drugu misao reče po- 
luglasno: 

—Božja je riječ moćnija od mača! 


»Mač je zaista — mislio je dalje — toliko neposto- 
jan i slab koliko je i okrutan. Križari su napustili 
Aleksandriju i vratili se na Cipar. Bile su im preče 
vlastite korisi nego konačni cilj njihova vojnog po- 
hoda. Pustolovi su bili zadovoljili svoje želje i račune 
i time je bilo sve završeno. Razočaran i potišten Pe- 
tar, ciparski kralj — jedina ličnost koja je mogla 
zaustaviti rasulo vojske — svisnuo je od tuge i boli. 
Tako. je propala križarska vojna pape Urbana V.«. 


—Božja je riječ moćnija od mača — ponovio je 
Nikola glasno, tako da su ga mogli svi čuti. 

Otac Julijan se osmjehnuo dobroćudno, jer je shva- 
tio na što Tavelić misli. Prihvati riječi svoga učenika, 
da ih nadopuni: 

—žŽeljeti nasljedovati Krista s najvećim savršen- 
stvom i pregorjeti vlastiti život za spas duša, to je 
bio vrhunac zamisli našega Serafskog Oca... 

U Tavelićevim očima bljesnuo je sjaj radosti i 
zahvalnosti. Zagledao se u svoga ispovjednika očeku- 
jući, da će još nešto reći, što bi samo on razumio, i 
što bi ujedno otklonilo zabranu, koja mu je zastrla 
viđenje u crkvi. Ali fra Julijan je samo nadodao: 

— Franjevački »Mir i Dobro« krajnja je suprotnost 
ratu i uništenju, u što su zašli križarski pohodi. Od 
ove dvije suproinosti konačno će pobijediti ona, koja 
se zasniva na Evanđelju: Mir i Dobro! 

III. 


Nad mračnom Bukovicom, između ruba gorskih 
visova i crnog oblačnog neba, pružalo se nepomično 
žuto svjetlo ljetnoga svanuća. Trenuci su prolazili 
bez promjene, bez glasa, u tišini ranoga buđenja, u 
kojemu sjene još uvijek skrivaju tajne noći, miris od- 
morene zemlje i ljepotu odahnule prirode. Činilo se 
kao da nikada neće razdaniti. 

Na jednom od obronaka bukovičkog prigorja po- 
nosno se kočio utvrđeni Bribir sa svojim oblim kula- 
ma koje su se rumenjele u mraku taknutom žutim 
praskozorjem. Prostrani banski grad i njegovi dugi i 
visoki bedemi bili su sagrađeni od sivog i crvenkastog 
kamena, što su ga s vrelih litica Krke donosili — 
prije tri stoljeća — najamnici hrvatskoga kralja Stje- 
pana II., oca Petra Krešimira. Kneževa palača s grad- 
skom crkvom isticala se u sredini grada nad ostalim 
građama i odražavala se na jutarnjem obzorju siva i 
teška. Više je slična na začarani i zdepasti zamak, 
nego na kakvu raskošnu palaču. Već gotovo dvadeset 
godina u njoj nije nitko stanovao osim bribirskog kne- 
za Ivana Jurišića, za kojega se govorilo da je poludio. 
Zapravo ga nitko nije već dugo viđao, budući da je 
vrlo rijetko, i to samo noću, izlazio iz palače. Otkako 
je Juraj III. Šubić, u zamjenu za Ostrovicu, dobio od 
Ludovika kraljevski grad Zrinj, na bribirsku palaču 
pala je šutnja i pustoš. Tek bi katkada netko od Ugro- 

vića iz Roga došao u Bribir, da svojim prisustvom u 
njemu potvrdi obiteljsko pravo na nasljedstvo. Ali je 
i tada zamak ostajao zatvoren, tih i mračan, 

Onoga jutra, netom je zazvonilo veliko zvono na 
samostanskoj crkvi sv. Marije, u jednom prozoru pa- 
lače upalilo se slabo svjetlo voštanice. Nedugo zatim 
izašao je knez Petar Ugrinić bez ikakve pratnje na 
trg i uputio se prema gradskim vratima. Njegovi su 
koraci odjekivali praznim i tamnim pločnikom i ranja- 
vali tišinu oblačnoga svanuća. 

S gradske kule na vratima oglasio se snažan glas: 

—Tko je Božji? 

—Knez Petar Ugrinić. 

Nekoliko trenutaka je opet zavladala tišina, a za- 
tim su zaškripali kotači s lancima, dok se s vrata po- 
lagano spuštao drveni most. I kad je kroz rastvoreni 
poluluk prodrlo jutro u zasjenjenu gradsku ulicu, 
knez je nastavio svoj put. 

Pred crkvom sv. Marije čekao ga je bilježnik 
Lučkoga Stola iz Podgrada, Vladiha Jurjev Karinja- 
nin. 

— Da li si pripremio darovnicu? — upita knez 
mlada i gorostasna plemića, koji mu je pošao ususret, 
da ga pozdravi. 

— Ovdje je, — odgovori Karinjanin i pokaže smo- 
tak pergamene, što ga je držao u ruci. 

— Danas je Gospin blagdan, pa bih htio razvese- 
liti ove franjevačke siromašne redovnike... 

— Želiš li pročitati povelju prije nego li je predaš? 

— Pročitat ćemo je u crkvi — odgovori knez i po- 
kuca snažno na samostanska vrata. 

— Još je rano. Možda nam neće otvoriti — pri- 
mjeti bilježnik. Ali jedva doreče, kad se na vratima 
pojavi čovječuljak u redovničkom habitu. 

— Koga trebate, plemenita gospodo? — upita go- 
tovo uplašeno. 

— Htio bih govoriti s fra Otonom iz Raba — od- 
govori Ugrinić i uđe prije negoli mu je brat vratar 
ponudio. 

— Fra Oton i ostali redovnici upravo će sada ući 
ukor... 

U dnu hodnika pojavljivale su se dvije po dvije 
sjene, dok cijeli prostor nisu ispunili zakukuljeni 
franjevci i mrmor njihove zborne molitve. Redovnici 
su koračali tiho i polagano i nestajali u suprotni kraj 
hodnika. S njima su se gubile i riječi Gospine himne, 
koju je bila izgovorila, kad je ulazila u Zaharijinu ku- 
ću. Zadnji u redu išli su fra Oton iz Raba i fra 
Julijan iz Drage. 

— Fra Otone! — pozove tiho knez. 

Starac zastane i pogleda upitno Ugrinića i Kari- 
njanina. 

— Koje vas dobro nosi, gospodo? 


— želim izvršiti zavjet, koji sam obećao Gospi 
lanjske godine, kada sam u Bosni pao ranjen u borbi 
s Tvrtkovim bratom Vukom. 

— Sudjelovao si u buni? 


— Ne. Branio sam Tvrtkova prava, koje mu je si- 
lom osporavao kralj Ludovik i vlastiti brat. 


— Ali ti nisi Bosanac... Govoriš kao da si odavle! 

— Ja sam knez Petar Ugrinić, iz roda Šubića... 

Fra Oton se nakloni i reče: 

— Oprosti, kneže. Nisam te prepoznao. 

— Nije važno tko sam, nego pošto sam došao — 
odgovori Ugrinić uz smiješak. 

— Ah da, rekao si, da želiš ispuniti neki zavjet. 
Što hoćeš, da ja uradim? — upita fra Oton. 

— Želim, da pred Gospinim oltarom i pred tvo- 


jom redovničkom zajednicom pročitaš ovu povelju i 
prihvatiš moju darovnicu. 

Ni jednim kretom Oton iz Raba nije pokazao iz- 
nenađenje ili radoznalost. Poznavao je čestitost kneza 
Ugrinića i to je za sijedog redovnika bilo dovoljno. 
Uzme pruženi smotak pergamene i, uputivši se hodni- 
kom prema crkvi, reče: 


— Slijedi me, plemeniti kneže! 


Redovnici su u crkvenome koru stojećke čekali 
starca gvardijana. Ali Oton ne ode na svoje mjesto, 
nego stane pred oltar, razmota povelju i pri svjetlu 
voštanice, koju mu primakne brat vratar, počne či- 
tati: 


— U ime Presvetoga Trojstva: Oca, Sina i Duha 
Svetoga, Ja Petar Ugrinić, gospodar grada Roga i 
okolice, darujem bribirskoj franjevačkoj zajednici svoj 
posjed, otok Visovac, zvan Lapis Alba, koji se nalazi 
u blizini Roškoga slapa, u znak svoje vječne zahval- 
nosti Majci Božjoj i svetome Franji, koji me oslo- 
bodiše očite smrti u Kreševu na izvoru Plive, kad sam 
na Veliku Gospu 1366. branio Tvrtkov Sokolgrad od 
pobunjenika... 


* *# *& 


Između petorice redovnika, koji su bili izabrani, 
da na Ugrinićevu dobru na Visovcu utemelje samo- 
stan, nalazio se i Nikola Tavelić. 


— Ti ćeš otići s fra Mladinom u naš novi samo- 
stan — rekao mu je Oton iz Raba — Tvoja će briga 
biti priskrbiti, što vam bude potrebno za dnevno iz- 
državanje. 

Gvardijanova zapovijed je značila: prositi po oko- 
lici a možda i u samome šibeniku. Tavelić je. zami- 
šljao susret sa svojim nekadašnjim prijateljima i vrš- 
njacima, koji su dobro poznavali ponos plemićke Ta- 
velićeve kuće. Sada će bos, zakukuljen, opasan konop- 
cem i neugledan obilaziti od vrata do vrata, moliti 

milostinju, izvrgavati se porugama i poniženjima, slu- 
šati prigovore ili divljenja. 

U tom času osjeti, kako u njemu smalaksava ona 
odlučnost, što ju je bio prikupio u godini novicijata 
i poslije pod zaštitom tišine i mira bribirskoga sa- 
mostana. I sumnje u vlastitu spremnost na žrtve obu- 
zmu čitavo njegovo biće i prvi put, otkako je stupio u 
Red, zaželi, da ga poglavar oslobodi dužnosti, koju 
mu je namijenio. Gotovo neprestana šutnja, glad i 
težački posao na oranicama samostana pričinili su 
mu se kao zabava u usporedbi s onim, što ga čeka. 
Njegov momački svijet i mašta još nisu bili oslobo- 
đeni taštine. Ali nije rekao ni riječi. »To je samo po- 
četak«, pomisli svladavajući uzbuđenost i kleknuvši 
pred gvardijanom poljubi starcu ruku. 

Nekoliko dana nakon toga otac Mladin, s još dva 
svećenika, Nikolom i bratom vratarom bribirskoga 
samostana, uputi se prema Skradinu. Jedva je bilo 
prošlo podne. Sunce je žarilo pokošene livade, žute 
sjenokoše i obrezane vinograde. U daljini je titrao 
zrak nad vrućom zemljom, ali se ništa drugo nije po- 
micalo. Žega je palila i otežavala korake bosonogih 
franjevaca, koji su se spuštali niz Banpolje po bodlji- 
kavim utrenicima prema šumarcima doline Ravnih 
Kotara. 

Išli su šutke, dok fra Mladin nije prozborio: 

— Brate Nikola, idi ti prvi, da nam pokazuješ put. 


Tavelić se prene iz svojih misli, ali ih odmah i 
nastavi, jer se svećenikova primjedba podudarala s 
njihovim tokom, 

— Mogli bismo se spustiti do rijeke Čikole i u 
sjeni jablana i breza nastaviti put prema Skradinu — 
reče požurivši, da prijeđe red. Tek je tada osjetio, 
kako mu se grubo sukno lijepi za oznojeno tijelo i 
kako ga omamljuje podnevna žega. A zatim nastavi: 


— Ali put je onuda dulji... 

— Ići ćemo kraćim putem — odluči fra Mladin. 
— Dobro će nam doći malo ljetnoga sunca i pokore. 

Nikola je shvatio, što je htio zapravo reći njegov 
novi poglavar. Pokornički život franjevaca se čeliči 
na ljetnoj žegi i u zimskoj studeni — mislio je. Znoj 
mu je palio oči, i činilo mu se, kao da mu je oteščao 
debeli habit, ali je prigušio u sebi glas prosvjeda. Otac 
Mladin je za njega, od onoga časa, bio njegova pamet 
i savjest, starješina, s čijih usana govori sam Krist. 
I kao da u sebi želi ušutkati napast, koja je htjela 
opovrgnuti ovo uvjerenje skovano voljom, a ne razu- 
mom, zapjeva Franjinu pjesmu suncu kao da je psa- 
lam: 

— Svevišnji, svemogući i dobri Gospodine! Neka 
ti je hvala i slava i čast i svaki blagoslov... 

— Samo je tvoja, o Svevišnji, ova hvala i slava 
— nastave zajedno s njim ostali redovnici — i nije- 
dan čovjek nije dostojan da te zazove po imenu... 
Da si hvaljen, moj Gospodine, radi svih tvojih djela, 
a osobito radi uzvišenoga gospodina Sunca... Ono 
nam donosi dan i daje nam svjetlost. Neizrecivo je 
lijepo i njegov sjaj blista u raskoši... 

Pjesma se razlijegala dolinom, na koju je bila pa- 
la pustoš ljetnoga popodneva, miris pokošena klasja 
i dah daleka Inora. Umor je iščezao u zanosu pjevane 
molitve i himne, u radosti vedrih duša, koje su sla- 
vile Stvoritelja u njegovim stvorenjima i u mrtvlje- 
nju vlastitoga tijela. 

Nakon dobra dva sata hoda redovnici su stigli 
pred Skradin, koji je, okružen sivim zidinama, poči- 
vao među pitomim brežuljcima posutim maslinicima 
i vinogradima. Ušli su u grad i uputili se dugom grad- 
skom ulicom prema suprotnom izlazu kao kroz kakav 
kameni klanac usijan sunčanom toplinom. Grad se či- 
nio kao da je napušten. Tek bi katkada prošao po ko- 
ji bosanski vojnik i s poštovanjem pozdravio redov- 
nike. 

Nasuprot grada nalazio se franjevački samostan 
sv. Ivana Krstitelja, koji je 1299. bio podigao hrvatski 
ban Pavao Šubić. 

— I ovdje se nalazi slava tvojih predaka — pri- 
šapne brat vratar Taveliću, kad su među čempresima 
ugledali samostan. 

— Ta je slava prošla. Ostala je samo neprolazna 
slava, slava našega Gospodina — odgovori mladić. Ali 
u sebi osjeti tihu tugu. Čitavim putem od Bribira sva- 
ka stopa zemlje, svaki kamen i svaka gradina podsje- 
ćali su ga na tu nekadašnju slavu, koja se bila utrnu- 
la, da bi u drugom hrvatskom kraju zapalila novu 
luč svoje moći. 

Ušli su ravno u crkvu, a zatim, nakon kratke mo- 
litve, u samostan. 

— Dolazimo iz Bribira — rekao je Mladin starje- 
šini skradinskog samostana — na putu u Visovac. 

— Pa što ćete na Visovcu, u onoj samoći? — upi- 
ta začuđeno redovnik. 

— Šalje nas fra Oton na novu zadužbinu kneza 
Petra Ugrinića. 

Redovnik se osmjehne: 

— Blaženi će vam biti dani u tamošnjem zelenom 
raju — reče, a njegove vodnjave staračke oči zapali 
radostan sjaj. — Ali sad sjednite i odmorite se! Od- 
mah ću vam donijeti kruha i vode. 


* o o* 


Već je popodne bilo na odmaku, kad su petorica 
bribirskih franjevaca nastavili put. Žega je bila po- 
pustila, a iz Krke, uz koju su išli, dizao se svježi, 
oprani zrak. Već su izdaleka čuli šum Skradinskog 
Buka, dok ga konačno s jedne visoke litice, obrasle 
mahovinom i bršljanom, nisu ugledali. Zastali su. 
Pred njima, u daljini, prostrla se veličanstvena slika 

širokoga slapa, u kojemu je sunčani zalaz procvjetao 
u stotinu živih boja. Slap se rušio s blistave visine 
niz pet golemih stepenica u bijelu i uzburkanu pro- 
valiju, nad kojom je treperila diga, koju je nosilo 
silno mnoštvo rasprskanih kapljica vode. 

— Neka je bezbroj puta hvala Gospodinu, što je 
ovolikom ljepotom ukrasio zemlju! — prošapće kao 
očaran Mladin i klekne u vlažnu mahovinu. Ostali su 
također poklekli i gledali u slap, dok se nisu počeli 
gasiti zadnji traci sunca u njegovoj bjelini. 

Nikola je šuteći molio: 

— Svemogući Bože! Dopusti, da moj život bude 
jak i snažan kao što je silna snaga ove vode, i čast 
kao bjelina ovih neznatnih kapljica. Neka moj život, 
tebi na slavu, teče kroz gudure onih predjela, koji još 
nisu oprani tvojom naukom, a koji u svojoj noći če- 
kaju osvit tvoga otkupljenja. Dopusti, Gospodine, da 
me užeže ljubav prema svima ljudima, prema svim 
tvojim stvorenjima i da se ne utrne moj zanos za 
ovom ljepotom, za ovom lijepom zemljom, koju si 
mi dao kao domovinu. Ali prije svega, Gospodine, 
pomozi mi ,da te ljubim barem toliko, koliko je pot- 
rebno, da zaboravim na sebe, na svoju taštinu, na 
svoje sebične želje... 

— Idimo — reče Mladin ustavši — da stignemo 
na Visovac prije noći! 

IV. 


U proljeće je šibenski biskup posvetio crkvu na 
Visovcu. 

Usred otoka, na uzvisini među jablanima i crni- 
kom, uzdigla se bijela crkvica i uz nju malen sa- 
mostan. Obadvije zgrade sagradili su franjevci — 
koje je bribirski gvardijan bio poslao na otočić — uz 
pomoć Ugrinićevih kmetova-težaka. Crkva nije bila 
prostrana, ali je sva bila sagrađena od klesana kame- 
na. Njeni su oblici bili skromni, ravni i teški. Gotovo 
cijelo pročelje je obuzimalo veliki poluluk, iza kojega 
se nalazio zid s ulaznim vratima. Začelje je završa- 
valo s nišom, u kojoj su bila usječena tri jednaka 
prozora, jedina u cijeloj zgradi, pod kojima je bio 
smješten žrtvenik bez ikakva drugog ukrasa osim ve- 
likog drvenog križa s Raspetim i šest svijećnjaka. 

Uz crkvu se pružao samostan, nizak i neugledan, 
sazdan od nepravilnog kamenja svakojakog oblika. 
Više je sličio na veliku gromaču negoli na zgradu. 
Ali se redovnici nisu ni trudili da sagrade sebi udo- 
ban dom. Bilo im je dovoljno imati četiri zida i krov, 
da se sklonu od nevremena, studeni i žege. Kuća se 
sastojala od nekoliko ćelija, kojih vrata nisu imala 
vratnica, i od nešto prostranije blagovaonice i male- 
nog spremišta, što je ujedno služilo kao kuhinja. 

— Ovo je više nego dovoljno — rekao je Mladin, 
kad je kamena potleušica bila gotova. — Nije nam 

potrebno više udobnosti od ovog crnog poda nabijene 
zemlje, čvrstih zidova i dobrog krova. 

Kad su bribirski franjevci bili stigli na otočić, 
dali su se odmah na posao, da sagrade sebi stan. Go- 
tovo cijeli rujan donosili su s obala Krke kamenje, 
kopali temelje i malo po malo zidali. Za to vrijeme 
živjeli su u kolibama sačinjenim od granja, blata i 
pruća. A kad bi pao mrak, ostavljali bi posao i pod 
velikim razgranatim stoljetnim hrastom, što se kočio 
među jablanima, sakupljali bi se na molitvu oko ma- 
lenog oltara, na kojemu su jutrom svećenici sužili 
Misu. 

Iako su svi jednako radili, Nikola je uvijek nasto- 
jao, da ga zapanu najteži poslovi. »Najmlađi sam 
— mislio je — i ne mogu dopustiti, da stariji od me- 
ne, i k tome misnici, nose teško kamenje«. Po stoti- 
nu puta na dan silazio je do Krke, prelazio rijeku i 
trpao na splavi kamen, a zatim ga vukao do vrha oto- 
ka, gdje se nalazio stari hrast. Onda bi klesao i zidao. 
Osjećao je neku posebnu radost gledajući kako zgrada 
crkve napreduje i nije mario za umor koji ga je is- 
početka iscrpljavao, i malo po malo snažio, tako da 
mu je ovaj zidarski rad bio više potreba nego teret, 


Nije ni nedjeljom počivao, nego je s vratarom bri- 
birskog samostana obilazio okolicu i prosio, da bi na- 
kupio hrane za svu svoju redovničku obitelj i za 
čitavi tjedan. Ljudi su rado susretali mlada redovni- 
ka, koji se svakome obraćao s poštovanjem i radošću 
čovjeka zadovoljna svojim životom i svojom službom. 
Priprosti težaci su mu pružali od svoje sirotinje, što 
god su mogli: kruha, ulja, sočiva, voća i mesa. A kad 
bi napunio vreću, koju je nosio, prije nego bi se sa 
svojim pratiocem vratio na otok, uzlazio bi na gu- 
dure Krke, ulazio u kamenjare i dijelio od onoga, što 
je sakupio, starcima, kojih su sinovi bili napustili 
čađavi, siromašni dom i otisnuli se na more ili stu- 
pili u banovu vojsku. 

— Za nas će biti dovoljno ovo, što ti nosiš — go- 
vorio je bratu vrataru kao da se opravdava. 

Ali priprosti vratar nije shvaćao njegove darežlji- 
vosti. Prigovarao mu je mrmljajući gotovo ljutito: 

— Dobar je post, no potrebna nam je i hrana, kad 
onoliko radimo. Već petkom nemamo nikada ništa! 

— Uvijek se nešto nađe. Imamo maleni vrt, i on 
nam je dovoljan, da subotom ne umremo od gladi 
— šalio se Nikola. — Ne razumijem, zašto se toliko 
brineš. Da sam ja tako malena rasta kao ti, jedno- 
stavno ne bio jeo. 


Ali je u sebi mislio: »Naš dobri vratar ne brine 
se za sebe, nego za nas. Ali treba misliti i na siro- 
mašne i osamljene starce, koji ne mogu ni prositi ni 
zaraditi. Tko prima mora i dati. A molitve ovih ljudi, 
koje uzdržavamo, pomažu nam, da nam gradnja crkve 
napreduje. I fra Mladin misli tako. Ovdje se svi me- 
đusobno pomožemo. Skupljamo među onima koji ira- 
ju i dajemo svima koji nemaju.« 


Nikola Tavelić je ipak bio najsretniji na otočiću. 
Osjećao se stopljen s cijelom prirodom, s visokim ja- 
blanima, s igrom sunca i lišća, sa žuborom Krke i s 
plahovitošću inodrog stijenika i crvenoplavog svračka, 
koji su negdje, u onoj visovačkoj guštari, imali gni- 
jezda. Zalazio je, u doba škrtog odmora, pod prastara 
stabla crnike, gdje je sjena bila vlažna i vječna, pro- 
matrao let kukaca i vijugavu trku blavora. Katkada 
bi stao nepomičan slušajući cvrkut ptica, dok pjesma 
ne bi zalepršala u tišinu dolaskom vrlike čevljuge. 
I činilo mu se, da shvaća, kako je asiški Svetac mo- 
gao razgovarati sa životinjama, s vodom i stablima i 
kako su se ti razgovori pretvarali u zanosnu molitvu. 


A pred noć, nakon što bi svi zajedno otpjevali 
psalme i »štenja« vespera i kompletorija, još bi dugo 
ostao u molitvi pred oltarom pod hrastom. Tada bi 
tišina bivala još dublja i gušća. Samo je Krka snaž- 

nije klokotala po rubovima jezera i bučila u daljinu, 
da probije prolaz kroz usko kameno korito pred Skra- 
dinom. 

Tavelićeva molitva je obično bila mirna i sabrana. 
No ipak se katkada povela za brzicom Krke, prema 
njegovu rodnom gradu, gdje su živjeli njegov otac 
i braća. Vrijeme je prolazilo, a ni jednom nije bio 
poslan u Šibenik. I u njemu se pojavila čežnja za 
očinskom kućom, za tvrđavom kralja Petra Krešimira 
nad gradom, za uskim, kamenim i strmim ulicama, 
za poznatim licima i za tihim morem šibenskog zalje- 
va. Tada bi u njemu počeo klijati strah od samoće i 
od samog života. Ali bi odmah te misli preobrazio u 
molitvu za vlastitu ustrajnost i za duhovno zdravlje 
i dobro svojih najdražih bića. 

Odlazio je u svoju kolibu šapćući staru šibensku 
anaforu, koju je još bio naučio kao dijete u gradskom 
franjevačkom samostanu sv. Franje: 

»Gospoje ti si blaženih apostolov, 
Gospoje ti si blaženih mučenikov, 
Gospoje ti si blaženih ispovidnikov, 
Gospoje ti si blaženih pustinikov.« 

Zatim bi onako odjeven legao na nekoliko sasta- 
vljenih i grubo istesanih dasaka i nastavio: 

»Gospoje ti si blaženih div i mučenic kruna i 
vse urešenje, 

Gospoje ti si vsega dvora nebeskoga čast i sla- 
va i vse poctenje«*. 

Tim bi se šaptom izgubile njegove misli u snu, 
zaogrnute umorom dana i svježim mračnim zrakom 
noći. 


Sada je sve bilo drukčije, iako je otok ostao isti 
i Tavelićeve misli jednake. No već je postojala crkva 
i samostan, a na mjestima, gdje su stajale kolibe, bilo 

je posađeno cvijeće, koje je brat vratar brao svake 
nedjelje, da ga položi na krajnje rubove oltara. Ta- 
velić je slutio, da će uskoro ostaviti visovački samo- 
stan, u kojem još nije bilo ni knjiga ni učitelja bo- 
goslovlja. No dani su prolazili, a da mu starješina 
nije ni spominjao škole. 

Kao i dotada, išao je svake nedjelje u prošnju, a 
preko tjedna je pomagao bratu vrataru u vrtu ili je 
gradio put do obale, sabirao granje za kuhinju i po- 
hađao svoje štićenike starce. Starješina mu je do- 
pustio, da smije okopavati vinograd ili preorati dolac 
kakva nemoćna ili bolesna težaka, a on se radovao 
takvu poslu. Radio je kao najamnik, bez plaće, i osje- 
ćao se nagrađenim, kad bi se nakon posla oko njega 
sakupila djeca iz obližnjih kućeraka i slušala njego- 
va glasna razmišljanja o Bogu i Božjem milosrđu, o 
evanđeoskoj nauci ljubavi i o svetačkom životu ute- 
meljitelja franjevačkoga Reda. 

Kad se nakon jednog takvog sastanka s djecom 
spremao da se vrati na otok, dotrči k njemu dječak, 
kojega su u selu zvali Pastirko radi toga što je uvijek, 
ljeti i zimi, čuvao koze po gudurama Krke, i reče 
tako tiho, da ga je Nikola jedva čuo: 

— I ja bih htio biti franjevac kao što si ti! 

Tavelić uzdrhta od radosti. Bio je spreman, da ga 
odmah povede sa sobom na Visovac. Ali se svlada i 
upita: 

— Da li si o tome govorio sa svojim roditeljima? 

— Nisam — odgovori potišteno dječak. — Una- 
prijed znam, da bi se protivili, jer nemaju nikoga o- 
sim mene. 

— Reci im, što si naumio. 

— Neće me pustiti! — uporno je tvrdio Pastirko. 
— Ja im ne bih znao protumačiti, što osjećam. Ti im 
reci! 

Fra Nikola ušuti. Mislio je na svoj slučaj. I on se 
nećkao saopćiti svome ocu, da želi u samostan, pa je 
bio zamolio, da to u njegovo ime učini njegov učitelj- 
franjevac. »Ali — opravdavao je samoga sebe Tavelić 
— ja sam bio u drukčijim prilikama. Nisam se bo- 
jao, da me otac neće pustiti radi toga što bih mu 
trebao u kući, nego radi toga, što je smatrao prosjački 
red podesan za siromašnu djecu, a ne za plemiće. Pa 
ipak sam ga molio, da ne uništi moje zvanje i on me 
blagoslovio«. 

— Ti im kaži — reče milujući dječaka po glavi 
— da želiš postati franjevac. Bog često daje dječaku 
zvanje, a njegovim roditeljima milost da shvate i s 
radošću prihvate taj poziv. Ali ako ne budu htjeli s 
tobom o tome govoriti, ja ću s njima razgovarati... 
ili netko od moje redovničke braće — nadoda. 


Tog se sutona Nikola vraćao s bratom vratarom 
osobito radostan u samostan. Jedva je čekao, da fra 
Mladinu ispriča svoj razgovor s Pastirkom i da za- 
moli poglavara, da mu dopusti govoriti s dječakovim 
roditeljima. Ali kad je stigao na otok, našao je oba 
svećenika u Mladinovoj ćeliji. Starješina je ležao izo- 
bličen na svojim daskama i hropio. 


— Što se dogodilo? — upita uplašeno Nikola. 


— Ne znamo. Možda ga je ugrizao poskok ili mal- 
mijat. Našli smo ga na vratima crkve, kako se grči u 
bolovima. 


Tavelić se primakne ležaju i u tom času fra Mla- 
din otvori oči. U njima se staklio nepomičan sjaj, koji 
je odjednom oživio ispunjen strahom. Redovnik je 
micao usnama, ali nije izrekao ni jedne riječi, nego 
se gušio u hropcu. Grčevito je stiskao križ svoje kru- 
nice i gotovo izbezumljeno gledao u prisutne. 


— Oče, čuješ li me? — pitao ga je jedan od sve- 
ćenika. 

Fra Mladin nije dao nikakva posebna znaka, da 
je razumio ili čuo, što ga je misnik pitao. Ponovno 
se stade grčiti, a iz grla mu se izvije krik poput jauka. 
Zatim se smiri. I dok su oba svećenika glasno izgo- 
varala riječi odrješenja crtajući u zraku znak križa, 
iščezne strah iz fra Mladinova pogleda i produlji se 
smiren preko onih, koji su ga okruživali, dalje, mno- 
go dalje od zidova ćelije. A zatim, zajedno s dahom, 
zastane negdje u beskrajnoj daljini. 


To je bio prvi put, da je Nikola Tavelić svjesno 
susreo smrt. 

V. 


Nedugo poslije Mladinove smrti poslali su starje- 
šine Tavelića u Zadar na filozofske i bogoslovne nau- 
ke. Nikola se nije ni oprostio od svojih štićenika, sta- 
raca i djece, ali je osjećao duboku bol rastanka. To- 
liko se bio sprijateljio s njima i s visovačkim krajo- 
likom, da nije mogao zatomiti tugu, uza sve svoje 
napore da je se oslobodi. 


— Ova je tuga znak — prekoravao je sam sebe 
— da još uvijek nisam uspio prigrliti sveto siromaš- 
tvo bez ikakvih uvjeta. Žaliti za ljudima koje smo 
zavoljeli, za životinjama, na koje smo navikli, za ča- 
rom šume i tišinom gajeva isto je kao i tugovati za 
nečim, što smo smatrali svojim vlasništvom i što smo 
izgubili. Sve je Gospodnje: i ljudi, i priroda i moje 
srce, koje sada trpi. 


Obilazio je zabitna mjesta na otoku i opraštao se 
od jablana i crnika, od zujanja kukaca i cvrkuta pti- 
ca i od brzih i bistrih voda Krke. Žuke su već bile 
procvjetale i proljeće se rastvorilo nad Visovcem. 
Mladiću su se oči punile suzama, ali nisu potekle. 
Samo je tuga rasla, boljela ga u grudima i — šutjela 
kao noć, koja se razastrla po otoku i po njegovim 
mislima i željama. 

— Nije ovo grijeh protiv zavjeta siromaštva — 
tješio se Tavelić produbljujući sve više ovu misao. — 
Bog od mene ne traži okamenjene grudi, nego moju 
ljubav, moju ljudsku ljubav. Kad je ne bih imao, što 
bih mogao prikazati kao žrtvu? Samo misli, ledene 
misli i volju. 

Tuga rastanka je u njemu oživjela uspomene, koje 
su nadolazile u valovima, da upotpune bol, što ga je 
obuzimala. 


— Ovdje će ostati moj dobri brat vratar, mali 
Pastirko, radost staraca, kojima sam pomogao oplo- 

diti tvrde ledine, grob fra Mladina... Sve će ostati 
ovdje, samo ću ja otići... 

Jednako je žalio za visovačkom crkvom i siromaš- 
nim samostanom, u kojemu je osjetio krutost studeni, 
kad je bura vitlala oko onog kamenja i provaoljivala 
kroz rupe na zidu u prostorije. Tada mu se činio le- 
žaj tvrđi i zemlja na podu neprijatno crnja i ledenija. 
Ali su i maleno svetište i fratarska kamena koliba 
bili dio njegove mladosti, koji je uzidao u one teške 
i skromne oblike usred radosne ljepote otoka. Pomi- 
šljao je, da bi sva njegova sreća, duhovni mir i sve- 
tost, za kojom je žudio, bili ostvareni, kad bi mogao 
ostati na Visovcu zauvijek. Ali su ti krikovi slabosti 
brzo ušutjeli. 

— Širok je svijet — govorio je sebi da razlozima 
potisne tugu i uzvitlanu ćutljivost. — run je ljepote 
i duša, za koje je Krist prolio svoju krv. A apostola 
je malo... 

Ušao je u crkvu. Kroz prozore u niši ulazila je 
svježina vedre noći i tišina usnule šume. Fra Nikola 
se sinirio i zahvaljivao Bogu, što odlazi na nauke, da 
se pripremi za novi, svećenički život. 


* * o*+ 


Tavelić je više puta još u Šibeniku čuo govoriti o 
zadarskoj franjevačkoj knjižnici, ali je ipak zastao 
zadivljen, kada je u nju ušao. Police, pune rukopisa i 
knjiga, odisale su starinom i mirisom kože. Svi oni 
debeli svesci i zbirke čuvali su prošlost i znanje i 
strpljivost prepisivača i minijaturista, koji su provo- 
dili cijeli život ispisujući i ukrašujući bezbrojne li- 
stove pergamene. Iz njih su redovnici učili bogoslov- 
ske i filozofske spise kršćanskih mislilaca, upoznavali 
se s kulturom i običajima starih naroda i proučavali 
ljetopise i isprave povijesti hrvatskih zemalja, kralje- 
va i velmoža. U sredini velike prostorije bili su po- 

stavljeni stalci, za kojima su redovnici stojećke i u 
tišini čitali žute listove velikih knjiga ili pisali nove 
stranice. Sunčano svjetlo, što je prodiralo kroz uske 
prozore, padalo je po knjižnici kao niz prozirnih za- 
vjesa, u kojima su treperile čestice prašine. 

Nikola je išao od police do police i s hrptova 
omašnih svezaka čitao naslove. Odjednom se zausta- 
vi, posegne za jednom knjigom u namjeri, da je od- 
nese do prvog praznog stalka i počne čitati. Istog ča- 
sa jedan stari redovnik, koji je nepomično sjedio u 
uglu do police, ustane i uputi se prema Taveliću. Pru- 
ži ruku prema mjestu iz kojega je mladić izvukao sve- 
zak i tiho upita: 

— Zanima te povijest Šubića? 

— Da — odgovori fra Nikola šapćući, da ne ome- 
ta ostale redovnike u knjižnici. 

— Otkada si ovdje? Ne poznam tvoga glasa, — 
reče nešto glasnije starac, kao da ga ohrabruje da ne 
šapće. 

Tek je tada Tavelić primijetio, da su starčeve oči 
ugašene, da ne vide. Osjetio je nešto poput straha i 
samilosti, ali ipak samo odgovori na postavljeni upit: 

— Sinoć sam stigao iz Visovca. 

— Kako se zoveš? 

— Nikola Šibenčanin. 

— Došao si u Zadar na nauke, zar ne? 

— Da. 

Na staračkom, smežuranom i blijedom licu ocrta 
se duboki posmijeh. 

— Onda će te više zanimati sveti Bonaventura i 


Ivan Duns Skot od prošlosti Šubićeve kuće — rekao 
je blago. — A te se knjige nalaze na suprotnoj strani 
knjižnice. 


Tavelić bez riječi vrati izabrani svezak na svoje 
mjesto. 

— Zašto si baš izabrao ovaj ljetopis? — upita 
starac poprativši svoje riječi istim posinijehom oko 
uvelih usana. 

— I ja sam u svijetu pripadao ovome rodu! 


— Tavelić! — usklikne glasno starac očito obavje- 
šten o dolasku mladog šibenskog franjevca — Sinko 
moj, ova će polica za tebe biti stalna napast. Ali 
prije radoznalosti moraš ispuniti svoje dužnosti. Ipak, 
kad u vrijeme odmora osjetiš želju za knjigama, dođi 
slobodno ovamo. Mene ćeš uvijek naći. Ja ću ti rado 
pomoći da bolje upoznaš slavu svojih predaka, koja 
je danas zamračena, kao što je zamračen moj vid. 


Nikola je bio još u Bribiru nešto načuo o zadar- 
skom knjižničaru, o slijepom fratru, za kojega se go- 
vorilo, da je pročitao sve knjige franjevačke biblio- 
teke. Pripovijedalo se, da je upravo tolikim čitanjem 
potpuno uništio svoj vid. No ipak je znao točno i 
bolje nego itko drugi, gdje se koji svezak nalazi, što 
sadrži, iz koje godine potječe, a u stanovitim sluča- 
jevima i tko ga je prepisao. 

— Hvala vam, oče! — reče fra Nikola ganut ovom 
ponuđom i uhvafi oprezno starca za lakat u namjeri, 
da ga otprati do mjesta, gdje je malo prije sjedio i 
molio krunicu. 

— Nije potrebno, fra Nikola! — prošapće slijepac. 
— Ovdje mi je sve poznato. Već se godinama nije ni- 
šta promijenilo. Sve je onako, kako je bilo, dok sam 
još vidio, i to isto vidim i sada u mome mraku. 


A zatim nastavi: 
— Nadam se da ćeš me pohoditi kadgod i izvan 
satova učenja... 


— Često ću biti ovdje s tobom — odgovori Niko- 
la ne misleći uopće na svoju korist, nego na šutnju 
i osamu dobroga starca, 

Doista. Gotovo svaki dan je dolazio za vrijeme 
odmora, čitao stranice hrvatske povijesti ili slušao 
tumačenja starca knjižničara o mistici franjevačkih 
pisaca i njihovim bogoslovnim razlaganjima. Nikola 
je slušao s užitkom, jer je iskreno žudio za znanjem. 
Pamtio je svaku bibliotekarovu riječ i svaku misao. 
Često je razmišljao o onome, što je čuo od učenog 
franjevca i nakon kratkog vremena znao je ponoviti 
ne samo slijepčeve riječi, nego i duge odlomke iz pro- 
čitanih knjiga i obrazložiti svaku misao oštroumnošću 
nadarenog mladića. 


— Bog ti je dao izvanredno pamćenje i bistar um 
— rekao mu je slijepi redovnik. — Uskoro ćeš me 
moći zamijeniti u knjižnici. Moći ćeš savjetovati ne 
samo svoje suučesnike nego i svoje učitelje. 

Tavelić se živo branio, bez trunke namještene po- 
niznosti: 

— Niti sam sposoban da te ovdje zamijenim, niti 
ti trebaš zamjenika. 


— O, sinko moj! Svaka starost ima bliz i sigu- 
ran svršetak. Neću još dugo obilaziti ove police. I 
ako me poglavari ikada budu pitali, tko bi mogao na- 
staviti stražu među ovim knjigama, neću se ni časka 
predomišljati. Reći ću: fra Nikola Šibenčanin. 


Toga su dana još dugo razgovarali tako da nisu 
ni čuli zvono, koje ih je pozivalo na objed. Starac, 
koji je osjećao vrijeme, kao što je vidio svoje knjige, 
prvi je primijetio, da su zakasnili. 

Otišli su žurno u blagovaonu, gdje su ostali re- 
dovnici već bili posjedali, nakon što su izmolili mo- 
litve prije jela. 


Otac knjižničar i fra Nikola klekli su jedan uz 
drugoga nasred blagovaone i po franjevačkom običaju, 
u križ raširenih ruku, izmolili pet Očenaša, a zatim 
se tiho uputili prema svojim mjestima. 

U potpunoj tišini jedan od mladih redovnika čitao 
je naglas Ljetopis kardinala Jakoba iz Vitraya. Ostali 
su šutke jeli i slušali, sjedeći za dugim, golim stolo- 
vima poredanim uz okrečene zidove velike prostorije, 
koja je bila ukrašena samo jednom freskom na pro- 
čelju. Slika je prikazivala propovijed sv. Franje pti- 
cama. 


Redovnik je čitao: 


— .. Vidjeli smo utemeljitelja Reda Male Braće, 
zvanog Franju, muža jednostavna i neuka, Božjeg i 
ljudskog ljubimca, uzdignuta na visoki duhovni stu- 
panj savršenstva, kako je, nakon što je stigao među 
kršćanske borce u Damijetu, u Egiptu, prešao u tabor 
egipatskog sultana, oboružan štitom vjere. Pustivši da 
ga sultanovi ljudi zarobe, izjavi bez oklijevanja: »Krš- 
ćanin sam. Vodite me pred svog poglavara!« Kad ga 
je sultan ugledao onako blaga i ponizna, dopusti mu 
propovijedati nekoliko dana pred njim i pred njego- 
vom svitom. Sultan je pozorno slušao Franjina raz- 
laganja i njegove dokaze. Ali se bojao, da će se neki 
od njegovih ljudi zanijeti Franjinim riječima i da bi 
mogli napustiti islam i preći kršćanstvu, a zatim prib- 
jeći s oružjem i s hranom u kršćanski tabor. Zato 
odredi da otprate Franju s dužnim poštovanjem do 
naših predstraža. I na rastanku mu reče: »Moli za 
mene, da me Bog nadahne, i da spoznam, koja mu je 
vjera i koji mu je zakon miliji, kako bih prigrlio ono 
što on hoće...« 


Nikola je razmišljao o tom susretu između sv. 
Franje i egipatskog sultana. Njegovo viđenje iz crkve 
sv. Marije u Bribiru poprimi ponovo snagu stvarno- 
sti. »Ovo je, što ja želim i što očekujem« — pomisli i 
kao čovjek, koji je popustio napasti, obnovi u misli- 
ma cijeli prizor, a da nije ni pokušao odagnati osjeća- 
je i slike, koje su vrvjele i nizale se u njegovu pam- 
ćenju. Činilo mu se, da i sada čuje Marijine riječi: 

»Bit ćeš moj apostol među kršćanima...« Ali ubrzo 
osjeti nemir krivnje radi neposluha. 


— Sagriješio sam! — prizna skrušeno svom du- 
hovniku ocu Stjepku. — Sagriješio sam protiv po- 
slušnosti, protiv svete poslušnosti. 


Koštunjavi franjevac ga je gledao sivim, ledenim 
pogledom. A zatim se nelagodno pomakne na stolici 
i reče: 

— Oholost je najteži grijeh, koji je pao na zem- 
lju. On je upropastio Lucifera, zaveo Adama, zarobio 
ljudski rod. Tebe samo sebeljublje i oholost vraća na 
takve uspomene, koje su jedan tvoj san pretvorile u 
umišljaj o nekoj stvarnosti, što nikada nije postojala. 

Duhovnikove riječi su padale na Tavelićevu svi- 
jest kao gromade leda. Mršavo i rumeno fra Stjepko- 
vo lice, na kojemu se uvijek ocrtavala strogost i hlad- 
noća, bilo je tog časa još smrknutije i odbojnije. 

Tavelić je šutio gledajući ponešto začuđen svoga 
duhovnika. 

— Ništa ne odgovaraš? — upita fra Stjepko mla- 
dića gotovo okrutnim glasom. — Ne slažeš se sa 
mnom, jer bi vjerojatno ti sam htio biti sebi i učitelj, 
i duhovni sudac. 

Mladić se htio obraniti od napada. I u najskroviti- 
jem dijelu svoga bića osjetio je nemilosrdnu neprav- 
du. Ali se svladao i ništa nije odgovorio. 

— Ne znaš, što bi rekao — nastavio je fra Stjepko. 


— Boli te, što je netko prozreo tvoj ponos, što te isti- 
na ponizuje. Dok si živio u onoj divljini na Krki i 
zidao crkvu, u tebi je mirovala napast. Sada se po- 
novo povampirila. Prihvati se knjige i uči! Ne misli, 
da si bolji i savršeniji od drugih! To je tvoja sadaš- 
njost, a koja će biti tvoja budućnost, to samo Bog zna. 


Još je nešto htio reći, ali je u taj čas netko po- 
kucao na vrata. 

— Nek ti bude oprošteno za ovaj put — reče i 
otvorivši vrata nadoda: 

— Idi u miru Božjem! 

U duhovnikovu sobu uđe gvardijan samostana no- 
seći rasvoreni list pergamene, na kojoj se isticao pa- 
pin grb. 

Kad su se zatvorila vrata za Tavelićem, otac 
Stjepko se razvedri i reče tiho s olakšanjem: 


— Oče, ovaj Inladić će biti ponos našega Reda i 
naše Hrvatske, ako do kraja ustraje u svojim kre- 
postima. 

Starješina rastreseno pogleda u zatvorena vrata 
sobe. Nije ni primijetio, tko je bio izašao. Vidjelo se, 
da je bio potpuno obuzet drugim mislima. 

Položi pergamenu na stol pred fra Stjepkom i re- 
če u žurbi: 


— Siđi sa mnom u sakristiju. Dolje nas čeka otac 
Bartul iz Alverne, kojega je papa imenovao vikarom 
i poglavarom naše bosanske misije. Upravo je stigao 
iz Ankone u Zadar. 


Fra Stjepko letimično pogleda povelju. 


— Opet šalju stranca! — promrsi s očitim ogor- 
čenjem. 

— Ne mrmljaj! — upozori ga blago gvardijan — 
Otac Bartul je svet i iskusan čovjek. Duge godine je 
bio misionar u Svetoj Zemlji. Također vrlo dobro po- 
znaje nauku »bosanske Crkve«, bosanske običaje i 
hrvatski jezik. 

Duhovnik zadarskih bogoslova ne odgovori ništa, 
ali mu se oko tankih usana ocrta jedva primjetljiv 
podrugljivi podsmijeh. 

Otac Bartul iz Alverne, malen i okrupan čovjek 
živa i vesela pogleda, razgovarao je s nekoliko redov- 
nika u dnu velike sakristije. 

— Moram odmah nastaviti put — govorio je up- 
ravo, kad je gvardijan ušao sa svojim pratiocem. — 
Krajnje je vrijeme da stignem u Mileševo, sijelo bo- 
sanskog vikarijata. Ali prije toga... — Zastane ugle- 
davši gvardijana i fra Stjepka, a zatim nastavi usta- 
jući sa stolice: 

— Ali prije toga bih htio: s dopuštenjem vaših 
starješina, izručiti poruku našega oca generala i nje- 
gove svetosti Urbana V. cijeloj vašoj zajednici. 

Sam je gvardijan prišao k zvonu, koje je pozivalo 
redovnike na zajedničke dužnosti, i povukao tri puta 
za konopac. 


— Do nekoliko časaka sva će se braća skupiti u 
knjižnici, — reče i lagano se nakloni prema novom 
bosanskom vikaru. — Rado ćemo saslušati tvoje ri- 
ječi i vijesti, koje nam nosiš iz Rima. 

— Nisu obične vijesti, nego poruke — ispravi ga 
fra Stjepko, a u sivim očima mu se zapali čudan sjaj. 


— Da poruke... — promuca gvardijan, siguran, 
da fra Stjepko nije namjeravao odrediti točno o čemu 
se radi, nego ironizirati svečane izraze rimskog po- 
slanika, 


— Možeš biti siguran — nastavi gvardijan obra- 
tivši se ponovo vikaru — da su poruke, kakve god 
one bile, za nas zapovijedi. 


Otac Stjepko položi ruku na prsa i nadoda: 

— Poslušnost je jedan od naših svetih zavjeta. 

U njegovu glasu više nije bilo ironije, a sjaj u 
njegovim očima se ponovo sledio. 


Gvardijan je odahnuo i pričinjao se da pozorno 
sluša vikareve pohvale, dok je zapravo mislio na fra 
Stjepka, koji je često pokazivao svoj bunt promišlje- 
na i razborita čovjeka, da se konačno pokori bilo ka. 
kvom nalogu svojih poglavara. 

Kad su umukli koraci, koji su odzvanjali po ste- 
penicama, zadarski je gvardijan pozvao oca Bartula i 
ostale prisutne redovnike, da ga shijede. 

U knjižnici su već sva braća čekala. Gvardijan im 
je ukratko rastumačio, da se novi bosanski vikar na- 
lazi na prolazu kroz Zadar na svome putu u Bosnu 
i da je zaželio govoriti svim redovnicima zajedno. 

— Moja je želja — započeo je otac Bartul čistim 
hrvatskim jezikom — da me svi čujete, jer znam, da 
se u ovome samostanu nalaze učitelji i đaci iz raznih 
hrvatskih krajeva. Preko vas, dakle, šaljem papinu 
i generalovu poruku čitavoj franjevačkoj obitelji ci- 
jele Hrvatske. 

Trenutak je zastao kao da se prisjeća, o čemu je 
htio govoriti, a zatim nastavi: 


—Po mome mišljenju trebalo bi dvije tisuće revnih 
vjerovjesnika, da suzbije patarenstvo u Bosni. Here- 
tički red krstjana, koji je gotovo jednako toliko asket- 
ski koliko i naš franjevački, uspio je odvojiti od Za- 
padne Crkve gotovo sve bosansko stanovništvo i ve- 
liki dio velmoža i vlastele. Ovaj red, na čelu sa svo- 
jim djedom i strojnicima, daleko od izvora božanske 
nauke, drži u tami svoje vjernike, uskraćuje im mi- 
losti sakramenata, pogoduje divljim brakovima i pri- 
mitivnom načinu života, ruši bogomolje, uništava lje- 
potu obreda, niječe red i vlast crkvene hijerarhije i 
izaziva duhovnu propast na sebe i na svoje stadu. I 
što je najopasnije, propovijeda, kao što znate, krivu 
nauku, da postoje dva boga, bog dobra i bog zla, da 
Krist nije bio čovjek ni njegova presveta Majka žena 
i da Sveto Pismo ne predstavlja zbirku knjiga na- 
dahnutih Duhom Svetim... Papina je želja, koju pre- 
ko mene poručuje svima vama i svoj vašoj braći, da 
što više franjevaca ode u bosanske misije, jer je »že- 
tva velika, ali je žetelaca malo. Vaši su samostani 
ovdje, hvala Bogu, puni i nižu se od Zagreba do Ko- 
tora, pa vam neće biti nemoguće pružiti ovu pomoć 

onima, koji već rade na Kristovoj njivi u Bosni. Sada 
će biti lakše ostvariti ovu zamisao i slati tamo misio- 
nare, otkako je Tvrtko kletvenik vašega kralja Lu. 
dovika... 

—Otkako je bosanski biskup prije više od stotinu 
godina— prekine fra Stjepko vikara u riječi, nezado- 
voljan s posljednjom misli njegova nagovora — pre- 
mjestio svoje sjedište iz Bosne u Đakovo i otkako je, 
nažalost, postao sufragan kaločkom ugarskom nadbi- 
skupu, naši su fratri misionari po Bosni i jedini su 
u tom radu, u tom svetom i teškom radu, imali uspje- 
ha. Nije im trebala politička snaga hrvatsko-ugarskog 
kralja, danas gospodara svih zemalja od Visle do Bo- 
ke Kotorske i od Jadrana do Crnoga Mora, jer su 
naši franjevci odavle išli u drugi kraj svoje domovine, 
u Bosnu, koju su ljubili kao svoju vlastitu rodnu 
grudu i jer su poznavali i razumjeli tamošnje ljuđe i 
njihove običaje. Bilo im je stalo, više nego mnogima 
na Zapadu, do istinskog jedinstva Crkve i čistoće 
evanđeoske nauke. 

Zastane, kao da želi odahnuti, zareda pogledom 
svoje učenike, koji su ga gotovo svi zgranuto proma- 
trali radi vatre, koja se nalazila u njegovim riječima, 

—I pod tvojim će vodstvom — nastavi odlučno — 
raditi naši misionari kao uvijek i vazda će biti hrvat- 
skih franjevaca, koji će svuda gdje ustreba, propovi- 
jedati božansku istinu i živjeti i umirati za Krista... 


Nastao je neugodan tajac. Svi su prisutni, pa i 
sam otac Bartul, osjećali snagu iskrenosti koštunja- 
vog duhovnika. Stranci su zapravo produbili razdor 
između samostalne bosanske crkve i katolika. Hrvat- 
ski su franjevci mučnim, ali temeljitim radom i obra- 
ćenjima nastojali premostiti ovaj ponor. Dotle se 
Avignon natjecao s Rimom, a u mileševskom i za- 
darskom ili u bilo kojem drugom franjevačkom sa- 
mostanu u Bosni i ostaloj Hrvatskoj kucala su jedna- 
ko i složno srca redovnika svetoga Franje, vjerna bo- 

žanskoj nauci, nasljednicima sv. Petra i pravilima 
svoga Reda. 

U prvi čas je otac Bartul ipak htio odgovoriti istom 
mjerom: 

—Nije li ban Mladen Šubić bio Hrvat kao i Bo- 
sanci, pa su ga ipak patareni mučke ubili? I nije li 
hrvatski herceg Karlo Drački, Ludovikov rođak, koji 
stoluje upravo u Zadru, tuđin, pa ipak ljubi Hrvat- 
sku kao svoju rođenu grudu? 

Ali prešuti ove misli. Fra Stjepko je zapravo re- 
kao, da odlazak franjevaca u Bosnu, neće olakšati 
kraljeva moć, nego njihov misijski žar, njihova lju- 
bav prema svima, koji trebaju njihove duhovne po- 
moći. 

—lImaš pravo, brate, — potvrdi iskreno — Zato 
vas papa i naš general mole, da mi redovito šaljete 
nove pomoćnike. Moramo zahvaliti Bogu, da postoje 
tolika misijska zvanja među vama. 


Ali rasprava se ipak protegla. Fra Stjepko je do- 
kazivao, da uspjeh duhovnoga preporoda leži u pot- 
punoj neovisnosti od političkih vlasti i u iskrenom 
prijateljstvu s narodom. 


—Tek kad ljudi budu uvidjeli — govorio je du- 
hovnik zadarskih bogoslova — da se ne radi o nekoj 
vremenitoj koristi propovjednika, nego o vječnoj sre- 
ći njihovih slušatelja, napustit će svoju ispraznu vje- 
ru i zagrabiti iz punog izvora Kristove nauke. 

Nikola Tavelić je prvi put u životu čuo takvu ras- 
pravu. I u dnu je duše odobravao svome duhovniku, 
U ono nekoliko mjeseci, što je boravio u Zadru, pro- 
čitao je više protuslovnih dokumenata i izvještaja o 
bosanskom krivovjeru i o misijskom apostolatu fra- 
njevaca. U jednima, kao na primjer u Tvrtkovoj li- 
stini od prije nekoliko godina, patareni se nazivaju 
»Božjom crkvom«. U drugima se niže heretičko uče- 
nje patarena i njihov porazni rad u Bosni, koji su 

samo franjevci uspjeli zaustaviti svojim požrtvovnim 
životom i ustrajnim propovijedanjem. 

Ali Tavelić se nije povodio za tim mislima, koje 
su našle potvrdu u rječima njegova otresitog i stro- 
gog duhovnika. Mislio je: »Franjevački duh je u svo- 
joj srži misijski. Djelovanje naše braće među nekr- 
šćanima i otpadnicima otvara tok zdrave i pomlađene 
krvi u ranjenom mističnom tijelu našega Gospodina. 
Ove kršćanske kreposti, crpljene iz Evanđelja i crkve- 
ne nauke, skromne i strpljive, obnovit će vjeru u 
Bosni i u mnogim drugim krajevima, u koje budu 
doprli sinovi Serafskoga Oca«. 

—Da sam se barem rodio nekoliko godina prije! 
— šapne fra Nikola slijepom knjižničaru, koji je kraj 
njega nesmetano molio krunicu. 


Starac se nasmiješi, kao što je običavao uvijek, 
kad mu je Nikola govorio o svojim željama. Upita: 


—šŠto bi uradio, da si stariji? 
—Molio bih poglavare, da me pošalju u Bosnu! 


—Sinko moj, bit će vremena i za to. Takve ti že- 
lje neće nitko moći odbiti — odgovori starac i po- 
tapša ga drhtavim prstima po ramenu. 

VI. 


Otkad se sastao s poglavarom bosanske franjevačke 
misije, Tavelić je s više razumijevanja i pozornosti 
proučavao bosansku herezu. Htio je prodrijeti u uzro- 
ke ovog osebujnog krivovjerja i njegove fanatične do- 
sljednosti u odbijanju cjelovite kršćanske nauke, ko- 
ju je u doba hrvatskih narodnih vladara ispovijedala 
čitava Bosna. Najviše ga je zanimalo dugo pismo oca 
Fabijana Šibenčanina, kojega je bio papa Ivan XXII. 
imenovao 1325. skrbnikom svih hrvatskih zemalja, na- 
ročito bosanskih krajeva. 


»Čini mi se — pisao je otac Fabijan svome bivšem 
starješini, koji se tada slučajno nalazio u Zadru — 
da je to bosansko krivovjerje neka vrst stapanja 
zakržljalih sjećanja na zdravu kršćansku nauku i još 
živih poganskih praslavenskih običaja. Ova sjećanja 
su blijedila u istom omjeru, u kojemu su velika po- 
dručja zemlje ostajala bez dušobrižnika ili padala pod 
skrb svećenika stranaca. Pomanjkanje pastve uzro- 
kovalo je pojavu samozvanih dušobrižnika pa čak i 
redovnika, koji su možda u početku imali najbolje 
namjere, ali koji ni sami nisu poznavali nauku, koju 
su htjeli širiti. Budući da nisu bili ređeni, nisu na- 
ravno dijelili sakramente osim krštenja. No prvi uz- 
roci su bili s vremenom zaboravljeni, pa se samo sta- 
nje bosanske crkve pretvorilo u vjersku svijest, izo- 
bličenu dugim godinama krive i nepotpune prakse. 

Vodsivo ove zasebne crkve, koja ne priznaje ni Ri- 
ma ni Carigrada, više se ne brine za duhovno dobro 
svojih nesretnih vjernika, nego gramzi za utjecajem 
u državnoj vlasti, za vodstvom u narodu. Zato ih sa- 
dašnji gospodar Bosne, ban Stjepan Kotromanić, pri- 
kazuje u svom nedavnom spisu kao moćnu državnu 
crkvu, kao da može biti Crkva državna ili vladareva, 
kad je samo Kristova i njegovih otkupljenika. . .« 


U tom pismu otac Fabijan je ipak ocijenio prilike 
s nešto vedrine. Vjerovao je, da će se Bosna obratiti, 
»ako u misijama budu radili naši ljudi, u kojima teče 
ista krv, i koji imaju zajedničku prošlost kao i Bo- 
sanci«. Priznao je doista, da »djelo obraćenja bo- 
sanskoga puka i velikaša, zaraženih krivovjerjem, 
neće biti jednostavno, niti da će donijeti obilan 
i neposredan plod«. »Dovoljno se sjetiti — pisao 
je — blaženog mučeništva tridesetorice dominikanaca 
i sedmorice franjevaca u Visokom 1238. i pogibije bo- 
sanskoga bana Mladina I. Šubića 1304., da budemo 
svjesni svih opasnosti, koje nas ovdje čekaju. Ali ako 
bude Božja volja, da iz naše krvi niknu prvi plodovi 
Kristove žetve, naša će franjevačka misija ispuniti 
svoje poslanje i dužnost«. 

Ovo se pismo Tavelića osobito dojmilo: više od 
svih spisa, koje je čitao, pa i onih, koji su bili sa- 
stavljeni u papinskom dvoru. Činilo mu se, da je naj- 
stvarnije. A osim toga je u njemu našao vlastitu mi- 
sao o spremnosti na svaku žrtvu, pa i na žrtvu vla- 
stitog života. 

—Ovaj naš otac Fabijan — rekao je slijepom 
knjižničaru, kad mu je vratio spis — bio je pravi 
sljedbenik našega Gospodina. Kao što je Krist uimro 
u punoj mladosti, jer je svoju muku i smrt smatrao 
snažnijom od dugog propovijedanja, tako je i on bio 
spreman, da svoju smrt sjedini s životom božanskog 
otkupljenja. Bio je uvjeren da će tako posijana i oplo- 
đena Božja riječ uroditi bogatim plodom. 

Starac zaklopi svoje bezizražajne i utrnule oči. 
Jasno je osjetio da Nikola zapravo izražava svoje mi- 
sli. I bio je zatečen ovom primjedbom. Položi ruku 
na mladićevo rame i odgovori umornim glasom: 


—Tako misle sveci... Tako je vjerojatno mislio 
otac Fabijan. Tko zna?! On je sigurno u raju, ali ga 
se više nitko na zemlji ne spominje. Takav je naš 
kraj! I naš svijet! Svetost je odlika, koju ljudi ne 
vide, koju ne razglasuju, ili koju smatraju nužnom 
vrlinom uzornog redovnika ili kršćanina uopće. Da 
su naši fra Fabijani djelovali u drugoj zemlji, ili da 
su naši Mladini Šubići pogibali kao kršćani u nekom 
drugom kraju, već bi bili na oltarima. A mi i ne 
znamo sa sigurnošću ni gdje se nalaze njihovi gro- 
bovi... 


—Možda to i nije važno — reče zamišljeno Tave- 
lić dočaravajući u sebi oca Fabijana izgubljena u ne- 
koj bosanskoj šumi, nestala bez spomena i bez ikoga, 
koji bi se, osim njegove redovničke braće, molio za 
njegovu dušu ili se utjecao njegovu zagovoru. 


—Zaista to nije važno — prihvati starac s nekim 
bolnim izražajem na licu. — Nije važno za onoga, 
koji je sveto živio i umro, a da nije bio proslavljen 
na zemlji poslije takve smrti. Ali nije bez važnosti 
za Red i narod, kojemu je pripadao. Sveta proslava 
čovjeka, koji je već u Božjoj slavi, osvježuje izvore 
milosti. Zaboravljeni mrtvaci samo su mrtvaci za one, 
koji poslije njih dolaze i ne mogu blistati svojim 
primjerom. Što je zaboravljeni mrtvac? Šaka praha! 

—Ali mučenička krv donosi duhovne plodove bez 


obzira na uspomenu ili zaborav... — primijeti fra Ni- 
kola. 


Slijepac je grčio prste svladavajući se, da ne kaže 
sve što misli. Osjećao je, da između mladićeve naiv- 
nosti i njegovih vlastitih iskustava postoji čitav po- 
nor. Upita: 

— Da je Kristova muka i smrt bila zaboravljena, 
kakav bismo plod imali od nje? 

—Ne znam odgovoriti na to pitanje — prizna Ta- 
velić, ali odmah nastavi s potpunom sigurnošću; — 
Spasiteljeva žrtva je bila neizmjerna pa nije mogla 
biti zaboravljena. Postojala je, da ne bude zaborav- 
ljena. Upravo radi toga nije važno, barem nije važno 
u biti, da li njegovi mučenici ukrasuju oltare ili im 
se ne zna ni imena. Krv mučenika je uvijek plodna. 
Krist je najuzvišenije ime za one, koji žrtvuju svoj 
život, da dokažu njegovu božansku nauku i da svje- 
doče o vjeri. Bez tog imena njihovo vlastito ime ne 
bi značilo ništa, 

Starac prekrije slijepe oči obim rukama i umukne. 
A Tavelić, ne primjetivši zbunjenost svoga subesjed- 
nika, nastavi: 

—Nije li naš Serafski Otac u svojim prvim pra- 
vilima napisao: »Sva braća, gdje god se nalazila, ne- 
ka se sjete, da su sebe i svoje tijelo predali našemu 
Gospodinu Isusu Kristu i da radi njegove ljubavi tre- 
baju ponuditi svoje živote za obraćenje njegovih ne- 
prijatelja, jer Gospodin veli: Onaj koji izgubi svoj 
život meni za ljubav, imat će ga spašena u vječnome 
životu«*. 

—Sinko moj — reče bibliotekar tiho — ti si se 
nadao, da ćeš od mene nešto naučiti, a zapravo ti 
mene učiš... 

Tavelić se uznemiri. Shvati starčevu primjedbu 
kao ukor. 

—Ima pravo otac Stjepko — reče osjetivši bol ka- 
janja. — Iz mene govori oholost! 


Slijepac se trgne. 


—O kakvoj oholosti govoriš, sinko? Ne znam o 
čemu raspravljate otac Stjepko i ti, ali znam, da su 
mi na izmaku života potrebni tvoje društvo i tvoje 
riječi. 

I da bi svrnuo razgovor na drugi predmet, brzo 
nastavi: 


— Govorili smo o bosanskim patarenima i pismu 
oca Fabijana Šibenčanina. Sada poznaš njegovo mi- 
šljenje, pa neće biti na odmet, da se upoznaš također 
s mišljenjem Svete Stolice iz istog doba i o istim 
Pitanjima. 

U knjižnici je vladala šutnja i kasni predvečernji 
polumrak, ali se slijepi redovnik kretao sigurnim ko- 
racima. Zastao je pred niskim ormarom u dnu dvo- 
rane, kraj kojega je običavao moliti krunicu, i iz jedne 
ladice izvukao nekoliko velikih listova napisanih bez 
uobičajnih ukrasa inicijala i pažljivo stiliziranih slova. 


—Ovo su posljednje stranice, koje sam ispisao — 
prozbori starac kao da otkriva koju veliku tajnu. 
Jedna između njih je prijepis pisma što ga je papa 
Ivan XXII. uputio banu Stjepanu Kotromaniću. Čitaj! 

Tavelić potraži list, o kojemu je govorio knjižni- 
čar, i našavši ga, primakne se k prozoru. Tiho je čitao 
jedva razumljive riječi, poredane u krive crte, s koji- 
ma je papa osuđivao samostalnu bosansku crkvu tu- 
mačeći, da je do krivovjerja došlo zato, što se »veliko 
mnoštvo krivovjernika slilo iz mnogih i različitih 
strana u bosansku državu u nadi, da će u njoj naći 
sigurno utočište i da će slobodno sijati po njoj svoje 
bestidne zablude«*. 

—NE€ čini li ti se, da postoji velika razlika između 
fra Fabijanova opisa i tvrdnje pape Ivana? — upita 
starac. 

— Postoji! — odgovori Tavelić s razočarenjem u 
glasu. 

—Znaš li zašto je tako? 

—Nez nam. Ali naslućujem, da u Rimu nisu uvi- 
jek imali pouzdane vijesti o prilikama u našim zem- 
ljama. 

—Dobro si rekao. I na Istoku i na Zapadu vodile 
su se bogoslovne rasprave. Svakako udaljavanje od 
ispravne kršćanske nauke i crkvenoga reda imalo je 
korjen, kadgod suh i otrovan, u tim raspravama. Ovo 
je iskustvo potaklo učene bogoslove u Rimu, da istim 
vidom gledaju na bosansku herezu. Ima pravo otac 
Fabijan, da se ona rasprostranila po Bosni radi po- 
manjkanja pastve, a ne radi svjesnog prijanjanja uz 
krivu nauku. Time ne želim reći, da nije bilo onih, koji 
su kao otpadnici nastojali stvoriti neku nauku. Ali 
svijet nije zato pristajao uz njih. Pristao je, jer ih 
nitko nije učio o istini. 

—Uvijek je bilo u Bosni revnih misionara.. — pri- 
mijeti Nikola ne toliko da pobije tvrdnje starog i 
učenog knjižničara, koliko da čuje odgovor na pitanje, 
koje ga je mučilo. 

—Bilo ih je. Ali malo. Bilo ih je, ali tuđinaca. 
Možda mnogi od njih nisu ni znali hrvatski pa prema 
tome nisu ni mogli propovijedati s uspjehom. Da ni- 
je bilo tako, ne bi Nikola IV. izričito zahtijevao, da svi 
misionari, koji idu u Bosnu, moraju govoriti jezik, 
kojim govori tamošnji narod. Postoji jedna povelja 
o tome iz 1291. I nju imam ovdje u vjernom prijepisu. 

Mrak je već ušao u knjižnicu. Slijepac je umuknuo 
držeći u ruci svoje prijepise. Muk je bio gust i težak. 
Tavelić je mislio na braću u Bosni, na njihov mrak 
i muk. Osjećao je, kako u njemu raste čežnja za tim 
ljudima, njihovim planinama i njihovim zapretanim 
patnjama i radostima. Njega je vuklo srce u potragu 
za dušama, ne za spisima. 

Otac Stjepko se brzo uvjerio ne samo o tome, da 
je Tavelić jedan od najboljih đaka u zadarskom fra- 
njevačkom učilištu, nego da i najbolje poznaje duh i 
nauku susjednog patarenstva. Zato ga je odredio, da 
bude pri ruci dvojici mladih franjevaca, koji su upra- 
vo stigli iz Francuske, da — nakon što nauče hrvat- 
ski jezik — otiđu u bosansku vikariju. I Deodat iz 

Provance i Petar iz Narbone bili su već svećenici i 
nešto stariji od Nikole, ali su slušali njegova oštro- 
umna razlaganja i dokaze, kao da se radi o najiskus- 
nijem učitelju. 

No i oni su donijeli vijesti, koje su zanimale i 
Tavelića i sve ostale redovnike. Papa Urban V., skr- 
han neuspjehom svoje križarske vojne, međusobnim 
ratovanjem kršćanskih vladara i velikaša, a najviše 
podmuklim spletkama rimskih plemića, vratio se pro- 
šle jeseni u Avignon. Ni pohod bizanstoga cara Ivana 
V. Paleologa, koji je papi prisegao poslušnost, nije 
ispunio Urbanova nastojanja ni želje za sjedinjenjem 
zapadne i istočne Crkve. Sve je to na njega tako dje- 
lovalo, da je žudio završiti svoj život među svojim 
monasima, daleko od buke svijeta i još dalje od ras- 
koša papinih dvorova. Uzalud su ga od ove namjere 
odvraćali mnogi ugledni ljudi, među kojima je bio i 
pjesnik Francesco Petrarca, Urban V., bivši marselj- 
ski opat, koliko god je bio hrabar da se suoči sa svo- 
jim neuspjesima i boli razdora, nije mogao podnijeti 
zatrovanost rimske sredine, što se ponašala kao da je 
vlasnica svih zemaljskih i nebeskih dobara. I dogo- 
dilo se — kao što mu je bila prorekla utemeljiteljica 
Spasiteljeva Reda, Brigida iz Finstada — da je umro 
u Avignonu nedugo nakon svog povratka. 

— Jedna od posljednjih odluka — nastavili su 
pripovijedati francuski franjevci — ovog dobrog pape 
bila je, da ga kao najobičnijeg monaha pokopaju u 
njegovoj bivšoj opatiji sv. Viktora u Marselju. Sada 
se pripovijeda po onome kraju, da se na njegovu 
skromnom grobu događaju čudesna ozdravljenja, pa 
ga narod časti kao sveca. 

Tako su početkom siječnja 1371. kardinali, sakup- 
ljeni u Avignonu, izabrali za njegova nasljednika Pe- 
tra Rogera iz Beauforta, koji je uzeo ime Grgur XI. 
Općenito se držalo, da će ovaj mladi i odlučni čovjek 
konačno uvesti red u crkveni život, spriječiti sablazni 
i osloniti se na iskrenu svetost prosjačkih redova. 

— Novi papa je obećao — potvrdi otac Deodat, 
kad se jednom govorilo o možebitnim odredbama Gr- 
gura XI. — reformirati običaje svjetovnog svećenstva, 
poglavito u Italiji i Francuskoj, i da će smiriti krš- 
ćanska kraljevstva i vratiti se u Rim, u zakonito sijelo 
nasljednika svetoga Petra. 


Nikola je ove razgovore slušao napola, moleći. Na 
srcu mu je ležala tjskoba onoga doba, ali i nada u 
svijetlu budućnost. »Crkva je sigurna — govorio je i 
mnogo puta na dan ponavljao u žaru molitve — jer 
je Gospodin obećao, da je ni vrata paklena neće 
nadvladati.« Žudio je svim srcem za pobjedom krš- 
ćanstva, ali ne radi toga da bi se ovaj ili onaj vladar 
osilio, nego da bi što više ljudi prigrlilo križ otkup- 
ljenja. 

VII. 


Sa sniježnih visova Velebita bura je uz kratke 
odahe šibala po uzburkanom moru i dizala bjelkastu, 
ledenu maglu iz morske pjene, što je zastirala ob- 
zorje. Otoci s druge strane kanala iščezli su u bje- 
lini, a između njih i grada, sapeta u zvjezdolikom 
obruču čvrstih bedema, raspojasao se urlik i bijes 
vjetra i valova. Studen je jurila i fijukala kroz pro- 
čišćene i napuštene ulice, lomila se o bokove kuća i 
zidove palača i crkava, vitlajući prašinom i pijeskom, 
što bi ga našla po uglovima malenih trgova i plemić- 
kih dvorišta. Nebo se plavilo čisto i svijetlo, sunce je 
blještilo svježe i blijedo i svjetlucalo se u odrazima 
slane i smrznutih kapljica mora. 


Fra Nikola se probijao kroz udarce vjetra po 
uskim uličicama, zajedno s još dvojicom redovnika, 
da pohodi neke bolesnike u gradu. Takav je bio obi- 
čaj, da na Božić franjevci napuste samostan, kako 
bi unijeli radost i utjehu u domove, koji su strepili 
nad narušenim životom u očekivanju tuge i smrti. 
Franjevci su nosili veselu nadu i vedrinu prve bo- 
žićne noći, pomagali su bolesnicima zagrlili križ pat- 
nje i liječili su tjeskobu i očaj, koju je bol obilato 
sipala svuda, kuda je prolazila. 


— Još nam ostaje samo kuća Kreševana Obradića 
— dovikne kroz fijuk vjetra jedan od redovnika. — 
Moramo skrenuti prema sv. Donatu. 

Ali kad su došli na trg pred crkvom, naricanje se 
izmiješalo s hukom bure. Kreševan Obradić bio je već 
umro. 

— Uđimo u crkvu! — predloži Nikola. 

Tavelić je pohađao crkvicu sv. Donata, kad god 
je mogao. Činilo mu se, da u njoj živi s Bogom ve- 
lika prošlost, i da šuti sitna sadašnjost. Ovaj mali sta- 
rohrvatski hram bio je obično prazan, i Nikoli je go- 
dila njegova samoća, iako je žalio, što je tako pust 
i osamljen. Ulazeći u tu crkvu uvijek je osjećao kao 
da pohađa zaboravljena siromaha, koji je čuvao dav- 
no, potamnjelo naslijeđe i nudio neshvaćenu raskoš 
smirene molitve. Tavelić je i u prostranoj crkvi zadar- 
skog franjevačkog samostana, ukrašenoj izrezbarenim 
drvenim stropom, nadsvođenim svetištem, gotičkim 
prozorima i pozlaćenim poliptihom, nalazio mir i za- 
nos nadahnuća u svakom trenutku i u svakoj prilici. 
Svugdje je susretao svoga Pratioca i Subesjednika, 
kojega je prvi put sreo u šutnji bribirskog samostana, 
u godini kušnje, kad je shvatio, da se molitva ne sa- 
stoji samo u izgovaranju tuđih nadahnuća i usmenih 
molitava, nego i u spontanom razgovoru s Bogom. 
Odonda, ispočetka rijetko i poslije sve češće i češće, 
osjećao je ovo tajanstveno društvo, u kojemu je bio 
svijestan sigurnosti i jakosti. Ali crkva sv. Donata ima- 
la je nešto, što je u njemu obnavljalo djetinju jed- 
nostavnost, ljubav i predanost, sreću iskrene i dobre 
duše. 

Prizori urezani u kamene plohe s reljefnim arka- 
dama, prikazivali su prizore iz Evanđelja o Kristovu 
rođenju i djetinjstvu. Likovi i oblici bili su uklesani 
s toliko čara priproste mašte i ukusa, da se Nikoli 
činilo, kao da izrazuju veličinu potpunog umjetničkog 
ostvarenja. Klesareva jednostavnost je raspjevala tvr- 
di kamen u pravu božićnu pjesmu. Naivnu i istinsku. 
Zato je Tavelić i smatrao ovo mjesto najpogodnijim, 
da sabrano i željno razmišlja u onaj božićni dan o 
Isusovu utjelovljenju i rođenju. 

— Ovdje je hladno kao i na ulici — šapne jedan 
od Tavelićevih pratilaca. 


Ali ga Nikola nije čuo. Gledao je jedan po jedan 
prizor u arkadama obrubljenima tropletom, dok su 
mu misli ponirale u stvarnost prikazanih događaja. 


U kamenom zagrljaju Marije i Elizabete pod pr- 
vim isklesanim svodom promatrao je svu nježnost 
susreta skromne nazaretske djevice i njene rođakinje, 
i činilo mu se, da sluša uzvišene riječi prve evan- 
đeoske pjesme. »Veličaj, dušo moja, Gospodina...«, 
ponavljao je Nikola i osjećao, kako u njemu rastu 
radost i smirenost čistoće, kojoj je posvetio svoj ži- 
vot, svoje želje i svoje sile. Zatim je svrnuo pogled 
na uklesani crtež pod drugim i trećim svodom gle- 
dajući naivnu sliku Kristova rođenja: Mariju, kako 
leži na siromašnom ležaju pružajući nestrpljivo ruke, 
da privine na majčinske grudi Božje i svoje Dijete, 
koje upravo neka žena, uz pomoć anđela, pere u pri- 
prostoj posudi, sličnoj veliku kaležu. Tada mu se či- 
nilo, da se ponovno zaljubio u svoje franjevačko si- 
romaštvo, nadahnuto siromaštvom, koje je služilo kao 
ukras i stvarnost božićnog prizora. Osjećao se slo- 
bodnim i spremnim da svu svoju ljubav posveti Stvo- 
ritelju, svome Redu i dušama, za kojima je čeznuo, 
jer ga ništa nije vezalo ni za kakvo zemaljsko dobro. 
Dapače mu se činilo, da se samo u takvoj slobodi, u 
slobodi potpunog siromaštva, može čuti i ostvariti an- 
đeoska pjesma betlehemske noći, koja je raznosila 
Božju slavu i navješćivala mir svim ljudima, koje 
Gospodin ljubi. Tu su pjesmu čuli i razumjeli neuki 
pastiri, koje je nepoznati umjetnik arkada u sv. Do- 
natu smjestio pod četvrti svod, prikazavši ih, kako 
promatraju betlehemsko čudo s izrazom zanosa i sret- 
nog povjerenja. 


»Ali neukost nije sinonim vjere«, mislio je fra Ni- 
kola svraćajući pogled na drugi dio ploče, u kojemu 
su tri mudraca s Istoka, zaogrnuta bogatim perzijskim 

plaštevima i s frigijskim kapama na glavi, prinosili 
svoje darove Djetetu Mesiji. 

— Već je kasno, Nikola! — upozori Tavelića jedan 
od njegovih pratilaca. — Uskoro će podne! 

Fra Nikola nije bio ni primijetio, koliko je vre- 
mena prošlo. Činilo mu se, đa su tek ušli u crkvu. 
Međutim, sunce je sjalo u prozorima i fijuk bure je 
bivao snažniji i češći. 

Poklonio se pred oltarom i krenuo prema izlazu, 
poslušno i bez riječi. Ali ipak nije mogao odoljeti 
želji, a da ne pogleda na suprotnu ploču, na kojoj su 
se nastavljali božićni prizori. Jednim pogledom je 
obuhvatio uklesani crtež, koji je prikazivao Heroda, 
kako okrunjen sjedi na prijestolju, dok pred njim 
krvnik čeka zapovijed, da ubije dijete, koje drži su- 
novratce u ruci. Do njega dvije nesretne majke, uko- 
čene od boli, tuguju nad nevinim žrtvama svoje djece, 
kojih je žrtva bila prvo svjedočanstvo u krvi, da je 
Krist prisutan na zemlji. A u daljnjim arkadama 
umjetnik je smjestio prizor bijeg sv. Obitelji u Egi- 
pat. Josip — uzor najsavršenije poslušnosti, jer mu je 
dovoljan anđelov savjet u snu, da se bez odgodbe 
ustane i da s Marijom i Djetetom krene na dug put 
— šuteći vodi za uzdu magarčića, na kojemu sjedi po- 
korna Djevica-Majka sa svojim usnulim Sinom. 


Bio je potreban samo jedan jedini trenutak, da 
se u Nikolinoj duši ožari želja za svjedočanstvom o 
Kristovu postojanju u mučeništvu i da ujedno osjeti, 
da je predao sve svoje odluke i čežnje, svu svoju vo- 
lju i želje u ruke svojih poglavara, kojima se pokora- 
vao kao Josip anđelu. 


Na samim vratima crkve primijeti čovjeka, koji 
se gotovo go stisnuo uza zid, modar od zime i iscrp- 
ljen od umora. Bez razmišljanja Tavelić skine sa sebe 
kratki plašt, u koji se upravo bio zamotao, i s njim 
zaogrne nepoznata siromaha. 

— Dođi s nama! — reče pomažući mu zakoraknu- 
ti niz stepenice — Možda se u samostanu nešto nađe 
i za tebe i za nas. 

Ali čovjek se jedva mogao micati. Studen je uko- 
čila sve njegove mišiće. Pomaknuo je usnama kao da 
želi nešto reći, ali se nikakav glas nije čuo. 

— Moramo spasiti ovoga čovjeka! — reče Nikola 
uzbuđeno i odlučno svojim pratiocima. 

Redovnici učiniše isto, što i Nikola. Skinuše sa 
sebe plašteve i omotaše neznanca. Bura je zavijala i 
mlatila svojim ledenim bičevima tri bosonoga franjev- 
ca i nesretnog beskućnika. U staklenim očima siro- 
maha pomaknuo se život. 

— Sad mi je bolje — šapne slabim glasom. — Ali 
se ne mogu pokrenuti s mjesta. 

— Odnijet ćemo ga! — predloži fra Nikola. — Po- 
ginut će na ovoj zimi. 

Kad se čovjek ugrijao kraj ognjišta u samostan- 
skoj kuhinji, ispričao je svoj doživljaj: 

— Ja sam seoski glavar na otoku Ugljanu. Kod 
kuće imam ženu i dvoje djece: dva sinčića. Živim 
prijeko od ribolova i nešto malo sirotinje oko kuće. 
Došao sam jučer u Zadar da prodam nekoliko kilo- 
grama ribe i da predam načelniku grada ubrani novac 
desetine mojih otočana, ali nisam našao načelnika, a 
natrag nisam mogao radi nevremena. Lutao sam neko 
vrijeme gradom, dok se nije smrklo. Vjetar je sve 
jače bjesnio, studen mi je probijala do kosti i ne zna- 
jući što bih, pokucao sam na prva vrata. Nisam tra- 
Žžio ni hrane ni ogrijeva nego samo krov, pod kojim 
bih mogao provesti noć. Ali nitko nije otvarao. Obi- 
lazio sam oko kuća, dok konačno nisam čuo, kako 
bura lupa s vratima malene kućice, što se nalazi tik 
uz onu veliku palaču na samom ulazu u grad iz luke. 
Ušao sam. U njoj nije bilo nikoga osim nešto slame, 
alata i nekoliko gomila drva. Ondje sam proveo noć 
čekajući da prestane vjetar i da se vratim kući. Ali 

jutros Ine zatekoše u tom spremištu dva čovjeka, koji, 
netom me opaziše, počeše vikati da sam provalnik. 
I prije nego sam išta mogao reći ili pobjeći, navališe 
na mene i počeše me tući šakama i cjepanicama. Bra- 
nio sam se, koliko sam mogao onako iznemogao i gla- 
dan, dok najednom ne osjetih tupi udarac po vratu. 
Smrklo mi se pred očima, i oko mene je sve utihnulo 
i nestalo. Ne znam, koliko sam tako dugo bio u ne- 
svjestici. Ali kad sam došao k sebi, ležao sam uz rub 
obale smrznut i smalaksao od udaraca. Ipak sam se 
nekako ustao i ne znajući ni kuda idem ni što za- 
pravto hoću, ušao sam u grad. Onako slab i nesposo- 
ban da mislim i rasuđujem, primaknuo sam se k vra- 
tima palače kraj gradskih vrata i pokucao alkom. Ali 
u zao čas! Otvorio mi je čovjek, koji me zatekao u 
drvarnici. »Opet si došao krasti!« poviče. »Niti sam 
krao prije, niti zato kucam sada na ova vrata... Zima 
me je prisilila, da tražim utočište!« odgovorio sam. 
Ali on me nije slušao. Gurne me na ulicu i, prije 
nego je zalupio vratima, izdere se: »Idi odavle, hrvat- 
sko pseto!« Tako sam doteturao do crkve, gdje ste 
me našli. 


— Kako je moguće, da ima ljudi bez srca — pro- 


šapće ogorčeno Nikola. — I k tome upravo na da- 
našnji dan! 

— Ali to nije sve što se dogodilo, — nastavi ri- 
bar. — Dok sam ležao u nesvjestici skinuli su s Ie- 


ne kožuh, u kojemu sam imao novac od desetine i 
ono nekoliko obola,* što sam ih bio dobio za proda- 
nu ribu. 


Nastao je tajac. Taveliću je jurnula krv u glavu. 
Osjetio je, kako se razbuktio u njemu gnjev, koji go- 
tovo nije dotada poznavao. Nemilosrdna okrutnost i 
nepravda ribarevih napadača pobunila je u njemu 
najskrovitije misli, najdublji osjećaj. »Oni su ljudi 
— uvjeravao je sam sebe — od prvog trenutka znali, 
da se ne radi ni o kakvu lupežu. Napali su ga iz 

mržnje i iz mržnje su mu orobili sirotinjski novac«. 
Ali se u isti čas pokaje radi ovakvih misli. 

— Vratit će mi stostruko! — promrsio je ribar. — 
Prije ili kasnije, silom ili dragovoljno, vratit će mi 
stostruko ... 

Nikola pokuša svladati u sebi ponovnu navalu 
srdžbe, koja se gotovo poistovjetila s ribarovom pri- 
jetnjom. I kao da sam sebe prekara radi strasti, koja 
ga je taknula, reče blago: 

— Ne misli na osvetu. Znaš, da je božanska zapo- 
vijed, da ljubimo i one, koji nam čine zlo... Ne smi- 
jemo krojiti pravdu na vlastitu ruku. Ovo ti je dobra 
prilika, da upravo na današnji dan podneseš mužev- 
no žrtvu i da je položiš čista srca kao dar pred betle- 
hemske jaslice. Oprosti im! Uzdaj se u Božju pravdu! 

Ribar je šutio nekoliko trenutaka. Nije mu bilo 
toliko do boli, koliko do poniženja. U njemu nije ki- 
pjela osveta, da izravna račune, nego bijes, što se 
nije mogao obraniti, što nije mogao svladati svoje 
napadače. Ali odgovori: 

— Nikada nikome nisam ni želio ni počinio nika- 
kvo zlo. Zar nije dovoljno, što će moja žena i djeca 
božićevati gladni i što će strepiti nad mojim životom 
pomišljajući, da sam se utopio u ovom studenom 
morskom paklu, nego još kad se vratim, doći ću praz- 
nih ruku, okraden i ispremlaćen. O ne, oče, ne mogu 
se vratiti samo tako čekajući Božju pravdu... 


Tavelić je pokušao smiriti ribara. Ali je morao 
iskreno priznati, da je to više nastojao radi bojazni, 
da njegov prijatelj ne počini kakvu nepromišljenost, 
nego da poštedi napadače od zaslužene kazne. 

— Tko zna, o kome se radi, — promrsi izdavši 
svoje skrovite misli. 


— Znam ja vrlo dobro, o kome se radi — odgo- 
vori ribar živo. — Iza čovjeka, koji me otjera s vra- 
ta stajao je glavom Sammicheli, bivši gradski sudac. 

Tavelić se nije začudio. O Sammicheliju se pričalo 
štošta. Otkako su Mlečani potpisali 18. veljače 1358. 
zadarski mir s kraljem Ludovikom i vratili hrvatskoj 
kruni sve dalmatinske gradove, neki se mletački pri- 
staše nisu mogli pomiriti s novim stanjem. Među nji- 
ma se nalazio i Sammicheli, kojega su dapače mnogi 
smatrali kolovođom nezadovoljnika. Za njega se go- 
vorilo da gusari po hrvatskim otocima, da pali se- 
ljačke žetve i da sa svojim noružanim žbirima pro- 
valjuje u mirne domove, ali nikada mu se ništa nije 
moglo dokazati. Ljudi su prepoznavali među poginu- 
lim ili ranjenim napadačima po kojeg Sammicheli- 
jevu slugu, no njihov gospodar znao se vrlo vješto 
osloboditi svake optužbe. Ipak nije skrivao svoju 
mržnju na hrvatski živalj, radi čega ga je i sam 
hrvatski herceg Karlo Drački namjeravao prognati iz 
grada. A svijet je čvrsto vjerovao, da on zasniva i 
vodi razbojničke podvige pouzdavajući se u svoju 
prepredenost i kriva svjedočanstva onih, koji su bili 
u njegovoj službi. 

— Pokušat ću govoriti s bivšim gradskim sucem 
— reče odlučno Nikola smišljajući u isti čas, kako da 
dobije privolu svoga duhovnika i učitelja. — Nago- 
vorit ću ga, da ti dade zadovoljštinu i vrati ukrađeni 
novac. 

— Ne idi k njemu! — zamoli ribar pruživši ruku 
kao da ga hoće zadržati. — Taj čovjek se neće ustru- 
čavati, da postupi s redovnikom onako kako su nje- 
govi sluge postupili sa mnom. 

— Pokušat ću! 

Tavelić ode k ocu Stjepku, ispriča mu ukratko 
ribarev doživljaj i zamoli ga, da mu dopusti pohoditi 
bivšeg gradskog suca. 

— Ne želim te spriječiti — reče mu otac Stjepko 
bez ikakvog nećkanja. — No budi spreman na najgo- 
ri prijem. Takvi ljudi ne poštuju ni Boga, ni zakona, 
ni zemlje koja ih podnosi. Uživaju u mržnji... 

To je bio prvi put, da je Nikola izašao sam iz sa- 
mostana. Već se počeo hvatati mrak, i činilo se, da 
je bura jenjavala. No ulice su bile prazne i čiste če- 
kajući dolazak noći. 


Tavelić je udario nekoliko puta željeznom alkom 
po vratima Sammichelijeve palače, a zatim mirno pri- 
čekao, da mu otvore. »Bože, daj da ovoga silnika i 
njegovu mržnju pobijedi ljubav«, molio je čekajući. 
No vrata su ostala zatvorena. A kad je ponovo htio 
pokucati, začuje srdit glas s prozora: 

— Odlazi! Danas smo dali i previše milostinje. 

— Nisam došao prositi. Želim govoriti s gospoda- 
rom ove kuće! — poviče Nikola, da nadglasa fijuk 
navale vjetra. 

Malo zatim vrata su se otvorila. Nikola uđe u po- 
lumračno predvorje i pozdravi: 

— Neka je hvaljeno ime Isusovo! 

Nitko mu ne odgovori. 

— Neka je hvaljeno ime Isusovo! — ponovi Tave- 
lić osjećajući se kao da je upao u neku stupicu. 

Na vrhu širokih stepenica pojavi se čovjek s upa- 
ljenom svijećom u ruci i upita: 

— Što želi taj fratar? 

— Kaže, da ti mora nešto saopćiti, — odgovori 
sluga s vrata. 

Sammicheli se spusti nekoliko stepenica prema 
Taveliću. 

— Što hoćeš? 

— Rekli su mi, da je u tvojoj drvarnici jutros za- 
tečen neki ribar s Ugljana. 

— Dobro su ti rekli! Zatečen je pri krađi i već je 
dobio zasluženu plaću. 

— Ne bi smio tako govoriti čovjek, koji je nekoć 
sudio u ovome gradu — odgovori Tavelić nastojeći, 
da mu ne zadrhta glas od uzbuđenja. 

Grohot je odjeknuo prostorijom. 

— Ti si također Hrvat? — upitao je Sammicheli. 
— Vi Hrvati patite od pravde. U svemu tražite prav- 
du, sve opravdavate pravdom ... Tvoj je prijatelj krao 
i dobio je, što ga je po pravdi išlo... 

— Ušao je sinoć — gotovo vičući odgovori Niko- 
la — u prva otvorena vrata, da se skloni od vjetra i 
studeni. Nije se mogao vratiti na Ugljan, da provede 
svetu božićnu noć sa svojom obitelji... 

— Još ćeš reći — prekine redovnika bivši gradski 
sudac s porugom — da se u mojoj drvarnici pojavio 
sam Krist u obliku hrvatskog ribara... 

— Nije ni namjeravao — nastavi Tavelić prisilja- 
vajući se da ne plane — uzeti nešto tuđe, niti je to 
učinio. Vrata su bila otvorena... 

— Što ti znaš?! Svi ste vi isti! 

— Znam više nego ti to misliš. Poznam tvoje opa- 
čine i znam, da su ga tvoji ljudi ispremlatili, orobili 
i ostavili onesvještena na obali, da ga dokonča zi- 
ma! — reče odlučno Nikola. 

— Izbacite ga! — poviče piskutavim glasom Sam- 
micheli. — Sutra ću se požaliti nadbiskupu. 

Dok je bivši sudac mrmljao kletve, sluga otvori 
vrata i vukući Tavelića za rukav reče srdito: 

— Čuo si, što je sudac rekao! 

— Ja sam čuo njega, ali nije on mene — odgovo- 
ri mladi farnjevac otrgnuvši se naglo, tako da je slu- 
ga zateturao. — Nisam došao, da me silom izbacite, 
nego da dadete zadovoljštinu onom siromahu i da mu 
vratite ukradeni novac i odjeću. 

Sluga nije znao šta da radi. Gledao je čas svoga 
gospodara, čas u snažna mladića odjevena u franje- 
vački habit, ne usuđujući se ponoviti, što mu je sudac 
naložio. 

Sammicheli se spusti u predvorje psujući. Stane 
pred Tavelića i pljune mu ravno u lice. 

— Jeli ti ova zadovoljština dovoljna ili želiš više? 


— poviče tresući se od bijesa. 

Tavelić se nadvine nad suca i podigne naglo ruku. 
Zamaglilo mu se pred očima i u njemu se smrači 
redovnička svijest. Ali samo za trenutak. Sammicheli 
je međutim treptao očima, u kojima se pojavio od- 
jednom strah, ali je ipak promrsio prigušenim  gla- 
som: 

— Hajde, osveti se! Udari tom poganom rukom 
zadarskog suca! 

Ali Tavelić se nije ni pomaknuo. Spustio je ruku 
do obraza da se otare. U ono nekoliko trenutaka pot- 
puno je svladao svoj ponos i srdžbu. Uz njega je sta- 
jao njegov nevidljivi Subesjednik. »Previše si nagao!« 
— čuo je u sebi glas. »I mene su tukli i pljuvali, a 
da nisam progovorio niti jedne riječi.« 

— Nisam došao radi sebe — reče mirno Tavelić 
gledajući u drhtave usne bivšeg suca. — Došao sam 
radi tebe i okradenog i ispremlaćenog ribara. Ne iz- 
garaj u mržnji, kad ta ista vatra može postati ljubav. 
Vrati što je tuđe. Pomiri se s mišlju da zulumom ni- 
šta ne možeš postići. Budi čovjek! 

Ovaj preokret je osokolio Sammichelija. Osjetio 
je da je opasnost prošla i da se opet nalazi u povla- 
štenom položaju. Tada u njemu ponovo uskipi bijes 
i stisnutom pesnicom udari redovnika po licu. 

Ali Tavelić nije ničim pokazao, da je uvrijeđen. 
»Ovo sam zaslužio radi moje nagle ćudi«, mislio je. 
»Moje su riječi bile tvrde«. I kao da želi protumačiti 
i slugi i sucu svoje osjećaje, reče gotovo tiho, kao da 
povjerava koju osobitu tajnu: 

— Nećeš ništa postići takvim postupkom. Ne bo- 
jim se ni tvojih pesnica ni tvoje oholosti. I sam vidiš, 
da bih u čas mogao prisiliti i tebe i ovoga tvog čov- 
jeka, da mi izručite što tražim. 

Zatim se zagleda prodornim pogledom u usplahi- 
rene sučeve oči i nastavi istim glasom: 

— No tvoja je dužnost poštovati ljude, u kojih 
sredini živiš, okaniti se gusarenja i vratiti ono, što su 
tvoji ljudi oteli. I ti ćeš to učiniti! — nadoda tiho, ali 
gotovo zapovjednim glasom. 

Ponovo je slijedio tajac. Tavelić je očekivao nov 
udarac i iz samo jedne jedine strelovite misli, kojom 
se obratio tihom molitvom Bogu, da gane srce ovog u 
mržnji okorjelog stranca, zaplamsa u njemu žar zah- 
valnosti. I u istom času, kad mu se činilo, da mu nje- 
gov vječni Subesjednik ponovo progovara, čuo je 
Sammichelijeve riječi upućene slugi: 

— Daj mu dvije stotine i pedeset obola, i neka 
me pusti na miru! 

— Znaš, da mi franjevci ne smijemo ni dodirnuti 
novca — reče s olakšanjem Tavelić. — Zato te molim, 
da pošalješ ili sam doneseš u samostan i novac i ri- 
barevu odjeću. Moj prijatelj s Ugljana primit će te 
bez imalo mržnje u srcu, 

Zatim ode prema otvorenim vratima i, prije ne- 
go je prekoračio prag palače, reče: 

— Neka te Bog prosvijetli i blagoslovi! 


* o*o* 


Redovnici su se zapanjili, kad je sutradan došao 
u samostan Sammicheli i sam predao ribaru kesu s 
novcem i novi kožuh. Zatim ga je nestalo. Nitko nije 
znao, kamo je otišao. Palača na ulazu u grad ostala 
je zatvorena, a uspomena na silnika je blijedila. 

VIII. 


Nakon svršenih filozofskih i bogoslovskih nauka 
fra Nikola se vratio iz Zadra u Bribir. U istom sa- 
mostanu, u kojem je proveo godinu kušnje kao no- 
vak franjevačkog Reda, trebao je provesti trideset 
dana u potpunoj tišini i neprestanoj molitvi, postu i 
trapnji, da se tako što dostojnije pripremi za sveće- 
nički red. Koliko god je čeznuo za danom svoje prve 
Mise, toliko se smatrao nedostojnim svećeničkog sta- 
leža. Bezbroj puta je razmišljao o značenju svoje bu- 
duće službe. Kristova nauka sadržana u Evanđelju 
bila mu je nepresušivi izvor njegovih razmatranja. 
Brzo je uvidio, da je svećeništvo sinonim svetosti, 
bez koje — uza svu moć naslijeđenu sakramentom 
reda — svećenik izdaje svoj poziv. »Misnik je sol i 
svjetlo zemlje — razmišljao je Tavelić — ali da to 
uistinu bude, potrebno je, da živi sveto i da neustra- 
šivo propovijeda evanđeosku istinu, da iskreno ljubi 
sve ljude, da se žrtvuje za duše, kojima je potrebna 
svećenička žrtva, da bude iskren, dobar, pravedan i 
da zaista bude drugi Krist. Kakav bi učinak imala 
propovijed, koju zaista ne bi predvodio primjer sveta 
života? Bez svetosti, svećenik doista ostaje sol i svje- 
tlo zemlje, no ta je sol bljutava, koju rasiplju po 
cesti i koju ljudi gaze, i ta je svjetlost nemoćna, skri- 
vena pod stol. Svećenici ne izabiru svoga Krista, ne- 
go jedan jedini Krist izabire svoje svećenike, da idu 
svijetom, siju riječ i ljubav Božju i da njeguju uzrast 

žetve i plod. Svećenička služba je služba žrtve i nje- 
no je poslanstvo veliko i jedinstveno. Ali je sveće- 
ništvo također moć, jer bez njega najviši i najnužniji 
misterij pretvorbe na oltarima bio bi mrtva uspomena 
umjesto žive stvarnosti.« 


Odmah po dolasku u Bribir pohodio je starješinu 
samostana, koji je ležao bolestan u svojoj ćeliji. Uči- 
telj redovnika-đaka u Zadru dao mu je pismo za oca 
Otona i preporučio, da mu ga osobno preda, očito ne 
znajući, da bribirski gvardijan, radi starosti i bolesti, 
više ne upravlja samostanom. 


— Ti sam otvori pismo! — zamoli otac Oton sla- 
bim glasom Tavelića. — Bolest i slabost su me pot- 
puno svladale... 


Starac je zaista više sličio kosturu, prekritom na- 
mreškanom i potamnjelom kožom, nego živu stvore- 
nju. Disao je teško i na časove stiskao oči i grčio lice 
odupirući se tako čestim valovima boli, koja ga je 
pekla u grudima. Ali se ni jednom riječi, pa ni jed- 
nim jaukom ne bi požalio. 


Tavelić ga je promatrao s izrazom i s osjećajem 
najdublje sućuti. Činilo mu se, da nije mogla posto- 
jati prisnija veza između dva redovnika, nego je po- 
stojala između njega i starca. Nikola je bribirskoga 
gvardijana smatrao svojim duhovnim ocem, koji mu 
je rastvorio vrata franjevačkog Reda još u samostanu 
sv. Franje u Šibeniku, kad je Tavelić kao dijete tamo 
odlazio na prve nauke. Zatim je ovaj isti redovnik 
primio njegove vječne zavjete i za njim zauvijek za- 
tvorio samostanska vrata. Otac Oton je upravljao nje- 
govim duhovnim životom u prvoj godini kušnje i ne- 
ko vrijeme poslije novicijata. On ga je poslao u Vi- 
sovac i Zadar i svima o njemu govorio kao o uzornu 
sljedbeniku Franje iz Asiza. A sada — na izmaku ži- 
vota — dočekao ga je s radošću oca, koji je dugo če- 
kao na ovaj sastanak. 

— Ako hoćeš, vratit ću se kasnije — reče Nikola 
kao da se prekorava, što je uopće spomenuo pismo. 


— Možda popusti bol, koja te muči. 


Uvele starčeve usne lagano se rastegnu u pod- 
smijeh. 

— Možda druge prilike neće ni biti — reče s to- 
liko naravne razboritosti, kao da ne govori o smrti. — 
Pročitaj ga sada... Rado ću slušati, što mi piše otac 
Stjepko. 

Tavelić rastvori zapečaćeno pismo i pogledavaju- 
ći svaki čas u bolesnika, kao da se boji da ne poveća 
njegovu bol svojim glasom, počne čitati: 


— »Mir i Dobro! Dragi oče Otone! Smatram svo- 
jom dužnošću da te upozorim na neka svoja iskustva, 
koja sam stekao za vrijeme proteklih pet godina s 
tvojim bribirskim đacima. Kao njihov duhovnik ša- 
ljem tebi i tvojoj braći neke prijedloge, misleći samo 
na potrebe našega Reda i Gospodinovu slavu... Svi 
đaci, koje si poslao na ovo učilište, pokazali su za- 
mjernu sposobnost i pravi franjevački duh na našu 
radost i ponos samostana. Ali među svima najviše se 
istakao svojom pobožnošću, poslušnošću, veseljem i 
znanjem .. .« 


Tavelić umukne. Pogledao je u oca Otona s izra- 
zom siida i čuđenja. Ime, koje je slijedilo nakon ne- 
tom dočitanih riječi bilo je njegovo. Osjetio je dubo- 
ko u duši, kako — bez ikakva pristajanja uz misao, 
koju je tek izrekao čitajući pismo svog zadarskog uči- 
telja i duhovnika — zapravo nanosi nepravdu svojim 
sudrugovima, među kojima se smatrao jednim od po- 
sljednjih u svemu. U jednom jedinom hipu uskrsnu 
mu pred očima lice subraće, kojoj se iskreno divio 
radi vrlina i uspjeha u naukama i na koju je često 
mislio kao na svoje neposredne uzore. 


— Ponovi tu rečenicu do kraja... I nastavi čita- 
ti... — šapne otac Oton. 

— Ali, oče... — promuca Tavelić glasom, u ko- 
jem je drhtala molba, da bi ga bolesni starješina po- 
štedio te neugodnosti. 

— Čitaj! — ponovi starješina glasnije i uspravi 
se s bolnim naporom na ležaju. 

Tajac je trajao samo nekoliko trenutaka. Toliko, 
koliko je bilo mladom redovniku potrebno, da se u 
duhu ponizi pred svojim vječitim Pratiocem. A za- 
tim je nastavio čitati s toliko jednostavnosti, da se 
činilo, da i ne izgovara tuđe pohvale o sebi, nego 
svoje o drugima: 

— »... ali među svima najviše se istakao svojom 
pobožnošću, poslušnošću, veseljem i znanjem fra Ni- 
kola Šibenčanin, koga osobito preporučam tvome o- 
činskom srcu i brizi tvoje braće. Dopusti mi savjeto- 
vati te, da ga, nakon svećeničkog ređenja, uputiš na 
sveučilište u Pariz, Bolonju ili Firencu, kako je to obi- 
čaj učiniti s najodabranijim redovnicima iz naše hr- 
vatske provincije. I naš Red i naša domovina trebaju 
umnih, svetih i sposobnih ljudi, koje je Bog obdario 
tolikim vrlinama, i koji su znali, htjeli i uspjeli umno- 
žiti Gospodnje talente.« 

Otac Oton je živim zanimanjem saslušao riječi za- 
darskog duhovnika, kao da su sve njegove boli i pat- 
nje iščezle. 

— Čuo si, što o tebi misli otac Stjepko... — re- 
če s očitim zadovoljstvom. 

Tavelić prekrije oči drhtavom rukom i duboko 
uzdahne kao da se želi osloboditi teškoga tereta. Nije 
se mogao snaći niti odrediti misli, koje su izazvale u 
njemu riječi njegova duhovnika. U prvi mah ga je 
svaki slog pohvale bolio kao udarci biča, ali je odjed- 
nom u tim pohvalama vidio duboku poniznost oca 
Stjepka. Njegov bivši duhovnik, poznat cijeloj hrvat- 
skoj franjevačkoj provinciji kao izvanredno uman i 
učen čovjek, nije ni jednom riječi spomenuo svoje 
zasluge kod pripreme svojih učenika, iako je upravo 

on, zajedno s drugim nastavnicima, najviše pridonio 
njihovu znanju. A što se njega osobno tiče, Nikola 
zapravo i nije podavao prevelike vrijednosti umu, kad 
se radilo o stvarima životne važnosti, jer je za njega 
ljubav imala prvenstvo, ljubav, koja ne može biti 
drugo, nego zahtjev srca i dobrote. 

— Otac Stjepko je pretjerao u svojoj ocjeni! — 
odgovori iskreno i prostodušno. 

— Sumnjam — šapne bolesnik, a lice mu se po- 
novno razblaži i smiješak iznova zatitra na njegovim 
usnama. A zatim upita: 

— Da li bi rado otišao na više nauke? 

— Otišao bih rado, kamo god me pošalješ — pot- 
vrdi fra Nikola. 

— Znam, da bi bilo tako, kako govoriš. No htio 
bih također znati — nastavi gvardiajan svladavajući 
teškom mukom bol, koja ga je gušila u prsima — 
kamo bi najrađe otišao, kad bi ti sam o tome odluči- 
vao? 

— U misije! — odgovori bez promišljanja Tave- 
lić. — Volio bih propovijedati krivovjercima živu i 
istinitu nauku Križa i Otkupljenja! 


koži 


Tavelić je pjevao svoju mladu Misu u šibenskoj 
franjevačkoj crkvi sv. Franje. Njegov otac, još uvijek 
snažan i krepak, uza sve to što se primicao sedamde- 
setoj, radovao se poput djeteta, što je starješina bri- 
birskog samostana dopustio, da se ređenje i mlada 
misa održe u Šibeniku. Gotovo cijeli grad je bio pri- 
sutan u crkvi. Od najuglednijih velikaša i istaknutih 
građana, prijatelja Tavelićeve obitelji, do najsiroma- 
šnijih mještana, štićenika šibenskih franjevaca. Iako 
svečanost mlade Mise nije bila nikakva rijetkost u 
Šibeniku, Tavelićevo slavlje je okupilo mnoštvo svi- 
jeta, koje je htjelo svojim prisustvom pokazati ljubav 

prema ogranku Šubićeva roda i privrženost svojim 
»Ssirotanima«, koji su koliko u vjerskom, toliko i u 
kulturnom narodnom životu pridonosili usponu grada 
Petra Krešimira Velikog. 

Gotovo za cijelo vrijeme obreda otac Nikola se 
nije osvrtao ni na mnoštvo, ni na braću, koja su ga 
dvorila kod Mise. Utonuo je u misli, što su nastojale 
obuhvatiti veličinu žrtve i otajstva pretvorbe. U pot- 
punoj sabranosti bio je svjestan veličine i značenja 
svetoga čina i svoje uloge. On je u ime svoje, svih 
prisutnih i cijele Crkve bio samo posrednik u žrtvi, 
koju Krist prikazuje u svakoj Misi svome nebeskome 
Ocu. U toj središnjoj misli, koja je obuzela čitavu 
njegovu svijest, riječi su obreda poprimale posebnu 
snagu, tako potpunu i postojanu, da nisu dopuštale ni 
trenutka rastresenosti. Čak ni na spomen za žive — 
dok je mislio na svoje poglavare, na oca i braću i 
na sve one, s kojima se susreo u svome redovničkom 
životu — njegove misli nisu odlutale, nisu se udaljile 
od žrtvenika, koji je čekao pripremljen, da postane 
prijestolje Tijela i Krvi Spasitelja svijeta. 

Ipak je za čas njegova misao uzdrhtala, kad se 
nagnuo nad hostijom, koju je već bio prihvatio obim 
rukama, da ponovi čudo Posljednje večere. Smatrao 
se nedostojnim. Ali je ta kolebljivost odmah i iščezla, 
jer se ni žrtva ni pretvorba nije zbivala radi njegove 
osobe ni radi njegovih osobnih kreposti i sposobnosti. 
Moć je poticala od Vlasnika svih vlasti, od Gospo- 
dara vremena i vječnosti, od ostvaritelja života i ot- 
kupljenja. Bila je prisutna u misniku, ali ne radi nje- 
ga, nego radi njegova svećeničkog reda. Njegova je 
bila samo volja da izvrši čin pretvorbe, i ljubav, koja 
ga je žegla u grudima. 

— Ovo je Tijelo moje... — rekao je glasno i raz- 
govijetno, dok je u velikoj četverouglastoj crkvi vla- 
dala potpuna tišina. 

Zatim je podigao hostiju obim rukama, što je 
više mogao, da je svi vide. U tom času mnoštvo je 

osjetilo odsjev snage njegove i svoje vjere, priproste, 
iskrene i radosne vjere. Uprtih očiju u mali i okrugli 
komad bijeloga kruha, u kojemu je svaka čest bila is- 
punjena stvarnim Kristom, prisutni su šaptali kratke 
molitve za zdravlje svoje duše i tijela, za potrebe svo- 
jih najbližih i za mladomisnikovu svetost i vjernost. 

Tek na spomen za mrtve Nikolina se sabranost 
rastvorila. Pomisao na preminule prenijela ga je sa 
žrtvenika u šibensko groblje, gdje su mu još kao dje- 
tetu pokazivali grob njegove majke. I u tom je tre- 
nutku njegovo zastrto sjećanje sinulo u žaru ljubavi, 
što ga je odjednom obujmila, ljubavi, koja nikne s 
prvim otkucajima srca i koja umukne sa posljednjim 
dahom. A zatim se sjetio i s mišlju neprestane molit- 
ve dotako sve one, koje je poznavao, i koji su umrli, 
posebno oca Mladina — prve smrti, koju je vidio — 
i oca Otona, koji je samo nekoliko dana prije njegova 
ređenja nečujno preminuo, dok su redovnici pred nje- 
govom ćelijom molili. 

Poslije Mise mnogi su se prijatelji Tavelićeve obi- 
telji sakupili u malom gotskom klaustru da čestitaju 
novom svećeniku franjevcu. Dvorište je brujalo od 
žamora kao da nikada u njemu nije vladao samo- 
stanski muk. U jednom uglu je Bogdan Tavelić raz- 
govarao s gradskim rektorom, s knezom Ugrinićem, 
sa starješinom šibenske franjevačke kuće i još s ne- 
kim ljudima, a malo podalje su njegovi sinovi, Ivan 
i Petar, raspravljali s nekolicinom mladih plemića i 
građana o zamisli gradnje nove, veličanstvene kate- 
drale, o kojoj je s osobitim zanosom govorio kapelan 
župne crkve sv. Jakoba, Bogdan Pulšić. Svi su očeki- 
vali Nikolu, ali vrijeme je prolazilo, razgovori su 
jenjavali, a on se nije pojavljivao. 

— Zar ne će doći, da ga pozdravimo? — upita 
knez Ugrinić gvardijana. 

— Još nisam imao prilike, da s njim razgovaram 
nadugo i široko — primijeti Bogdan Tavelić s prije- 
korom u glasu. — Kamo je sada mogao nestati? 

— Potražit ću ga! — odgovori starješina samosta- 
na i naklonivši se pred svojim gostima krene prema 
crkvi probijajući se kroz mnoštvo. 

»Za cijelo to vrijeme — pisao je kasnije starješi- 
na šibenskog samostana — mladomisnik je ostao u 
koru nepomičan, dok su mu misli ponirale u vječnost, 
iz koje je malo prije zagrabio božansku milost najve- 
ćeg i najuzvišenijeg otajstva. Njegov Subesjednik i Pra- 
tilac bio je onih nekoliko trenutaka prisutan dušom 
i tijelom u njegovim rukama. Tavelićeva se svijest i 
vjera suživjela u jedan jedini zanos i osjećaj, u koji- 
ma je postojala samo ljubav. Iščezlo je i vrijeme i 
spona tijela, pa mu se činilo, da je sve prošlo i da je 
sve uronilo u zadovoljstvo i utjehu, koja mu se slila 
u dušu. Njegov je Subesjednik govorio, a on je samo 
slušao. Prvi put u životu otac Nikola je u molitvi sa- 
mo slušao, neosjetljiv za sve ono, što se oko njega 
nalazilo i što se oko njega zbivalo«. 


— čekaju te otac, braća i prijatelji! — rekao mu 
je tihim glasom šibenski gvardijan i položio mu ruku 
na rame. 

Ali mladomisnik se nije ni pomakao. 


— Otac te čeka u klaustru! — ponovi gotovo ne- 
strpljivo starješina. 

Nikola svrne pogled prema gvardijanu, ali ništa 
ne odgovori, nego ostane klečeći. U tom je pogledu 
blistao mir i ushićenje tolikom snagom, da je ređov- 
nikova ruka na njegovom ramenu zadrhtala. 


— Nikola, — reče starješina tiho i blago kao da 
se obraća djetetu — dođi sa mnom! Čekaju te prija- 
telji, otac i braća u klaustru... 


Tek je tada Tavelić ustao. Osmjehnuo se prema 
oltaru i otišao za starješinom. Ali se pred izlaznim 
vratima, koja su vodila iz crkve u gotsko dvorište, 
ponovo zaustavi. Kraj njih je stajao mladić odjeven 
po seljačku vrteći, kao u neprilici, crveno izvezenu 

okruglu kapu u rukama, Nikola se zagleda u snažna 
mladića, a zatim raširi ruke i klikne: 

— Pastirko! 

— Hvala Bogu, što si me prepoznao — reče go- 
tovo stidljivo mladić. Bojao sam se, da ćeš proći mi- 
mo mene, a da me nećeš ni opaziti... 

— Kako tvoji roditelji? — upita Nikola još uvi- 
jek razdragan ovim susretom. 

— Pozdravljaju te — odgovori veselo momak i na- 
doda uz široki i sretni smiješak: 

— Poručuju ti, da se ne brineš za njih. Blagoslo- 
vili su moju želju, da uđem u Red. Sad je na tebi, 
da mi pomogneš. 

— Oče! — dozove Tavelić gvardijana, koji je upra- 
vo htio izaći u klaustar. — Bog nam je poslao novo 
prokušano zvanje. Ovaj mladić moli, da ga primiš u 
samostan. 

IX. 


Poglavari su oca Nikolu imenovali odgojiteljem 
djece kneza Ugrinića, koji se prije nekoliko mjeseci 
bio doselio u Šibenik iz svoje tvrđave u Rogu. Tave- 
lić je dnevno odlazio u kneževu palaču i poučavao 
dva kneževa dječaka. Zadovoljavao je njihovu radoz- 
nalost, širio i produbljivao njihovo znanje i — razgla- 
bajući vjerske istine — napajao ih duhom žive i zdra- 
ve vjere. Ali se istodobno posvetio i svome Pastirku, 
koji ga je danomice s nestrpljenjem očekivao u sa- 
mostanu, željan da brzo nauči čitati i pisati, da dozna 
što više hrvatske povijesti i da se što bolje upozna 
sa životom franjevačkoga Reda i njegova utemelji- 
telja sv. Franje Asiškog. 

— Da li ću moći već dogodine ući u novicijat? — 
pitao je Pastirko svaki put, kad je opazio da je Ni- 
kola zadovoljan njegovim napretkom. 

— Ti si bistar momak! — odgovarao mu je Tave- 
lić uz smiješak, ali nije određivao vrijeme njegova 
ulaska u Red, jer o tome jednostavno nije mogao 
odlučivati. 

Nikola je više puta i nehotično uspoređivao svoja 
dva đaka plemića s ovim seljačkim momkom. Ugri- 
nićeva djeca su se zanosila misleći i govoreći o tome, 
kako će kad odrastu, pripasati mač i ukrasiti prsa 
zlatnim tokama, kako će prisustvovati podgradskom 
saboru, obnoviti slavu Šubića, ili braniti očevinu od 

neprijatelja. Pastirkova je mašta, nasuprot, bila skrom- 
na. On je sanjao o grubom užetu s tri čvora i o su- 
rovom suknu habita, o siromašnim kmetovima u svo- 
me kraju i u šibenskom predgrađu Psarama, gdje je 
još uvijek postojala franjevačka kapelica sv. Mihovi- 
la, koju je više puta tjedno pohađao zajedno sa svo- 
jim učiteljem. 


Ali Tavelićeve usporedbe o ovim suprotnim ži- 
votnim putevima nisu uopće utjecale na njegove od- 
nose sa svojim učenicima. Koliko god se veselio re- 
dovničkom zvanju svoga Pastirka, toliko je cijenio 
sanje Ugrinićevih sinova. Bio je svjestan, da svatko 
na svom mjestu i u svome zvanju i položaju može 
jednako služiti Bogu i domovini, ako živi kršćanskim 
životom i ako zaista ljubi svoj narod. Ipak je mnogo 
puta osjetio u sebi nemir misleći na ograničenu dje- 
latnost, koju su mu namijenili redovnički starješine. 
Čeznuo je za apostolskim radom, koji bi iscrpio sve 
njegove snage i ispunio sve njegove dane. Ali se nije 
žalio nego je nastojao, da povjerenu dužnost što bolje 
ispuni. 

Kadgod bi se sastao s ocem i braćom na ulici ili 
kod sv. Mihovila, kad bi pohađao siromahe, da im 
propovijeda i da im pomaže u radu. Njemu se činilo, 
da su ovi sastanci slučajni, iako ih je u stvari Bog- 
dan Tavelić namjerno tražio i upriličavao. I uvijek 
se veselio takvim susretima. 


— Tvoj mi je starješina rekao — saopćio mu je 
jednom takvom prilikom Bogdan — da te kane po- 
slati na nauke u Pariz. 

— Ondje ne trebaju propovjednika! — odgovorio 
je suho Nikola. 


— Ali Red ovdje treba učenih ljudi! 


— Još ima dijelova naše domovine, u kojima je 
zamračeno svjetlo prave vjere — nastavio je Nikola 
započetu misao, kao da nije ni čuo očevu primjedbu. 

— Sine moj, ti vrijediš mnogo više nego da se iz- 
gubiš u kakvom zabačenu kraju, među ljudima, koji 
će ti samo ogorčiti život... 

Nikola se nasmiješi gotovo sućutno. Potapša oca 
po ramenu i reče: 


— Ti me ne razumiješ, bar ne potpuno. Ti bi htio 
imati sina obasutog pohvalama i slavom. Ali ja sam 
već prije deset godina izabrao drugi put, put bezi- 
menosti i pokore. Mi redovnici trebamo zaboraviti 
sebe i predati se drugima. Ja sam ostavio plemstvo, 
koje sam od tebe naslijedio, jer je moje plemstvo križ 
i ovaj konopac, kojim sam se opasao, da me nepre- 
stano podsjeća na evanđeoske savjete. Moje mjesto 
nije u Parizu nego među ljudima kojima je potreb- 
na Božja riječ, koji trebaju vjerske okrepe i pomoći. 

— Vrlo dobro poznam ove tvoje misli, jer mi je 
o njima govorio sam gvardijan. Ali ja sam mu re- 
kao... 

— Zašto si mu išta o tome govorio? — prekine 
ga u riječi Nikola i u njegovim inače veselim očima 
pojavi se sjena nezadovoljstva. 


— Rekao sam mu ono, što sam čuo o tebi, sine 
moj! — reče Bogdan ne više s izrazom ponosna oca, 
nego starca, koji se opravdava, što je počinio neku 
nesmotrenost. — Svi te hvale i smatraju, da bi tre- 
bao nastaviti više nauke. 


— Svi su dobri prema meni i zato me precjenjuju 
— odgovori Nikola zagrlivši oca. — Bit će onako, ka- 
ko moji poglavari odrede. Ali mene srce vuče na 
drugu stranu. 


O tome je Nikola razmišljao od onoga dana, kada 
je ocu Otonu pročitao pismo svoga zadarskog du- 
hovnika. Želja za misijama toliko se u njemu po- 
istovjetila s njegovim franjevačkim duhom, da gotovo 
nije ni lučio jedno od drugoga. Taj je duh obuhvatao 
ovu želju, kao što je ispunjao težnju za svetim živo- 

tom svojih članova. Ipak je u sebi morao priznati, 
da sveučilišni život u stranom, velikom gradu privla- 
či ne samo zato, što mu je mogao pružiti mogućnost 
produbljivanja i usavršavanja njegova teološkog i 
filozofskog znanja, nego i zato, što je nepoznato uvi- 
jek u njemu pobuđivalo neki posebni čar. Kadgod 
mu se nametala misao, da sam zamoli svoje pogla- 
vare, da ga pošalju na sveučilište. No uvijek se za- 
jedno s tom misli javljao u njemu neki nemir, koji 
je narušavao njegovu sabranost u molitvi i udaljivao 
ga od poziva, s kojim se bio potpuno sprijateljio od 
dana nadahnuća u bribirskoj crkvi. Zato je takve 
misli odbijao, kao što je tjerao od sebe svaku ugod- 
nost, što ga je svojom površnom ljepotom htjela od- 
vojiti od njegova puta trapnje i pokore. 

Ali odluka o njegovu odlasku u Pariz nije stizala. 
Mjesto nje šibenski mu je gvardijan saopćio, da ga 
novi starješina samostana zove natrag u Bribir, da 
bude duhovnik mladićima, koji su se spremali ući u 
Red. 

— Gotovo su svi iz seljačkih obitelji i trebaju 
osnovnu pouku — rekao mu je gvardijan. Ti si naj- 
podesniji, da ih pripremiš i učvrstiš u zvanju prije 
novicijata. 

Iako je Tavelić znao, da to nije nikakva konačna 
odluka, primio je vijest s olakšanjem. 

— Mogu li sa sobom odvesti i Pastirka? 

— On će te pratiti do Skradina — odgovorio je 
gvardijan kao da je očekivao ovaj upit. — Ostat će 
ondje i u jesen stupiti u skradinski novicijat. 


ko kox* 


Dan je bio sparan i vlažan, a put dug i zamoran. 
Već se jutrom moglo naslutiti, da će južnjak nanijeti 
kišu i pritisnuti zemlju toplom vlagom. Jurnjava nis- 
kih oblaka rastvarala je i zastirala visoku vedrinu, 

iz koje bi na časove kolovoško sunce oblilo put i li- 
vade, gole vrleti i šumarke, Krku i daleko obzorje. 
Nikola i Pastirko koracali su moleći svoju franjevač- 
ku krunicu, ispočetka glasno, a zatim sve tiše, umor- 
ni od puta i ljepljive topline. Konačno su obadva 
ušutjela misleći na vrijeme, kojemu su išli u susret, 
i pomišljajući jedan na drugoga i na skori rastanak. 

— Ne bismo li časkom sjeli na ovo kamenje? — 
upita odjednom Pastirko oca Nikolu. I ne čekajući 
odgovor stane uz gromaču kraj staze s očitom namje- 
rom da se odmori. 

Tavelić se začudi ovom prijedlogu. Poznavao je 
dobro momka pa nije mogao vjerovati, da je sustao 
nakon nepuna dva sata hoda. Međutim Pastirko je 
mislio, da će u odmoru naći načina, kako da fra Ni- 
koli kaže sve ono, što mu je na srcu, sve što je gor- 
ko osjećao radi skorog oproštaja sa svojim učiteljem 
i prijateljem. 

— Kako hoćeš! — odgovori Tavelić, a da ničim 
nije pokazao svoje čuđenje. 

Sjeli su podno gromače. Nekoliko trenutaka je 
trajao muk, isprekidan po kojim uzdahom umora, 
dok nije netko u daljini poveo pjesmu, koju su skra- 
dinski mladići običavali pjevati na sijelima u toplim 
ljetnim noćima. Malo zatim je čitav kraj odjeknuo od 
snažnih muških glasova, u kojima je zvonilo zdravlje 
i drhtala mladost. 

— Kako su isprazne ove pjesme! — primijeti Pa- 
stirko, sagnut nad mravinjakom, koji je vrvio pod 
njegovim nogama. 

— Pjesma je izraz radosti ili tuge. Netko pjes- 
mom najlakše slavi Gospodina, drugi, bez obzira na 
riječi, izrazuje svoje osjećaje ljubavi, životne sreće, 
nade ili boli... Oni momci ondje se vesele. Zato kliču 
i pjevaju. To je dobro, a dobro ne može biti isprazno 
— odgovori Tavelić gotovo šapćući. Zatim se glasno 
nasmije i doda: 

—— Nama je franjevcima radost pravilo života. Ja 
bih se radije uhvatio u kolo s ovim priprostim mla- 
dićima, koji ne misle ni na kakvo zlo, nego se pre- 
puštao sjeti i tuzi. Nismo prihvatili ovo zvanje, koje 
nam je Bog udijelio, da se gušimo u suzama, nego da 
služimo Gospodinu i ljudima molitvom, pjesmom, do- 
brim djelima i našom radošću. »Kad postite — rekao 
je Krist — ne budite mrzovoljni poput licemjera. Oni 
izobličuju lice, kako bi pokazali ljudima, da poste... 
Ti, naprotiv, kad postiš, namaži glavu i umij lice, da 
ne zapaze ljudi kako trpiš, nego samo tvoj Otac, koji 
je tu, u tajnosti...«* Bio bi veliki grijeh, kada bismo 
mi ogorčavali drugima život zato što smo se posve- 
tili Bogu... 

I kao da želi pokazati i djelom, da misli onako 
kao što i govori, prihvati ispod glasa pjesmu, koja se 
orila s obližnjeg proplanka. 

Pastirko podigne pogled s mravinjaka, zagleda se 
u oblake, koje je nanosio južnjak i uze pjevati, ta- 
kođer ispod glasa, šaljivu ljubavnu pjesmu sa sijela, 
dok se u njegovim očima palila utrnuta živahnost 
vesela mladića. 

A zatim su obadva ponovno ušutjeli. 

— Pastirko, — reče uz smiješak Nikola. — Ti mi 
nešto želiš kazati, zar ne? 

Mladić se lecne u neprilici. 

— Da, oče! 

— Što želiš? 

— Ništa više od onoga, što me u životu čeka! — 
odgovori prostodušno Pastirko. 

Redovnik se nasmije misleći, kako je momak s 
najdubljom ozbiljnošću protumačio njegov upit. 

— Ali što mi želiš reći? 

Mladić ponovo ušuti, kao da u sebi bira riječi, 
kojima bi najbolje izrazio svoje misli. Ponovno se 
sagne nad mravinjakom, koji je čas prije promatrao 
dok iz njega ne provali prigušen glas: 

— Zašto su nas rastavili? — upita. 

Nikola se zagleda u mladićeve oči, kao da mu želi 
pogledom doprijeti do u dno duše. 

— Tek smo sada nerastavni — reče. Uskoro ćemo 
biti prava pravcata braća, sinovi jednog oca, našeg 
serafskog utemeljitelja. 

— Da, ali ti odlaziš u Bribir i odatle tko zna ka- 
mo, a ja ostajem u Skradinu. Nisu li i mene poglava- 
ri mogli poslati u Bribir? 

— Nikada ne ispituj odluke svojih starješina — 
odgovori Nikola s laganim prijekorom u glasu — Oni 
dobro znaju, što trebaju odlučiti i imaju opravdanih 
razloga da postupe onako, kako rade. 

— Vjerujem ti, ali ipak... 

Pastirko časkom ušuti smućen Tavelićevim odgo- 
voroam. Ali odmah i nastavi: 

— Ipak sam u tebi gledao sve ono, što me privla- 
čilo u Red. 

— Varaš se. Tvoje zvanje ne bi bilo postojano, 
da je tako, kako govoriš. Ja sam bio daleko. Bili smo 
zaboravili jedan na drugoga, a u tebi je ipak živjelo 
i raslo redovničko zvanje... 

— Ja tebe nikada nisam zaboravio — prekine ga 
u riječ Pastirko. 

Nikola je morao priznati, da je i on dnevno mo- 
lio, da bi Bog rasplamsao Pastirkovu ljubav prema 
Redu i da bi ostvario njegovu djetinju želju i uklo- 
nio zapreke, koje su ga priječile da uđe u samostan. 
Ali nije to glasno izgovorio. Samo je rekao: 

— Za nas nema rastanka ni tuge. U svemu nala- 
zimo veselje. Naviknut ćeš se na to. I dobro je, da 
se ne priljubimo nikad ni uz osobe ni uz stvari. Tako 
je lakše služiti Gospodinu. 

Nastavili su put šutke. Nikola je i nehotice mislio 
na svoje rastanke i slabosti, koje su toliko puia za- 
sjenile njegovu radost i njegov najdraži mir. Znao 

je, da je bio izrekao više vlastitu želju nego proživ- 
ljeno iskustvo. Ali je isto tako bio svjestan, da je 
žudio postići najsavršenije siromaštvo. Pastirko je na- 
suprot kraj njega samo osjećao, da se u njemu cijepa 
srce, i to je smatrao svojom prvom žrtvom. 

U Skradinu su redovnici nagovarali Nikolu Tave- 
lića, da prenoći u njihovu samostanu. Već je jaka 
grmljavina najavljivala skoru kišu i nije bilo nade, 
da će je moći izbjeći na putu do Bribira. Ali on je 
htio još prije noći stići u samostan sv. Marije, da od- 
mah sutradan započne novu službu. A u podsvijesti 
je k tome želio, da se čim prije odvoji od svoga uče- 
nika, kojega je bio zavolio očinskom ljubavlju. 

Nedugo nakon što je izašao iz grada spusti se na 
put iz obližnje borove šume neki čovjek s ovećom 
vrećom na leđima. Kad je ugledao Tavelića, odbaci 
teret i klonuvši sjedne na zemlju. 


— Kamo ti, brate, s tolikim teretom? — upita 
redovnik. 
— Ah, oče moj! U jad i nevolju! — odgovori čov- 


jek brišući rukavom znoj s čela. — U jad i nevolju 
— ponovi — jer ondje, kamo ja idem nema ničega 
osim boli i straha... 

— Vidim, da si umoran. Pomoći ću ti — ponudi 
se Tavelić. 

— Hvala ti, oče! Ali nije pravo, da te skrenem s 
puta i da uz tebe idem praznoruk. Vreća je puna 
brašna i teška je. 

— Ne misli na to. Moraš stići kući prije kiše. 
Gdje živiš? 

— Nekih dvadesetak očenaša odavle... 

— Pa to je blizu — reče franjevac, prihvati vre- 
ću i navali je sebi na leđa lakoćom snažna i vješta 
čovjeka kao da je to svaki dan radio. 


Prvih stotinjak metara nisu ništa govorili. Ni- 
kola je zaista započeo Očenaš, molitvu, na koju ga je 

podsjetio neznanac. Ali mislima nije slijedio riječi. 
One su se redale neizgovorene, kao čaroban sag, po 
kojemu su stupale njegove misli. 


— Bog zna, što sve pati, kako živi i koliko se 
muči ovaj čovjek, što ide uza me — razmišljao je. — 
Otići ću s njim do kraja. Zakasnit ću u samostan, ali 
ću pomoći ovom dobrom čovjeku, koji je smalaksao 
pod teretom. Oče naš nebeski, hvala ti, da si mi po- 
slao ovog siromaha, da budem njegov Cirinejac. 

I upita glasno: 

— Kako se zoveš? 

— Ivan Brinčić. 

— Brinčić? — ponovi Tavelić iznenađen. — Nisi 
li ti iz Velima? 

— Jesam. Kako si pogodio? 

— Moja je pokojna majka iz Velima — odgovori 
Nikola trgnuvši tijelom, da bi popravio položaj tere- 
ta na plećima. A u isti čas u njegovim mislima uskr- 
snu ubavo mjestance, što se rasprostrlo između gaje- 
va i voćnjaka podno kamenite tvrđave bivših bribir- 
skih knezova. 


— Poznam dobro Velim — nastavi kao da se želi 
što bolje prisjetiti slika iz djetinjstva. — Ondje sam 
bio proveo cijelu godinu kod majčine rodbine. 


Učini mu se, da osjeća miris zemlje i voćnjaka uz 
potok Velištak, gdje se običavao igrati sa seoskom 
djecom. Dapače mu se činilo da vidi lica svojih ma- 
lih sudrugova, kako niču iz tamnozelene trave, dok 
oko njih zuje pčele i ose, i bruje bumbari. Sjetio se, 
kako je jednom pao u Velištak, koji je jurio, poslije 
kiša, iz guste šume na poljanu i kako ga je spasio 
neki vojnik iz tvrđave, koji je onuda slučajno prola- 
zio. I kao što se sjećao blijedih breza, što su se utap- 
ljale u visokoj travi, tako se sada spominjao svake 
stope, koju je ondje učinio i svake osobe, koju je 
vidio i upoznao. Nekoć mu se činilo, da je Velim 

najbogatije mjesto Lučke župe, u kojemu se ne zna 
ni za suze ni za siromaštvo. 

— Zašto si napustio Velim? 

Brinčić nije odgovorio izravno: 

— Znaš li, tko je sada u Šubićevoj tvrđavi? 

— Kraljevi vojnici! — odgovori Tavelić ne shvaća- 
jući, zašto ga Brinčić to pita. 

— Jedan od njih je oskvrnuo gostoljublje naše 
kuće i osramotio naše ime... — promrsi čovjek kroz 
zube. 

Prve krupne kapi kiše padale su po gustoj pra- 
šini na putu i po žutoj travi. Vidjelo se, kako prema 
njima nadolazi pljusak. Samo je u daljini, nad nizi- 
nom Ravnih Kotara, sjalo rastvoreno nebo, oprano 
prohujalim oblacima, a pod njim se zelenilo komadi- 
ćak poljane osute crvenim makom. 

— Ali ja sam osvetio čast — nastavi Brinčić na- 
kon kratke stanke. — Ubio sam ga! 

Tavelić zastane i pogleda zapanjen i zgranut u 
čovjeka. 

— Kako si mogao ubiti...? 

— Nisam znao, što radim, nakon što sam našao u 
Velištaku mrtvo tijelo moje kćeri. Jurio sam Veli- 
mom kao pomaman, a kad sam bio na čistu s tim, 
tko je zločinac, čekao sam ga dan i noć u zasjedi, dok 
ga konačno nisam dočekao. 

— Mogao si ga predati pravdi — promuca franje- 
vac još uvijek presenećen Ivanovom pripovijetkom. 

— Znam vrlo dobro, što sam trebao učiniti — pre- 
kinu ga Brinčić. — Ali sada je kasno o tome govo- 
riti. Da se ja nisam osvetio, bili bi me osvetili moji 
mještani. Tada bi bilo gore, jer je zapovjednik tvrđa- 
ve tuđinac i okrutan. Meni je, nadam se, Bog opro- 
stio, ali još uvijek ispaštam svoj grijeh. Napustio sam 
Velim, pobjegao sam sa ženom i sinom ostavivši sve 
što sam imao, i sada živim u osami bez igdje ičega... 
Vidiš, kako plaćam svoju osvetu... 

Ponovo umukne. A zatim kao da je jedva čekao 
da se nekome izjada skine sa sebe košulju i reče s 
ogorčenjem: 

— Vidiš ove rane na mojim leđima? Da bih pri- 
bavio malo brašna, odlazim dolje u dolinu po tri sata 
hodam i puštam se kao životinja upreći u ralo i orem 
sate i sate tuđe njive i ledine. 

Tavelić nije vjerovao svojim očima. Ivanova ra- 
mena su bila sva izranjena od konopa kojim je pote- 
zao ralo kroz tvrdu zemlju. I u isti trenutak mu se 
učini, da je shvatio svu nevolju ovog bjegunca, svu 
njegovu nesreću i svu muku. Nije smogao niti jedne 
riječi od boli, koja mu je stisla srce i koja ga je 
svega prožela. 

— A kod kuće me čeka bolest, a možda i smrt 
— završi Brinčić svoju priču, a u očima mu zablista- 
ju suze. 

Upravo kad je počeo pljusak stigoše do kućice, 
koja je u onoj samoći usred ledine i drača više sli- 
čila na gomilu kamenja nego na ljudski stan. Nikola 
je već hropio pod teretom, ali nije mislio na svoj 
umor, nego na bijedu i pokoru Ivana Brinčića i nje- 
gove obitelji. 

— Zar ovdje živite? — upita. 

— Ovdje umiremo! 

Uđoše. Redovnik odloži vreću i zagleda se u mra- 
čnu i zagušljivu prostoriju. U prvi čas nije vidio ni- 
šta ni nikoga. Samo je čuo duboki uzdah i tihi upit: 

— Ivane, iko je s tobom? 

Brinčić ne odgovori, nego se obrati Taveliću: 

— Eto oče, ovdje leže bolesni moja žena i moj 
sin! 

Franjevcu se vid već bio privikao na tamu. Na- 
zreo je dvije spodobe ispružene na malo paprati po- 
sute po zemlji. Klekne između oba bolesnika i rasko- 
lačenih oči od jeze i bola ugleda blijedo, iscrpljeno 
lice Ivanove žene i golo tijelo dječaka, iznakaženo ve- 
likim crnim krastama iz kojih je curio gusti gnoj. 

— Umrijet će mi dijete, oče! — prozbori žena i 
koštunjavom rukom prihvati okrajak Tavelićeva ha- 
bita. — Umrijet će! 

Dječak je samo stenjao. 

Nikoli se činilo, da vidi Asiškoga Sveca, kako grli 
gubavca. Sama nakana da učini to isto izazove u nje- 
mu gađenje. Kolebao je, da li da ustane i ode ili da 
u sebi svlada odvratnost. Ipak se nagne nad dječa- 
kom i, moleći za njegovo zdravlje, stane ga cjelivati. 
A kad se odmakao, dječakovo je lice bilo čisto, a iz 
rastvorenih vjeđa je zablistao jasan pogled. U isti 
čas se žena ustaboči na paprati i vikne kao da je 
poludila: 

— Ivane, gledaj. Kreševan je... 

Ali jecaj joj uguši riječ. 

A Tavelić, kao prestrašen, naglo ustane, otrgne 
kraj habita iz ženine ruke, i potrči kroz vrata u kišu. 


88 


X. 


Događaj u Brinčićevoj kolibi ostao je tajna, zako- 
pana u Tavelićevu srcu i u uspomenama bjegunčeve 
obitelji. Čudesno ozdravljenje djeteta ispunilo je to- 
likom radošću roditelje, da su potpuno zaboravili na 
sve svoje patnje kao da ih nikada nije ni bilo. Ivan 
je od sreće plesao po mračnom prostoru svoje kame- 
njare, saginjao se nad djetetom kao da se želi uvje- 
riti, da li je zaista istina ono, što je vidio, dok je 
njegova žena tiho plakala i milovala dječaka. 

— Nismo ni zahvalili onome franjevcu... — reče 
odjednom Brinčić ženi. — Moram za njim, da ga do- 
stignem. 

Kao da su im te riječi dozvale u svijest stvarnost, 
žena prestane plakati, klekne na izgaženu paprat i 
pozove muža: 

— Ivane, najprije zahvalimo Svemogućemu Bogu! 

Brinčić klekne do žene, ogrli je jednom rukom 
oko struka, a drugu položi na prsa kao da prisiže. Za- 
tim, mucajući, upriliči molitvu tihim glasom: 

— Gospodine, zahvaljujemo ti, što si se udostojao 
ući u naše sklonište, pogledati našu bijedu i darovati 
nam radost, koju smo tako ustrajno prosili. Blagoslo- 
vi nas, Bože, oprosti naše grijehe i daj nam snage, 
da te uvijek vjerno služimo. Ti si pogledao na nas u 
svome milosrđu, pretvorio si našu tugu u radost i 
naš bijeg u sigurnost. Pokazao si meni posebno, da si 

dobri Otac, koji rado opraštaš pokajniku. Daj nam 
milost, da te nikada ne iznevjerimo i usliši molitve 
tvoga sluge, kojega si nam poslao. On je molio za nas 
i ti si nam pomogao. Mi, eto, molimo za njega: po- 
mogni mu! Ispuni njegove snove i blagoslovi i na- 
gradi njegov redovnički život! 

Izgovarao je svoju molitvu tiho, sabrano i pola- 
gano kao da važe svaki slog, svaku misao. Zatim se 
prekrižio i pomogao ženi, da ponovno legne. A onda 
pristupi k ognjištu, dohvati nekoliko borovih trešći- 
ca i poče kresati kremen, da zapali vatru. 

— Neka ga Bog blagoslovi i nagradi! — šaptao je 
misleći na visokog franjevca, osjetivši odjednom ne- 
mir, što mu je dopustio, da nosi njegovo brašno. Ali 
nije izašao iz kolibe, kako je u prvi čas bio naumio. 


Tek je slijedeće nedjelje uzeo sina i uputio se u 
Bribir, da ispripovijeda Tavelićevoj braći, što se do- 
godilo. Ujedno je svoj put smatrao hodošašćem u Ma- 
rijino bribirsko svetište, da se Majci Božjoj zahvali 
na primljenoj milosti. Pokucao je na samostanska vra- 
ta, i tada mu se pričini, da je besmisleno govoriti o 
čudu. Brinčić je bio siguran, da ozdravljenje njegova 
sina nije bilo naravno, ali tko će mu to vjerovati? 
u njegovo svjedočanstvo? Tim manje, ako im kaže, 
da se među njima nalazi čudotvorac. A da i drugima 
ispripovijeda događaj, ne bi uspio dokazati istinu. 
Ljudi bi mislili, da izmišlja ili, možda, da nije pri 
zdravoj svijesti. Takva je ova zemlja i takvi su ovi 
ljudi! — završi Brinčić svoje misli. 

— Što želiš, dobri čovječe? — upita ga franjevac, 
koji mu je otvorio vrata. 

Brinčić ga pogleda i uzdrhta. Pred njim je stajala 
pojava visokoga redovnika, u kojemu je prepoznao 
svoga suputnika, što je bio obasuo poljupcima kra- 
stavo lice njegova sina. Nekoliko je trenutaka kole- 
bao ne znajući, što da reče. Tavelić ga je gledao, kao 
da ga prvi put vidi, ali je u njegovu pogledu bilo 

ujedno molbe, u kojoj je počivala iskrena poniznost. 
Brinčić dohvati redovnikovu ruku i stane je cjelivati, 
a onda uzdigne pogled zamućen suzama i odgovori: 

— Došli smo ispuniti zavjet pred Gospinom sli- 
kom! 


Starješina samostana sv. Marije odredio je Niko- 
lu za pomoćnog duhovnika novaka. Tavelić, doista, 
nije smio ispovijedati, budući da još nije bio navršio 
trideset godina, ali je ipak poznavao do u dno duše 
sve one mladiće, koji su bili povjereni njegovoj du- 
hovnoj brizi. Novaci su mu se rado povjeravali, jer ih 
je odmah osvojio svojim uzornim redovničkim živo- 
tom, svojim oštroumnim savjetima i snagom svojih 
duhovnih nagovora, koje je za njih održavao svakoga 
jutra prije kora. 

— Naš je ideal u svemu slijediti Krista — govorio 
im je u još mračnoj crkvi, prije svanuća — i nasto- 
jati svim silama, da postanemo jedno s Gospodinom. 
U svemu. U našem intimnom, duhovnom životu i u 
našem vanjskom djelovanju. Slušajte, što kaže o na- 
šem Serafskom Ocu njegov prvi životopisac, Celano: 
Franjo je »uvijek bio na križu i nikada nije izbjega- 
vao nikakav rad ni bol, jer je vazda bio spreman 
vršiti Gospodinovu volju. Redovnici, koji su s njim 
živjeli, bili su svjedoci, kako je stalno i neprekidno 
govorio o Kristu i kako je taj govor bio uvijek ugo- 
dan, blag i osjećajan. Njegove su usne zborile o ono- 
me, što je obilato ispunjalo njegovo srce, što se pre- 
lijevalo iz njegove žarke duše, pune rasplamsane lju- 
bavi. Imao je Krista svugdje i u svemu: u srcu, na 
usnama, u sluhu, na rukama, u cijelom svom tijelu. 
Koliko je puta, kad je sio za stol da jede i kad bi 
čuo da se izgovara Isusovo ime, ili kad bi samo na 
njega mislio, zaboravljao potpuno na sebe, jer se u 
njemu bilo ostvarilo ono, što je rekao naš Spasitelj: 

Gledajući nije vidio, ni slušajući nije čuo«. Snaga du- 
hovnoga života bila je jača od sile tjelesnih osjeta. 
To je ideal, koji svaki franjevac treba postići: da bu- 
de sličan svome Utemeljitelju i da tako postane sav 
Kristov. 


Mladići su ga slušali pozorno, zaneseni njegovim 
riječima. Iako su osjećali svu težinu puta, koji ih 
čeka, da se približe ovome idealu, gledali su u Tave- 
liću živi primjer savršenstva, o kojemu je propovi- 
jedao. Njegove su riječi zvučile uvjerljivo i proživ- 
ljeno, kao prostodušni odraz iskustva. 


— Zakon našega djelovanja je Evanđelje — govo- 
rio je dalje Nikola. — U njemu nas Krist poziva na 
djelo apostolata, na najviše kreposti, na iisijski rad. 
»Budite savršeni, kao što je savršen moj nebeski Otac« 
i »idite po svemu svijetu i poučavajte sve narode« u 
vjeri. Evanđelje je bilo sadržaj života našega Uteme- 
ljitelja i ono treba biti i naš sadržaj. Otac Franjo je 
pretopio Evanđelje u svoja franjevačka Pravila, koja 
svi mi želimo vjerno obdržavati. Ali ne radi se samo 
o našem osobnom posvećenju nego i o spasu naših 
bližnjih. Mi smo samo dio Crkve, dijelak mističnog 
Kristovog Tijela, pa je zato svrha našeg djelovanja 
spas duša. Moramo nastojati, da svi oni, koji dolaze 
s nama u doticaj, zavole našega Spasitelja i da svi 
oni pođu putem dobrote, ljubavi, vjere, nade i milosti. 
U tome se sastoji naš misijski rad. A da sve to postig- 
nemo, Bog nas je pozvao u Red Male Braće, Ima i 
drugih putova, isto tako dobrih i svetih ali mi sli- 
jedimo nadahnuće našega zvanja, našega franjevačko- 
ga zvanja, sigurni, da ćemo tako najvjernije i najpot- 
punije izvršiti volju Božju... Čitajte životopis našega 
Serafskoga Oca. Čitajte ga i ponovo ga čitajte! Raz- 
mišljajte nad njim u svakoj prilici. I kad već ne na- 
ete u njemu ništa, što još možete primijeniti na svoj 
život, budite sigurni, da ste postigli franjevački ideal, 
za kojim svi stremimo. 

Njegove riječi su odjekivale duboko u dušama bri- 
birskih novaka. Bilo im je, kao da im govori čovjek, 
koji se uzdigao visoko nada sve, što je zemaljsko, li- 
šen svih napasti, sumnja i borbe. Nisu mogli ni slu- 
titi da u njihovu propovjedniku plamsaju iste vatre 
i urliču iste oluje kao i u njima. Ili Nikola nije više 
osjećao ni straha ni nesigurnosti, jer je znao i isku- 
sio, da tko vojuje na Božjoj strani, ne može biti po- 
ražemn. 


Ipak bi osjetio prazninu i muk u duši, kad bi mu 
se približio koji od novaka i govorio mu o svom stra- 
hu i nesigurnosti, da li će moći vjerno ispunjavati 
svoje dužnosti. Dvojica su pošteno priznala, da se ne 
smatraju dovoljno jakima, i otišla su svojim kućama. 
Nikola im je nastojao protumačiti, da takve bojazni 
mogu biti samo napasti, ali nije htio ublažiti strogost 
života, koji ih je čekao. 

Nikada nije propuštao govoriti o franjevačkom 
misijskom duhu, o duhovnim potrebama hrvatskoga 
naroda i drugih krajeva, o neumornom traganju za 
dušama i o Franjinoj čežnji za imučeništvom. Iako 
mlad i gotovo siguran, da će se Bog s njime poslu- 
žiti da pronesu Istinu među one, koji je ne poz- 
naju, koji iskrivljuju ili progone Kristovu nauku, Ni- 
kola je govorio o tim stvarima kao o nečemu, što 
je prožimalo čitavo njegovo biće. Štoviše: njegove 
riječi nisu zvučile kao potpora ili podrška nauke o 
vjeri, Crkvi i franjevačkom poslanstvu nego kao odraz 
proživljenog uvjerenja čovjeka, koji je duboko ušao 
u smisao redovničkoga života i svećeničke službe. 


— Naš serafski Otac — navraćao bi se Tavelić če- 
sto na istu misao — žudio je sebe prinijeti kao žrtvu, 
da bi tako vlastitom mukom i smrću posvjedočio vri- 
jednost i iskrenost svog apostolskog života. Žudio je 
za palmom mučeništva, kako bi što neposrednije pri- 
mijenio plodove Otkupljenja na duše, što lutaju po 
guštarama grijeha, otpada i propasti. Bio je uvjeren, 

da podnijeti muku i prikazati život i tako posvjedo- 
čiti Kristovu istinu, ne ostaje bez ploda. Taj plod 
sazrije prije ili kasnije. Nekad neposredno, nekad na- 
kon stoljeća. Krv mučenika bila je sjeme velike prvo- 
kršćanske žetve. Otpadnike ljubimo, jer su naši bliž- 
nji, ali s njima ne možemo surađivati, nego trebamo 
uzeti svoj križ i ustrajati do Golgote. I na Golgoti. 
Čujte što nam govori sv. Bonaventura o našem Ocu, 
uzoru i utemeljitelju našega Reda: »Uvijek, kad je 
uzimao u ruke Evanđelje, otvarao ga je, i ne htijući, 
na onim mjestima, na kojima je opisana Spasiteljeva 
muka. Franjo je ovo shvatio, da, kao predani Kristov 
sljedbenik, treba podnijeti patnju i bolove muke pri- 
je nego ostavi ovaj zemaljski život, da bi i njegova 
smrt bila u suglasnosti s oponašanjem našega Gospo- 
dina u životu. Iako je radi neprestane trapnje i ne- 
prekidne pokore bio tjelesno oslabio, nije ni za čas 
popustila njegova duhovna snaga, nego je sa sve ve- 
ćom žudnjom čeznuo da postigne krunu mučeništva«. 
I na drugom mjestu naš sveti Bonaventura veli: »Go- 
rio je u požaru božanske ljubavi i želio postići slav- 
nu pobjedu mučenika, u kojima su ljubav i junaštvo 
plamsali istim ognjem. Potaknut ovim savršenstvorn, 
koje ne pozna straha, želio se prikazati Bogu u mu- 
čeništvu kao živa hostija, da bi tako uzvratio Kri- 
stovu ljubav — ljubav radi koje je Spasitelj umro na 
križu — i da bi na taj način upalio tu istu ljubav u 
ljudskim srcima. I sa svrhom, da postigne ostvarenje 
svoje vruće želje, odlučio je, šeste godine svoga po- 
svećenja Bogu, otići u Siriju...« 

Pune tri godine, koje je proveo u Bribiru kao du- 
hovnik novaka, Tavelić je u svojim duhovnim nago- 
vorima ponavljao zapravo iste misli. Ali njegova ju- 
tarnja glasna razmišljanja pred svojim učenicima 
otkrivala su uvijek nove vidike. Bilo je njegove sta- 
rije subraće, koji su gotovo svakoga jutra prisustvo- 
vali ovim njegovim nagovorima, a da nikada nisu 
primijetili u njegovim riječima nešto naučeno, na- 

mješteno ili neproživljeno. Tavelić uopće nije pisao 
svoja razmišljanja, da bi ih što bolje izrekao pred 
svojim slušateljima. On je govorio ono, što mu je 
bilo na srcu i umu. Ali je o svim tim istinama toliko 
mislio u tišini i samoći svoje sobice, crkve i klaustra, 
da ih je tumačio savršenom rječitošću i dubokom lo- 
gikom. 

No koliko god je svim srcem prionuo odgoju i iz- 
gradnji franjevačkog podmlatka, toliko je bio sretan, 
kad bi ga starješina slao u prošnju. Veselio se dobroti 
ljudi, koje je susretao, i koji su obdarivali bribirske 
franjevce, ali se također radovao, kad bi ga tko iz- 
vrgao ruglu i poniženjima. No i jedni i drugi morali 
su priznati, da je Nikola Šibenčanin nosio mir i do- 
bro posvuda, kuda je prolazio, u sve duše, koje je 
susretao. 


Ipak je, kao nikada, uzdrhtao od sreće i radosti, 
kada mu je na sam blagdan sv. Franje 1378. gvardi- 
jan saopćio: 

— Tvoja je molitva uslišana, fra Nikola. S jeda- 
naestoricom redovnika iz naše franjevačke provincije 
otići ćeš u Bosnu, da se pridružiš vjerovjesnicima, 
koje vodi otac Bartul iz Alverne. 


Tavelić je zanijemio od sreće. Ništa nije odgovo- 
rio. Ali mu je u crnim očima sinulo nasmijano svi- 
jetlo puno zahvalnosti i zanosa. 


— Tebi je osobno general našega Reda povjerio 
još jednu ulogu — nastavio je starješina. — Nakon 
smrti pape Gregorija XI. raskol je zadobio žalosne 
razmjere... 


— Kakav raskol? — upita zaprepašteno Nikola. 
Radost prve vijesti bila je ugušena. Do njega su bili 
doprli glasovi o burnim konklavama, u kojima je bio 
izabran u travnju papa Urban VI., ali je smatrao, da 
su se davno slegle strasti i da je kormilo Crkve osi- 
gurano. 

— Prije dvadesetak dana — reče gvardijan muk- 
lim glasom — dvadeset kardinala su u dvorcu Fondi 
blizu Napulja izabrala Roberta iz Ženeve za protupapu 
i nadjeli mu ime Klement VII. Jedinstvo Crkve je u 
opasnosti. Rim i Avignon se bore za pravo nasljed- 
stva, koje pripada samo jednome: Kristovu namjes- 
niku. 

— Bože, ti znaš, zašto dopuštaš tako neizmjerne 
kušnje... — mucao je Tavelić. 

— Naravno, takvi bi događaji mogli pokolebati 
ionako nesigurnu vjernost bosanskoga kralja Tvrtka 
Kotromanića — ustvrdio je starješina. — On ti je po 
svojoj majci, Jeleni Šubić, rođak, pa general misli, 
da si ti najpodesniji, da mu odneseš pozdrave pape 
Urbana VI. i da ga učvrstiš u vjeri. 

Tavelić nikada nije ni pomislio da protuslovi svo- 
jim starješinama. Primio je i ovu odluku kao nalog, 
koji treba izvršiti u ime poslušnosti. Ali se ipak usu- 
dio upitati, osjetivši, kako se u njemu bolno lome 
njegove sanje: 

— Da li to znači, da ću morati ostati na dvoru? 
— upita potišteno. 

Gvardijan se osmjehne: 

— Samo kratko vrijeme. O tome ćeš sam odlu- 
čiti prema potrebama. 

XI. 


Nikola Šibenčanin je ušao u praznu dvoranu, 
ukrašenu jedino s nekoliko štitova i mačeva, obješe- 
nih po zidovima, i jednostavnim kamenim prijestoljem 
u pročelju. 

— Ovdje primam strane izaslanike — javi se du- 
bok glas s vrata, kroz koja je čas prije ušao Tave- 
lić. — Red je, dakle, da i tebe ovdje primim, iako 
smo, kažu, daleki rođaci. 

Nikola Tavelić se naglo okrene i duboko pokloni, 


— Kralju! — šapne s poštovanjem. — Bog te 
blagoslovio! 


Pred njim je stajao gorostas osrednjih godina od- 
jeven poput hrvatskih velikaša u kratku plavu haljet- 
ku obrubljenu svijetlim krznom i ukrašenu zlatnim 
t6ćkama na prsima. Duge, nešto prosjede vlasi padale 
su mu po širokim ramenima, s kojih se spustio go- 
tovo do zemlje kraljevski plašt. Tvrde crte lica i braz- 
gotina stare rane, što se razabirala u gustoj bradi na 
lijevom obrazu, ublaživao je mladenački i veseli po- 
gled, pun modrog sjaja i gotovo djetinje vedrine. Ta- 
velić, iako visok i snažan, činio se pred njim malen i 
neznatan u svom siromašnom redovničkom habitu. 


— Dvorski peharnik mi je rekao, da te šalje papa, 
— reče kralj pružajući ruku Taveliću. — Odakle do- 
laziš? 

— Iz Mileševa — odgovori otac Nikola motreći 
kralja, koji je koračao prema prijestolju. — Šalju me 
moji poglavari. Bosanski vikar, otac Bartul iz Alver- 
ne, preporučio mi je, da ti izrazim njegove pozdrave. 
Također te pozdravljaju moja braća iz Bribira i žele 
da pomognem, koliko mogu, ovdašnjim franjevcima 
pronositi po tvome kraljevstvu svjetlo Evanđelja. Ali 
ujedno ti nosim poruku Svetoga Oca... 


— Kojeg svetog oca? — upita Tvriko sjedajući na 
prijestolje, a u očima mu se pojavi podrugljivi blije- 
sak. — Da li Urbana VI. iz Rima, ili Klementa VII. 
iz Avignona? 


Nikola Tavelić pruži ruku prema Tvriku, kao da 
ga želi spriječiti, da tako ne govori. Na njegovu se 
licu odražavala bol. Raskol u Crkvi ga je pekao kao 
živa rana, i već su gotovo cijelu godinu njegove mo- 
litve bile protkane željom i čežnjom za ponovnim je- 
dinstvor. 


— Samo je jedan nasljednik apostolskog prvaka 
sv. Petra! — odgovori svečano, ali nenamješteno. 


Tvrtko je htio nastaviti igrom, koju je smatrao 
samo nedužnom šalom. Ali vidjevši bolni izraz u Ta- 
velićevim očima, upita uozbiljen: 


— Što još od mene želi Urban VI.? Dao sam fra- 
njevcima potpunu slobodu, da poučavaju i obraćaju 
narod. Pomažem im graditi crkve i pobijati pataren- 
stvo. Svađam se sa svojim velikašima radi vjere, iako 
su mi moji vazali inače vjerni. Sandalja Hranića i 
Vukca Hrvatinića volim kao braću. Oni me brane i 
poštuju, i među nama nema nikakvih drugih razlika 
osim vjerskih. Obavljam svoje katoličke dužnosti, ka. 
ko najbolje znam i umijem. Što dakle želi papa od 
mene? 

Kralj je posljednje riječi izgovorio s nestrplje- 
njem i gotovo ogorčeno. Zagledao se u Tavelića, kao 
da mu želi kazati: Ti bi me morao razumjeti! Iste 

sio krvi, poznaš ovđašnje prilike, ne muči me tim po- 
rukama! Ali Tavelić je tek započeo svoju misiju. Reče: 

—Svojom vladarskom mudrošću i svojim juna- 
štvom pokazao si, da si dostojan kraljevske časti. Nitko 
ne sumnja u tvoje sposobnosti, u tvoje dobre namje- 
re i u tvoju snagu. Narod te voli i cijeni. Protivnici 
pred tobom strepe. I sam moćni kralj Ludovik vjen- 
čao je tvoju rođakinju Jelisavetu da, nakon uzalud- 
nih borba, pridobije tvoju naklonost... Ali ti nisi sa- 
mo bosanski kralj, nego i kršćanski vladar... 

—Da li su tvoje riječi, brate Nikola, uvod u poziv 
na križarsku vojnu? — ponovo upadne Tvriko Tave- 
lić u riječ, a na licu mu se pojavi prijašnji podrug- 
ljivi podsmjeh. 

—Nije govor o tome! — odgovori Nikola. — Ali je 
moguće, da ćemo u susjedstvu i ovdje uskoro imati 
križarske vojne. Drenopolje i Černomen nisu daleko, 
a turski sultan, Murat I., već je toliko osilio, da ugro- 
žava čitavi Balkan. 

— NE proričeš baš dobru budućnost — reče Tvrtko 
zamišljeno. — Ali tvoje su riječi mudre, iako neu- 
godne, pa ih zato moram slušati. No naša je sudbina 
takva, da moramo voditi krvavu borbu s domaćim 
pobunjenicima, s kršćanskim vladarima i s nekrstom, 
koji prodire prema našim graincama. Da li je, možda, 
papa spreman da nam pomogne, da nas prizna isto 
tako vrijednima pomoći kao da se radi o nekome dru- 
gome? — upita kralj podrugljivo, a u očima mu sjevne 
zraka pritajene srdžbe. 

—Jest, spreman je pomoći — odgovori odlučno Ta- 


velić. — Ali te moli, da ujediniš svoju vlastelu, da 
utječeš na svoje velikaše, kako bi shvatili vrijednost 
djedovske vjere. — Ušuti jedan trenutak, a zatim na- 


stavi, ispočetka neodlučno, kao da nije potpuno 
siguran u vrijednost svojih riječi, a zatim sve uvjer- 
ljivije i rječitije: — Malo prije si spomenuo Sandalja 
Hranića i Vukca Hrvatinića. Njihova je moć velika. 

Ti tvrdiš također, da je i njihova vjernost tvome pri- 
jestolju velika. Ali ne čini li ti se, da se služe pata- 
renstvom, kako bi oslabili tvoju vlast i tvoj utjecaj? 
Više nego ikada tvoje kraljevstvo mora biti složno u 
svemu, da suzbije silu, koja mu prijeti... 

Kralj ustane s prijestolja i stane pred redovnikom. 

—Svi oni ljube Bosnu! usklikne gotovo uvri- 
jeđeno. — Poštuju kralja i na svaki moj poziv pri- 
skočit će da svojom vojskom brane ovu grudu od ne- 
prijatelja! 

Tvrtkov je glas drhtao od uzbuđenja. 


—Dopuštaš li mi, da još nešto kažem? — upita 
Nikola Šibenčanin ne želeći izazvati kralja. 

— Govori! Zato smo ovdje! — odgovori Tvrtko ne- 
strpljivo. 


—Tvoji su ti velikaši poslušni, jer se boje tvoje 
snage. Ali tvoj vijek nije vječan. Da li si ikada mi- 
slio, što će biti poslije tvoje smrti? Cjelovitost kra- 
ljevstva neće biti tako sigurna, ako se turskoj sili ne 
odupre, osim oružja, i vjerska svijest i gospode i na- 
roda. 

Tvrtko očito nije očekivao ovu tvrdnju. Njegovo 
se čelo smrkne. Nije ništa rekao, ali u očima mu se 
pojavi čudan sjaj, jedan jedini bljesak, koji je na- 
javljivao oluju. Mislio je: Tek je počelo blistati moje 
ime i moja moć. Zašto me ovaj čovjek nagoni, da sada 
mislim na to, da bi se sve moglo utrnuti, da bi sve 
m: gio propasti? Ne želim gledati pred sobom propast 
nego nove uspjehe. Što može znati ovaj siromašni re- 
dovnik o mojim namislima? Kotromanićevo žezlo mo- 
ra okupiti cijelu Hrvatsku, mora stvoriti jaku voj- 
sku i snažnu mornaricu, mora vratiti ovoj državi silu, 
koju je imala pod Trpimirovićima. .. 

Tavelić, kao da je čitao njegove misli, nastavi: 

—Ti si još mlad i možeš ostvariti najljepši san. 
Naravno je, da sve svoje snage upregneš, kako bi 
stvorio što bolju i sretniju budućnost. Ali ni ti, ni itko 

drugi, osim Boga, ne pozna našu budućnost. Potrebno 
je biti spreman na svaki preokret, pa i na onaj, s 
kojim obično malo računamo. Pomisli samo jedan 
časak, što bi bilo, da tebe nestane... Nije li Vukaši- 
nov sin Marko u susjednoj Raši postao otomanski va- 
zal, jer nije bilo kralja, koji je mogao održati na 
okupu svoje velikaše, a niti žive vjere, koja ih je mo- 
gla bodriti? 

—On je kukavni izdajica! — plane Tvrtko. — U 
Bosni takvi ne postoje! 

—Ali ima onih — nastavi mirno Tavelić — koji 
su izdali pradjedovsku vjeru... Kršćanski svijet od 
tebe očekuje, da ćeš sazdati bedem protiv turske na- 
jezde, bedem, kojega će temelji počivati na vjeri u 
Krista Gospodina! 

Tvrtko ustane i počne šetati dvoranom. Najradije 
bi bio istjerao svoga rođaka, da mu ne proriče zlu 
kob i da mu ne spominje kršćanski svijet. Nekoliko 
trenutaka čuli su se samo njegovi teški koraci po ka- 
menim pločama i krika djece u dvorištu, koja su se 
igrala s kraljevićem Sijepanom Ostojom, nezakonitim 
kraljevim sinom. Tvrtko pomisli na to dijete i na ma- 
loga Stjepana Tvrtka, koji je u susjednoj sobi ležao u 
kolijevci i koji je zapravo njegov jedini zakoniti na- 
sljednik. Ali on, kralj, mora živjeti još dugo, da svom 
nasljedniku preda kraljevstvo. 

—Kršćanski svijet! — usklikne odjednom ogorče- 
no kralj Tvrtko. — Kršćanski svijet misli na nas, kad 
ga zahvati strepnja za svoj vlastiti život i opstanak. 
Tada smo svi sveti, svi hrabri, svi vjerni i dobri. Ali 
kad opasnost prođe, tada se taj kršćanski svijet i ne 
sjeća, da postojimo, gdje živimo, što želimo, kakve 
smo zasluge postigli, ni čemu se nadamo. Tada smo 
opet barbari, krivovjerci, bespravna plemena, koja 
trebaju tuđega gospodara. — I kao da ga vlastite ri- 
ječi potiču na srdžbu, nastavi prigušenim glasom: — 
Naša se krv ne cijeni! Naši su životi bezvrijedni! 

Kralj se zagleda u Tavelića, kao da mu je htio 
proniknuti do u dno duše i nastavi, tiho dok su mu 
usne drhtale i modre se oči raširile od jeda i stare 
rane. Sjetio se obraćanja svoga oca i pobude svojih 
velikaša, još dok je bio bosanski ban. On je morao 
priznati Ludvikovo vrhovništvo, jer je »kršćanski 
svijet« smatrao Bosnu opasnom po mir i red. 


—Dragi moj Nikola, — nastavi tiho uprijevši prst 
u redovnikove prsi — kršćanski svijet ne cijeni živote 
i krv ni naših junaka, ni naših svetih mučenika! 


Tajac, koji je nastao, pao je na obadvojicu kao 
težak nevidljiv teret, koji ih je tištio i pekao. Tave- 
lić prvi prekine šutnju: 


— Narodi kao i pojedinci trebaju ispuniti pred Bo- 
gom svoju dužnost. Nama je Hrvatima palo u dio... 


Kralj nestrpljivo mahne rukom, ošine pogledom 
svog sugovornika želeći ga ušutkati. 

—Ali narodi kao i pojedinci osim duše imaju i ti- 
jelo! — poviče. — Nije pravo, da se nama obećaje 
samo nebeska nagrada, kad živimo na zemlji i tre- 
bamo i zemaljske nagrade. Naši su junaci isto tako 
junaci kao i najslavniji vojskovođe i ratnici, kojih se 
u Rimu ili Avignonu, u Veneciji ili Budimu s po- 
štovanjem sjećaju; maši su sveci i mučenici isto to- 
liko sveci kao i oni, kojima se u čast grade veličan- 
stveni hramovi po kršćanskoj Evropi. Nije li bosan- 
sko-hrvatski ban Mladin Šubić pao kao mučenik bra- 
neći katoličku vjeru? Pa tko o njemu misli? Vjero- 
vatno kažu: branio je svoju vlast! Kakva poruga! 
Zašto to nitko s one strane Jadrana ne želi priznati, 
zašto niječu veličinu naših mučenika, požrtvovnih re- 
dovnika, dobrih majki, uzornih muževa?... I kada već 
sve to ne uviđaju, kad sve to niječu, zašto me ne 
puste na miru, da održim slogu u svome kraljevstvu 
onako, kako najbolje znam i umijem? Istina je, među 
mojim velikašima ima patarena — nastavi tiše. — 

No da li ih zato moram dati smaknuti? Da to učinim, 
možda bi me danas na Zapadu slavili, ali je isto tako 
moguće, da bi me sutra ti isti ljudi osuđivali kao 
krvnika, ako bi, radi svoje ugodnosti ili slučajne 
potrebe, promijenili mišljenje. 

Tavelić je spustio glavu čekajući strpljivo, dok 
Tvrtko dade oduška provali svoje ogorčenosti. 

—Kralju! — reče napokon blagim glasom. — Nit- 
ko ne traži krvi! I sam, valjda, uviđaš, da nije do- 
voljno jedinstvo moći nego također jedinstvo duha. 
Ono, što je dobro, dobro je, pa makar ga drugi osu- 
đivali. Ono, što je zlo, ostaje zlo uza sve pohvale i 
hvalospjeve. To od tebe traži Bog, koji ne mijenja mi- 
šljenja, kao što ga mogu mijenjati ljudi. A ja sam 
ovamo došao da ti kažem, da u prvom redu moraš 
ti sam pokazati svoju odrešitost i javno ispovijedati 
svoju katoličku vjeru, kako bi djelovao na druge, na 
svoje velikaše i podanike, da uvide, gdje je istina. 

—žŽeliš li me, možda, optužiti, da nisam katolik? 

—Ne! Ti znaš, kralju, da mi to nije ni na kraj 
pameti! Samo želim naglasiti — reče oprezno — da 
još mnogi misle, da i ti potajno pripadaš patarenima. .. 

—Na mome dvoru živi samo jedan svećenik — 
odgovori srdito Tvrtko — i taj je franjevac. On obav- 
lja sve obrede. Ja prisustvujem samo tim obredima. 
Kakav još dokaz trebaju oni, koji te šalju? Možda 
se od mene očekuje, da obraćam svoje velikaše? Moj 
je mač, a vaš je križ. Dao sam vam slobodu, da radite 
i propovijedate. Na vama je, dakle, da dokazujete 
vjerske istine... 

Tavelić je još nešto htio reći, ali Tvrtko mu dade 
znak, da razgovor smatra završenim. Uputi se prema 
vratima, ali prije nego je izašao, okrene se još jednom 
redovniku. U njegovu pogledu opet se upali izraz pun 
svjetla i dobrote. 

—Dragi brate — reče blago, tako da se Tavelić 
začudio tolikoj promjeni. — Nastavit ćemo ovaj naš 

razgovor. Možeš k meni doći, kad god zaželiš. Sada 
moram otići. K meni je došao Hrvoje Vukčić s nekim 
poslanikom iz Dubrovnika. Već je vrijeme da ih pri- 
mim. 

Zatim nastavi kroz smiješak: 

— Moja su ti vrata uvijek otvorena. Kao rođaku i 
duhovniku! 


koko* 


Tavelić je ostao na Tvrtkovu dvoru sve do jeseni. 
Dnevno je razgovarao s kraljem i poučavao Stjepana 
Ostoju, iako je kraljević više volio igru nego knjige. 
Sastanci s Tvrtkom su u početku bili manje više vrlo 
kraiki, ali je Nikola ipak uspio da probudi kraljevu 
radoznalost za rasprave o vjerskim pitanjima. Uskoro 
su ovi razgovori postali prijateljski, i Tvrtko je sve 
više slušao nego govorio. Bilo je dapače dana, kada je 
ponosni bosanski vladar čitave sate slušao pobožnog 
i učenog franjevca osjećajući, kako se pred njim ra- 
stvaraju vidici, koje je prije jedva naslućivao. 

—Zatražit ću od fra Bartula iz Alverne, da te osta- 
vi na dvoru kao mog osobnog savjetnika i odgojitelja 
moje djece — rekao je Tvrtko Taveliću jedne večeri, 
nakon dugog razgovora o odgovornosti vladara i o 
mogućnostima ujedinjenja bosanskog kraljevstva. — 
Potrebna mi je tvoja duhovna pobuda — naglasio je 
iskreno — i dragocjeni su mi tvoji oštroumni savjeti. 

Ali Tavelićevi poglavari su odlučili posve drukči- 
je. Pribvatili su molbu skromnoga redovnika, koju 
je uputio vikaru prvoga dana svoga boravka u Kra- 
ljevskoj Sutjesci, da ga pošalju propovijedati narodu 
po bosanskim selima i planinama, gdje se pataren- 
stvo bilo već godinama ukorijenilo. 

—Tvoj me vikar pretekao —rekao je kralj Tave- 
liću, kad je čuo ovu vijest. — Možda je tako htio 
pokazati, da nemam nikakve vlasti nad duhovnicima... 

— Krivo sudiš, kralju! — odgovori otac. Nikola do- 
broćudno. — Otac Bartul nije mogao poznavati tvojih 
namjera. A da ih je i poznavao, teško bi mogao udo- 
voljiti tvojoj želji. Ja sam ga sam molio, da me po- 
šalje u narod. 

—Zar ti je ovdje slabo? — upita kralj prijekorno. 


—Previše mi je dobro! — nasmiješi se franjevac, 
a u njegovim crnim očima bljesne djetinjska iskre- 
nost. — No ti već imaš svog dvorskog kapelana. Ja 


sam na tvoj dvor došao samo radi jednog razgovora, 
a, eto, ostadoh čitava tri mjeseca. Tvoj je dvor na 
mome putu samo jedna kratka postaja, koje ću se 
sjećati cijeloga života, jer si velikodušan, pravedan i 
velik kao čovjek i kao vladar, iako — nastavi s istim 
smiješkom — ponešto nagao. Ali moj poziv nije po- 
ziv dvorjanina — produlji redovnik uozbiljivši se — 
nego propovjednika, običnoga vjerovjesnika, koji svom 
dušom i svom pameću želi zalutalima pokazati pravu 
sliku našega Spasitelja. 

Kralj položi ruku na Tavelićevo rame i upita: 

—Kamo odlaziš? 


—U Vrhkrupu! — odgovori franjevac. — Postoji 
nada, da ondje ponovo utemeljimo naš samostan. 

—Vrhkrupa nije daleko — reče zamišljeno kralj — 
ali je središte Sandaljevih patarena. Zašto te ne po- 
šalju u Mileševo? Ondje je moj pokojni otac, ban 
Stjepan Kotromanić, bio poklonio vašem generalu 
Reda, Gerardu Odonisu, veliku kuću i sagradio lije- 
pu crkvu. Otada je onaj kraj vjeran katoličkoj vjeri. 

Nikola slegne ramenima. Pogleda veselo kralja u 
oči i reče: 

—Došli smo zato u Bosnu, da navješćujemo Krista 
onima, koji su iskrivili njegov lik i nauku. 

Tvrtko klimne glavom: 

—Znam, da ne želite dangubiti, nego osvajati. No 
tako plemenite namjere ne mogu ublažiti moju bo- 

jazan za tvoj život. Dat ću ti pratnju. Moji će vojnici 
osigurati tvoj put i tvoj rad! 

Tavelić nije mogao suzdržati smijeh: 

—Ići ću sa svojom braćom! — reče jednostavno, ali 
ujedno pogleda zahvalno kralja. — Silom se ne pro- 
nosi živa vjera nego strah. Nama _ nije do toga da 
upokorimo narod nego da ga razlozima i istinom vra- 
timo vjeri otaca. 

Tvrtko za čas sklopi oči kao da se želi nečega pri- 
sjetiti, a onda reče: 

—Ali jednu mi molbu moraš ispuniti. Dat ću ti 
povelju, s kojom stavljam vaš budući vrhkrupski sa- 
mostan, bivšu zadužbinu moje majke pod svoju kra- 
ljevsku zaštitu. A ti za uzvrat budi spreman, da se 
odazoveš mome pozivu i da dođeš na moj dvor, kad 
te budem trebao. Jamčim ti, da te ne ću uznemirivati 
nego jedino u krajnjem slučaju. 

U kraljevu je glasu drhtala sjeta, koju je Nikola 
Šibenčanin osjetio u vlastitim grudima. Ali nije ništa 
rekao. Klimnuo je glavom i sagnuo se, da Tvrtku po- 
ljubi ruku. 

Onog istog dana došla su na Tvrtkov dvor još dva 
franjevca iz Mileševa, da zajedno s Tavelićem nasta- 
ve put u Vrhkrupu. 

XII. 


Ponovni Tavelićev susret s Deodatom iz Provance i 
s Petrom iz Narodne probudio je u njemu stare uspo- 
mene. Ondašnje sanje bile su ispunjene. Zadarski da- 
ni su ostali u prošlosti, nepovratni i tihi, puni neke 
neprotumačive tugaljivosti, ali i svjetlosti, koja je 
obasjavala umrlo vrijeme i blijeda sjećanja. Sada se 
nalazio u Bosni i spremio se na put među krivovjerce. 
Očekivao je doista, da će se naći s ovim francuskim 
franjevcima u kojem bosanskom samostanu, ali se nije 
ni u snu nadao, da će zajedno osnivati misijske po- 
staje u zemlji patarena Sandalja Hranića. Još se više 
iznenadio, kad je čuo, da su obadvojica izričito za- 
molili vikara, da im dopusti otići iz Mileševa u Vrh- 
krupu na Vrbasu. 


—Kad smo odlazili iz Zadra — rekao mu je iskre- 


no i prostodušno Petar — slijepi zadarski knjiž- 
ničar nam je savjetovao, da se uzdržimo s tobom... 
—Dobri moj starac! — šapne Tavelić sjetivši se 


svojih razgovora sa slijepcem, njegovih preporuka i 
njegove dobrote i one tajanstvene tišine, koja je oko 
njega vladala. — Nije mi mogao naći boljih sudru- 
gova! 

Nije ni slutio, da je zadarski franjevac u njemu 
gledao izvanredno nadarena čovjeka, zadojena najčiš- 
ćim franjevačkim misijskim duhom, za kojega je 
smatrao, da ne će biti samo od pomoći zalutalim du- 

šama nego i svojoj subraći. »Bosanska hereza, govo- 
rio je, nije onakva, kakvom je opisuju u službenim 
izvještajima. Ne radi se ni o bogumilstvu ni o ma- 
nihejstvu, nego o nesreći zapuštene pastve. Malo tko 
pozna bosanske prilike tako savršeno kao fra Nikola 
Šibenčanin!« A onda bi običavao nadodati: »Da mene 
pitaju, njega bih poslao za vikara naše tamošnje mi- 
sije...« Iz tih je razloga preporučio francuskim fra- 
njevcima, da nastoje biti s njim, kad započnu rad kao 
vjerovjesnici. 

Krenuli su na put pješice. Sve, što su sa sobom 
nosili, bio je oveći križ, mali oltarski kamen s moći- 
ma i kraljeva povelja o zaštiti novog, još neobnovlje- 
nog samostana u Vrhkrupi. Iako su francuski franjevci 
već poznavali neke bosanske krajeve, nisu se mogli 
nađiviti ljepotama, koje su se razotkrivale na njiho- 
vu putu. Ovi bosanski krajobrazi, s neprestano novim 
pogledima i iznenađenjima, opčarali su i samog Ta- 
velića. Njegova ljubav za prirodom našla je u smire- 
nosti, raznovrsnosti i ljepoti bosanskih krajolika svo- 
je potpuno zadovoljstvo. Zeleni bregovi i djevičanske 
šume, strmoglavi procijepi planina i visoke kamene 
klisure sa snijegom u ponikvama, prostrane zelene 
livade posute stadima ovaca i brze rijeke te potoci, što 
su se rušili među bujnim raslinstvom i sivim kame- 
njem -— sve se to od pogleda pretvaralo u molitvu. 
Planinska tišina približavala ga je nebu, puna zdrav- 
lja i čistoće, da je na časove zaboravljao na svrhu 
svoga puta i žudio za samoćom, kojoj je dorasla samo 
misao, neizgovorena misao tako prostrana i lijepa, kao 
što su prostrani i lijepi bili oni vidici. 

Već na početku svoga puta zamolio je svoje pra- 
tioce, da se zaustave na obali rijeke Bosne. Želio se 
nagledati čistoće malenoga slapa, koje je obnavljao 
u njemu uspomene na Skradinski Buk, kad je s ocem 
Mladinom odlazio osnivati samostan na Visovcu. Či- 
nilo mu se, da se u gustoj šumi, iz koje je prodrla vo- 

da, da se strovali u korito rijeke, nalaze neotkrivene 
tajne, koje počivaju netaknute od stvaranja svijeta. I 
sjetio se fra Mladinove molitve: »...Neka je bezbroj 
puta hvala Gospodinu, što je ovolikom ljepotom ukra- 
sio zemlju!« 

Sretali su pastire u kožusima, na mekim i širokim 
pašnjacima, šutljive poput začarane prirode, što ih 
je okruživala. Zadržali bi se s njima u razgovoru, da 
ih upitaju, kuda trebaju ići, i da im govore »o Bogu 
Stvoritelju, o Kristu i njegovoj svetoj i bezgrješnoj 
Majci«. Do njih — uza sve duge godine svoga posto- 
janja — nije doprlo krivovjerje, ali njihov život nije 
poznavao drugih pravila osim snage prirode, ni dru- 
ge vjere izuzev najosnovnijeg odnosa između Boga i 
čovjeka. Nije im bilo jasno, što od njih žele ovi ljudi 
u siromašnim haljinama, niti su shvaćali, što su to 
obredi i čemu služe, zašto postoje svećenici, i kakva 
je nauka Evanđelja. Oni su sve to sami naslućivali 
moleći Očenaš i sjećajući se površno riječi koje pra- 
stare molitve. Ali su rado s njima dijelili svoje za- 
logaje kruha i sira i nudili im da se napiju mlijeka, 
zabrinuti, što ih čeka dug put i pusti krajevi. 

Tri franjevca-putnika noćili su, gdje bi ih noć za- 
tekla i hranili se onim, što bi im pružali dobri ljudi 
ili što bi našli po poljima, kroz koja su prolazili. Skla- 
njali su se od kiše duboko u neprohodne šume ili su 
se stiskali pod strehe niskih planinskih kućica s vi- 
sokim krovovima, drhćući od studeni i besanice. Ali 
sve do same Vrhkrupe nisu imali drugih neprilika 
osim umora, gladi i studeni. 

Već su bili ugledali Vrhkrupu s jednog proplanka 
i odlučili, da se malo odmore na travi, kad ih odjed- 
nom zaokruži četa naoružanih ljudi. 

—Što ovdje tražite? — upita jedan od njih. 

—Duše! Besmrine duše! —odgovori mirno Tave- 
lić. 

—Tko ste? 

— Franjevci! A vi? 

—Ja sam Ninoslav, vrhkrupski knez! Ovdje nema 
mjesta za vas. Idite od kuda ste i došli! 

—Ne možemo natrag! Upravo ovdje želimo propo- 
vijedati Boga živoga. Izvršit ćemo vjerno svoj zada- 
tak! 

—Nama ne treba vaših propovijedi. Mi imamo svo- 
ju vjeru i svoje krstjane i ne potrebujemo tuđinske 
nauke! 

—Kristova nauka nije tuđinska! — reče odrešito 
Tavelić i ustane. — Vaše je krivovjerje tuđinsko i 
smrtonosno! 

—Odlazite odavde! — poviče nestrpljivo Ninoslav. 
— Vratite se natrag! Ne vrijeđajte bosansku vjeru! 


—Nismo prevalili pola Bosne, da se sada vratimo 
na tvoju zapovijed! — odgovori Petar iz Narbone, a 
oko tankih usnica mu se pojavi neodređeni podsmi- 
jeh, upola dobroćudan, a upola podrugljiv. 

—Imamo kraljevu povelju, na temelju koje smi- 
jemo ponovo utemeljiti naš samostan u Vrhkrupi — 
nadoda Tavelić. 

—Mi poštujemo kralja — reče nakon kratke stan- 
ke vrhkrupski knez. — Ali ne želimo, da radi vas 
opet bukne buna i nastanu nemiri. Ako vam je do 
mira, odlazite odavde! 


— Nama je itekako do mira i zadovoljstva. .. — pri- 
hvati Nikola Tavelić koraknuvši prema Ninoslavu, kao 
da mu time želi pokazati, da u njegovim namjerama 
i namjerama njegove braće nema ničega, što bi se 
kosilo s ovom željom. 


—Odmorite se, dakle. Mi ćemo vam priskrbiti ko- 
nak. A sutra krenite natrag u Kraljevsku Sutjesku. 
Kralj će vas dobro primiti, jer je on katolik. 


—Nisi me razumio — odgovori Tavelić s pozor. 
nošću kao da se obraća djetetu. — Upravo zato, što 

nam je do mira, želimo ovdje ostati i propovijedati 
i tebi i narodu Kristov mir! 

Ninoslav ponovo plane. Zamahne bičem i ošine 
redovnika po licu. Kroz gustu crnu bradu šiknula je 
krv. Tavelić stisne oči od boli i položi ruku na ranu. 
Oba njegova pratioca naglo ustanu i priskočiše Taveli- 
ću kao da ga žele zaštititi. Ali Nikola ostane nepomi- 
čan na svome mjestu i pruživši okrvavljenu ruku pre- 
ma knezu reče odlučno: 

—Ne bojimo se tvoga biča! 

—Znate li, što se dogodilo vašim drugovima prije 
četrdesetak godina? — poviče Ninoslav kao izbezum- 
njen. 

—Znamo! odgovori Tavelić jednostavno. — Ubi- 
li ste ih. 

—I uza sve to želite ostati ovdje? — bjesnio je 
dalje knez. 

—Tako je! Samo nas mrtve možeš izbaciti! 

—NE vidite li, da vas možemo ovdje pogubiti, ako 
ne poslušate naš zahtjev? 

—Imamo kraljevo ovlaštenje i Božju zaštitu! — 
odgovori mirno Deodat. 

Ninoslav se nasmije zlurado i bijesno. 

—Od Kraljevske Sutjeske do Vrhkrupe je dug put. 
Tko može posvjedočiti, da smo vas baš mi pogubili? 

Nikola Šibenčanin pokaže rukom preko Ninoslavo- 
vih ljudi, koji su ga opkolili, i reče kao da izgovara 
najprirodniju i najjednostaniju tvrdnju: 

—oOni ljudi ondje! 

Ninoslav se okrene i ugleda pet kraljevih konja- 
nika, koji su im se približavali. 

—Ne€ zvao se ja Ninoslav, ako ostanete ovdje dulje 
od tri dana! — istisne knez bijesno kroz zube i dade 
svojim ljudima znak, da ga slijede. 

—NeE ljuti se, kneže! — poviče za njim Tavelić. — 

Mi smo Božji vjerovjesnici, a Bogu čovjek ne može 
zapovijedati. .. 

—Vidjet ćemo! — odvrati Ninoslav i otkasa na 
čelu svoje čete prema Vrbasu. 


*o* o* 


Franjevci su se nastanili u ruševinama bivšeg sa- 
mostana, koji je bila sagradila kraljeva majka, Jele- 
na Šubić. Trudili su se, da iščupaju korov, koji je 
rastao u ponutrici, da poprave zidove i da čim prije 
podignu krov, kako bi barem mogli urediti prostor 
za crkvu. Ali im nitko iz puka nije htio pomoći. Sve 
su sami radili. Dapače su odbili usluge kraljevih voj- 
nika, da narod ne bi protumačio njihovu misiju kao 
plod sile. Svakog dana je koji franjevac odlazio na 
raskršća propovijedati i prositi. No niti ih je tko slu- 
šao, niti im je tko što davao. Pokoji prolaznik im se 
rugao, nabacivao se na njih kamenjem i vikao im, da 
se miču iz Vrhkrupe. Ali redovnici su sve to strplji- 
vo podnosili i u svojim ruševinama molili Boga, da 
ih prosvijetli i da im pokaže put, kojim treba da uda- 
re, kako bi prodrli do srca ovih ljudi. 


Hranili su se uglavnom otpacima hrane Tvrtkovih 
vojnika i suhim kruhom, pečenim u pepelu, koji bi 
im pružali pastiri, kad su nedjeljom obilazili gorske 
obronke. Osjećali su, da im slabe tjelesne snage i da 
tako ne će moći dugo izdržati. Pogotovu im je bilo 
teško, kad se otac Deodat razbolio. Obuzela ih je tje- 
skoba, u kojoj nije bilo drugoga svjetla osim vjere i 
ljubavi. 

—Ovdje ćemo svisnuti od gladi i udaraca! — po- 
žalio se otac Petar Taveliću, gledajući svog sudruga, 
kako se trza u ognjici, žut poput voska. 

—Bog će pomoći! — odgovori Nikola kratko, ali 
pun odlučnosti i povjerenja. U sebi je zapravo na- 
stavljao molitvu, koja mu je ispunjala svu pamet i 

sve osjećaje. I sam je uviđao, da oni sami ne mogu 
naći pravoga rješenja i da tako ne će dugo izdržati, 
ako ih Bog ne pomogne. Ali je isto tako u njemu 
živjelo uvjerenje, da će željena pomoć doći u pravi 
čas. U razgovorima sa svojim vječitim Pratiocem is- 
punjala se njegova duša ovim pouzdanjem, i on mu 
je bio vjeran. Ta nije bio neki predosjećaj ili pod- 
svijesna želja, koja se svojom ustrajnošću pretvarala 
u opsjenu, nego stvarna sigurnost. 

—Ipak bismo trebali javiti vikaru, da nam pošalje 
pomoć! — odgovori Petar, dok mu se bol prelijevala 
u grudima. — Ovako ćemo sva trojica izginuti. Možda 
nas upravo zato Nioslav pušta na miru! 

—Bog će pomoći! ponovio je Tavelić siguran, 
da ne izgovara samo riječi utjehe, nego da tako na- 
javljuje činjenicu, koja će se ostvariti. — Probit ćemo 
u Kristovo ime ovaj crni bedem otpora. Narod nije 
zao nego je zaveden zlim savjetima. 

— Vjerujem ti. Znaš dobro, da ti vjerujem — od- 
govori gotovo pokajnički narbonski franjevac. — Ali 
naše su snage ograničene, popuštaju, klonu... 

U sebi je tugovao za Deodatom. Umrijet će — mi- 
slio je — na ovom kamenju možda samo radi naše 
tvrdoglavosti. Mogli smo otići na neko sigurnije mje- 
sto i odatle dolaziti ovamo i propovijedati. Ovako, 
bez ikakve podrške, niti možemo što učiniti, niti koga 
obratiti. 

Tavelić, kao da je čuo njegove misli, nagne se nad 
bolesnika, koji je buncao u besvjestici, i reče Petru 
sigurnim glasom: 

—Ne tuguj! Uskoro će ozdraviti. Bog će dati, da 
naša misija ne će ostati pusta tlapnja! 


ko kok 


Popravak samostana je slabo napredovao. Tave- 
lić i Petar iz Narbone nisu dospijevali graditi, njego- 
vati bolesnika, propovijedati po običaju na polupraz- 

nim raskršćima i prosjačiti, da bi preživjeli. Više 
puta su Ninoslavovi ljudi porušili noću, što su re- 
dovnici podigli danju. Ometali su im rad nastojeći ih 
tako prisiliti, da odu iz Vrhkrupe. Ali ipak, nakon 
nekoliko tjedana od dolaska trojice misionara, bila je 
uređena velika prostorija , u koju se ulazilc kroz glav- 
na vrata zgrade. U njoj su postavili žrtvenik od gru- 
bo tesanog drva i na njemu oltarski kamen i križ, 
donesen iz Kraljevske Sutjeske. 


Otac Deodat je zaista ozdravio i prvi služio misu 
u obnovljenoj crkvi. Franjevci su pozivali narod na 
službu Božju, ali se nitko nije odazivao. Bilo je ljudi, 
koji su kolebali, ili koji su iz radoznalosti htjeli otići 
k franjevcima, ali su se plašili Ninoslavove osvete. 


—Najbitnije imamo! — tješio je Nikola Tavelić 
svoju subraću. — S nama je Spasitelj u otajstvu Eu- 
haristije. Mi sami nismo nikoga privukli, ali on će 
predobiti duše. 


Taj isti dan vrhkrupski franjevci su primili pod 
svoj krov prvoga gosta. Tavelić ga je našao nedaleko 
naselja u nekoj grabi, ogrezla u krvi, i na rukama ga 
donio u samostan. Redovnici su mu oprali i zavili 
rane i ne pitajući ga, ni tko je, ni što je. Međutim, 
svijet je svašta govorkao. Vrhkrupa je poznavala ra- 
njenika. Zvao se Ostoja i živio je sam i povučen na 
svom malenom posjedu u blizini mjesta. Prije neko- 
liko godina došao je izdaleka, kupio kućicu, njivu i 
nekoliko ovaca i tako se nastanio u Vrhkrupi. Ali ni 
s kim nije prijateljavao niti sklapao poznanstva. Pri- 
mao je k sebi putnike i siromahe, davao im konačište 
i kruh, a zatim ih otpuštao zazivajući na njih Božji 
blagoslov. Svi su ga smatrali čudakom pa čak i oni, 
koji su kucali na njegova vrata, da im pruži milosti- 
nju, Neki su govorili, da negdje u šumi ima zakopano 
blago, koje je sa sobom donio, kad je s Tvrtkom vo- 
jevao protiv podrinskog župana Nikole Altomanovića 
1373., a drugi opet da pripada nekoj nepoznatoj sljed- 

bi pustinjaka. Istina je bila, da bi po više mjeseci 
izbivao sa svakoga posjeda i odlazio s ovcama u planine 
ili Bog zna kamo, a onda se opet vraćao, samovao u 
svojoj kućici i sam samcat provodio zimu daleko od 
svijeta. 

Uoči prve Mise u vrhkrupskoj crkvi bio se vratio 
s ovcama na svoj posjed. U mjestu se mnogo govo- 
rilo o upornosti franjevaca, da ostanu u Vrhkrupi, i 
o mržnuji Ninoslavovih ljudi, pa su i do njega doprli 
ovi glasovi. 

—Moram im pomoći! — rekao je odlučno, kad je 
čuo, kako redovnici žive. 

I sutradan se uputio u mjesto, da ih pohodi. Ali 
Ninoslavovi ljudi su već obaviješteni o njegovoj 
namjeri i čekali ga pred kućom. 

—Kamo ideš Ostoja!? — upitao ga je jedan od 
njih izazovno. 

— Na Misu! — odgovori bez sustezanja pustinjak 
i htjede nastaviti put. 

—U Vrhkrupi nema mise niti će je ikada biti! 

—Ja ću ipak otići k franjevcima, da mi oni kažu, 
ima li ili nema službe Božje! — dobaci Ostoja. 


—Ti ćeš ostati kod kuće; — zaprijeti mu se čovjek. 


Ali Ostoja se nije uplašio niti je bio onako šut- 
ljiv kao obično. Nazvao ih je drumskim razbojnicima 
i rekao, da će se potužiti kralju. Međutim, kneževi 
ljudi ga nisu slušali nego su ga silom hijeli ugurati 
u kuću. Tada Ostoja dohvati kolac i nasrne na njih. 
Upustio se sam u bitku protiv trojice jakih i naoru- 
žanih ljudi. Ispočetka su izmicali, ali kad su vidjeli, 
da je Ostoja oborio prvog od njih, navališe na njega 
golim mačevima. Ostoja se branio kao stari ratnik 
smiono i odlučno i potiskivao ih prema potoku, što 
je tekao uz njegovu njivu. Bio bi se oslobodio svojih 
napadača i proslijedio put, da se _nije spotakao i pao 
u grabu. Istog časa osjetio je snažnu bol u leđima. 

Rana je bila duboka, i redovnici su strepili nad 
njegovim životom. Izgubio je mnogo krvi, ali je u 
njemu još ostalo jake gorštačke snage, koja ga je spa- 
sila. 

U Ninoslavu je uzavrela krv, kad je doznao, da je 
Ostoja ostao na životu i da će preboljeti rane. Prvo, 
što je pomislio, bilo je, da ode sa svojim ljudima u 
samostan i da Ostoju silom odvuče sa sobom. Nije 
želio imati svjedoka za svoje postupke. Vrhkrupljani 
bi šutjeli kao obično, ali franjevci i Ostoja — mislio 
je — ne plaše se kneževih prijetnji. Možda su već 
našli načina, da obavijeste njegovog gospodara, San- 
dalja Hranića, o pokušaju umorstva. Iako je velmo- 
ža bio pataren, kao i on, nije dopuštao nasilja ni zlo- 
djela. A osim toga, jedan od redovnika je kraljev 
rođak! 

—Izgubili smo prvu bitku! — reče ljutito Ninoslav 
djedu Pribini, vrhkrupskom glavaru patarenskih kr- 
stjana, priznavši svoj poraz. — Sada ih više ni glad 
ni bolest neće istjerati odavle. Ostojin posjed je od- 
sada njihov. 

— Sam si tome kriv! — promrsi kroz zube »djed« 


Pribina. — Zločin je otkriven. Oni imaju kraljevu 
zaštitu i sigurno će tražiti pravdu... 

—Veliš, zločin? — bjesnio je Ninoslav lupajući kao 
pomaman šakom o stol. — Nisi li mi upravo ti savje- 
tovao, da Ostoji, onemogućim dolazak na njihovu 
Misu? 

—Ja ti nisam rekao, da ubiješ ili da na smrt raniš 
čovjeka — odgovori mirno Pribina i ustukne nekoli- 
ko koraka od Ninoslava s očitim izrazom nezado- 
voljstva. — Ti si sam skovao plan. Lijepi plan! — na- 
doda podrugljivo. — Sada će imati zaštitu i Hranića 
i Kotromanića. A još gore od toga je činjenica, da i 
neki u narodu smatraju i tebe i tvoje ljude razbojni- 
cima. To će ih samo približiti k franjevcima. Tako 
— gotovo zlurado naglasi Pribina svoju misao — ono, 

što nisu mogle postići njihove propovijedi i obećanja 
o vječnoj sreći, ti si im priuštio svojom nepromišlje- 
nošću! 

—Prognat ću krivce! — odvrati odlučno Ninoslav. 
— A zatim ću povesti drugu i konačnu bitku protiv 
franjevaca, Ostoje i svih onih, koji im se budu pri- 
bližili ili koji budu slušali njihove ludorije. Zaklinjem 
ti se, da se ovdje neće ugnijezditi, da nam ovdje ne 
će rušiti naše običaje, strašiti narod paklom i zalu- 
đivati ga nebesima. U Vrhkrupi ću samo ja vladati. 
Ni kralj, ni papa, ni Hranić. Samo ja. 

Što je više govorio, to je jače bjesnio raspaljujući 
se svojim vlastitim riječima. Pribina ga je promatrao 
s podrugljivim izrazom i na koncu rekao: 

—Radi, što hoćeš! Ali ne računaj na moju pomoć. 
Ja sam spreman braniti našu vjeru, ali ne želim oka- 
ljati svoje ime tvojim nepodopštinama. Mislim, da ti 
je jasno, što sam rekao. 

XIII. 


Otkako se Ostoja sukobio s Ninoslavovim plaće- 
incima, odlučniji Vrhkrupljani oslobodili su se straha. 
Znali su, da im se knez može lako osvetiti, ali su u 
svom duboko ukorijenjenom poštenju radije izlagali 
svoj mir toj opasnosti, nego da svojom šutnjom i rav- 
nodušnošću podupru nepravdu. Iako su ispočetka u 
franjevcima gledali protivnike svoje vjere, običaja i 
navika, nisu mogli odobriti knežev postupak, pogo- 
tovu kad su čuli, da i »djed« Pribina« jednako misli 
kao i oni. Upravo ih je Ninoslavovo nasilje potaklo, 
da se približe redovnicima sv. Franje, kao da su na 
taj način htjeli pokazati ne toliko svoju sklonost pre- 
ma vjerovjesnicima, koliko svoju oporbu protiv gru- 
be sile. 


Ovi prostodušni ljudi nisu se zanimali za razlike 
između vjere, koju su propovijedali franjevci, i one, 
koju su podržavali njibovi krstjani. Zapravo, nisu se 
ni brinuli, da oikriju neke vjerske istine. Činilo im 
se naravnim, da postoji bog dobra i bog zla; da muž 
bira i mijenja ženu po svojoj volji; da ne budu ve- 
zani nikakvim zakonima, koji ograničavaju njihov na- 
čin života, i da je besmisleno odupirati se sudbini, 
koja je unaprijed određena. Bili su patareni, jer dru- 
ge nauke zapravo nisu ni poznavali, i jer su pata- 
renstvo ispovijedali i njihovi očevi. Tako su se rađali 
i tako umirali, Živjeli su bez zloće u srcima, ali i bez 

ikakvih viših duhovnih potreba. Srasli su s prirodom 
i u njenoj moći, ljepoti i zakonitosti gledali su svoju 
vlastitu ljudsku kob. S njom su se borili, u nju su 
vjerovali, od nje su strepili i od nje su učili. Ali mrzili 
nisu nikoga, iako su se često zanosili onim, što su nji- 
hovi istaknuti ljudi mislili, govorili i radili. Taj je 
zanos bio povod poruga i udaraca, s kojim su neki 
od njih obasipali franjevce prvih nekoliko tjedana. 
Nisu mislili, a još manje uživali, što će ovi došljaci 
trpjeti, nego su jednostavno bili uvjereni, da čine ne- 
ko dobro djelo. 

Stariji ljudi su se sjećali, na primjer, krvoprolića 
iz 1339., kad je skupina ljudi, među kojima se nalazio 
i Ninoslav, budući knez, navalila na ondašnji franje- 
vački samostan, pogubila redovnike i zapalila zgradu. 
I onda je bilo Vrhkrupljana, koji su ovaj zločin sma- 
trali grubom povredom pravde, nemilosrdnom i že- 
stokom provalom bijesa zbog toga što je ban Stjepan 
Kotromanić javno priznao »rimsku vjeru«. Patareni 
su strahovali, da će bosanska patarenska crkva, izgu- 
bivši značaj državne vjere, biti podređena Rimu, i da 
će »rimski kršćani« osvetiti svoje mučenike i pretrp- 
ljene progone. Ali nitko u narodu nije zločina odo- 
bravao. Ipak, kroz više od četrdeset godina potpunog 
odsustva propovjednika, pokolj franjevaca je malo 
pomalo dobio svoje smišljeno opravdanje. Neki kri- 
stjani i njihovi najvjerniji sljedbenici optuživali su 
umorene redovnike — koji se više nisu mogli bra- 
niti — da su_oni izazvali krvavi događaj, jer da su 
silom odvodili narod u svoju crkvu, bunili otpuštene 
žene protiv njihovih bivših muževa i remetili red i 
mir svojim buntovnim propovijedima. Međutim, istina 
je bila posve različita. Na dan njihove nasilne smrti 
oni su mirno — zajedno s nekoliko vjernika — mo- 
lili pred žrtvenikom. Tada su odjednom provalili u 
crkvu naoružani patareni i izvršili pokolj. Redovnici 
se nisu ni branili nego su nastojali spasiti ljude, koji 
su se s njima molili, i između kojih su neki ipak po- 

ginuli. Ali istina, prava istina bila je zaboravljena 
tokom godina, kako to obično biva, kad nasilje i strah 
pomrače vjerodostojnost svjedočanstva i uspomena, i 
kad iz zloća nekolicine, koji drže u zaptu mnoštvo, 
iznakazi podvalama, lažima i zlobom. 


Ostojin doživljaj kao da je — barem u nekim 
Vrhkrupljanima — osvježio prvotnu čistoću uspome- 
na. Zato su se i približili k franjevcima. Iz samilosti. 
Iznad svega su voljeli dobro, mir i odrešito ljudsko 
poštenje. Nisu željeli zla nikome, pa ni onima, koje 
su njihovi vođe žigosali kao neprijatelje. 

Ovoj doticaj s franjevcima nije mogao ostati bez 
ploda. Tavelićevi razgovori s ljudima i njegove pro- 
povijedi rastvarali su u njihovim dušama nove vidike 
i palili nove vatre. U njihov mozak su se uvlačile 
misli o bitnosti vjerskih istina i o čovječjoj svrsi. Fra- 
njevci su im govorili o kršćanskoj ljubavi, koja ne 
pozna razlike među ljudima, ni staležima, ni narodi- 
ma. Dokazivali su im, da je Krist Bog i čovjek, i da 
je njegova Majka bila bezgrješna djevica, ali ujedno 
žena poput drugih žena, a ne kakav anđeo, i da je 
začela Spasitelja svijeta po Duhu Svetome. Dan za 
danom su im govorili o životu, nauci, muci, smrti i 
uskrsnuću Isusa Krista, o potrebi molitve i o životnoj 
važnosti i božanskoj istinitosti sakramenata kao naj- 
sigurnijih izvora milosti. Konačno su im tumačili smi- 
sao i zadaću Crkve kao božanske ustanove, kao mi- 
stičnoga Kristova tijela, kao zajednice Božjega na- 
roda otkupljenika. Strpljivo su njegovali i slijedili 
njihovo postepeno suživljavanje s kršćanskom nau- 
kom, dok se nisu konačno uvjerili, da su njihovi slu- 
šatelji pristali u svojim srcima uz Evanđelje, koje 
su im propovijedali. Njihove su riječi bile kao že- 
rava, na kojoj su se grijala srca ovih ljudi. 


Ali Nikola Šibenčanin i njegova subraća ne pou- 
čavahu narod samo u Vrhkrupi i najbližoj okolici, 
nego takđer odlažahu u brda, ulažahu u svaki ku- 

ćerak na koji bi naišli ili u koji bi ih odveo Ostoja, 
u svako selo, u svaki planinski stan ili šumsku koli- 
bu, i širili su i tumačili Kristovu nauku. Tavelić je 
na tim pohodima učvrstio svoje uvjerenje, da ovi lju- 
di nisu nikakvi patarenski zanesenjaci nego rastepe- 
no kršćansko stado, koje je prije više pokoljenja osta- 
lo bez pastira, bez sakramenata, bez vjerske okrepe. 
Uvidio je također, da časoviti uspjesi pouke ne će du- 
go trajati, ako ova zabitna sela i zaseoci ponovo osta- 
nu bez svećeničke brige, pouke i ljubavi. Zato je tjed- 
nima izbivao iz vrhkrupskog samostana i neumorno 
obilazio svoje vjernike. U tome su ga slijedila i oba 
francuska franjevca, ali su oni ipak više od Tavelića 
ostajali u samostanu, da crkva i zgrada ne ostanu 
prazne, pogotovu, kad je Ostoja odlazio sa svojim ov- 
cama u planinu. A osim toga nisu mogli prepustiti 
osami svoje prijatelje i vjernike, koji su se polagano 
učvršćivali u vjeri. 


Ninoslav je na sve Imoguće načine nastojao spri- 
ječiti franjevce i Ostoju, da obraćaju svijet. Ali mu 
nije polazilo za rukom. Ne samo da ga građani nisu 
više pokorno slušali, nego su dapače javno izražavali 
svoju odlučnost da brane samostan i crkvu od svakog 
napada. A i sami patarenski krstjani, na čelu s »dje- 
dom« Pribinom, držali su se po strani od kneževih 
pothvata i podviga. Ali Ninoslav nikako nije htio 
priznati svoga poraza. Želio je svakako ukloniti Ta- 
velića iz Vrhkrupe, jer je bio uvjeren, da će tako 
uništiti franjevačku misijsku postaju uopće. Pomno 
je pratio Tavelićeve korake, uhodio ga je na njego- 
vim pohodima, kovao najcrnje planove i konačno od- 
lučio zametnuti franjevcu trag na kakvoj osamljenoj 
šumskoj stazi ili u kojoj pustoj gorskoj goleti. 


Ali dogodilo se upravo obratno. 


Već se spuštalo veče, kad se Tavelić vraćao kući 
kroz šumu s jednog od svojih misijskih pohoda. Na- 
šao se na obali jezera, gdje u Vrbas utječe malena 

rijeka, što je klizila kroz procjep dviju strmoglavih 
hridina. Još su se odsjevi dana utapljali zajedno s 
mračnim zelenilom šume, u dubine gorskoga jezera. 
Vladala je potpuna tišina. Ni dašak vjetra, ni šum 
lišća. Sve je tonulo u savršenoj šutnji sutona. Tavelić 
je zadivljen gledao u onu djevičansku divljinu i u du- 
bokoj sabranosti razgovarao, kao obično, sa svojim 
vječitim Pratiocem, zahvaljivao mu na trudu i muci, 
s kojima je bio ispunjen svaki njegov dan, i molio 
ga, da umekša srca svih onih, koji ga još ne priznaju 
Spasiteljem. 


Najednom šutnja prirode zaurla, kao da se ruši 
čitavo brdo. S jedne od hridina, pod kojom je tekao 
potok, padalo je kamenje, odbijalo se o vrlet i razbi- 
jalo o stijene i pljuskalo po dotad mirnoj površini 
jezera. Činilo se, kao da se sve uskomešalo u stra- 
hovitu bijesu i prijetnji, i kao da je u čas nestalo 
dana i ljepote. A zatim je ponovno zavladala tišina. 


Tavelić je nastavio svoju molitvu ne shvaćajući, 
što se moglo dogoditi. Tada mu se pričini, da čuje 
jauk. Smiri svoje misli i uzbuđenje i napne sluh, ne 
bi li ponovo razabrao kakav glas. Zaista, netko je 
podno hridine stenjao. Taveliću se učinilo, da čuje 
uz jauke svoje vlastito ime. Gotovo bez daha otrči 
prema gomili kamenja, što je zatrpalo ušće rječice i 
ponovo zastane, da bi bolje i točnije odredio, odakle 
dopire glas. Ali trenutci su prolazili, a on više ništa 
nije čuo osim graktanja preplašenih gavrana. Već je 
pomislio, da mu se prije samo pričinilo, da netko za- 
pomaže, kad iz blizine opet dopre do njega ljudski 
jauk. 


UKliješten između nekoliko odronjenih gromada 
stijene ležao je Ninoslav. Ne čekajući ni časa i ne 
misleći na to, da li će imati dovoljno snage da po- 
makne golemi kamen, Nikola pokuša svim silama 
osloboditi kneza. Ali gromada se nije pomicala. 

— Čuješ li me, Ninoslave? — upita nagnuvši se 
nad ranjenikom. 

Ninoslav nije odgovorio, nego je trepnuo nekoliko 
puta vjeđama, kao da na taj način želi potvrditi, da 
ga čuje. 

— Sam ne mogu učiniti ništa. Moram zvati po- 
moć! — reče Tavelić nastavivši svoj pokušaj da od- 
makne kamen. 

Kneževo se lice iznakazilo od boli, straha i bijesa. 

— Želiš me ostaviti — prošapće isprekidano i tiho 
— da ovdje poginem! 

Slijedio je ledeni muk poslije ovih mučnih riječi. 
Tavelić se zagleda u već gotovo staračke oči svoga 
progonitelja i uz opasnost, da se i sam strovali u pro- 
valiju, podmetnu leđa pod stijenu i odupirući se no- 
gama o zemlju ponovo pokuša odmaknuti gromadu. 
Sve su mu se žile i svi mišići napeli, i on je osjetio, 
da mu treba još samo malo napora da uspije. 

— Bože, daj mi još to malo snage! — prošapće, 
unijevši u te riječi svu svoju dušu, I sam je uviđao, 
da ne može ostaviti šezdesetgodišnjeg ranjenika spu- 
tana u onoj gomili kamenja. 

Ponovno rušenje uznemirilo je tišinu. U Ninosla- 
vovim očima zasjao je trenutačni blijesak zahvalno- 
sti, ali je njegovo lice ostalo u grču nepomično. 

— Odnesi me odavle! — reče zapovjednim glasom, 
iako mučno i tiho. 

Tavelić nije imao snage, da učini bilo kakav po- 
kret. Osjećao je bol u čitavom tijelu. Duboko je disao 
i šutke zahvaljivao Bogu na pomoći. 


— Odnesi me odavle! — ponavljao je Ninoslav 
jedva primjetljivim glasom. — Ne mogu se ni pomak- 
nuti. 

Redovnik naprti ranjenika na leđa i jedva jedvice 
dotetura do najbliže tratine uz jezero. Tu ga oprezno 
položi na travu, klekne uza nj i reče umorno: 

— Pokrit ću te granjem i otići zatim u selo, da 
pozovem ljude... 

Ninoslav je šutio. 

— Prije noći ćemo biti ovdje! — tješio je Tavelić 
vrhkrupskoga kneza, dok mu je vodom ispirao rane 
i ogrebotine. 

Ali Ninoslav nije odgovarao. 


* ko 


Knez je dugo bolovao. Ispočetka se mislilo, da ne 
će ni preboljeti, ne toliko što bi rane bile smrtonosne, 
nego što je ranjenik bio već u poodmaklim godinama. 
No Ninoslav se malo po malo oporavljao i kako je 
napredovao njegov oporavak, tako je nastojao uma. 
njiti Tavelićeve zasluge za njegov spas. 

— Što je on učinio? — govorio je. — Išao je u 
selo i pozvao ljude. Ali nije ni pokušao, da mi pomo- 
gne odmaknuti gromadu, da se izvučem iz onih ka- 
menih kliješta. 


Međutim, nitko mu nije vjerovao. Ljudi su vidjeli, 
da je Tavelićev habit bio sav poderan i prašan, pa 
su sami zamišljali, što se otprilike dogodilo. Sam Ni- 
kola Šibenčanin nije nikome rekao ni riječi o tome, 
kako je spasio kneza. 


Ali da i nisu Ninoslavove optužbe bile nevjero- 
vatne, nitko mu ne bi vjerovao. Dok je buncao u og- 
njici nekoliko punih dana, govorio je o tome, tko ga 
je spasio. A osim toga narod je već uvelike cijenio 
oca Nikolu ne samo kao odlučna i neustrašiva pro- 
povjednika nego i radi toga, što su u njemu gledali 
čovjeka, koji im je svojim krepostima i svetim živo- 
tom približio nebo. Kad su se bili pronijeli glasovi, 
da su njegove molitve vratile zdravlje Deodatu, nitko 
u to nije vjerovao, osim nekoliko praznovjernih žena. 
Dapače, vjerni Ninoslavovi drugovi su se izrugivali 
s franjevcima i nazivali ih vračarima u službi vraga, 

donosili im oglođane kosti jagnjadi ili krepane pse 
i tražili od njih, da ih ožive. Ali nedugo poslije do- 
gađaja s Ostojom, kad je Tavelić već imao svoje prve 
slušatelje i sljedbenike, bivša Ninoslavova jetrva, ko- 
ju je knežev sin bio otpustio prije više godina, dovela 
je u crkvu svog hromog osmogodišnjeg sinčića Andri- 
ju, da sluša Tavelićeve propovijedi. Dječak se brzo 
sprijateljio s franjevcima, tako da ga je majka ostav- 
ljala u samostanu, dok bi odlazila na tuđa polja uz 
Vrbas, da kao najamnica kosi ili žanje, ili dok bi po 
šumi kupila suha drva za ogrjev. 


Jednom takvom prilikom nalazili su se u crkvi sa- 
mi Nikola Tavelić i Andrija Borić. Franjevac je kle- 
čeći molio pred žrtvenikom, dok ga je dijete proma- 
tralo zgureno u kutu. Tada se odjednom Nikola ustane 
i pozove dječaka: 

— Dođi k meni, Andrija! 

Dječak ga začuđeno pogleda. Sjena šutljive tuge 
pala je na njegove oči, i njegovo blijedo djetinje lice 
poprimilo je tvrd i mučan izraz. 

— Ne mogu! — prošapće ogorčeno obvladan ne- 
svijesnom sumnjom u dobrotu redovnika. 

Nikola se morao svladati, da sakrije smiješak, ko- 
ji mu je zadrhtao na usnama. Svrati pogled na križ i 
zatim se ponovno obrati dječaku: 

— Ustani i dođi k meni! 

Andrija je mucao nerazumljive riječi, a onda briz- 
nuo u plač. 

— Ne boj se! Ustani! — bodrio ga je Tavelić, ali 
mu se nije primakao. 


Dječak se pomakne i hvatajući se ručicama za zi- 
dove kuta u kojemu je čučao, uspravi se na noge. 
Trenutak nakon toga zakorakne nesigurnim korakom, 
odvoji se od zida i kao da po uskom brvnu prelazi 
vrtoglavi ponor dođe do redovnika i prihvati njegove 
pružene ruke. 

Nikola ga uze u naručaj i tronutim glasom proz- 
bori pokazujući mu križ na žrtveniku: 

— Ovaj propeti Krist vratio ti je zdravlje! Kad te 
budu pitali, kako to, da sada možeš hodati, reći ćeš: 
propeti Krist mi je vratio zdravlje! 

Tavelić nije mogao više izustiti ni riječi. Spustio 
je dječaka na pod, zagledao se u njegove nasmijane 
oči pune suza, pomilovao ga po kosi i poljubio u čelo. 
A zatim je ponovo kleknuo pred oltarom, prekrio lice 
rukama i ostao tako nepomičan, uronjen u silnu ra- 
dost predane ljubavi i zahvalnosti. 

Andrija je laganim koracima otišao prema vrati- 
ma. Otišao je šutke i kao opčaran. Ali kad je otvorio 
teškom mukom odškrinuta vrata crkve i izišao napo- 
lje, počeo je trčati i vikati iz svega glasa: ' 

Ljudi su se snebivali od čuda, kad su vidjeli ka- 
ko uzeti Ninoslavov unuk trči. 

— Propeti Krist mi je vratio zdravlje! 

— Što se dogodilo? — upitali su prestrašeni ma- 
lišana. 

— Propeti Krist mi je vratio zdravlje! — odgova- 
rao je dječak kao jeka. 

— Kako ti je mogao vratiti zdravlje? — pitali su 
ga ljudi, koji su ga u tren oka okružili osjećajući u 
sebi u isto vrijeme i strah i sumnju i divljenje. 

— Fra Nikola Šibenčanin mi je rekao, da usta- 
nem, i ja sam ga poslušao! 

— Samo je bog zla tako moćan! — govorili su kr- 
stjani svojim vjernicima. — Ovaj franjevac je vra 
i zaslužuje, da ga spalimo na lomači! 

Ali ih nitko nije slušao, a ni oni sami nisu vje- 
rovali u svoje riječi. Dapače, sam je »djed« Pribina 
opovrgao tvrdnje svojih duhovnika: 


— Zdravlje je dobro, koje samo bog dobra može 
dati! 

Otada su Tavelića zvali k bolesnicima: molili ga 
u doba suše, da isprosi od svog propetog Krista kišu; 
iznosili pred njega svoje poteškoće i pozivali ga, da 
im kroji pravdu. Narod se sve više skupljao u franje- 
vačkoj crkvi i na livadi ispred nje. U njima je gorio 
već plamen vjere, jer ih je bila obuzela ljubav i čež- 
nja za istinom, koju nisu sami stvarali, nego koju je 
ustanovio Bog. 

Tako je na sam Uskrs Nikola Šibenčanin stajao 
na crkvenom pragu držeći u ruci svoj misijski križ. 

— Vjera u Boga, obdržavanje Kristove nauke i 
odanost Crkvi — govorio je Tavelić, zanesen mišlju, 
koju je bezbroj puta ponavljao — otvara nam put ra- 
dosti, zadovoljstva, bratske ljubavi, ustrajnosti, strp- 
ljivosti, mira, svetosti i spasa! Izvan ove vjere posto- 
ji samo sumrak, teška i mučna tišina koja se oglušuje 
na sva naša pitanja o čovječjoj svrsi, ili pak urlik lu- 
đačkih strasti, mržnje, osvete, prijevare i zločina. 
Krist, utjelovljena druga božanska Osoba, naša ljubav 
i radost, umro je za nas na križu, da nam rastvori 
vrata vječne sreće. Uskrsnuo je od mrtvih, da nam 
dade život, život radosne i neprevarljive nade na zem- 
lji i stvarne neprestane slave na drugome svijetu, koji 
nema svršetka. Kršćanin nije kršten da umre, nego 
da po smrti nastavi živjeti Božjim, vječnim životom. 
Ali da taj nastavak života bude zaista božanski i vje- 
čan, ovozemni život kršćanina treba nužno biti dosto- 
jan djece Božje... 

Redovnikove su se misli nizale izražene živim ri- 
ječima prokušana govornika. I on i njegovi slušatelji 
su osjetili, da je između njih nastala ona spona, koja 
poistovjećuje osjećaje i napunjuje one misli, kojih 
ne mogu izraziti ni najsnažnije riječi. Tavelić je go- 
vorio kao nadahnut, jer je njegova vjera bila potpu- 
na i njegova ljubav sveobuhvatna. 

A kad je završio svoju uskršnju propovijed, podi- 
gao je visoko križ, koji je držao u ruci, i upitao snaž- 
nim glasom: 

— Braćo i sestre! Vjerujete li u jednog jedinog 
Boga: Oca, Sina i Duha Svetoga? 

— Vjerujemo! — prolomio se Vrhkrupom odgo- 
vor njegovih slušatelja. 

— I u Isusa Krista, Božjega sina, začeta po Duhu 
Svetome i rođena od Djevice Marije, koji je za naše 
spasenje podnio muku i smrt, a zatim uskrsnuo i u 
uskrsnulom tijelu uzašao na nebo? 


— Vjerujemo! — odgovorio je narod iz dna duše. 
— I u njegovu sveopću i apostolsku Crkvu? 
— Vjerujemo! 


— Neka vas, draga braćo i sestre, blagoslovi Sve- 
mogući Bog i neka vas do posljednjega trenutka va- 
šega zemaljskoga života uzdrži u toj vjeri! — završio 
je Nikola Šibenčanin blagoslivajući križem svoje vrh- 
krupske vjernike. 

XIV. 


Nikola Tavelić je sve dulje izbivao iz Vrhkrupe. 
Nekad je odlazio sam, a nekad su ga pratili Ostoja ili 
koji drugi prijatelj. Više nije obilazio okolicu i za- 
selke na Manjači, Tisovcu, Osmači i Čemernici, nego 
je tjednima i mjesecima pješačio na zapad do Ka- 
mengrada, na istok do Mileševa i obala Drine, na sje- 
ver do Save i na jug do Visokog, pa i dalje u kršni 
Hum. Njegova čežnja za dušama postajala je sve dub- 
lja i savršenija. Česta putovanja po osamljenim sta- 
zama — njegovi usponi u gorske visove, veranja kroz 
planinske šume i umorni hod kroz svijetle i zelene 
livade u dolinama — bila su ispunjena molitvom, neis- 
crpnim razgovorima s vječnim Pratiocem, koji ga 
više gotovo nikada nije ostavljao. Nikola je proživlja- 
vao Božje prisustvo bolje i potpunije na tim putova- 
njima nego u samom samostanu. Ni glad, ni žeđ, ni 
umor, ni strah, pa ni sama ljepota prirode, koja ga 
je uvijek oduševljavala, nisu imali toliko snage da ga 
odvoje od njegovog Subesjednika. 


Više puta je odlazio u Mileševo na poziv bosan- 
skog franjevačkog vikara, da ga izvijesti o svom mi- 
sijskom radu i o radu druge braće, koja su propovi- 
jedala u onim planinskim krajevima. U mileševskom 
samostanu sastajao se s bivšim misionarom u Svetoj 
Zemlji, ocem Ivanom Risorti iz Sijene, koji mu je pri- 
povijedao o franjevačkom apostolatu među nekršća- 

nima u Palestini i o kršćanskoj borbi za očuvanje sve- 
tih mjesta. Tako je u Tavelićevu srcu počela klijati 
želja za tom dalekom zemljom, za svetinjama, o ko- 
Jima je govorila Kristova povijest, i za dušama, koje 
su živjele u krajobrazu Evanđelja, a da uopće nisu 
poznavale Galilejčeve nauke. Jednom je tu svoju mi- 
sao saopćio samom vikaru, koji je također prije bio 
misionar u Svetoj Zemlji, ali on nije htio ni saslu- 
šati Tavelićeve razloge. 


— Ti si potreban ovdje! — odgovorio je vikar 
kratko i nastojao da ne pokaže svoje udivljenje i du- 
boko poštovanje, što je gajio prema ovom redovniku, 
koji je svega sebe posvetio obraćenju bosanskih krivo- 
vjernika, i u kojemu je vidio Božjega odabranika. 


I kralj Tvriko ga je pozivao k sebi. Kraljevi te- 
klići su ponekad danima jezdili za Tavelićevim sto- 
pama, dok ga konačno ne bi zatekli u kakvu zabitnu 
selu, u kojoj pastirskoj kolibi ili u gdjekojem od bo- 
sanskih samostana. Uvijek su imali nepogrješivi pu- 
tokaz da dođu do njega. Ondje, gdje su zatekli ljude, 
koji mole i pripovijedaju o ovom ili onom čudesnom 
događaju što se zbio u njihovoj kući ili u susjedstvu; 
ondje gdje su naišli na stećke obrasle travom, a u 
selu na novu crkvicu, mir i zadovoljstvo — bili su 
sigurni, da je prije njih onuda prošao šibenski fra- 
njevac. Ljudi bi tada upućivali tekliće, kamo trebaju 
ići, i tumačili im, gdje se njihov misionar mogao na- 
lazžiti. 

Gotovo uvijek, kad bi u Bosni ili u susjedstvu do- 
gađaji ugrozili sigurnost ili porušili mir, Tvrtko je 
osjećao potrebu da se povjeri svom »svetom rođaku«, 
kako ga je on zvao. Htio je čuti Tavelićevo mišljenje 
ne samo zato, što su se pronosili glasovi o njegovim 
misijskim uspjesima i svetom životu, nego i zato, što 
ga je smatrao umnim i razboritim čovjekom, dostoj- 
nim papina poslanstva, a uz to zadojenim žarkim do- 
moljubljem. Otac Nikola se pokorno odazivao kralje- 

vim pozivima — jer je to bila također želja bosan- 
skoga vikara — iako je osobno više volio obilaziti pa- 
tarenska sela i propovijedati, nego prisustvovati dvor- 
skim razgovorima. Činilo mu se, da u dvoru dangu- 
bi, i sve je snažnije sumnjao da može uraditi što ko- 
risno u Kraljevskoj Sutjesci. Kralj je uglavnom vršio 
samosvjesno svoju volju postupajući kadgod suprot- 
no od savjeta svojih velikaša i savjetnika. 

Kad je početkom studenoga 1382. umro hrvatsko- 
ugarski kralj Ludovik I., Tvriko je htio povjeriti Ta- 
veliću posve političku misiju. 

— Ja sam samo neznatan redovnik i misionar! — 
rekao je Tavelić kralju, nakon što ga je Tvrtko za- 
molio, da ode u Primorsku Hrvatsku, da stupi u vezu 
s tamošnjim velikašima i da djelujre na njih, kako 
bi se pobunili protiv Budima. 

— Ludovik je umro, a da nije ostavio Inuškog na- 
sljednika! — tumačio mu je Tvrtko — Njegova udo- 
vica, a moja rođakinja Jelisaveta, zajedno s palati- 
nom Nikolom Gorjanskim, vlada u ime svoje i Ludo- 
vikove maloljetne kćeri Marije, koju su u Budimu 
okrunili kraljem. Zamisli ludosti. Okruniti djevojči- 
cu za kralja! Ne kraljicom, nego kraljem! Naravno, 
naši velikaši s one strane Vrbasa i Save nisu zado- 
voljni ženskom vlađavinom. Već sam uspostavio veze 
s vranskim priorom Ivanom od Paližne, i on je spre- 
man pomoći moja nastojanja. A čini se, da ima pri- 
ličan broj pristaša. 

— Koje su ivoje namjere — upita Nikola razmi- 
šljajući o svim tim vijestima. 

— Okupiti sve hrvatske zemlje pod jednim žez- 
lom! — odgovori spremno Tvrtko, a modre oči mu 
poprime još modriji sjaj, pun zanosa i odlučnosti. 
Poslije tristo godina, Hrvatska bi ponovno imala kra- 
lja vlastite narodne krvi! 

Tavelić nije mogao sakriti, da ga je proželo Tvrt- 
kovo ođuševljenje. Vizija o snažnoj, cjelovitoj i slož- 

noj Hrvatskoj, uzdrmala je njegov unutarnji mir. Os- 
jetio je potrebu, da prihvati kraljevu ponudu i da ode 
onog istog časa na put. No ipak je uspio svladati pr- 
vi zanos. 

— Nisam došao amo — rekao je sabrano boreći 
se u sebi s nastalom željom, kao što se borio s napa- 
stima — da pozivam ljude na bunu i krv, nego na ob- 
raćenje k Bogu živome i na mir... 


— Kakav mir i kakvo obraćenje! — prekinu ga 
naglo kralj ustavši kao da ga je grom ošinuo. Vidjelo 
se očito, da nije očekivao od Tavelića ovakav odgo- 
vor, jer je bio siguran, da ne smije propustiti ni jedan 
jedini trenutak, kako bi ostvario svoje namjere. — 
Ako misliš, da sam slavohlepan, varaš se! Ne radi se 
o mojoj slavi i moći ni o snazi kuće Kotromanića. 
Jelisaveta je također Kotromanićka, ali je pod utje- 
cajem tuđinca. Radi se o jedinstvenoj prilici, da svi 
skupa obnovimo hrvatsko kraljevstvo. To je važno, 
a sve drugo su riječi. Snažna i velika Hrvatska mogla 
bi spasiti i sebe i svijet od osmanlijske najezde. Ova- 
ko podvojena neće moći odoljeti razornoj sili, koja 
joj se približava. Tada sva tvoja muka, da vratiš rim- 
sku vjeru bosanskim selima i gradovima bit će kao 
pjena, koja nestaje na pučini. Ako nas Osmanlije raz- 
biju, neće biti u Bosni ni katolika ni patarena! Po- 
mirit će ih nova vjera! 


Kralj je govorio vatreno i uzrujano, nezadovoljan 
sam sa sobom, što nije mogao izraziti sve, što je mi- 
slio i razočaran s Tavelićem, što ga nije htio shva- 
titi. Ali Nikola je dobro razumio, što je kralj htio reći. 
Tvrtko je zapravo svojim riječima dodirivao misli, 
koje mu je šibenski franjevac iznosio kod prvoga su- 
sreta. 

— Samo je jedan dio Bosne patarenski! — nasta- 
vio je Tvrtko s istom žestinom. — Ostali krajevi Hr- 
vatske su katolički. Ujedinjenje svih hrvatskih zema- 
lja olakšalo bi i vama vaš rad. Sandalj Hranić ili Hr- 

voje Vukčić bili bi prvi među mnogim velikašima u 
Itrvatskoj, jer nitko ne može sumnjati u njihovo va- 
treno i prokušano rodoljublje. Ali njihov vjerski utje- 
caj, koliko takav utjecaj uopće postoji, jednostavno 
bi iščeznuo. 


Kralj naglo ušuti i počne šetati dvoranom. Tave- 
lić je priznavao, da su kraljevi razlozi razboriti, ali 
ne i potpuni. I upravo mu je to htio kazati, kad se 
Tvrtko odjednom zaustavi pred njim i dodirnuvši ga 
nekoliko puta kažiprstom po prsima, kako je već bio 
njegov običaj, kad je što važna htio istaći, upita: 


— Zašto ne mislite na budućnost? 


Kao da je čekao ovaj upit, Tavelić odgovori sa- 
vršenim mirom: 


— Sve ono, što si rekao bez strasti, dobro si re- 
kao. Ja se ne protivim nego pozdravljam misao ujedi- 
njenja Hrvatske pod Katromanićima. Ali moj zadatak 
nije podizati bune i vršiti tajna poslanstva. Ja sam 
redovnik i nastojim spasavati duše za vječnost. Ne 
smijem čekati bolje dane, jer se u međuvremenu mno- 
gi mogu izgubiti zauvijek... Kralju, ja te molim da 
me shvatiš — rekao je usrdno gledajući Tvrtka, kako 
uzrujano i srdito obim rukama stišće mač, koji je bio 
odložio na stol. — Dao Bog, da se tvoje namjere os- 
tvare! Ti i tvoji velikaši, savjetnici i saveznici radite 
na toj misli. Moja braća i ja molit ćemo, da pobijedi 
pravda i pravo, kakvo ga zaslužuješ i ti i Hrvatska. 
Ali moramo nastaviti ovaj bezimeni posao, koji vrši- 
mo, za duhovno dobro tvojih i Božjih građana. 


Kralj se smirio, ali je u njegovu pogledu počivao 
mutni sjaj, koji je odavao njegovu zabrinutost i razo- 
čaranje. Htio je reći Taveliću, da ima malo povjer- 
ljivih ljudi, s kojima raspolaže, i da se boji neuspje- 
ha Znao je, da dio hrvatskih velikaša pristaje uz Lu- 
dovikova brata, Karla Dračkog, i da neki čak misle na 
Marijina zaručnika, Žigmunda Luksenburškog, kao na 

hrvatsko-ugarskog kralja. Bio je uvjeren, da bi uspje- 
la buna zauvijek razvrgla veze hrvatske i ugarske kru- 
ne, ali se osjećao osamljenim. 

— Jednom si mi obećao pomoći — reče napokon 
tiho i sabrano. — Sada, kad te trebam, kad trebam 
sve one, na koje sam računao i u koje imam povje- 
renja, sada svatko ima svojih razloga, da me ostavi 
na cjedilu! 

Tavelić je čitavu onu noć, poslije razgovora s kra- 
ljem, proveo u molitvi. Tvrikova zamisao o ujedinje- 
noj Hrvatskoj neprestano mu je lebdjela pred očima. 
Ali su se ujedno u njegovoj mašti redale slike buna, 
nemira i krvoprolića, koje su ga mučile i koje su 
razdirale njegov unutrašnji mir i sigurnost. 

Sutradan je iznio kralju svoje bojazni. Međutim, 
Tvrtko ga je rastreseno slušao, kao čovjek, koji se ne 
nada čuti ništa zanimljivo i koji s nestrpljenjem če- 
ka, da završi razgovor. 

— Sloboda se ne stiče bez borbe i krvi! — odgo- 
vorio je kratko i gotovo šapčući i odmah zatim pru- 
žio Taveliću ruku za oproštaj. 

— Oprosti mi, što sam te prekinuo u tvom misij- 
skom radu — prozbori ponovo kralj nakon stanke, 
hladno, ali promišljeno. — Znam, da jednako kao i 
ja voliš ovu zemlju i da se žrtvuješ za svoje suna- 
rodnjake, koliko god možeš. I ti i ja željni smo osva- 
janja! Ti osvajaš duše, a ja krajeve. Ali tvoj gospo- 
dar, kojemu služiš, bolji je od mene. I moćniji i si- 
gurniji. Moli za bosanskoga kralja i za njegovo sa- 
dašnje i buduće kraljevstvo. Za cijelu domovinu! 

Tavelić je shvatio, da je Tvrtko također dugo raz- 
mišljao o njihovu jučerašnjem razgovoru i da je na- 
stojao opravdati njegove riječi. Ali je ujedno osjetio, 
da se kralj želi zauvijek od njega oprostiti, i nešto 
bolno se razlije u njegovim grudima. 

— Naša su zvanja različita — rekao je kralju, za- 
stavši na sred dvorane, kao da još u posljednji čas 

želi obodriti samosvjesnoga vladara i kao da nastoji 
sam sebi olakšati val tuge, koji ga je obuzeo poput 
grižnje savjesti. —— Ti si pozvan da vladaš i da se 
brineš za vremenita dobra tvojih podanika i tvoje 
države. Ja sam se odazvao drugom pozivu, pozivu po- 
trage za dušama, kojima treba svjetla vječnoga do- 
bra. I ti u svome i ja u mome zvanju možemo i tre- 
bamo ispuniti Božju volju i vratiti našem zajedničkom 
nebeskom Ocu umnožene talente, koje nam je povje- 
rio. Zapravo, ispunjavajući vjerno sve ono, što Bog od 
nas traži — od tebe kao kralja i od mene kao vjero- 
vjesnika — možemo biti sigurni, da nismo uludo po- 
tratili Život. 


— Hvala ti! — izusti Tvrtko zamišljen, i pričini 
mu se, da je tek onoga časa osjetio, kako se veliko 
breme odgovornosti svalilo na njega. 


— I još ću ti nešto reći, ako mi dopustiš — na- 
stavi Tavelić. — Tebi je, kralju, teže, neusporedivo te- 
že nego meni. Pouzdaj se u Boga i on će te pomoći. 
On će biti, kako ga je nazivao Kralj-psalmist, tvoj štit 
i tvoja pobjeda, ako se budeš njega držao u svakom 
trenutku. Neka, dakle, Bog blagoslovi svaki tvoj ple- 
meniti i pravedni pothvat. 


Tavelić je otišao iz dvora s neodređenim nemirom 
u duši. Činilo mu se, da je kralj zaista osamljen i da 
ga čekaju teške i presudne kušnje. Sam je bio svje- 
dok nesloge među velikašima i svađe između Hrvoja 
Vukčića, vjernog pristaše ujedinjenja svih hrvatskih 
zemalja, i vojvode Vlatka Vukovića, koji je zagova- 
rao učvršćenje istočnih granica umjesto stvaranja ve- 
likog kraljevstva. Misao na kralja i na sudbinu do- 
movine bila je jedina, koja bi zasjenila radost njegove 
zanesene duše i žrtvovana života. Pogotovu, kad bi ga 
na njegovim pohodima zatekli glasovi o neuspjelim 
bunama i krvavim nemirima u primorskoj i slavon- 
skoj Hrvatskoj, ili o neslozi bosanskih velikaša i mje- 
snih knezova, koja je osujećivala dobre Tvrtkove za- 

misli i razarala vjersko jedinstvo, što su ga franje- 
vački misionari postizavali žrtvama, samoprijegorom, 
molitvom i mučeničkim životom. 


Tavelić je nedugo nakon odlaska s Tvrtkova dvo- 
ra čuo vjesti o neuspjeloj buni vranskoga priora Iva- 
na od Paližne, kad su kraljice, Jelisaveta i Marija, 
prolazile Hrvatskom, da slavodobitno uđu u Zadar: 
Ovaj njihov pohod Zadru — zamišljao je Nikola ši- 
benčanin — bio je zapravo izazov pristašama Karla 
Dračkoga, koji je bio obljubljen u onome kraju još 
iz vremena, kad je stolovao u gradu kao hrvatski her- 
ceg. Tavelić se sjećao, kako se u zadarskom samostanu 
govorilo o Ludovikovu bratu kao o čovjeku, koji iskre- 
no voli Hrvatsku. Tada je malo tko pomišljao na 
Tvrtka, iako je jednom čuo od oca Stjepka: 


— Meni se čini tužnom borba hrvatskih velikaša 
u korist ovog ili onog tuđinca na prijestolju. Zašto 
se ne bore, da hrvatskim kraljem postane Tvrtko Ko- 
tromanić ili neki drugi hrvatski velikaš? 


Tavelić je odobravao svome učitelju, ali je isto 
tako bio svjestan, da su sve to puste želje, koje će 
se teško moći ostvariti. 


I sam Ivan od Paližne, Tvrtkov prijatelj i štićenik, 
nije zagovarao ili nije uopće shvaćao zamisli bosan- 
skoga kralja o jednom jedinom hrvatskom  kraljev- 
stvu na čelu s vladarima iz kuće Kotromanića, nego 
je i riječima i djelima bio najgorljiviji pristaša Karla 
Dračkog, jer ga je smatrao zakonitim nasljednikom 
Ludovika I. On je na Tvrtka mislio kao na savezni- 
ka, a ne kao na budućega vladara. Ali kad je bila 
ugušena njegova buna nije tražio zaštitu u Napulju, 
gdje se nalazio Karlo Drački Anžuvinac, nego se sklo- 
nio u Bosnu i s Tvrtkovim dopuštenjem sakupljao do- 
brovoljce, da bi prvom prilikom otkupio svoju slo- 
bodu i odupro se nasilju ugarskoga palatina Nikole 
Gorjanskog. 

Događaji su se kotrljali jedan za drugim noseći 
sa sobom iznenađenja i zapletaje. Tavelić je o njima 
čuo samo isječke, koje često nije znao povezati lo- 
gičkim redom. Krajem 1385. nalazio se u samostanu u 
Kamengradu, kad je doznao, da se Tvrtko pomirio 
sa svojom rođakinjom i hrvatsko-ugarskom kraljicom- 
majkom, Jelisavetom, i s palatinom Nikolom Gorjan- 
skim, dobivši za uzvrat Kotor, grad »njegovih preda- 
ka«. Svaka vijest o proširenju bosanskoga kraljevstva 
veselila ga je iskreno i snažno, ali mu se ipak činilo, 
da je Tvrtko napustio svoju viziju o ujedinjenju svih 
hrvatskih zemalja, zadovoljivši se čarobnim darom 
Boke Kotorske. Nije ni slutio, da je bosanski vladar 
vjerno slijedio svoje zamisli i očekivao sa sigurnošću, 
da će slabost hrvatsko-ugarskog prijestolja, slabost 
Budima, osnažiti njegovo žezlo. 


Svakog dana je molio za kralja i domovinu i pod- 
sjećao narod na tu dužnost. Ali je uvijek i u svakoj 
prilici prije svega širio evanđeosku nauku ljubavi i 
slobode Božje djece: radost kršćanstva. I u tim su- 
sretima s ljudima on je samo posuđivao svoje tijelo 
i svoj govor svome božanskom Pratiocu. Prodirao je 
čudesnom snagom u srca onih priprostih seljaka i 
pastira, ispravljao njihove naivne zablude, pomagao 
im podnositi gorke teškoće života i siromaštva i ne- 
prestano vrhunaravnim obiljem oplođivao njihovu mu- 
ku i spore misli. S njima je zajedno radio, podnosio 
stuđen i žegu i za sve vrijeme, što bi se zadržao u 
njihovoj sredini, zaražavao ih je svojim veseljem, 
koje se nikada — ni pod najtežim okolnostima — nije 
u njemu trnulo. Svaku je noć očekivao smrtno umo- 
ran i često bi zaspao klečećke, naslonjen na kakav 
kamen ili panj, utonuvši s molitvom u srcu u san. 
Ali se uvijek budio u ranu zoru osjećajući u sebi ob- 
novu snage mlada, izdržljiva i snažna čovjeka, pa 
ako s njim nije bilo Ostoje, nastavljao bi put pjeva- 
jući, kao da ga je tek onoga časa započeo. 

Uronjen u ljubav, najčešće je govorio o Božjoj 
ljubavi. Zanosio se tom istinom i s njom je zanosio 
svoje slušatelje. 

— Bog je naš zajednički i dobri Otac — naglaša- 
vao je svakom prilikom — koji je za nas predao svo- 
ga Sina, drugu božansku osobu, da nas, postavši čov- 
jekom, otkupi svojom mukom i krvlju od grijeha, da 
nas izvede iz mraka i uvede u vječnu svjetlost, u bes- 
konačnost svoje ljubavi. Kristov je križ ne samo sim- 
bol i stvarnost otkupljenja, nego i mjesto našega sje- 
dinjenja s Otkupiteljem. U tom zagrljaju Krista sa 
svijetom, s pokoljenjima čovječanstva i s vjekovima, 
očituje se Božja svemogućnost, ali i njegova vječna 
ljubav prema čovjeku, prema svima nama. Samo jed- 
no nedostaje ovoj svemoći: stvoreni smo slobodnim 
bićima, pa ako ne prihvatimo ovu Kristovu istinu, 
uzaludna je žrtva Boga-čovjeka na križu, uzaludna je 
njegova pobjeda uskrsnuća. Da ljubav bude potpuna, 
da bude uzajamna — jer bez te uzajamnosti nema 
ljubavi — da bude izraz ne samo Božje volje, nego i 
našega sjedinjenja s Kristom, potrebna je naša su- 
radnja, naš pristanak, naša ustrajnost u toj ljubavi! 
Ali ako udružimo naš život s Kristovim životom, onim 
životom Sina čovječjega, koji se prije više od trinaest 
stoljeća trošio Palestinom i koji se obnavlja — rađa 
i prikazuje Ocu — na našim žrtvenicima u Misi, ako 
se združimo s tim životom, sve nam ostalo Bog da- 
riva. Važno je pokoriti se Božjoj volji i prihvatiti 
zakon ljubavi. Poistovjetiti se s tom voljom znači 
poistovjetiti se s Kristom, znači živjeti po njegovim 
zakonima i savjetima, znači osigurati vječni život, 
spasenje, jer je Krist Spasitelj! U tom jedinstvu se 
rasplamsava vatra vrhunaravnoga života, koju podr- 
žavaju i raspiruju sakramenti, koje vaši zavodnici ni- 
ječu. Svijet je bio besplodan, pust i leden bez ovog 
nadnaravnoga života i sakramentalnih milosti. Bio je 
kao ledina, na kojoj ništa ne niče, ništa ne uspijeva, 
što bi moglo osigurati čovjeku sretnu vječnost, život 

poslije smrti. I bilo je tako, sve dok Krist nije svo- 
jom krvlju oplodio tu ledinu. Samo po njegovoj smrti 
i uskrsnuću mi smo uistinu živi za vječnost... Grijeh 
je smrt, krivovjerje je tama! Milost je život, Božja 
Crkva je svjetionik! Ali naše nam spasenje nitko ne 
može nametnuti. Ovisi također o nama, o svakom po- 
jedincu. Ako vršimo Božju volju, bit ćemo obuzeti 
Kristom i ući ćemo u život. Ako je prezremo, ako se 
u svojoj oholosti želimo izjednačiti s Bogom, ako je 
odbacimo, ostat ćemo u mraku naše vlastite volje, u 
noći naših slabosti i zabluda, u tamnoj oluji naših 
strasti i sebeljublja. A Božja je volja ova: ljubi Boga 
svim srcerm, svom dušom i svom voljom, a bližnjega 
kao samoga sebe! 


Suncem opaljeno i koštunjavo propovjednikovo 
lice ožarilo bi se vatrom, koja je gorjela u njegovim 
grudima i plamsala u njegovim velikim crnim očima. 
Njegove su riječi bile ne samo govor razuma nego i 
srca i žive vjere. Možda su upravo zato odjekivale 
u dušama njegovih slušatelja gotovo istom onom ja- 
snoćom i snagom, s kojom su izvirale iz njegove du- 
še, zanesene ljubavlju. 


— Kristova je krv prolivena — nastavljao bi bez 
odaha, iako iscrpljen — za otkup svih ljudi. Svi smo 
braća po Kristu i s Kristom. Kraljevstvo nebesko nije 
nešto, što nastaje poslije smrti, nego je živa zajednica 
kršćanina s Bogom, zajednica, koju Crkva — svi vjer- 
nici zajedno — ostvaruje na ovome svijetu. Pred Bo- 
gom nema druge razlike među ljudima osim one, ko- 
ju mi sami stvaramo već prema tome, da li ljubimo 
ili ne ljubimo Krista u njemu samome i u Božjim 
stvorenjima, da li obdržavamo ili ne njegovu nauku. 


Bivši su ga patareni slušali kao da im govori ne- 
ko nadnaravno biće. Pred njima se otvarao raskoš ne- 
slućenih vidika, istine, koja nije bila zatvorena u nji- 
hovu kožu, nego koja se rasprostranila po beskraju, 
koji je postao njihov, kao što je njihova bila bol, mu- 

ka, sitna radost i vlastito tijelo. I u tom neodoljivom 
širenju vlastite, oslobođene osobnosti, u tom neiz- 
mjernom odrazu kršćanske misli, osjećali su sve dub- 
lje i jasnije svoju vrijednost, svoje dostojanstvo, svo- 
ju svrhu. 

— Sve nam je, braćo dano — govorio je Tavelić 
smireno i polagano, tako da su svi mogli pratiti nje- 
gove riječi — da se okupimo oko našega nebeskoga 
Oca. Nauka, Milost i sama priroda, u kojoj živimo i 
u kojoj gledamo Božju ljubav prema nama i svima 
stvorenjima. Ali smo još više primili od Gospodina: 
primili smo dar vjere, nade i ljubavi, povrh svega 
dar vjere, koju kršćanin — ako zaista to želi biti 
uvijek, stalno i u svakoj prilici — uzgaja, umnaža, 
osnažuje. A najsigurnije nas ujedinjuje s Kristom 
Euharistija i ljubav, djetinja i čista ljubav, prema 
njegovoj djevičanskoj Majci. I ne samo s Kristom i 
po njemu s Ocem i Duhom Svetim, nego i s cijelim 
živim kršćanstvom. Ujedinjuje nas sa svima svecima, 
sa svima dušama u čistilištu i sa svima živim člano- 
vima Crkve — s Božjim narodom, jer smo svi članovi 
jednog mističnog Kristova tijela. Posebno nas ujedi- 
njuje s našim sunarodnjacima, koji ispovijedaju istu 
vjeru kao i mi, s našim rođacima, koji isto tako ljube 
Boga, i s našom obitelji, iz koje smo potekli, u kojoj 
živimo i koju stvaramo. Nije li onda bezbožno otpu- 
stiti ženu, majku vlastite djece, kako to mnogi među 
vama rade, zavedeni zabludom i poganskim običaji- 
ma, što haraju ovom plemenitom zemljom? Nije li 
ludost ne vjerovati u moć sakramenata, u Božju do- 
brotu i milosrđe, u Kristovo božanstvo i čovječanstvo, 
u djevičanstvo njegove Majke? 

Nikola Tavelić je šibao patarenske poroke, ističu- 
ći istinu evanđeoske nauke. Ili njegove riječi nisu bile 
zadojene nemilosrdnom osudom, nego su razotkrivale 
grijeh, žigosale nepravdu, osvjetljivale mračnjaštvo 
zabluda, a uzdizale dsotojanstvo čovječje osobe, dosto- 
janstvo sinova Božjih. Tavelićeve riječi bile su kao 

svijetle stepenice, uz koje su njegovi slušatelji uzla- 
zili iz prašine stvarnoga života u svjetlo i čistoću bo- 
žanskog milosrđa, u kojemu duša uvijek može naći 
Boga, suočiti se s Kristom i odreći se grijeha, poroka 
i nehaja. 

A onda bi nastavljao: 

U Misi svaki od nas ima pravo reći: Krist se 
prikazuje Ocu kao savršena žrtva. Ujedno ga svaki 
od nas — i svećenik i vjernici — prikazuje. Ali pri- 
kazujući sebe, Krist također prikazuje i nas, jer smo 
svi jedno s njime. Na nama je samo, da se i mi s 
njime prikažemo našem zajedničkom Ocu. Ne propu- 
stite, draga braćo, rijetke prilike, da prisustvujete 
nekrvnoj euharistijskoj Žrtvi, kad god među vas do- 
čte svećenik. Bosna je velika, a svećenika je malo. Sa- 
kupljajte se oko žrtvenika, makar morali pješačiti sa- 
tima, jer ćete u Misi uvijek naći okrepe, najtopliji 
božanski cjelov ljubavi. 

Nekad bi se događalo, da je propovijedao od jutra 
do mraka, dok ne bi osjetio potpunu tjelesnu klonu- 
lost, i dok mu ne bi glas tako promukao, da su ga 
jedva čuli i oni, koji su stajali u njegovoj neposred- 
noj blizini. Tada se fra Nikoli činilo, da se njegova 
vlastita duša prazni, da se dariva njegovim slušate- 
ljima, da ostaje suha od tolike oplodnje drugih duša, 
od tolikog iscrpljenja. Ali je ujedno bio siguran, da 
se bogatstvo nije izgubilo nego da se dapače umno- 
žilo u obraćenicima. Zato njegova radost nije popu- 
štala ni ialaksala. Buktila je u njegovim grudima 
kao požar, koji je sažigao njegove snage, pa bi često, 
onako umoran, pjevuckao svoju zahvalu Bogu, što mu 
je dao mogućnost da pronosi zemljom njegovu Riječ. 

Molio bi: 

— Napoji, Bože, ove duše živom vodom iz svog 
božanskog izvora vjere i pomozi ovim dobrim ljudi- 
ma, da te uzljube i da se spase. Kad umukne moj 
govor, Ti im nastavi govoriti. Daj im radost svoje ra- 

dosti i prosvijetli njihov um. To su ovce Tvoje paše, 
koje su odvedene na ledinu, jer su im pastiri zalutali. 
Zagledaj se u sjaj ovih šutljivih i prozračnih planin- 
skih visova i ožari ovu vječitu svježinu suncem svoje 
ljubavi. Potreban si im, Gospodine, da ih ljudi ne o- 
sude, i da se sami ne upropaste. Daj im slobodu tako 
potpunu i dostojnu Tvoje zaštite, kao što je potpuna 
ljepota ovih visova i osunčanih vrhova ovih nepreg- 
lednih šuma. 

I dok bi tako molio, sjetio bi se kadgod svojih 
pjesama, koje je u Bribiru, Vrhovcu i Zadru pisao i 
potajno ih spaljivao o Božiću pred jaslicama u crkvi. 
To je bio njegov dar novorođenom Isusu. Tada bi se 
na njegovim usrama ocrtao smiješak, misli bi mu se 
udaljivale od riječi, koje je šaptao, i tonuo bi polako 
u zanos, promatrajući iz svoje suhoće neizrecivo plod- 
nu puninu ljubavi svoga vječitog Subesjednika. Osje- 
ćao je sve jasnije, da se njegove riječi utapljaju u 
neizgovorene misli, a te misli u dah Božjega života. 

Itada bi njegova ispražnjena duša ponovo oživjela 
pod pljuskom ljubavi onoga, kome je posvetio čitav 
svoj život. 

Zatim bi nastavljao put u druga sela i zaseoke, 
odlazio bi među druge ljude, da ih iznenadi radosnom 
naukom križa i uskrsnuća. 

XV. 


U samostanu je vladala gluha tišina. Nikola Tave- 
lić je ležao nepomičan, u polusnu. Bio je potpuno 
oslabio nakon duge bolesti, od koje se polagano opo- 
ravljao. Ljetno je sunce doticalo okvir malenog pro- 
zora njegove samostanske ćelije, kroz koji je ulazila 
svježina ranoga jutra i rani cvrkut vrabaca. Ostali re- 
dovnici su već bili otišli u crkvu, i on je pokušao u 
duhu pratiti glasove njihove jutarnje molitve. Ali ga 
je svladao umor i polusan, što je protkao njegovu 
volju za molitvom s bljescima uspomena, koje su za- 
stale uronjene u njegovu sjećanju ili podsvijesti. Uza- 
lud se tudio da nadvlada znojnu klonulost, što je u 
njemu tinjala kao zapretana vatra, uzalud je poku- 
šavao naglas izgovarati riječi psalama, prošlost je u 
neredu navirala u njegove zastrte misli. Protekli mje- 
seci i godine — okrnjene, časovite i ispremiješane sli- 
ke prošlih događaja i utisaka — zagospodarili bi nje- 
govim nemoćnim mislima i odvodili ih u tišinu polu- 
sna i upokorene mašte. 


— Danas je upravo petnaest godina — sjeti se 
odjednom i u njemu se uzvitla mnoštvo misli i utisa- 
ka, koje su pomutile spokojstvo bolesnika — da sam 
prvi put prikazao Bogu nekrvnu žrtvu Mise. Što sam 
od one daleke 1374. godine do danas učinio za Božju 
slavu na zemlji i za spas duša? 

Osjetio je duboku potištenost kao da su deset go- 
dina njegova misijskoga rada bile samo niz poraza i 
neuspjeha. 


— Ništa, ili gotovo ništa! — odgovorio je sam se- 
bi, jer mu se toga trenutka pričinilo, da se nije do- 
voljno žrtvovao, da je propustio mnoge prilike u lovu 
za dušama, da se nedovoljno odupirao umoru... Ali 
je istog časa vidio tisuće obraćenika, kojima je pro- 
povijedao, dijelio sakramente, tješio ih i hrabrio. On 
ih je obilazio, kad god je mogao, i učvršćivao u vje. 
ri. No odmah zatim je priznao: »Sve je to Božje, a ne 
moje djelo! Ja sam nisam ništa učinio! Bog se sa 
mnom poslužio, i to je za mene najveća nagrada.« Ta- 
da se u njemu javi i podsvijest poput napasti: »Koliki 
su se od tih obraćenika vratili natrag svojim pataren- 
skim običajima. Da li je to također Božje djelo?« 
»Neuspjesi su moji. Za njih sam ja odgovoran!« — od- 
govorio je naprežući se, da ga ne obvlada san. 


Pred očima mu se pojavi polumrak knjižnice za- 
darskog samostana tako živo i uvjerljivo, da mu se 
pričinilo, da osjeća miris stare pergamene i prašine. 
Slijepi franjevac je sjedio u svome kutu i molio kru- 
nicu, upravo onako, kako ga je uvijek nalazio, kad 
je odlazio k njemu na »tajne« razgovore. »Bosansko 
krivovjerje živi — govorio mu je nekoć zadarski 
knjižničar — jer je puk prepušten sam sebi, ostavljen 
i bez pastira«. Tko je to zapravo prvi rekao? Otac 
Stjepko ili slijepac? Otac Stjepko je uvijek bio spre- 
man otkriti krivca i obasuti ga svojom nestrpljivošću 
i žestinom. Ali je i slijepi franjevac tvrdio ovo isto. 
Jednom je dapače zaplakao govoreći o tome. Možda 
to i nije bio plač, ali on je vidio suze u onim beziz- 
ražajnim i ugašenim očima. Tko zna, što se zbilo s 
njima. S bibliotekarom i s ocem Stjepkom i sa svima 
ostalima. Neki su sigurno pomrli kao otac Mladin i 
otac Oton. I kao njegova vlastita majka. Nikada je 
nije upoznao, bio je maleno dijete, kad je ona umrla, 

ali je nikada nije prestao ljubiti. Kako je lako lju- 
biti i Boga i Božja stvorenja, kad je ljubav prema 
majci duboka i iskrena! Tko zna, koliko vrabaca u 
krošnjama blizu prozora neće sutra cvrkutati, a 
cvrkut će biti jednak kao današnji. Tko će izbrojiti 
nestale vrabce? A možda nijednoga neće nestati do 
sutra. Ali njihov današnji cvrkut prolazi. Sve zapra- 
vo prolazi. Evo Ostoja je otišao i više se nije vratio. 
Na Čemernici su ga uvjeravali, da su ga patareni ubi- 
li. Tko zna? Možda živi. Nisu oni tako loši, nego su 
dugo, predugo bili stado bez pastira. Tako je mislio 
i vikar Bartul iz Alverne. Tako je i on sam mislio. 
Koliko se samo trudio da sredi brakove ne samo među 
patarenima, nego i među samim katolicima. Ljudi su 
smatrali običaj otpuštanja žene pravom, i žene su se 
podvrgavale tim običajima pokorno, iako im je neiz- 
vjesnost mutila sreću ljubavi i mračila sudbinu bu- 
dućnosti. Tako je i sam kralj imao nezakonito dijete 
s otpuštenom ženom vojvode Slavića — Stjepana Os- 
toju. Dug brak je bio moguć samo onda, ako je bila 
čvrsta naravna ljubav. 


»A postojala je također u mnogim mjestima i o- 


korjelost u krivovjerju. Vjerska pitanja -—— o kojima 
su ljudi malo znali ili o kojima su imali iskrivljene 
pojmove — smatrali su se najobičnijim predmetom 


razgovora, u kojemu je svatko sudjelovao kako je 
htio. Tako je često puta sva moja obrana vjere bila 
nemoćna da prodre do umova, opasanih zidom tvrdo- 
glavosti ili tvrdokornosti. A tamo gdje mi je uspjelo 
nadvladati ovu otpornost, patarenski krstjani ili svje- 
tovni vođe, koji su podupirali krivovjerje, poduzima- 
li su sve moguće, da skrše tok milosti i svjetlo vjere.« 


Tavelićeve misli su ulazile u tok svijesti. 


— Ninoslav, vrhkrupski knez! — uzdahne Nikola 
glasno. — Koliko puta sam molio za njegovo obra- 
ćenje! Pozivao sam ga na razgovor, nastojao sam mu 
se približiti, ali sam uvijek susretao njegov smrknut 

pogled, u kojemu je sijevala mržnja. Takav je i »djed« 
Pribina. I on me odbija, ali je njegov pogled uvijek 
zastrt obrvama. 


Bolesnik osjeti jasnoću svoje vlastite prisutnosti. 


Uz Krista — rnislio je — i Ninoslav me pratio na 
mojim misijskim pohodima. Već je doista tome dugo, 
da ga nisam vidio (govorilo se da je otišao na istok) 
ali sam osjećao njegovu potajnu prisutnost gotovo uvi- 
jek, kad mi je život bio u opasnosti. Prošlog proljeća 
umalo da me kneževi ljudi nisu smaknuli. Upali su 
noću u pastirsku kućicu na jednom od proplanaka 
Čemernice, gdje sam se bio sklonio da provedem noć, 
i odvukli me u planinu. Četiri dana i četiri noći drža- 
li su me vezana uz jedno stablo. Nisu mi dali ni kapi 
vode, ni mrve kruha. Ostavljali su me satima sama, 
a kad bi se navraćali k meni, prijetili su mi, da će 
me ubiti. Ja sam međutim molio, za njihov spas i za 
spas njihova kneza. Molio sam za ovaj komad raz- 
dvojene Hrvatske, kao što i sada želim moliti: »Prigni, 
Bože moj, svoje uho i čuj! — navirale su mi riječi 
proroka Danijela. — Otvori svoje vjeđe i pogledaj ovu 
pustoš, u kojoj se nalazimo, i grad, nad koji si bio 
prizvao svoje ime! Ne molim te računajući s mojim 
pravednim djelima, nego s tvojim milosrđem. Gospo- 
dine, usliši i oprosti! Gospodine, poslušaj i djeluj ne 
časeći ni časa, radi sama sebe, Bože, jer zazivamo tvo- 
je ime nad ovim gradom i nad tvojim narodom!« Ali 
kad su me već sile počele izdavati, i kad sam bio os- 
jetio, da se približuje kraj, moja se molitva bila pre- 
tvorila u zahvalnu pjesmu Stvoritelju, što mi je pružio 
priliku, da žrtvujem život za ljubav, koja mi je buk- 
tjela u grudima. Ali pete noći, jedan od četvorice mo- 
jih stražara, odvezao me je i rekao mi tiho: »Idi! Ne- 
moj me izdati, jer će Ninoslav pobiti i mene i moje 
u Vrhkrupi!« 


Cijelu onu noć sam teturao iznemogao i iscrpljen 
po planini. Još se sada sjećam, kako sam ugledao ne- 

ke ljude, koji su mi se približavali, kad je zora ru- 
menilom obasula vrhove Tisovca i Čemernice... Za- 
tim je nastala priznina, u kojoj su se utopili dani i 
sjećanja.« 

Kasnije su mu rekli, da je sam kralj bio došao 
iz Sutjeske da ga pohodi. Ali on se nije toga sjećao, 
iako su ga braća uvjeravala, da je govorio s Tvrtkom. 

Misao na kralja oživi u njemu sve boli, strepnje 
i nemire, koji su ranjavali Hrvatsku. Od Ludovikove 
smrti zemljom je tekla krv u bunama i svađama, izaz- 
vanim obranom zakonitosti budimskog prijestolja! 
Prije nekoliko godina zagrebački biskup Pavao Hor- 
vat i njegova dva brata, Ivaniš i Ladislav, borili su 
ge, da dovedu na prijestolje Karla Dračkoga. Dapače, 
sam je zagrebački biskup otišao po kralja u Napulj, 
doveo ga u Hrvatsku i uz pomoć svojih pristaša po- 
stigao da budimski sabor svrgne Mariju, a izabere 
Karla Dračkoga za hrvatsko-ugarskog vladara. Govo- 
rilo se, da je Stolni Biograd sjao u svečanom raspo- 
loženju na Staru godinu 1385., kad je Anžuvinac bio 
okrunjen za kralja. Mnogi su proricali novo razdoblje 
mira i zadovoljstva. Ali spletkari su u potaji kovali 
osvetu. Karlovo vladanje bilo je vrlo kratko. 


— Do mene su doprle zajedno vijesti o njegovoj 
krunidbi i pogibiji — šapne bolesnik kao da se žali, 
što nije bolje poznavao pojedinosti. 


Već u veljači 1386. Tvrtkova rođakinja Jelisaveta 
i njen savjetnik Nikola Gorjanski dadoše mučki i iz- 
dajnički pogubiti dobroga Karla Dračkog u samom 
budimskom dvoru. Tada je Marija, zajedno sa svojom 
majkom, opet preuzela vlast. Ali zemlja se nije mo- 
gla smiriti. Velikaši su se ponovo razdvojili u stranke. 
Posebno u Hrvatskoj. Možda je radi toga Jelisaveta 
i odlučila, da ode u Hrvatsku, pouzdavajući se “vjero- 
vatno, da će samim svojim prisustvom ukrotiti stra- 
sti hrvatske gospode. Ali kad su se kraljice 25. srpnja 
1386. uputile iz Đakova prema Savi, Ivaniš i Ladislav 

Horvat napadnu kraljičinu pratnju, pogube Nikolu 
Gorjanskog i ubojicu Karla Dračkoga, Blaža Forga- 
ča, a Mariju i njenu majku zarobe i odvedu ih kao 
sužnje u Novigrad na moru, gdje ih povjeriše skrbi 
Ivana od Paližne, kojega je umoreni kralj bio ime- 
novao hrvatskim banom. 

Govorilo se, da je jedan od banovih ljudi počet. 
kom 1387. dao udaviti Jelisavetu u prisustvu njene 
kćeri. Ali Tavelić nije vjerovao da se tako što moglo 
dogoditi, dok tu istu vijest nije čuo, gotovo godinu 
dana poslije, od samoga bana, koji se drugi put bio 
sklonio u Bosnu. 

— Kako je to moguće? — pitao ga je onda užas- 
nut, iako nije mogao zamisliti tako strahovito umor- 
stvo. 

— Ona je bila najopasnija prepreka Tvrtkovoj 
zamisli o velikoj Hrvatskoj — odgovorio mu je mir- 
no Ivan od Paližne. 

— Bosanski kralj sigurno nije odobrio umorstvo 
svoje rođakinje!! — usudio se uzvratiti, ali je u isto 
vrijeme osjetio, da se nešto cijepa u njegovu srcu. 

— Bosanski kraj je pomogao našu bunu! — re- 
kao mu je zamišljeno ban. — Nije li upravo on zajed- 
no sa mnom, s braćom Horvat i s Hrvojem Vukčićem 
Hrvatinićem započeo rat protiv svoje rođakinje, priz- 
navši kraljem malodobnog Karlova sina Ladislava 
Napuljskog? On je također izrekao nad Jelisavetom 
smrtnu osudu, nakon što su uzalud njegovi izasla- 
nici, a i ja sam, pokušali da je pridobiju za Tvrtkovu 
misao o ujedinjenju svih hrvatskih zemalja pod Ko- 
tromanićima. — A zatim je nastavio s nekim ledenim 
podsmijehom na licu, od kojega je Tavelić protrnuo: 
— Naš bi pothvat bio uspio, da krčki knez Ivan nije 
krenuo na mene s velikom vojskom. Gotovo cijeli mje- 
sec je opsjedao Novigrad. Moja malena posada nije 
mogla ništa protiv Marijinih i Ivanovih plaćenika. U 
gradu je zavladala glad i harala bolest. Što mi je dru- 

go preostalo nego da pregovaram s krčkim knezom. 
Pristao je na nagodbu i mi smo se pogodili, da pu- 
stim na slobodu Ludovikovu kćer, a on će meni za 
uzvrat otvoriti prolaz, da sa svojim vojnicima odem 
kamo hoću. Tako smo stigli u Bosnu. A u našoj os- 
tavljenoj domovini sada vlada Marijin muž Žigmund 
Luksenburški i sin Nikole Gorjanskog. 

Bolesnik je ponovo proživljavao one dane i razgo- 
vore osjećajući tugu, — jedinu tugu, koja se javljala 
u njegovu srcu osim boli radi grijeha — misleći na 
sudbinu domovine. 

Žamor na samostanskom hodniku vrati ga na pr- 
votnu misao onoga dana: 

— Braća se vraćaju s konventualne Mise, a ja 
uopće nisam molio! 

Opet pokuša sabrati svoje misli, kako bi se na- 
šao u Božjoj prisutnosti, razgovarati sa svojim vje- 
čitim Pratiocem, promatrali križ i Kristovu muku... 
Ali umjesto svega toga tonuo je u san ponavljajući 
uvijek isto: 

— Bože, štiti našu nesretnu Hrvatsku! 


ko ko* 


Netom je Nikola prizdravio, htio je nastaviti svo- 
ja misijska krstarenja. I Petar i Deodat, kao i ostala 
braća, nagovarali su ga, da ostane u Vrhkrupi, dok se 
potpuno ne oporovi. Ali on je toliko žeđao za duša- 
ma, za nekadašnjim i novim obraćenicima, da se nije 
inogao smiriti na jednom mjestu. 

— Ne možeš na put bez pratnje! — rekao mu je 
odlučno Deodat. — Još si slab, a opasnosti su i bez 
loga velike! 

— Ja ću te pratiti — ponudi se Andrija Borić, ko- 
ji se nije dijelio od samostana, kad je Tavelić bio u 
njemu. Momak je jedva čekao takvu priliku. Više nije 
bio dijete i mogao je pratiti Tavelića na dulja puto- 

vanja, a ne samo po Vrhkrupi i okolici. Od časa svog 
ozdravljenja želio je biti neprestano uza šibenskog 
franjevca. 

Fra Nikola pogleda momka, u čijim je očima gor- 
jela molba i odlučnost, a zatim svrati pogled na Deo- 
data i reče smiješeći se: 

— Sutra ćemo krenuti na put. Pustit ćeš me, zar 
ne? 

Deodat je klimnuo glavom. 

— Neka vas Bog prati! 

Ostavio ih je same. »Kako da spriječim sveca — 
mislio je udaljujući se — i da sapinjem njegova na- 
dahnuća. Ja mislim na njegovo tjelesno zdravlje, a 
on na duhovno zdravlje ovih ljudi. Ja se bojim za nje- 
gov život, a on strepi, da ne protekne ni jedan tre- 
nutak neiskorišten za spas duša...« I kao da nastav- 
lja vlastite misli, navru mu u svijest Kristove riječi 
iz Evanđelja: »Ne plašite se onih, koji ubijaju tijelo, 
a zatim ništa više zla ne mogu učiniti. Kazat ću vam, 
koga se trebate bojati: Bojte se onoga, koji, kad ubije, 
može baciti ubijena u pakao...« Takav je naš Nikola 
— inislio je dalje. — Neustrašiv i postojan! 


Tog istog popodneva stigla su u vrhkrupski sa- 
mostan još dva franjevačka Inisionara. 


— Pastirko! — uskliknuo je Tavelić, kad je ugle- 
dao mlada franjevca. — Otkada si u Bosni? 


Skradinski franjevac nije mogao progovoriti ni ri- 
ječi od uzbuđenja, koje ga je obvladalo. Zagrlio je 
svog nekadašnjeg učitelja, a kad se odmaknuo, vidio 
je, da su Nikoline oči bile pune suza. 


Drugi došljak — otac Ivan Ristori — gledao ih je 
radoznalo i odgovorio u ime svog mladog pratioca: 


— Otac Krešimir se nalazi u Bosni još od prolje- 
ća. Bio je kod nas u Mileševu, a zatim u Kraljevskoj 
Sutjesci... 

— Oče! — pristupi Tavelić s izrazom čuđenja k 
sijenskom starcu franjevcu. Činilo se, kao da ga je 
tek tada primijetio. — Da li ostajete ovdje? 

— Da, ostajemo ovdje. Vikar s pravom misli, da 
smo ovdje potrebniji nego u Mileševu. Ti i ova tvoja 
braća pronijeli ste Kristovu luč širom čitave ove kra- 
jine. Vaši su obraćenici mnogobrojni, a vas je malo u 
ovom kraju. 

Ni Tavelić ni Pastirko, koji se u Redu zvao Kre- 
šimir, nisu mogli dovoljno izraziti svoju radost radi 
susreta. I jedan i drugi su osjećali, da im se ispunio 
davni san, ali o tome nisu govorili. Zapravo sva pi- 
ianja, svako obnavljanje uspomena zamiralo im je na 
usnama. Ali su im srca gorjela u potpunoj bratskoj 
ljubavi. Bili su iz istoga kraja, povezani tolikim ve- 
zama od samog mirisa mora i smilja do redovničke 
revnosti, koju su jednako smatrali svrhom svog ze- 
maljskog života. 

— U Kraljevskoj Sutjesci zatekli smo vojvodu 
Vlatka Vukovića — pripovijedao je kasnije otac Ivan 
Ristori. — Tek se bio vratio iz Srbije, kamo ga je 
kralj Tvrtko bio poslao s vojskom, da pomogne raz- 
biti osmanlijsku navalu. Ali Turci su hametom po- 
tukli kršćansku vojsku u odlučnoj bitci na Kosovu 
polju. Vuković se jedva živ spasio... 

Crne Tavelićeve oči zamračile su se poput duboke 
gorske vode. 

— Sada je red na Bosni! — reče tiho, ali mu se 
u duši uzdigne oluja, u kojoj je ječala žalba poput 
krika na smrt ranjena čovjeka. 

XVI. 


Vraćajući se u Vrhkrupu poslije svog prvog misij- 
skog pohoda nakon bolesti, Tavelić svrati u Ostojinu 
kuću. Bio je čuo da se Ostoja vratio iz planine živ 
i zdrav. Sitna jesenska kiša pratila ga je čitavim pu- 
tem, tako da je sav bio prokisao. Osjećao je umor, 
glad i studen. 


— Mir i dobro! — pozdravi veselo ušavši u kuću. 


Ostoja, koji je kraj ognjišta razgovarao s djedom 
Pribinom, ustane naglo sa svog niskog tronoška i ra- 
širi ruke, da zagrli redovnika. 


— Sam te Bog šalje! — usklikne. — Upravo sio 
o tebi govorili. 


Nikola je već sa samog ulaza primijetio, da Osto- 
ja nije sam. Ali nije prepoznao djeda Pribinu. Zato su 
ga domaćinove riječi potakle, da bolje pogleda Osto- 
jinog gosta. Međutim Pribina se već bio ustao i pružio 
iznenađenom franjevcu ruku. 


— I tebi, brate, mir i dobro! — reče Tavelić očito 
uzbuđen prihvativši čvrsto pruženu ruku patarenskog 
glavara iz Vrhkrupe. 


— Već sam dugo namjeravao, da se tobom poraz- 
govorim — promrsi neodlučno Pribina gledajući fra- 
njevca ravno u oči kroz zastor svojih velikih i rašču- 
panih obrva. — Ali nikako da se odlučim... 

Časak ušuti kao da se želi prisjetiti, što je zapra- 
vo htio reći, ali odmah zatim nastavi sigurnijim gla- 
som: 


— Dapače nisam prihvaćao ni tvoje pozive. Izbje- 
gavao sam te. Osjećao sam se poraženim... Teško je 
izgubiti bitku! Ostao sam osamljen, gotovo bez sljed- 
benika, osim Ninoslava i njegovih plaćenika. To je u 
meni rušilo odluku, da ti se približim ili da dopustim, 
da ti dođeš k meni... 


Tavelić je jedva slušao ovu ispovijed. Dovoljan je 
bio smisao Pribinovih riječi, da uzdrhta od radosti. 
»Još se jedna duša — mislio je — oslobađa tame za- 
blude, oholosti i prkosa«« Tavelić je godinama nasto- 
jao stupiti u vezu s djedom Pribinom, ali mu nikada 
nije uspjelo. Zaustavljao ga je na ulici, kucao na nje- 
gova vrata, pozivao ga u samostan na razgovor, ali ga 
je Pribina uvijek drsko i odrešito odbijao. »Ne želim 
imati posla — govorio je — s bezumnim slugama pa- 
kla!« Ali franjevac nije sustajao. Nadao se, da će ipak 
jednom doći trenutak kada će svladati Pribinov otpor 
i kad će ga svojim dokazima prisiliti na odlučan ko- 
rak obraćenja. Sad odjednom sam »djed« Pribina, za 
kojega se govorilo da nema srca i da potiče Ninoslava 
na progon franjevaca i obraćenika, prijateljski pruža 
ruku i ponizno priznaje svoj poraz. »Što mi treba 
drugoga dokaza — mislio je gledajući u patarenskog 
glavara — da bi sav moj rad bio uzaludan, kad Bog 
ne bi djelovao u dušama!« Osjećao se u isti čas sitan 
i snažan. Sitan, uviđajući svoju vlastitu nemoć, i sna- 
žan, što ga je Bog izabrao za saveznika. 


— Hvala Bogu, da si konačno odlučio prihvatiti 
moje zozive! Ovdje, u samostanu, u tvojoj kući, ili 
gdje god želiš, možemo mirno i dugo razgovarati. 

Djed Pribina mahne glavom, kao da želi sprije- 
čiti Tavelića da govori. U njemu je umirao posljed- 
nji otpor, i ta ga je agonija boljela. »Zar da izdam 
svu svoju prošlost? — mislio je osjećajući prezir pre- 

ma samome sebi. — Smijem li pokleknuti, baciti se 
u prah pred cvim čovjekom?« Ali je ujedno u njemu 
zborio drugi glas, koji je smirivao njegovu bolnu ne- 
odlučnost. »Ne popuštaš čovjeku nego Bogu!« Ipak je 
glasno rekao: 

— Nemoj misliti, da si me već osvojio! Ja sam 
doista došao s namjerom da se predam. — I kao da 
želi opravdati svoj vlastiti postupak, nastavi — Već 
sam prestar, i ja se osjećam u Vrhkrupi kao zaroblje- 
nik u tamnici. 

— Niti sam ja pobijedio, niti se ti meni predaješ 
— odgovori spremno Tavelić gledajući za Ostojom, 
koji je upravo izlazio iz kuće, da bi ih ostavio nasa- 
mu. — Krist te zove, da ga slijediš, i ti si se odazvao 
njegovu pozivu! Ovo je tvoja pobjeda! 

Pribina je osjetio opasnost. 

— Ne! — odgovori odlučno. — Krist nema nika- 
kve veze s mojom odlukom. Od prvoga dana, kad si 
stigao ovamo s ona dva Francuza, ja pomno pratim 
svaki vaš korak. Nikada nisam prisustvovao vašim 
propovijedima, ali znam, o čemu i kako govorite. Od 
nekog vremena stalno ste mi pred očima i u mislima. 
Ti pogotovu. Divim se tvojoj ustrajnosti, tvojoj vjeri 
i tvojim djelima. Ti si me porazio, a ne Krist! 

— Ja nisam ništa učinio — odgovori Tavelić jed- 
nostavno i iskreno. — Gospodin je onaj, koji djeluje. 
»Ja posadih — veli apostol Pavao — a Bog dade te 
uzraste. Tako, niti je onaj nešto, koji sadi, ni onaj, 
koji zalijeva, nego Bog, koji daje da raste«. 

»Ne popuštaš čovjeku, nego Bogu!« — čuo je po- 
novo Pribina svoju vlastitu misao. Ali se i dalje htio 
oduprijeti posljednjim snagama i prkosom produljiti 
umiranje svojih nekadašnjih osvjedočenja. 

— Ti tako veliš, — rekao je gotovo grubo — jer 
hoćeš naglasiti svoju poniznost! 


— Ne naglasujem ništa drugo nego svoje duboko 
uvjerenje — primijeti Tavelić. — Bog je onaj, koji 
djeluje! 

Pribina, kao da se brani, da Tavelićeve riječi ne 
prodru u njegovu svijest, nastavi svoju misao: 

— Poniznost i siromaštvo! 

Otac Nikola se nasmije: 

— Oh, ne! Sve je naše. Apostol naroda izričito ve- 
li: »Sve je vaše«, ali i nastavlja: »Vi ste Kristovi, a 
Krist je Božji!« 

— Reci mi pošteno — upita Pribina smućen Tave- 
lićevim odgovorom — da li zaista tako misliš ili mo- 
raš tako govoriti? Tisuće patarena su tvojom kriv- 
njom ili zaslugom napustili bosansku crkvu i prešli 
na rimsku vjeru. Nemoguće je, da u tebi ne klikuje 
ponos. Da li zaista misliš, da si samo sredstvo u Bož- 
jim rukama? 

— Bez sumnje! — odgovori otvoreno i priprosto 
otac Nikola — Držim, da i ne mogu biti drugo nego 
sredstvo, kad se radi o Božjim stvarima... 

— I čudesa? 

Tavelić se uznemiri. Uhvati Pribinu za ruku i upi- 
ta drhtavim glasom: 

— O kakvim čudesima govoriš? 

Pribina se nasmiješi kao čovjek, koji je, iako svla- 
dan, uspio udariti protivnika. »Da li je moguće, da 
ne poznaje svoju moć ovaj čovjek preda mnom? Glu- 
mi li, ili je njegova vjera tako beskrajna, da su se u 
njoj izgubili svi ushiti sebičnosti?« Ali nije izrekao 
svoje misli. Odgovori: 

— O tvojim čudesima govorim. O kakvim drugi- 
ma, ako ne o tvojima? 

Tavelić se šutke ušeta prostorijom. Bolna sjena 
mu je pala na lice i u njegovim se očima pojavi tam- 
ni sjaj poput bljeska srdžbe. 

— Ja nisam ništa osobito učinio — reče nakon 
stanke. Ali je zapravo mislio: »Gospode, pokaži ovim 
ljudima, da sam nitko i ništa. Pokaži im ono, što je- 
sam: grješnik! Grješnik, koji strepi nad vlastitim spa- 


155 


senjem. Zašto meni pripisuju tvoja djela? Tko sam 
ja, da tebi kradu i meni poklanjaju? Svatko drugi bi 
bio dostojniji pohvala od mene... 


Njegove misli presječe Pribinin glas: 


—Andrija Borić hrom prohoda. U Čemernici mla- 
dić ustaje na tvoju riječ sa samrtne postelje. U Ka- 
mengradu, sjećaš li se, nahranjuješ do sitosti hrvat- 
ske izbjeglice sa samih nekoliko hljebova. U viso- 
kom... 

—Ništa ja nisam učinio!! uzvikne Tavelić gla- 
som, u kojemu je drhtala molba, da Pribina ne nasta- 
vi nabrajanjem. — Ako se što neprotumačivo dogo- 
dilo u mome prisustvu, Bog je tako htio. 


—Poniznost, poniznost! gunđao je Pribina go- 
tovo ljutito. Ali je ujedno osjećao, da ga franjevac 
sve više osvaja. Nije ljudski mrziti sama sebe i 
podcjenjivati svoja djela. 

Franjevac se osmjehne s olakšanjem: 

—Kršćanstvo je ljubav, sama ljubav. Ljubav pre- 
ma Bogu, prema sebi, prema prijateljima, prema ne- 
prijateljima. Kako bih onda mogao sebe mrziti? Isto 
tako ne podcjenjujem ni svojih ni tuđih djela. Ali, 
reci mi iskreno, kakva bih bio nakaza, kad bih podcje- 
njivao Božja djela? 

Pribina nije ništa odgovorio. Gledao je u Tavelića 
kao da ga prvi put vidi. »Pobijeđen sam — mislio 
je. — U meni je umrla prošlost. Ja više nisam pata- 
ren, ali više nisam ni sam...« Misli su se rojile, mno- 
žile, lutale, ali se iz svih izdvajala jedna, koja ga je 
ispunjala strahopočitanjem: »Ovaj je čovjek zaista 
Božji svetac!« 


Gdje crpiš toliku snagu? 

Tavelić, kao da se oslobodio nepodnosiva tereta i 
boli, ponovo se približi Pribini. Njegovo je lice bilo 
vedro i nasmijano. Reče: 

—Svu svoju snagu, ili bolje, svu snagu koju po- 
sjedujem, jer sam ne vrijedim ništa, crpim iz Euha- 
ristije. Vi je ne poznajete, ali kad biste je prihvatili, 
mnogo toga bi vam bilo jasno. Nestalo bi krivov- 
jerja! 

—Kakva je to snaga? — Upita zamišljeno Pribina, 
a da nije ni osjetio, da je Tavelić nazvao patarenstvo 
krivovjerjem. 


Nikoline oči bljesnu radošću. Lice mu je popri- 
milo čudno svjetlo zadovoljstva i spokoja. Uvidio je, 
da onoga trenutka počinje katekizacija vrhkrupskog 
patarenskog glavara. 


—Svaka ljubav traži jedinstvo — reče jednostavno 
zagledavši se u Pribinu s tolikom odanošću kao da 
gleda svog oca. — Najveća ljubav zahtijeva najpot- 
punije jedinstvo. Kristova ljubav prema nama nije 
nikakva iznimka u tom smislu. Krist je ustanovio 
Euharistiju, da bismo mogli postati preko nje jedan 
bitak s njim: dvije duše i jedno tijelo. To je želja 
svih, koji snažno ljube, a nitko ne ljubi čovjeka kao 
Stvoritelj ni otkupljenika kao Otkupitelj. Nije, dakle, 
čudo, da nam se Krist predaje u Euharistiji. Ovaj 
sakrament je zalog naše buduće slave i neprestane 
sreće. 


—Ali odakle vam vlast da pretvarate kruh u Kri- 
stovo tijelo i vino u Kristovu krv? — upita Pribina 
i osjeti, kako u njemu oživljuje leš njegove prošlosti, 
njegova nekadašnja mudrovanja, u kojemu je svaki 
misterij bio najobičnija bajka. — Znam, što ćeš mi 
odgovoriti. Vi velite, da vam je tu vlast dao sam Spa- 
sitelj. I navest ćeš mi nekoliko rečenica iz Evanđelja. 
No i u predpostavci, da su ta Evanđelja zaista prava 
i istinita svjedočanstva, čemu bi bila potrebna ta vlast 
i taj sakramenat? Zar nije dovoljno samo djelo otkup- 
ljenja, da se spase oni, koji vjeruju, da se spase do- 
bri? Nije li dovoljno, da je Krist sišao na zemlju? 

Štoviše, vi naučavate čak i to, da je postao čovjekom. 
Što više može očekivati od Boga dobra? 


Tavelićev je izraz ostao nepromijenjen, pun svi- 
jetla i smirenosti. 


— Nije bilo dovoljno — reče nastavljajući zapravo 
načeto pitanje o božanskoj ljubavi — da Krist posta- 
ne kao jedan od nas primivši našu ljudsku narav, Ni- 
je bilo dostatno, da osjeća siromaštvo, da bude po- 
slušan svojoj majci i svome hranitelju, da radi i pod- 
nosi teškoće života kakav je naš, da osjeća glad, žeđ, 
umor, bol, pravedni gnjev, radost, samoću... Nije bilo 
dovoljno, da miluje djecu i da neumorno propovije- 
da... On je još trpio pribijen na križ, da nas 
očisti od grijeha. Ljubio nas je i ne prestaje nas lju- 
biti. Svrha je ove ljubavi potpuno jedinstvo s nama. 
Ova je, dakle, ljubav stvorila mogućnost našega je- 
dinstva s njime, po kojoj je i on sam naša hrana. Bez 
Euharistije umirali bismo od gladi. Naš bi duhovni 
život uvenuo, usahnuo i postao bi ledeni leš. Ovako 
smo po euharistijskoj gozbi jedno s njime, radimo i 
živimo s njime, molimo s njime, jer je molitva raz- 
govor s Bogom. Također uskrsavamo s njime. Može 
li biti slična primjera ljubavi? Ali da sve to bude 
ostvareno, dao je vlast apostolima i njihovim nasljed- 
nicima, svećenicima, da obnavljaju stvarnost Posljed- 
nje večere... 


Pribina je gledao u Tavelića zbunjen jedva prate- 
ći njegove riječi. »Zašto prije nisam pristupio ovome 
čovjeku?«, korio je sam sebe u mislima, dok je fra- 
njevac nastavio govoriti o ljubavi. 

Pribina je čuo samo nešto od Tavelićeva tuma- 
čenja. U njemu se dovršavala borba, koju su izazva- 
le sumnje prije dugo vremena. Ipak je kroz mnoštvo 
njegovih misli prodro misionarev glas: 


—Nije li sam Krist rekao: »Ako ne budete blago- 
vali tijela Sina Čovječjega i pili njegove krvi, ne ćete 

imati života u sebi. Tko jede moje tijelo i pije moju 
krv, imat će vječni život, i ja ću ga uskrsnuti na sud- 
nji dan...« 

—Blago tebi! — reče napokon Pribina. 

—Ja sam uistinu sretan! — odgovori Tavelić pre- 
kinuvši svoj govor. 

—Sretan si, jer vjeruješ! — primijeti Pribina, za- 
iečen u vlastitim riječima. 

— Iti možeš biti sretan, ako priznaš i prihvatiš ob- 
javljenu istinu. To je vjera: priznati objavljenu istinu. 

—Vjera je dar odabranih — odgovori zamišljeno 
Pribina. 


—Svi, koji su otkupljeni Kristovom krvi, svaki čo- 
vjek odabranik je Božji. 
— Moli Gospodina, da mi daruje vjeru! 


—Već je imaš! — usklikne Nikola Šibenčanin — 
Već je imaš, Pribina! Ovu ti je želju dala vjera. 


— Ali još me razdiru sumnje. Još nisam uvjeren u 
sve ono, o čemu si govorio. 


—Možda je tako. No očito je, da želiš vjerovati, 
da hoćeš vjerovati... Sumnje će i dalje postojati. Ali 
vjeru već imaš! ! 


Tavelić sklopi oči i ušuti. Njegove su se misli smi- 
rile i stopile s mišlju njegova Pratioca. 


—Hvala ti, Bože — propašće zahvalno i usrdno i 
osjeti, kako ga je potpuno obujmilo Božje prisustvo. 


—Hvala ti, Bože! — ponovi Pribina kao jeka i 
sagne se da franjevcu poljubi ruku, ali Tavelić naglo 
ustukne. 

Već se bio spustio potpuni mrak. U prostoriji je 
bila tišina. Samo se čulo, kako Ostoja pred kućom 
cijepa drva. Tavelić je ponovo osjetio studen i umor. 
Na njemu se već bila osušila odjeća. 

Onog istog dana, kad je djed Pribina javno u fra- 
njevačkoj crkvi izgovorio nicejsko-carigradsko Vjero- 
vanje, Vrhkrupljani su podigli veliki kameni križ na 
najbližem planinskom vrhu Majače. Otada su franjev- 
ci svakoga petka — ako ih nevrijeme ili snijeg ne bi 
spriječili — vodili pobožne vjernike do križa moleći 
za obraćenje čitave Bosne. 

Zima je već bila popustila, pa su se Tavelić i Pa- 
stirko gotovo danomice uspinjali do križa, čupali ko- 
rov, sjekli grmlje i poravnavali zemlju unaokolo. 
Htjeli su, da sve bude čisto i uredno za Veliki tjedan, 
jer su sami građani pripremali veliko hodočašće na 
Veliki Petak. Pastirko je u vrijeme odmora rezao u 
drvu Gospin lik, koji je namjeravao postaviti u udu- 
binu hridi, što je stršila gotovo uz sam vrh, na ko- 
jemu se uzdizao vrhkrupski križ. 

—Naš je Pastirko pravi umjetnik — govorio je 
Ivan Ristori gledajući kako djelo napreduje. 


Pastirko je šutio misleći u sebi, kako je njegovo 
rezbarenje zapravo molitva potaknuta ljubavlju pre- 
ma Gospi. On nije ni mislio na to, da može stvoriti 
neko umjetničko djelo. Osjećao je u sebi potrebu, da 
rezbareći tvrdo drvo misli na Božju Majku, kao što 
drugi na nju misle pjevajući ili pišući stihove. Lik, 
koji se pojavljivao na drvenoj ploči, živio je potpuno 
u njegovoj duši, iz koje je zapravo briznula ljepota, 
kojoj se Ivan Ristori divio i radi koje je hvalio Pa- 
stirkov talenat i vještinu. 


Ali mladi skradinski franjevac nikada nije dovršio 
svoje djelo. Na sam Veliki Petak, kad se gotovo ci- 
jela Vrhkrupa spremala na hodočašće, Ostoja i An- 
drija su našli Pastirka mrtva na planinskom vrhu, 
a križ oboren. Nitko nije znao, što se zapravo dogo- 
dilo. Pastirko je bio otišao na vrh prije ostalih, da 
zelenilom okiti jednostavni vrhkrupski spomenik obra- 

ćenika. Nagađalo se, da se, možda, kamena prečka 
križa srušila, dok je redovnik molio ili dok je kitio 
podnožje, ali je bilo i onih, koji su sumnjali, da je 
umoren. 

Kad je Tavelić, zajedno s ostalim franjevcima iz 
vrhkrupskog samostana stigao na vrh, Pastirko je le- 
žao na zemlji s dubokom ranom na čelu. Lice mu je 
bilo obliveno već osušenom krvi, a u potpuno otvo- 
renim očima još se plavila bistrina čiste duše. 


Otac Nikola je kleknuo uz leš svoga učenika i 
ogrlio ga objeručke. Šutio je i pokušao moliti. Ali se 
u njegove misli utkao šum skradinskog buka, želja 
priprostog malog pastira za franjevačkim životom, ti- 


šina učionice šibenskog samostana i — lik vrhkrup- 
skoga kneza. 
—Molimo, braćo! — uzvikne napokon kao da želi 


nadglasati orkan, koji se u njemu kovitlao. Svrne 
pogled na stup, što je prelomljen stršio nad mrtvim 
franjevcima, i ponovi još snažnijim glasom: 

—Molimo, braćo, za dušu Božjeg službenika Kre- 
šimira, da je sveti anđeli prime i povedu u rajsku 
domovinu. .. 

Zatim umakne. Pažljivo položi mrtvačevu glavu 
na kamen, ustane i naglo prekrije lice rukama. Dote- 
tura do podnožja prevaljenoga križa i gorko zaplače. 

XVII. 


15. rujna 1390. skupili su se u gradu Bihaću goto- 
vo svi bosanski velikaši, vojvode i knezovi. Četverou- 
glasta tvrđava na lijevoj obali Une bila je okićena 
zelenilom i zastavama, na kojima su se isticale boje 
i grbovi kralja Tvrtka I. Kotromanića, njegovih va- 
zala i dalmatinskih gradova Knina, Ostrovice, Šibe- 
nika, Splita, Klisa, Trogira i Kotora. Na dvostrukim 
bedemima kočila se kraljevska straža u svečanoj od- 
jeći, oboružana bogatim mačevima i štitovima. Pred 
sva tri gradska ulaza — gdje se tiskao svijet, koji je 
pokušao ući u grad — dizali su se slavoluci ure- 
šeni također mnogobrojnim vrpcama, zastavama i 
poljskim cvijećem. U samom gradu vrvjelo je mno- 
štvo vojnika, građanina i uzvanika u očekivanju glasa 
trublje, koji je trebao navijestiti kraljev dolazak na 
trg. 

Vikar franjevačke misije u Bosni, Bartul iz Al- 
verne, čekao je Tvrika na stepenicama gotskog por- 
tala crkve sv. Antuna. S njim su se ondje nalazili 
predstavnici gotovo svih bosanskih samostana: Niko- 
la Tavelić Šibenčanin, Vid Kotoranin, Šimun Trogi- 
ranin i dvadesetak drugih bosanskih misionara. 


—Ovo je veliki dan za Hrvatsku i za Božju Crkvu 
u Bosni! — reče Vid Kotoranin gledajući nepomično 
u vrata kapetanske kule, na kojima se trebao poja- 
viti kralj. 

— Zaista, veliki dan! — prihvati Tavelić. — Tvrtko- 
va je moć jaka, njegovi su velikaši snažni. S pomoću 
Božjom Bosna će, pod njegovim vodstvom, obraniti 
Zapad od osmanlijske najezde... 

Otac Vid, koji je stigao iz Srebrenice i poznavao 
nevolje porobljenih zemalja nakon bitke na Koso- 
vu, pogleda u Tavelića kao da želi ustanoviti, da li 
zaista njegov redovnički brat iz Šibenika misli ona- 
ko, kako govori. 

—Neka Bog dade kralju zdravlja i njegovu kra- 
ljevstvu slogu! — propašće Nikola nadopunjujući 
ovom željom svoju primjedbu. 

—Neka mu dade dugi niz godina, da učvrsti svoje 
djelo! — reče Vid i, sklopivši ruke kao na molitvu, 
nadoda: 

—Amen! 

Tog istog časa su zaječale trublje s četiri gradske 
kule i odmah zatim se na trgu pojavi kralj Tvrtko 
u pratnji svoga stričevića Stjepana Dabiše Kotroma- 
nića i svojih sinova Stjepana Tvrtka i Stjepana Osto- 
je. Mnoštvo se uskomešalo, i iz tisuću grla je prova- 
lio usklik: 

—Živio kralj! 

—Živio hrvatski kralj! — razlijegalo se gradom i 
dolinom Une. 

—Živio kralj Tvrtko! — prolamali su se neprestani 
poklici s gradskih zidina i s obala rijeke. 

Za kraljem su išli, u pratnji svojih štitonoša i 
»diaka«*, Sandalj Hranić Kosača gospodar _ Huma; 
Hrvoje Vukčić-Hrvatinić, gospodar Donjih Krajeva; 
Pavao Radinić, gospodar istočne Bosne; vojvoda Vlat- 
ko Vuković, Nikola Bazea, admiral Tvrtkove morna- 
rice, i ostali velikaši i ratnici. Među njima su se na- 
lazili također i bivši hrvatski ban Ivan iz Paližne, 
Ladislav Horvat, bribirski knez Pavao IV. Šubić i 
knezovi, načelnici i upravitelji hrvatskih gradova Kni- 
na, Omiša, Šibenika, Klisa, Splita, Trogira i Kotora. 

Kralj se sa svitom zaustavi nasred trga i okrenuv- 
ši se prema crkvi sv. Antuna dade znak, da želi go- 
voriti. Trublje ponovo odjeknuše, a na trgu zavlada 
muk. Ali su iz daljine još uvijek dopirali poklici: 

—žŽivio hrvatski kralj Tvriko! 

Zvonki i snažni kraljev glas je nadjačao daleke 
poklike: 

—Tristo godina poslije smrti posljednjega Trpimi- 
rovića, dobroga kralja Stjepana II., Hrvatska ponovo 
ima kralja narodne krvi. Današnjim danom uzimam 
naslov hrvaiskoga kralja, budući da me sve zemlje 
južno od Velebita priznaju svojim vrhovnikom. Zal- 
valjujem velikome Bogu, apostolskim prvacima Petru 
i Pavlu i mome zaštitniku sv. Stjepanu na ovom daru 
i svečano prisižem, da ću nastojati okupiti pod svo- 
jim žezlom ostale hrvatske krajeve, koji se danas na- 
laze pod nezakonitom vlasti Žigmunda Luksembur- 
škoga. Branit ću također svim silama istočne granice 
svoga kraljevstva, ugrožene osmanlijskom najezdom, 
i dijelit ću pravdu, kako velikašima tako i narodu, 
po Božjim zakonima i našim običajima. Iznad svega 
čuvat ću slogu među braćom i najstrože kažnjavati 
svako izdajstvo. Prisižem, da ću obnoviti Tomislavovo 
kraljevstvo od Drave do Kotora i od Jadrana do 
Drine. 

Ponovo su se prolomili snažni poklici. Ljudi su se 
tiskali oko kralja u želji da ga se barem dotaknu. A 
on je pružao ruke prema mnoštvu, obraćao se onima, 
koje je prepoznao, i lagano se pomicao prema crkvi. 

— Zašto Rim nije poslao svoga legata, da okruni 
hrvatskoga kralja? — upita otac Šimun vikara bo- 
sanske misije. 

Otac Bartul iz Alverne je šutio. I on se sam pitao, 
zašto nitko nije odgovorio na njegovu molbu, koju 
je još proljetos uputio u Rim. Znao je doista, da je 
bilo teško odlučiti se na takav korak radi prilika u 
gornjoj Hrvatskoj i Ugarskoj, ali je isto tako bio 

uvjeren, da bi papino poslanstvo snažno poduprlo 
Tvrtkov ugled i njegova plemenita nastojanja. Kra- 
ljevska kruna bi ga uvrstila u isti red s ostalim kršćan- 
skim vladarima, a njegovi protivnici ne bi ga mogli 
smatrati i nazivati samozvanim kraljem. 

—Nije to tako jednostavno poslati poslanstvo i 
krunu — odgovorio je nakon stanke otac Vid, koji 
je dobro poznavao rimske prilike, jer je više godina 
boravio u Vječnome Gradu u svojstvu savjetnika Ge- 
nerala Reda. — Tvrtko se već jednom sam proglasio 
kraljem jedne kršćanske zemlje. Pa ni ovom prilikom 
nije poslao svoje poslanstvo u Rim, da zamoli Sveto- 
ga Oca, da ga papin legat okruni kraljem. Sam papa, 
da je i htio, nije to mogao učiniti, ne samo iz obzira 
prema Žigmundu ili Napuljcima, nego također iz ob- 
zira prema Tvrtkovim vazalima patarenima. 

Vid Kotoranin je umuknuo, jer se kralj već bio 
približio crkvenom portalu, i jer je klicanje bilo tako 
snažno i neprestano, da su se njegove riječi gubile u 
tolikoj vici. 

Franjevci su se duboko naklonili, kad je pred njih 
stupio kralj u društvu svoga stričevića i sinova. Pa- 
tarenski velikaši ostali su na trgu, ali su s poštova- 
njem pratili sve kraljeve pokrete. Bosanski vikar je 
pružio Tvrtku srebrni križ, da ga poljubi, što je kralj 
i učinio. Zatim su svi zajedno ušli u crkvu, dok su 
redovnici pjevali psalam:* 


— Gospode, kralj se raduje, jer ga ti štitiš! 
O, kako radosno kliče radi tvoje pomoći! 
Ti si ispunio želju njegova srca 
i nisi odbio molitvu njegovih usana. 
Izišao si mu u susret obilnim blagoslovom 
i okrunio si ga zlatnom krunom. 
Molio te za život i ti si mu ga dao, 
udijelio si mu dugi niz godina za vječna vremena. 
Njegova je slava velika, jer si mu ti pomogao; 
uresio si ga čašću i sjajem. 

Ti si ga zauvijek obasuo svojom naklonošću, 

ti ga oblijevaš radošću svoje prisutnosti. 

Kralj se uzda u Gospoda, 

i milost Svevišnjega mu ne dopušta, da uskoleba... 

Kralj je koračao crkvom uzdignuta čela, dok mu 

je na usnama lebdio prkosan podsmijeh. Ali u nje- 
govu srcu onoga časa nije bilo ni trunka oholosti. Da- 
pače je htio moliti, ali nije znao kako. Odjednom su 
ga pritisle crne slutnje i neki potajni nemir pred bu- 
dućnošću. 


Poslije Mise je otac Bartul pozvao Tavelića i re- 
kao mu bez ikakvog uvoda i okolišanja: 

— Kralj me zamolio, da te pošaljem k njemu na 
dvor kao kraljevskog diaka. 

Tavelić pogleda vikara upitno očekujući njegovu 
odluku. Ali otac Bartul još nije bio ništa odlučio. Kra- 
ljeva mu se ponuda ipak činila prikladnom, jer je 
htio odvojiti Tavelića od naroda, koji ga je slavio kao 
čudotvorca, i o kojemu su čak i slijepci pjevali na 
uglovima ulica. 

— Što misliš o tom prijedlogu? — upita. 

Nikola se zamisli. I njega je bolio glas, koji je 
išao pred njim od sela do sela i od grada do grada. 
Želio je svom dušom, da narod slavi Boga, a ne nje- 
ga, da se ne mora skrivati pred svojim obraćenicima. 
Ali je ujedno mislio, kako je Innogo lakše poslušati 
nego odlučiti. I tada mu se učinilo, da je njegova po- 
slušnost, koja mu nikada nije bila teška, zapravo izraz 
njegove slabosti, a ne njegovih vrlina. 

— Učinit ću, što mi budeš rekao, da učinim — 
odgovori. 

— Ja te pitam, što misliš o tom prijedlogu, da 
nakon toga donesem odluku — reče vikar zagledavši 
se ledenim pogledom u šibenskog franjevca. 

— Ako odem na dvor — razmišljao je glasno Ta- 


velić — neću moći propovijedati narodu... 
— Zar ne vidiš i sam, da se moraš ukloniti iz 
Vrhkrupe? — upadne mu u riječ vikar. Ali Tavelić 


kao da nije čuo vikarovu primjedbu nastavi započetu 
misao: 

— Istina je, da ja svojim prisustvom više smetam 
nego koristim. Ako me Red i Crkva ne trebaju, a 
naravno je, da me ne trebaju, da propovijedam pa- 
tarenima, htio bih otići u Svetu Zemlju kao misionar. 
Ondje me nitko ne pozna. 

Bartul iz Alverne se nasmiješi kao da je očekivao 
ovaj odgovor. 

— Iz našeg sionskog samostana u Jeruzalemu mo- 
le me, da im pošaljem gorljive, revne i iskusne mi- 
sionare. Mislio sam na tebe, na fra Petra iz Narbone 
i fra Deodata iz Provance... K vama će se pridružiti 
i moj tajnik Stjepan iz Kunea. 

Taveliću su bljesnule oči od radosti. 

— No još o tome moram dobro promisliti. Treba 
također uzeti u obzir kraljeve želje! 

XVIII. 


Kao grom iz vedra neba uzdrmala je bosansko 
kraljevstvo vijest o neočekivanoj Tvrtkovoj smrti. Sa- 
mo četiri mjeseca nakon svečanosti u Bihaću, kralj je 
naglo preminuo u blizini Jajca, kad se spremao poho- 
diti svog prijatelja i vazala Hrvoja Vukčića Hrvati- 
nića. Cijela Bosna se zavila u tugu i šutnju. Žene su 
naricale, a ljudi, koji su toliko puta neustrašivo gle- 
dali smrti u oči u najljućim bitkama, plakali su od 
boli. Nitko se nije brinuo o tome, što će se dogoditi 
u budućnosti, nego su svi žalili za onim, što se već 
dogodilo. 

Ostoja je prvi donio u Vrhkrupu glas, da je Tvrt- 
ko ostavio oporučno kraljevstvo u naslijeđe svome 
stričeviću Stjepanu Dabiši, dok njegov zakoniti sin 
Stjepan Tvrtko — kojemu je tada bilo tek jedanaest 
godina — ne odraste. Ali patarenski velikaši nisu bili 
zadovoljni s tom odlukom. Nastojali su pošto poto, 
da dođe na prijestolje nezakoniti Tvrtkov sin Stjepan 
Ostoja, koji im je sa svoje strane obećao sve moguće 
povlastice. Tako se počela raspadati sloga, što ju je 
bio izgradio svojim životom prvi bosanski kralj. Tako 
se rasplinula jednodušnost, što je nastala zaprepa- 
štenjem nad kraljevom smrti. 


U malo dana pretvorile su se velike Tvrtkove za- 
misli u pustu tlapnju. Duh zavisti, svađe i bune po- 
čeo je razdirati kraljevstvo. Razdor je zatrovao naj- 

prije gospodu, a zatim njihove vojske, koje su se me- 
đusobno sukobljavale i širile strah i trepet među mir- 
no stanovništvo. Niti jedna ličnost — govorili su sta- 
riji ljudi gledajući s bolom što se događa — nije bila 
tako gorko oplakivana i tako brzo zaboravljena, kao 
kralj Tvrtko. 


Tavelić je bio preneražen. Iskreno je ljubio kralja 
i iskreno je za njim tugovao. Ali je još više strepio 
nad udesom svojih obraćenika. Bosna se nalazila pred 
neposrednom i teškom opasnošću od Osmanlija. Po- 
cijepano kraljevstvo — mislio je smućen i zatečen 
događajima — niti će moći odoljeti turskim nasrta- 
jima, niti će moći sačuvati obnovljenu vjeru u kra- 
jevima patarenske gospode. Zato, kad mu je iz Mile- 
ševa stigla vijest, da napusti Bosnu i krene u Svetu 
Zemlju, umjesto radosti osjetio je strah i tugu. Ali je 
prihvatio svim srcem vikarov nalog čekajući, da pro- 
ljeće okopni snijeg, i da krene na put. 


* ko* 


Kasni se suton uvukao među planine, prozračan i 
tih, pun mirisa lipe i orošene trave. Nebo je još bilo 
svijetlo i plavo, kao da je dan iščezavao prema visi- 
nama. 

Vrhkrupa je tonula u šutnji, što se prostirala u 
daljinu zajedno s uzrastom sumraka. Ali odjednom 
je ova tišina prsnula u žamor i buku. Andrija Borić 
je kao bez duše trčao od kuće do kuće i javljao go- 
tovo kroz jecaj: 


— Otac Nikola odlazi iz Bosne! 

— Kamo? — pitali su ga iznenađeni ljudi izlazeći 
iz kuća. 

— U Svetu Zemlju! 


I što je momak više ponavljao ovu vijest, to se na 
livadi pred crkvom sakupljalo sve veće mnoštvo. Svat- 

ko se htio uvjeriti, da li je točna Andrijina tvrdnja, 
i svi su željeli, da se ona nikada ne obistini. 

Žamor je rastao toliko, te su franjevci u samosta- 
nu pomislili, da su ušli u grad pristaše Stjepana Osto- 
je. No ubrzo su razabrali o čemu se radi. Kad se na 
vratima pojavio Tavelić, na livadi je nastupila potpu- 
na tišina. 

— Raziđite se u miru Božjem! — molio je sakup- 
ljeno mnoštvo šibenski redovnik. 

Nitko se nije ni pomakao niti je itko što u prvi 
čas rekao. Ali onda se približi vratima crkve starac 
Pribina i reče. 

— Čuli smo, da nas napuštaš, oče! 

U njegovu je glasu bilo isto toliko prigovora, ko- 
liko 1 zabrinutosti. 

— Odlazim, ali vas ne napuštam — odgovori Ta- 
velić uz osmijeh. — Moje će srce za uvijek ostati u 
Hrvatskoj i posebno u ovom njenom kraju. 


— Ostani među nama! — povikao je snažan glas 
iz mnoštva. — Ondje će te Saraceni ubiti, a mi te 
ovdje trebamo. 

— Ostani među nama! — molilo je mnoštvo usr- 


dno. 

Tavelić se zagledao u svijetli rub nad planinom, 
a smiješak mu je upalio sjaj u crnim očima. 

— Prema ovom kraljevstvu jezde osvajači, koji su 
pregazili i pokorili sveta mjesta Kristove domovine. 
Odlazim braćo, putem našega serfaskoga oca Franje, 
da pokušam pokazati svjetlo istine onima, koji pro- 
gone Gospodnji križ. Ako se ne obrate... 

— Dočekat ćemo ih ovdje s mačevima... — pre- 
kinu ga u govoru jedan od Dabišinih vojnika. 

— Naša će braća krvariti, naša pokoljenja trpjeti 
i ginuti, i kršćanstvo će biti još teže ranjeno nego 
je to sada! — nastavi redovnik svoju misao želeći 
ujedno upotpuniti primjedbu vojnika. 

— Propast ćemo! — uzviknu neka žena. 

— Ali ni paklena vrata neće nadvladati Petrovu 
stijenu ni sada ni dovijeka. Tko se drži čvrsto ove 
hridi, nikada neće propasti! — završi Nikola Šši- 
benčanin. 

Uto se odvoji od mnoštva Pribinina unuka držeći 
u naručju bolesno dijete. Klekne pred redovnika i 
prošapće: 

— Oče, blagoslovi ovu moju malu sirotu! 

Tavelić se nagne prema mladoj ženi, kao da joj 
želi pomoći da ustane. A onda se odjednom uspravi i, 
raširivši ruke kao da želi obuhvatiti cijeli svod i sve 
mnoštvo, blagoslovi nju, dijete i sakupljeni svijet. I 
htjede ponovno ući u samostan, ali ga Ninoslav spri- 
ječi u namjeri. 

— Oprosti mi, brate! — reče čvrstim glasom, ta- 
ko da su ga svi prisutni mogli čuti. — Ja sam ti radio 
o životu i ogorčio ti ove godine, što si bio među na- 
ma. Kralj je umro, a tvoji su neprijatelji ostali. Mož- 
da radi toga odlaziš... 

Otac Nikola položi Ninoslavu ruku na rame i re- 
če mirno: 


— Ne bježim Ninoslave! — Ali u istom trenutku 
mu se učini, da je Ninoslav uzdrhtao kao uvrijeđen 
i shvati, da mu vrhkrupski knez-glavar nije ništa htio 
predbaciti, nego da se htio optužiti. Zato nastavi istim 
glasom: 


— Nisi mi ogorčio ni jedan trenutak, kneže! Na 
svome putu po Bosni nisam tražio lagodnosti ni slave, 
nego radost križa. I bio sam sretan, što sam te upo- 
znao i što sam mogao moliti, da se obratiš. 


Ninoslav nije očekivao ove riječi. 


— Ali ja sam srušio i vaš križ na brdu! Ja sam 
skrivio smrt tvoga Pastirka! — uzvikne kao da je 
planuo u srdžbi i kao da sam sebe želi kazniti ovim 
priznanjem. 

Nikola Šibenčanin ustuknu pred gorostasnim čov- 
jekom, kao da je bio u dvoumici, što da učini. Ali 
zatim mu se ponovo približi i palcem mu utisne znak 
križa na prsima. 

— Tim će veća biti tvoja radost, kad ponovo po- 
digneš križ na Majači! — reče mirnim i sigurnim gla- 
som, dok mu je u grudima buktila bol za Pastirkom, 
za svojim obraćenicima i za ovim sakupljenim svije- 
tom. I ne progovorivši više ni riječi i ne osvrnuvši se 
ni pogledom na mnoštvo, koje ga je i dalje molilo 
da ostane u Vrhkrupi, uđe u crkvu. 


Sutradan u ranu zoru Tavelić krene na put u Du- 
brovnik u društvu s Deodatom iz Provance i s Pe- 
trom iz Narbone. Pratili su ih samo Ostoja i Andrija 
Borić, jer su željeli biti od pomoći vrhkrupškim fra- 
njevcima, barem dok ne otplova brodom u daleku 
Palestinu. Jahali su kroz prazne ulice sporo i tiho, 
kao u bojazni da ne poruše opčaranu tišinu novoga 
dana. Tavelić je u šutljivu razgovoru s Bogom skla- 
dao pjesmu oproštaja s domovinom, s tisućama svo- 
jih obraćenika, kojima je vratio svjetlost vjere, i sa 
svim mjestima, u kojima je prošao školu ljubavi pre- 
ma Božjim stvorenjima. Osjećao je, kako ga obuzima 
tuga, što ostavlja sve te ljude, sve prošle borbe i go- 
dine, svu Hrvatsku. I tada mu iskrsnu pred očima 
lik rodnoga grada, zatim svečana tišina bribirskoga 
samostana, neumorni pohodi po beskrajno lijepim 
krajolicima hrvatskih zemalja i — ponosna pojava 
kralja Tvrtka. Sve su te radosti pripadale nepovrat- 
noj prošlosti, koja je u njemu rasla u tugu. Ali se 
brzo oslobodi težine, koja je padala na njegovu dušu 
i prigovori sam sebi: 

— Naše je siromaštvo radost, koja sve ljubi i sve 
ima i ništa ne može izgubiti... 

Tada zapjeva veselo i glasno: 

— »Klikni radosno Gospodu, sva zemljo! Služite 
Gospodu s veseljem, stupite pred njegovo lice ushi- 

ćeni od sreće! Spoznajte, da je Gospod Bog. On nas 
je stvorio, i zato smo njegovo vlasništvo, njegov puk, 
stado njegove paše...«* 

Izašli su iz grada odgovarajući na pozdrave stra- 
žara s bedema. Proljetno sunce se već zlatilo poviše 
jelove šume, što se prostirala sve do visova planine, 
uz koju su jahali. Činilo se, kao da crne krošnje sta- 
bala, koje nije taknulo sunce, čuvaju još uvijek nije- 
mu tamu punu jeze i grožnje. Samo se na vrhu na- 
zirala osamljena kućica, sitna i bijela, koju su Vrh- 
krupljani podigli kao grobnicu ubijenome franjevcu 
iz Skradina, uz koju se — sav u suncu — sjao veliki 
križ. Suprotnosti mraka i svjetla bile su tako jake i 
oštre, da se činilo, kao da je sunčano svjetlo nemoćno 
da prodre među gusto drveće i da izbriše ove grani- 
ce, koje kao da su dijelile dva suprotna svijeta. 

— Ninoslav je zaista podigao srušeni križ! — do- 
vikne Ostoja pokazujući rukom prema brdu. 

Tavelić se osmijehne i mahne na pozdrav prema 
visini. Zatim se prekriži i podbode konja, da dostigne 
svoje suputnike. 


* *“o* 


U Dubrovniku je već čekao vrhkrupske franjevce 
vikarov tajnik, fra Stjepan iz Kunea, pa su sva četvo- 
rica, nekoliko tjedana kasnije, otplovila dubrovačkom 
galeotom u Palestinu. 

XIX. 


U jeruzalemskom samostanu na Sionu Tavelić je 
zatekao dva hrvatska franjevca: Ivana Dalmatinca i 
Martina Slavonca. Obadva su jedva čekali prvu pri 
liku, da obaspu Nikolu upitima o prilikama u hrvat- 
skim zemljama, o vjerskom životu u domovini i o 
franjevačkom apostolatu i podmlatku. Već su dugo 
bili u Svetoj Zemlji, pa im se svaka vijest iz Hrvat- 
ske činila važna i nova. Tavelić je rado odgovarao na 
svaki upit i pripovijedao o uspjesima misije u Bosni 
i o stalnim nemirima, pobunama i krvavim obraču- 
navanjima, što rastaču hrvatske snage, dok Osmanli- 
je prijete svojim prodorom i uništenjem. 

Ali Nikola Šibenčanin je živo želio, da obiđe sveta 
mjesta, pa je zamolio jeruzalemskog kustosa, Gerarda 
Chauveta, da mu dopusti otići na sjever u Nazaret i 
Kafarnaum. Htio je u prvih nekoliko tjedana propje- 
šačiti čitavo područje, po kojemu je Isus Krist pro- 
povijedao i naučavao. 

— Možeš otići na put netom se odmoriš od duge i 
mučne plovidbe — rekao mu je kustos Gerard, jer 
je takva dopuštenja običavao davati svima novodo- 
šlim misionarima. 

Iako su bila prošla samo tri dana, otkako se Ta- 
velić iskrcao na obalu Palestine, nije osjećao nikakav 
umor. Radost koja ga je obuzimala, što se nalazi u 
Kristovoj domovini — makar izložen kao i ostali fra- 

njevci misionari stalnim opasnostima — bila je snaž- 
nija i od umora i od preživjelih neprilika na putu. 

— Ako je do mene — reče poljubivši konopac svo- 
ga poglavara kao da time potvrđuje neki zavjet — 
mogu odmah krenuti! 

— Neka ti bude! Sam izaberi pratioce... 

Fra Ivan i fra Martin rado su se ponudili, da s 
njim obave hodočašće. Obadvojica su dobro poznava- 
la put, jer su barem jednom godišnje odlazili iz Je- 
ruzalema po cijeloj Palestini kao vodiči kršćana, koji 
su pohađali Svetu Zemlju, da se pomole na mjestima, 
što se spominju u Evanđelju. 


Već su se iste noći uputili u Betlehen, da se na 
početku svoga hodočašća poklone u špilji Kristova ro- 
đenja. K njima se pridružio otac Stjepan iz Kunea u 
Pijemontu, koji je dobro poznavao Saracene, jer je 
prije nego je postao tajnik bosanskoga vikara, proveo 
nekoliko godina u Jeruzalemu. 


Noć je bila tiha i put prazan. Nikoga nisu ni sreli 
ni čuli. Na vedrom noćnom nebu krijesile su se zvi- 
jezde, jasne i svijetle, približene zemlji prozirnošću 
južnjačkoga neba. Goleme stare masline tamnile su 
se u daljini i srebrnile uz put, kojim su išli, dok su 
čemperesi svojim mrakom čuvali tajanstvenu tišinu 
kasne noći, dirnutu koracima četvorice redovnika. 

Tavelić je razmišljao o prvoj božićnoj noći. U nje- 
mu je bujala radost otajstva, vlastitog djetinjstva i 
frajnevačkog zanosa. Činilo mu se, kao da čuje glas 
anđela, koji je betlehemskim pastirima donio veselu 
vijest: »Javljam vam veliku radost, koja je za sav 
narod: Danas vam je u Davidovu gradu rođen Spa- 
sitelj, Mesija i Gospodin...« U Betlehemu je bilo ro- 
đeno Dijete, koje je ujedno Bog, što ravna sudbinom 
svijeta, ljudi i svemira, što upravlja vremenom i ispu- 
nja vječnost. Rođeno je u potpunom siromaštvu, jer 
Bogu bolje pristaje siromaštvo nego bogatstvo, osku- 
dica tvarnih dobara nego obilje, kad osvaja svijet. 

Rođeno je u siromaštvu, jer je Bog tako ljubio čov- 
jeka i čovječanstvo, da je predao svoga vlastitoga Sina 
za spas ljudi, posluživši se savršenom poslušnošću i 
predanjem palestinske Djevice, Kristove majke. Da 
Spasitelj i nije preporučio evanđeosko savršenstvo u 
čistoći, siromaštvu i poslušnosti, božićno otajstvo bi 
bilo dovoljno, da pokaže ovaj najkraći put u nebo — 
mislio je Nikola. Možda je upravo zato čitav božićni 
ugođaj, radostan i vedar, protkan odricanjem. U ja- 
slama je ležala Žrtva jednako kao na križu, žrtva, 
koja se od časa utjelovljenja nije nikada prestala niti 
će se prestati prikazivati nebeskome Ocu, dok je svi- 
jeta i vijeka. Svaka velika misao — a vjera je bo- 
žanska misao utisnuta u ljudske duše — traži žrtvu — 
govorio je sam sebi Tavelić. Ovo napose vrijedi za 
spas čovjeka pojedinca, za spas naroda i stoljeća, za 
spas čitavog ljudskog roda. Spasiti znači odvući od 
ruba propasti na sigurno mjesto, izvući na tvrdo tlo 
utopljenika, koji se već guši, premostiti provaliju, ko- 
ja se sve više rastvara. Za to je potrebna snaga, pri- 
sebnost, nesebičnost i svetost. Potreban je duh žrtve 
i spremnosti, ako ustreba, i na posljednju žrtvu. Ali ta 
žrtva nije zaplakana nego nasmijana, jer rastvara 
vrata vječne sreće. 

— Mučeništvo je najplodnija misao Kristovih 
sljedbenika — ponavljao je otac Nikola riječi svog ne- 
zaboravnog Pastirka koji je izgovorio u nagovoru Ppri- 
je mise na sam Veliki Četvrtak, dan prije svoje smr- 
ti. — Mnogi su od njih pošli tragom svoga Učitelja i 
svoju krv stopili sa Spasiteljevom krvi otkupljenja. U 
njima je pobijedio duh, ali samo kroz napore i boli, 
nad tvari, nad laži, nad hipokrizijom, nad požudama i 
nad svim zamamnim čarima kraljevstva tmine. Muče- 
nička je palma čast i slava Crkve, pa i onda, kad 
njeni predstavnici iz straha ili obzira neće da je pri- 
znaju. Ona je siguran znak, da kroz vjekove Crkva sli- 
jedi u stopu svoga Osnivača, koji se »predao, da bu- 
de propet«. 

Ali ove misli nisu udaljile Nikolu od radosti, koju 
je osjećao, što će uskoro moći poljubiti mjesto, gdje 
je nekoć bila bačena pregršt slame, da na nju bude 
položeno Dijete-Bog. One su se nadovezivale na ve- 
selje božićnog otajstva i na raskošno svjetlo vjere, 
koju je Tavelić nosio u duši. 

Nije ni primijetio, da su ušli u grad. 

— Do nekoliko časaka bit ćemo u bazilici ređenja 
našega Spasitelja — reče tiho Stjepan iz Kunea. 

Četiri franjevca su ušla u sjenu gradskih kuća, 

— Kako netko može živjeti u Betlehemu i biti da- 
leko od njega? — razmišljao je Tavelić misleći na 
Saracene. Ali odmah zatim nastavi: 

— Koliko kršćana živi u blizini crkava, u kojima 
se obnavlja Golgotska žrtva, pa ipak oni preziru ili 
čak progone Krista... 


Slijedio je korake svojih vodiča, i tek kad su se 
oni zaustavili, primijetio je, da se nalazi pred mrač- 
nom građevinom. Bazilika je više sličila na utvrdu 
negoli na crkvu. Vrata su bila rastvorena. Morali su 
se sagnuti, da uđu u hram, poduprt nizovima mra- 
mornih stupova, na kojima su počivali polukružni svo- 
dovi pet crkvenih lađa. Čitav prostor bio je osvijet- 
ljen s nekoliko uljanica, koje su drhtale uza zidove 
i svojim slabim svjetlom pomicale mrak i mramorno 
zdanje. Samo je kroz otvor na jednom od zidova do- 
piralo snažnije svjetlo. 


— Tu niže se nalazi betlehemska špilja, u kojoj 
je blažena Djevica Marija rodila Svijetlo Svijeta — 
šapne Martin uhvativši za ruku Tavelića, koji je bio 
zastao na pragu. 


Spustiše se niz stepenice u sveti prostor, osvijet- 
ljen mnoštvom uljanica. Pred jednim od tri oltara 
klečala su dva redovnika udubljena u molitvu. Nikola 
se uputi prema njima, ali u isti čas opazi na tlu ploču 
s natpisom: Hic de Maria Virgine Jesus Christus na- 

tus est!* Baci se ničice na nju i stane cjelivati hladni 
i vlažni mramor. Nije mogao suzdržati suze. Muževna 
radost, djetinji zanos i staložena i žarka pobožnost 
stopili su se u jedan jedini osjećaj, koji je u njemu 
kliktao anđeoskim ushićenjem, što ga je bilo čulo ne- 
bo i zemlja u prvoj božićnoj noći. 


ko* o 


Kad su se sutradan uputili prema Emausu, da za- 
tim skrenu na Jordan, Tavelić je osjetio stvarnije i 
snažnije nego ikada, da uz njega ide i njegov vječiti 
Pratilac. 

— Koliko sam puta uzdrhtao pred opasnostima, 
koje su mi ugrožavale život — razmišljao je u sebi 
kao da pripovijeda Galilejcu. — Strepnje sam oprav- 
davao mišlju, da bi bila preuranjena moja smrt i da 
bi presjekla prije vremena moj misijski rad. Nisam 
li tada sličio onoj dvojici učenika, koji su na svom 
putu u Emaus htjeli biti što dalje od Golgote, jer su 
mislili, da je sa smrću sve svršeno? 


I kao potvrdu na svoje riječi čuo je glas svoga 
Pratioca: »Propovijedajte Evanđelje svakom stvoru i 
učinite mojim sljedbenicima sve narode! Krstite ih 
u ime Oca i Sina i Duha Svetoga i učite ih, da se 
drže svega, što sam vam zapovjedio! Koji povjeruje 
i pokrsti se, spasit će se, a koji ne uzvjeruje, bit će 
osuđen ...« Trebamo se približiti ovim ljudima — mi- 
slio je — jer imaju pravo na to, da upoznaju Krista. 


Sunce je palilo, dok su prolazili kroz gudure opu- 
stošene žegom. U daljini se blistala površina Jordana 
kao srebrna nit među bujnim zelenilom. Išli su šutke, 
ustrajno i prilično brzo, dok se nisu spustili na obalu 
rijeke. Posjedali su na iravu, da se odmore, ali su se 
brzo i ustali, jer ih je još čekao dug put. Tavelićevi 
pratioci (Stjepan iz Kunea je bio ostao u Betlehemu) 
htjeli su đa već sutradan prije noći stignu u Nazaret. 

— Morat ćemo hodati i dobar dio noći — rekao 
je Ivan zamišljeno. — Ti si, Nikola, još mlad i kre 
pak, ali nas dvojica utekosmo već davno od mlado- 
sti... 


— Krajevi su opasniji na sjeveru nego ovdje — 
primijeti Martin. — Stanovnici ravnice Ezdrelon još 
se sjećaju svojih poraza u bitkama protiv križara pa 
često napadaju kršćane, koji onuda prolaze... 


— Ali mi ne idemo onuda — usprotivi se otac 
Ivan. — Skrenut ćemo prije prema Genezaretskom je- 
zeru! 

— Da, — potvrdi mirno Martin. — Ali Ezdrelon- 


čani ne čekaju samo u svojoj ravnici nego postavljaju 
zasjede po svim putovima do Naima. Nisu li prošle 
jeseni pobili šesnaest hodočasnika upravo u samom 
Nazaretu? 

Nikola je jedva čuo, što su njegovi vodiči govorili. 
On se radovao, da će obići mjesta, gdje je Krist pro- 
veo svoje djetinjstvo i mladost i gdje je najviše pro- 
povijedao i čudesima dokazivao svoje božanstvo i isti- 
nu, moć i vrijednost svoje nauke: Nazaret, Kana, Ka- 
farnaum, cijela obala Genezaretskog jezera, brdo bla- 
ženstva... 


Ali se njegove nade nisu ispunile. Niti pola sata 
od Jerihona susrelo ih je nekoliko saracenskih konja- 
nika i prisililo, da se vrate natrag u Jeruzalem. 


— Ponašate se, kao da ste gospodari u ovoj zem- 
lji! — žestio se jedan od emirovih ljudi. — Nije li 
vam dovoljno, što vas puštamo na miru u Jeruzalemu 
i u drugim gradovima Palestine, nego još obilazite od 
mjesta do mjesta i kvarite narod? 


— Mi ne kvarimo narod! — usprotivi se otac Ivan. 


— Šutke pješačimo, šutke molimo i šutke prosimo. 
Uza sve borbe između vas i križara gotovo uvijek 
smo bili slobodni obavljati ova hodočašća. 

— Natrag! — poviče Saracen. Lice mu se smrklo 
od srdžbe. — Ovdje ću vas sasjeći, ako me ne poslu- 
šate. Sam me emir poslao, da očistim sve putove od 
uhoda, koji nose vijesti iz Jeruzalema u Haifu. 

— Mi nismo uhode! — odgovori mirno oiac Mar- 
tin. 

— Svi ste vi uhode papine vojske — žestio se ko- 
njanik. — Svi nam vi radite o glavi i izdajstvom pla- 
ćate naše gostoprimstvo. Natrag, ako vam je drag ži- 
vot! 

Uzalud su tri hrvatska franjevca molila zapovjeđ- 
nika emirove straže, da ih pusti proslijediti put. Sa- 
raceni su ih prisilili, da se vrate. 

Xx. 


Odmah po dolasku u Jeruzalem Nikola Tavelić 
se dao na usavršavanje svoga znanja arapskoga jezika. 
Već se u Vrhkrupi, za vrijeme svojih dugih razgo- 
vora s bivšim jeruzalemskim misionarom Ivanom iz 
Sijene, bio upoznao s najosnovnijim oblicima i rije- 
čima arapskoga govora, tako da se mogao prilično 
dobro sporazumijevati s palestinskim sanovnicima. 
Ali to svoje znanje nije smatrao dovoljnim, da bi se 
mogao posvetiti svom misijskom radu. Danomice je 
čitao arapske knjige, koje su franjevci napisali za 
vjersku obuku svojih rijetkih obraćenika. Također 
je često molio svoja dva sunarodnjaka, da mu pomog- 
nu svladati jezik. 


— Bit će i za to vremena — sinijao se Martin 
Slavonac, — Ja sam u prve tri godine naučio samo 
pitati ono, što mi je bilo najnužnije, ali nisam razu- 
mio, što su mi ljudi odgovarali. Kasnije, malo po ma- 
lo, otkrivao sam značenje onoga, što, bih čuo, ispočet- 
ka po smislu, a poslije sve bolje i brže, pamteći lakše 
riječi i izreke. 

— Ja sam ovdje već deset godina — propovijedao 
mu je Ivan Dalmatinac — pa još nisam ni jednom 
propovijedao na arapskom. Imamo dosta posla i s 
kršćanskim hodočasnicima. Arapi imaju svoju vjeru i 
ne žele nas slušati. 

— Ti propovijedaš hodočasnicima, da ih učvrstiš 
u vjeri, i činiš dobro. No moja je želja, a i želja mo- 
jih poglavara, da propovijdam nekršćanima — branio 
se Tavelić. 

— Znamo, da si zato došao ovamo. Ali još si mlad 
i bez velike žurbe Inožeš sasvim dobro naučiti govor 
ovih ljudi. Nema nikakve nade, da sveta mjesta pri- 
jeđu u ruke drugih gospodara — govorio je Martin 
Slavonac s nekim prkosom u glasu kao da je htio 
podcijeniti vijesti o novim križarskim pohodima. 


— Samo Bog zna, koliko je vremena preda mnom 
— odgovori Tavelić zamišljeno. — Samo Bog zna... 
Želim čim prije zaći među svijet i govoriti mu o krš- 
ćanskoj nauci. 

U sebi je osjećao neku žurbu, od koje se nije mo- 
gao osloboditi. »Ne smijem tratiti vrijeme uzalud«, 
govorio je sam sebi. Ali tada nije ni slutio, da će ova 
njegova želja uskoro biti ispunjena. 

Dok su jedne subote sva tri hrvatska franjevca 
molila nad praznim Gopsinim grobom u dolini Cedro- 
na, gdje je Tavelić običavao provoditi čitave sate, ule- 
ti u crkvu neki čovjek i poče vikati kao izbezumljen: 


— Ubit će me! Sakrijte me, braćo, jer će Ime u- 
mlatiti! 

— Tko će te ubiti? — upita ga fra Nikola zadr- 
žavši ga. Zagledao se u došljaka i osjetio nešto odboj- 
no i podmuklo u onom nemirnom pogledu. 


— Sakrijte me! — molio je čovek zadihano i oti- 
mao se iz Tavelićevih ruku. 


Otac Nikola ga povuče kroz pobočna vrata u sa- 
mositan. U isti čas nahrupi u crkvu nekoliko vojnika 
jeruzalemskog kadije, ali se zaustave na ulazu vidjev- 
ši samo dva redovnika, koja su klečala pred oltarom. 


— Gdje je svetogrdnik? — upita vičući jedan od 
njih primaknuvši se Ivanu Dalmatincu. 

— Ovdje nema drugih svetogrdnika osim vas! — 
odgovori Martin Slavonac bez oklijevanja. 

Vojnik gurne franjevca ustranu i poviče: 

— Vidjeli smo ga, da je ušao u ovu vašu bogo- 
molju. Gonimo ga još od Jeruzalema, i nije mogao u- 
maći. 

— Ali ovdje ga nema. Vidite i sami, da ga nema! 
— primjeti gotovo ljutitvo otac Ivan. 

Zapovjednik kadijinih vojnika pogleda na vrata, 
koja su vodila u samostan, i uputi se prema njima. 
Ali Ivan Dalmatinac mu spriječi put i upita odlučno: 

— Znaš li, da ne smiješ ući u samostan bez po- 
sebna kadijina ili emirova naloga? 


—Itibi morao znati — odgovori ljutito zapovjed- 
nik zaustavivši se nasred crkve — da ne smiješ skri- 
vati lopova, kojemu će kadija suditi radi počinjena 
zločina. Irabat nije kršćanin, i vi ga ne smijete štititi 
pred zakonom. Poznamo ga kao kradljivca. 


— Ti vrši svoju dužnost, ali izvan ove crkve i ovo- 
ga samostana — odvrati odvažno Ivan i pokaže ru- 
kom na izlaz. Znao je iz iskustva, da na lijepe neće 
ništa postići. Ali kad god se Saracenima s jednakom 
žestinom odupro, uvijek je uspijevao. Možda radi to- 
ga, što kadijini i emirovi ljudi nisu nikada bili si- 
gurni, da li onaj, koji im se suprotstavlja, uživa za- 
štitu kakve utjecajne osobe, koja bi ih poslije mogla 
pozvati na odgovornost, ili se tako ponaša radi toga, 
što se voli igrati životom. 


— Ako ste ga sakrili, platit ćete skupo! — izdere 
se zapovjednik, ali odmah zatim dade znak svojim 
vojnicima, da izađu. — Opkolit ćemo samostan! — 
reče prijeteći šakom prema redovnicima. 


Što je rekao, to je i učinio. No Irabat je u među- 
vremenu već bio utekao, a da nije niti pisnuo o tome, 
zašto ga gone, ni što je zapravo skrivio. 

Tavelić nije bio siguran, da li je spasio nevina 
čovjeka ili lopova. Ali se nije kajao radi svoga čina, 
jer je već poznavao okrutnost kadijinih vojnika. Još 
je na leđima nosio znak biča, s kojim ga je neki oru- 
žani Saracen ošinuo samo radi toga, što je pružio vrč 
s vodom čovjeku, kojega su vodili u tamnicu, nakon 
što su ga javno na trgu pred Omarovom džamijom 
isprebijali. 

Nekoliko dana nakon događaja u crkvi Marijina 
uznesenja Tavelić se ponovo sreo s Irabatom. Arapin 
je čekao svog spasioca na vratima sionskoga samo- 
stana. 

— Dobri oče, opet mi je potrebna tvoja pomoć 
— započe Arapin plačljivim glasom. — Kadija nastoji 
da me uhvati i da mi nabije glavu na kolac! 

— Kakvo si opet zlo počinio? — upita franjevac. 


— Ja? Nikakvo. Alah mi je svjedok? — usplahiri 
se Irabat. — Nego se pročulo, da želim ostaviti islam 
i prijeći na kršćansku vjeru. Eto, to je sve... 


Tavelić je primijetio onu istu odbojnost u Iraba- 
tovim očima i lukavi smiješak, koji mu se ocrtao na 
licu, kao u cedronskoj crkvi. 


— Kako su doznali za tu tvoju želju? — pitao je 
dalje otac Nikola, iako je prozreo nevještu glumu 
Saracena. 

Irabat stane mucati u neprilici: 


— Kako su doznali,... kako su doznali... Pa ka- 
dijini ljudi sve znaju... Znaju čak što tako misli! — 
ustvrdi uvjerljivo. — Vračaju ili vrag ti zna što rade, 
ali sve doznaju! 


Nikola se nasmije srdačno. Zabavljala ga je Iba- 
raova igra i zbunjenost. Potapša ga po ramenu i reče: 


— Hajde s mirom Božjim. Ako si što skrivio, po- 
pravi svoju krivnju. A ako nisi, iznesi pošteno kadiji 
svoj slučaj. Na koncu uvijek pravda pobjeđuje! 

— O, ne! Ti mi moraš pomoći! usprotivi se Sa- 
racen i zgrabi Tavelića za mišicu. — Ja želim biti 
kršćanin, iako mi ti to ne vjeruješ. Ali me moraš sa- 
kriti, da me ne ubije kadijina straža. 

Tavelić nije gubio strpljenja, ali mu se ipak činilo 
izlišnim slušati Irabatove riječi. Mislio je: »Ovaj čov- 
jek ima neke tajne namjere. Valjda znade, da nema 
dugo da sam ovdje, pa me kani prevariti. Ali zašto? 
Tko ga šalje i što zapravo želi?« 

— Idi u miru božjem! — ponovi blago, kao da se 
obraća teškome bolesniku. — Ja te ne mogu i ne smi- 
jem sakriti. Jednom sam to učinio, a sad sam traži 
sklonište, ako ga zaista trebaš. 

I ne osvrćući se više na Irabata krene ulicom u 
grad. 


Ipak se nije oslobodio Saracenovih susreta. Često 
ga je nalazio pred vratima sionskoga samostana, kako 
ga čeka. Irabat je uvijek imao pripremljenu novu 
priču. Tavelić je primijetio, da ga stalno slijedi kao 
da ga uhodi. Nalazio ga je među svojim slušateljima, 
kad je ljudima propovijedao na raskrižjima. Vidio ga 
je dapače i na svojim tjednim ophodima od Getse- 
manskog vrta do Kalvarije. Jednom ga je, štoviše, 
Irabat obranio od nepoznata napadača, koji mu je 
zakrčio put u nekoj tijesnoj ulici tražeći, da mu pre- 
da sve što je nosio u vreći, koju su mu dali na Sionu, 
da je preda u cedronski gostinjac. Zatim ga gotovo 
dva mjeseca nije vidio. Ispočetka je primjećivao ovo 
odsustvo, jer se bio priučio na njegovu pratnju i nje- 
gove fantastične i nevjerojatne priče. Ali ga je uskoro 
potpuno zaboravio. 

Uoči Dušnoga dana, koji su franjevci običavali po- 
svetiti vjrnim mrtvima, Irabat se ponovo pojavio na 
vratima samostana. Tavelić ga je primijetio, ali je 
prošao mimo njega, a da ga nije ni pogledao. Ali 
Saracen potrči za njim, duboko se pokloni i reče sve- 
čano: 


185 


— Moj je gospodar mnogo čuo o tvojoj rječitosti 
i o tvojim propovijedima. Želio bi, da i sam čuje tvo- 
je dokaze, koji su mnoge od nas pokolebali u našoj 
vjeri. 

Tavelić se zaista — obilazeći svakoga petka mje- 
sta Kristove muke — upuštao u razgovor s ljudima, 
koje bi zatekao na svojim postajama križnoga puta. 
Ispočetka su ovi razgovori bili jednostavni i svakida- 
šnji, ali su se ubrzo pretvorili u obuku i kratke pro- 
povijedi o Mesiji, njegovu božanstvu i djelu otkup- 
ljenja. Navodio je riječi i cijele rečenice iz Korana, u 
kojima se spominje »Marijin sin« kao »Božji posla- 
nik«.* Priprosti ljudi su sa znatiželjom slušali viso- 
kog, snažnog i mudrog franjevca. Neki su ga pratili 
na njegovu ophodu križnoga puta, a neki su čak mo- 
lili jeruzalemske franjevce, da ih što temeljitije upo- 
znaju s kršćanskom naukom. Tako su se uskoro pro- 
nijele gradom glasine, da novodošli franjevci krše ugo- 
vor s emirom iz Gaze i da otimaju islamu vjernike. 


— Tko je tvoj gospodar? — upita Tavelić Irabata. 


Saracen se ponovo nakloni. Oči mu se zakrijesiše 
od ponosa i kao da izgovara neke čarobne riječi, ko- 
jih moć još nije iskušao, reče samosvjesno: 

— Sam svijetli jeruzalemski kadija! 


— Kako ti on može biti gospodar — čudio se is- 
kreno Tavelić — kad si donedavna bježao pred nje- 
govim ljudima i strepio na sam spomen njegova ime- 
na?! 


— Kadija je pravedan čovjek — odgovori lukavo 
Irabat. — Ti me nisi htio sakriti i dobro si učinio. 
Niti bih ja sada bio na slobodi, niti bi tebe zaštićivalo 
ovo tvoje redovničko odijelo. Što si mi savjetovao, 
to sam i učinio. Otišao sam u kadijin dvor, iznio pred 
njim moju tužbu protiv podvala, koje su mi bili 
skovali njegovi i emirovi sluge. Ni manje ni više, 
nego da sam ukrao zlatnu brojanicu, koja visi uz Ko- 

ran u Omarovoj džamiji... Zamisli, kolike li laži! Ali 
kadija je pravedan čovjek i vratio mi je mir i sigur- 
nost. 

Tavelić je bio nešto čuo o krađi zlatne brojanice 
i o njenu tajanstvenom povratku. Čak je bilo ljudi, 
koji su u svojoj prostodušnosti vjerovali, da je sam 
Prorok prisilio nepoznata kradljivca, da vrati broja- 
nicu na svoje mjesto. Ali to se sve dogodilo u dane 
između prvog i drugog Tavelićeva susreta s Iraba- 
tom. Franjevac je konačno uhvatio nit svih Sarace- 
novih priča i razloge njegova uhodarenja. Vjerojatno 
su vojnici bili uhvatili Irabata poslije bijega iz ce- 
dronskog gostinjca i, da se oslobodi tamnice i muka, 
možda je pristao uhoditi franjevce. Takvi slučajevi 
nisu bili rijetki. I Ivan Ristori bio je žrtva takvog 
uhode, radi čega je morao napustiti Svetu Zemlju. 

— Moj te gospodar poziva — nastavio je nakon 
stanke Irabat — da zajedno s ona tvoja tri druga i 
njemu propovijedaš o zanimljivoj muci tvoga Gospo- 
dina. 

— Drago mi je, da si dokazao svoju nevinost — 
reče mjesto odgovora otac Nikola i pogleda Irabata 
prijekorno, kao da mu na taj način želi dokazati, da 
je otkrio njegovu zamku. 

— Hoćeš li udovoljiti kadijinoj želji? 

Tavelić ne odgovori nego nakon kratka razmišlja- 
nja upita: 

— Kada ću k njemu na razgovor? 

— Ne na razgovor! — usklikne Irabat. — Drugo- 
ga petka skupit će se u Omarovoj džamiji Innoštvo 
svijeta, što običava doći u Jeruzalem na proslavu blag- 
dana. Eto prilike i tebi i tvojim drugovima, da vaše 
propovijdi čuje i kadija i narod. 

Tavelić se zagleda u Irabatove nemirne i zakrvav- 
ljene oči. »Ovaj čovjek je pijan«, pomisli. U prvi mah 
osjeti nešto poput gađenja i htjede odgurnuti od se- 

be Saracena, koji se pred njim previjao kao da po- 
kretima želi naglasiti svoju molbu. Ali ga odmah za- 
boli pomanjkanje ljubavi prema čovjeku, makar ga 
smatrao izdajicom. »Nije li Gospodin — pomisli — 
nazvao Judu prijateljem u času, kad ga je zapekao 
izdajnikov cjelov?« U isti čas osjeti prisustvo svog 
vječnog Subesjednika. »Što da učinim, Gospodine?« 
— pitao je u mislima. 

Irabat je nekoliko trenutaka izdržao Tavelićev po- 
gled, a onda se poče usplahireno ogledavati oko sebe, 
kao da se nečega preplašio. 

— Hoćeš li udovoljiti kadijinoj želji? — ponovi 
tiho upit, dok mu je pogled lutao po prašnom drumu, 
na kojemu su se susreli šibenski franjevcac i jeruza- 
lemski Saracen. 

— Oprosti Irabate, ali ti ne vjerujem ni riječi — 
odgovori franjevac. — Kad god smo se sreli, uvijek si 
me htio prevariti. Ne vjerujem ti, da te šalje svijetli 
kadija. 

— Kunem ti se Alahom, da ti ne lažem. On me 
je osobno poslao k tebi! — poviče gotovo očajno Ira- 
bat. 

— Ako je tako, donesi mi njegovo pismo — reče 
Tavelić naglašavajući svaku riječ. 

Sutradan je Irabat pokucao sam na vrata sionskog 
samostana i tražio da vidi fra Nikolu Šibenčanina. 

— Evo, donio sam ti kadijino pismo! — reče go- 
tovo klikčući od zadovoljstva, kad je ugledao franjev- 
ca na vratima gostinjske sobe, u koju ga je bio uveo 
fratar. 

Tavelić ne reče ništa. Odmota kratki list perga- 
mene, preleti pogledom po pismu, po kojemu nije mo- 
gao identificirati autora, a onda reče sabrano i mirno: 

— Dođi sutra po odgovor! 


Na Tavelićevu licu se održavala zabrinutost. Ali 
u njegovom pogledu mračila se samilosna sućut pre- 

ma Irabatu, koji mu se učinio još bijedniji i jadniji 
nego ikada prije. 

— Zar mi ne možeš sada reći, da pristaješ? — u- 
pita kadijin uhoda gotovo u strahu, da ne će uspjeti 
domamiti franjevce pred kadiju. Ali se brzo svlada i 
nadoda lukavo: 

— Kadija je veliki gospodin i ne voli čekati. Re- 
kao mi je, da ne voli čekati. Zar ti je tako teško pri- 
hvatiti poziv moga gospodara? 

Tavelić bez riječi otvori vrata gostinjske sobe i 
pokaže Irabatu rukom da izađe. Saracen posluša gle- 
dajući u dvoumici franjevca, koji mu se u tom času 
pričinio viši i snažniji. Na samom pragu samostana 
zastane i upita: 

— Što, dakle, da kažem svijetlom kadiji? 

— Već sam ti rekao — odgovori Tavelić suho. — 
Dođi sutra po odgovor! 

A zatim uđe u samostan zatvorivši za sobom vrata. 

XXI. 


Tavelić je klečao u sionskoj crkvi i razmišljao o 
kadijinu pozivu, da zajedno sa svojim drugovima iz 
Bosne i s ocem Stjepanom iz Kunea, propovijeda pred 
Saracenima u džamiji. Nije ni časka sumnjao, da je 
već dulje vremena Irabat bio samo sredstvo, kako bi 
jeruzalemski kadija mogao milom ili silom ušutkati 
njihov glas. Kustos Gerard ga je već bio upozorio, da 
saracenske vlasti krivim okom gledaju na njihov mi- 
sijski rad među muslimanima. 


— Kadiju ne zabrinjuju tvoje propovijedi — govo- 
rio je još jučer Taveliću kustos Svete Zemlje — nego 
tvoji uspjesi. Svi smo mi na jedan ili drugi način po- 
kušavali približiti Krista shvaćanju ovih ljudi, ali smo 
naišli na neprobojan zid njihove čvrste vjernosti isla- 
mu. Ne znam, kakva je tvoja moć i iskustvo tvojih 
bosanskih drugova, no vi ste uspjeli okupiti oko sebe 
već dvadesetak katekumena, što se godinama nije do- 
godilo. To kadiju smeta, i to će on sigurno spriječiti. 

— Znače li tvoje riječi — pitao je tada otac Ni- 
kola gotovo prijekorno — da bi bilo razboritije na- 
pustiti naša nastojanja, brinuti se samo za ovu malu 
kršćansku zajednicu, koja živi u Jeruzalemu, i utam- 
ničiti se u našim crkvama? 

— O, ne! — odgovori kustos živo, a njegovo blije- 
do i koštunjavo lice poprimi nemiran izraz. — Ja te 


190 


samo upozoravam na mogućnost progona. Govori se 
da jeruzalemski kadija pripada sekti Hasan-Ben- 


Sabaha... 
— Kakva je to sekta: prekine ga Tavelić. 


— Ima tome gotovo stotinu godina, da je osnova- 
na. Cilj joj je bio umorstvo kršćana kao krivaca za 
križarske ratove. Hasan-Ben-Sabah je opijao svoje lju- 
de aksisom* i tada ih poticao na umorstva. S vreme- 
nom je sekta poprimila drugi oblik, tobože u skladu 
sa zakonom, ali je u biti zadržala svoj značaj. Više 
je vlasti ne odobravaju, ali joj je teško ući u trag, 
jer njeni članovi prisižu, da će držati u tajnosti svoje 
pripadništvo sekti. Bilo kako bilo, naša sloboda u Sve- 
toj Zemlji nije ni sigurna ni potpuna. Ovisi o emi- 
rovoj volji i o volji njegovih pouzdanika. Saraceni nas 
trpe, ali nas ne vole. Boje se naših riječi... 


Tavelić se zagleda u upale kustosove oči i pričini 
mu se, da je Irabata uvijek — poslije događaja u ce- 
dronskoj crkvi — sretao omamljena pićem. »Možda 
zaista kadija ne želi ništa drugo nego da nas namami, 
kako bi pred emirom opravdao našu smrt«, pomisli. 
Ali umjesto da odgovori na tvrdnju svoga starješine 
ili da izrazi svoju sumnju, ponovi riječi iz Evanđelja: 


— »Ne bojte se onih, koji ubijaju tijelo, ali ne 
Inogu usmrtiti duše, nego strepite pred onim, koji mo- 
že i dušu i tijelo baciti u pakao...« Nije li sam Krist 
rekao: »Svakoga onoga, koji mene prizna pred ljudi- 
ma, ja ću priznati pred svojim nebeskim ocem«?! 


Ova ista misao nametnula mu se i sada u molitvi. 
Razgranala se u tisuću drugih misli, u kojima je go- 
tovo istom snagom gorjela ljubav i ledila se smrt. 
Tavelić nije osjećao straha. Njegov susret sa smrću 
nije bio neki novi osjećaj, jer joj je mnogo puta mir- 
no gledao u oči. Ali je ipak uzdrhtao pri pomisli, da 
bi duga muka mogla u njemu uskolebati vjernost i 
odlučnost. 

— Ništa te drugo ne molim — govorio je gotovo 
glasno obraćajući se svom vječnom Subesjedniku i 
Pratiocu — nego da budeš uza me do kraja, da mi 
dadeš dovoljno snage, kako bih izdržao sve kušnje i 
sve boli, da mi patnja ne zamreči misli i pogled na 
tvoj križ... 

Njegova pročišćena duša, iz koje su dugom i ne- 
prestanom stegom i molitvom bile istisnute sve sla- 
bosti, bila je već sjedinjena s Bogom. U njoj nije bilo 
više ničega, što nije poticalo od Božje volje i što se 
nije poistovjetilo s Božjim planovima. U njoj je gor- 
jela ljubav i s njom savršena vjera i nada i potpuna 
poslušnost, odana božanskim namjerama. Znao je, da 
nije sam. Nekrologij palestinske franjevačke zajednice 
bio je dug i primjeran. Čežnja za mučeničkom pal- 
mom samoga sv. Franje bila je za njega neodoljivi 
primjer, jer je u svemu bio vjerni sljedbenik svoga 
serafskog Oca. I Pastirko i toliki drugi bosanski pro- 
povjednici posvjedočili su svojom krvlju Kristovu na- 
uku. Sve te mučeničke smrti i čežnje upotpunjuju bo- 
žansko djelo otkupljenja. On sam nije tražio ovakva 
svršetka, ako zaista taj svršetak sada nadolazi. Vršio 
je svoju dužnost, svoj poziv misionara i ništa više. 
Ako, dakle, Bog hoće — mislio je — da njegova krv 
bude nadodana Spasiteljevoj krvi, on samo prihvaća 
Božji plan, izvan kojega nema ni mira ni životnoga 
smisla, jer bi sve bilo samo nered, mrak i besmisao. 


Odjednom mu se pričini, da se nalazi u bribirskoj 
samostanskoj crkvi sv. Marije. Vidio je u duhu Go- 
spinu sliku na oltaru i čuo riječi pune majčinske 
nježnosti i bodrenja: »Nisu uzaludne tvoje borbe. Bit 
ćeš moj apostol među nekršćanima!« U njemu je buk- 
tila ljubav kao uvijek, kad bi pomislio na Majku 
Božju, kad bi se njoj obraćao osjećajući potpunu si- 
gurnost u njenoj blizini, za kojom je neprestano čez- 
nuo. Čitav njegov život bio je protkan ovom ljubavlju, 
što mu je davala snage, poticaja i zadovoljstva uvi- 

jek, kad mu je to ustrebalo. Nosio je u srcu smi- 
ješak s bribirskog oltara svuda, kamo je išao i gdje 
je djelovao. Marija mu je bila pred očima u svakoj 
prilici, jer se nikada nije od nje dijelio, pa čak ni 
onda, kad nije mogao ili se nije usuđivao obratiti 
svom vječitom Subesjedniku. 

Njegove su misli zalutale po prošlosti, i tada osje- 
ti, da njegova molitva nije više razgovor s Bogom, 
nego dugi monolog, u kojemu se natječu njegova 
iskustva i usporene s njegovim nadahnućima i umo- 
vanjem. I uzdrhta pri pomisli, da je ušutio glas nje- 
gova Subesjednika i Pratioca, da ne čuje više Gospine 
tvrdnje i da je prepušten sam sebi. »Ako je potreb- 
no — mislio je — da ja sam odlučim, odlučujem: pri- 
hvaćam kadijin poziv bez obzira na očite opasnosti, 
koje mi prijete!« Tada mu se opet pričini ,da je pre- 
kinuta šutnja, koje se bojao. »Blago vama — čuo je 
jasno u dnu duše poznati glas — koji sada plačete, 
jer ćete se radovati. Blago vama, kad vas ljudi mrze 
i kad vas odbace, kad vas pogrde i kad vas prezru 
kao nečiste radi Sina čovječjega. Radujte se toga da- 
na i veselite se, jer je velika vaša plaća na nebu!« 

Nikola šibenčanin je ponovo ušao u mir, u kojemu 
je nestajalo sitnih želja, neodlučnosti i bojazni. Čini- 
lo mu se, kao da se prepušta tome miru, da se li- 
šava vlastitih ćutila, da više ne postoji ni prostor ni 
vrijeme. Gledao je nepomično u svetohranište, ali po- 
gled mu se mutio, i nije zapravo ništa vidio. Samo je 
duša bila budna. Ona je gledala, osjećala i slušala. 
Govor, koji ju je ispunjao, bio je jasan i nedvosmis- 
len: »Stavit će na vas ruke i progonit će vas. Pre- 
davat će vas u sinagoge i bacati u tamnice. Radi me- 
ne će vas povlačiti pred kraljeve i upravitelje. To će 
vam se dogoditi, da možete svjedočiti za mene. Zato 
budite mirni i ne smišljajte unaprijed, kako ćete od- 
govarati, jer ću vam ja nadahnuti riječi i mudrost«. 

Nije ni primijetio, da već puna dva sata kleči pred 
oltarom. Čak nije ni čuo, kad su ostali redovnici ušli 

u kor, da izmole Kompletorij. Sve njegove misli bile 
su usredotočene u ljubav, njegovu, Kristovu i Gospi- 
nu ljubav, što je poslala jedno jedino čuvstvo, u ko- 
jemu je čovjek sudjelovao u božanskim vidicima do- 
brote i predanja. 


Prve riječi korske molitve jeruzalemskih franje- 
vaca zatvorile su sudbinu Tavelićeva razmatranja. Kao 
da se vratio iz beskrajnih daljina osjetio se odjed- 
nom zatečen, što je zakasnio u kor, i prepustio se 
prvoj svojoj misli, koja mu se nametnula. 

— Dužnost mi je, da obavijestim Petra iz Narbone, 
Deodeta iz Provance i Stjepana iz Kunea i da se sva 
četvorica savjetujemo također s poglavarima! — pro- 
šapće kao da se opravdava. 

I kao posljedni podstrek, da ustraje u svojoj od- 
luci, odjeknule su u njegovoj duši Učiteljeve riječi: 
»Kažem vam: svakoga, koji mene prizna pred ljudi- 
ma, Sin će čovječji priznati pred Božjim anđelima«. 


k o* o 


Četvorica jeruzalemskih franjevaca ušla su u ku- 
stosovu sobu da čuju njegovo mišljenje i da s nje- 
govim blagoslovom odu propovijedati kadiji i nje- 
govim ljudima. Ispočetka je Gerard Chauvet samo 
slušao njihova razlaganja, duboko zabrinut. Nije ih 
htio spriječiti u namjeri, ali je strahovao za njihov 
život i za sudbinu svoje franjevačke obitelji. »Kadija 
se može osvetiti svima nama«, mislio je. 


—Razapeta vam je zamka! — reče napokon kao 
da s mukom izgovara riječi. — Već dugo vremena ka- 
dija traži načina da nam bilo što podmetne, samo da 
nas emir rastjera s ovih svetih mjesta. 


Zatim ušuti. Mislio je o tome, da bi ipak bilo bolje 
savjetovati ovu četvoricu misionara, da se ne odazovu 
kadijinu pozivu, kako bi bio spašen mir i dosadašnji 
odnosi franjevačke kustodije sa saracenskim vlastima. 

»Poslat ću teklića u Gazu — mislio je — i pod izli- 
kom, da tražimo emirovo odobrenje, odgoditi ovaj sa- 
stanak. Možda tako raskrinkamo kadijine namjere. 
Sve sam sigurniji, da kadiji nije toliko do islama, 
koliko do svoje prisege razbojničkoj sekti Hasan-Ben- 
-Sabaha. Bog zna, tko stoji zapravo iza kadije. Možda 
i on samo sluša nečije naloge. Ali svakako ovi nalozi 
ne dolaze od emira, za kojega se drži, da je razborit 
čovjek. Da, poslat ću teklića u Gazu«. Ali se na ovu 
misao nametne druga, jasnija i logičnija: »Ako se ne 
odazovu kadijinu pozivu — govorio je sam sebi na- 
prežući svoj razbor — kadija može glumiti ulogu 
povrijeđena gospodara i izvršiti svoju osvetu, ako 
hoće«. 


— Postavljena vam je zamka! — ponovi tiho, ne- 
moćno i bolno. — Postavljena nam je zamka! 


Nije ni časkom predpostavljao, da bi njihova pro- 
povijed mogla imati uspjeha. Poznavao je dobro sa- 
racenske smicalice, ali i njihovu kremenitu ustrajnost 
uz islam, 


—Može se dogoditi čudo — reče kao da sam sebe 
želi uvjeriti u nešto nemoguće — da vaše riječi pad- 
nu na plodno tlo. Ali je više nego očito, da vam je 
kadijin sluga postavio stupicu, da vas se kadija do- 
čepa, da vas optuži i da vas baci u tamnicu, a možda 
i ubije. 

Gledao ih je kao da ih potiče, da prihvate njegove 
riječi i da mu kažu, da razumiju i odobravaju njegove 
bojazni. On bi svaku i najneznatniju riječ, koja bi mo- 
gla značiti, da odustaju, primio s oduševljenjem. Već 
bi nekoliko opravdao pred kadijom, zašto nisu otišli k 
njemu. »Rekao bih mu jednostavno — bljesne u nje- 
mu misao kao munja — da nismo vjerovali u vjero- 
dostojnost pismenog poziva!« Ali oni su šutjeli, a i 
sam je uvidio, da bi takvo opravdanje bilo izlišno, 
ako je kadija zaista napisao ono pismo. 

—Vi ste izvrsni propovjednici. Vaš život je dra- 
gocjen ovoj franjevačkoj misiji — govorio je dalje 
ne bi li im neizravno saopćio svoje misli. No te su se 
misli sledile, kad je čuo Tavelića, koji mu je upao u 
govor savršenim mirom: 

—»Tko nađe svoj život, izgubit će ga, a tko radi 
mene, rekao je Gospodin, izgubi svoj život, naći će 
ga!« »I bit će progonjeni svi, koji hoće da pobožno 
žive u Isusu Kristu!« 

Otac Gerard ustane. Raširi ruke i grleći svakog 
pojedinog, ponavljao je ganutim glasom: 

— Neka vas Bog prati, draga braćo! Neka vas Bog 
prati! I neka vas štiti njegovo neizmjerno milosrđe! 


Ali na vratima sobe ih još jedan čas zadrži. Vi- 
djelo se očito, da se bori sam sa sobom. Njegove upale 
oči bile su vlažne i mračne. I kao da želi još u po- 
sljednji čas spasiti svoje redovnike, reče neodlučno: 


—Ipak prije nego odete, posavjetujte se s našom 
braćom teolozima. Savjeti Ivana de Nato iz Sicilije, 
Martina Katalonca i Ivana Kaselja iz Geneje bit će 
vam od velike koristi. 

A zapravo je mislio: »Ako oni kažu, da je dužnost 
ovih propovjednika da izlože svoj život, bit ću mir- 
nijil« Ali u isti čas, kao da se zastidio takve misli, 
reče glasno: 

—Idite u miru Božjem! 


Tavelić i njegovi sudrugovi spremno su poslušali 
svoga poglavara. Dva su dana obilazili svoju učenu i 
iskusnu braću, da čuju njihovo mišljenje. Dapače su 
i naveče odsudnoga dana do u duboku noć rasprav- 
ljali s jeruzalemskim franjevcima na temelju teksto- 
va iz Svetoga Pisma, životopisa svetoga Franje i dru- 
gih isprava Reda i franjevačke misije u Svetoj Zem- 
lji. Iako se Taveliću sve to činilo suvišnim, rado se 
pokoravao savjetima i s najvećom pozornošću slušao 
razlaganja svoje starije braće. Ali ni jedan od njih 

nije mogao savjetovati, da se ne odazovu pozivu i 
da pritome svoju vlastitu želju. 


Već je svitalo, kad je Tavelić ušao u crkvu, da 
moli prije Mise. Novi dan i probdjevena noć razbukta- 
še u njemu tjeskobu. Bio je siguran, da se približuje 
čas velike kušnje, mučenički prijelaz sa zemaljskog 
puta u Život, kojemu je pravo bio posvetio sve svo- 
je vrijeme od najranije mladosti. Bilo mu je jasno, 
da je za njega utrnulo vrijeme, i da mu još ostaje 
samo malo sati, da uđe u vječnost. Ali ovo kratko 
trajanje života, koje još ostaje, prikazivalo mu se kao 
mučni let nad ponorom, iz kojega suklja okrutnost, 
bol, krv i smrtna borba. Tada se u njegov mozak usi- 
ječe misao: »Možda će nas kadija saslušati i pustiti!« 
Ali ta misao još jače istakne ne samo njegovu sigur- 
nost u skori svršetak, nego također njegovu prvotnu 
bojazan, da ga ne izda tijelo u bolima i mukama. 
Znoj ga je počeo oblivati, ljepljiv i leden, i osjeti, 
kako sav drhti kao u groznici. 


—Hvala ti, Gospodine — šaptao je potpuno sagnut 
nad stepenicama oltara — što si mi dao moj Geste- 
mani i mogućnost, da se pripravim na smrt... Ništa 
te drugo ne molim — ponavljao je osnovnu misao 
svoje neprekidne molitve — nego da budeš uza me 
sve do kraja, da mi dadeš dovoljno snage, da izdržim 
sve kušnje i sve boli, da mi patnje ne zamagle misli 
i pogled na tvoje raspelo. Gospe moja bribirska, bu- 
di uz moj križ, da mi dađeš snagu ustrajnosti. Tvoja 
beskrajna ljubav će pobijediti moje boli. Tvoja pri- 
sutnost će mi pomoći, da me ne izda slabost tijela! 

XXII. 


Nakon konventualne Mise i oproštaja s kustosom i 
braćom iz samostana, četvorica bosanskih franjevač- 
kih misionara upute se prema Omarovoj džamiji, gdje 
ih je trebao čekati Irbat, da ih odvede pred kadiju. 
Ulice su vrvjele od mnoštva, koje je stiglo iz raznih 
krajeva Palestine u Jeruzalem na vjersku svetkovi- 
nu. Poklici i dozivanja gubili su se u neprestanom i 
zagušljivom žamoru isto tako, kao što je pojedinaca 
nestajalo u svjetini, što se komeša bez određena 
cilja, bez oblika i bez ikakvih posebnih osjećaja osim 
svijesti prisutnosti i postojanja gomile. Franjevci su 
se probijali kroz masu prisiljavajući se da sačuvaju 
neokrnjenu svoju sabranost i duhovnu snagu, prikup- 
ljenu u dugoj molitvi. Bio je petak, 11. studenoga 1391. 


Gotovo na samim vratima džamije zatekli su Ira- 
bata. 

—Možete se mirno vratiti kući! — rekao im je kao 
razdragano od sreće. — Kadije nema u džamiji. 

Ali franjevci se nisu na njega osvrtali. Primakli 
su se k stražarima i upitali za kadiju. 

— Što tražite u džamiji, kad niste Prorokovi vjer- 
nici? — upita ih jedan od vratara. 

—Rekli smo ti — odgovori Tavelić — da tražimo 
kadiju. Htjeli bismo govoriti s njime o stvarima ko- 
risnim za spas duša. 

—Još nije stigao. Ali ako želite govoriti s kadijom, 
idite k njemu u dvor! 


Stjepan iz Kunea se obrati Irabatu: 


—Odvedi nas k svom gospodaru! — reče. — Nisi 
li nam ti ugovorio sastanak? 


—Nema kadije — branio se Saracen.— Tko zna, 
je li zaista kod kuće. Najbolje će biti, da se vratite 
u samostan... Već ću vas obavijestiti, kad kadija bu- 
de slobodan. 


Bilo je očito, da se Irabat predomislio. »Možda je 
u njemu ipak progovorila savjest — mislio je Tave- 
lić — pa nas želi spasiti muka i bijesa.« 

—Budi nam samo vodič — zamoli Irabata. — Ne 
brini se za nas. Mi odlazimo k njemu dragovoljno... 


Saracen ga je gledao raskolačenih očiju, u kojima 
je treperio strah. 


— Put znate i sami! Odlazite! Ja vas neću vodi- 
ti, — reče napokon gotovo vičući i izgubi se u mno- 
štvu. 

Sva četvorica su osjetila umjesto olakšanja nešto 
poput tuge. Za čas im se učinilo, da se rastvorena 
vječnost opet pred njima zatvorila. Pogledali su se 
kao zatečeni u toj misli i u isti mak predložili jedan 
drugome: 

— Idimo sami pred kadiju! 


Na ulazu u dvor straža ih ponovo zaustavi, ali 
kad rekoše, da ih je kadija pozvao, i da žele pred 
njim govoriti, pustiše ih u dvorište. Tu ih prihvati 
kadijin sluga i nakon nekoliko minuta čekanja uvede 
ih u veliku dvoranu, u kojoj se nalazio kadija sa 
svojim savjetnicima. 


— Koje vas dobro nosi? — pitao ih je gospodar 
Jeruzalema podrugljivim glasom. — Ah, da! Vi ste 
došli čestitati mi blagdan, — smijao se kadija. 

— Želimo — reče Nikola odlučno i mirno — da 
pred tobom i pred svim tvojim prijateljima, koji se 
ovdje nalaze, posvjedočimo božanstvo Isusa Krista, 
Spasitelja svijeta. 


Franjevac je osjetio, da su njegove riječi uzgibale 
dvoranu. Ali je uskoro nastao tajac. Kadija se zado- 
voljno smješkao i rukom dao znak, da mu se franjev- 
ci približe. 


— Slušat ću vas — reče zadovoljno trljajući ru- 
ke. — Počnite, odmah počnite govoriti, jer vrijeme 
odmiče! 


— Došli smo vam propovijedati — započne Nikola 
Šibenčanin ponešto drhtavim glasom, koji je posta- 
jao sve sigurniji, što je dulje govorio — o Kristu, 
kojega vaš Koran naziva »miljenikom Duha Sveto- 
sti«: »Mesijom, Marijinim Sinom«, koji je »Božji Po- 
slanik i poslanik Božjega Duha«; djetetom one, za 
koju i vi priznajete, da je Bog rekao, da je »saču- 
vala svoje djevičanstvo i začela duhom Božjega Du- 
ha«*. Ja te, kadijo, molim, da mojim riječima i rije- 
čima moje braće pokloniš punu pozornost, jer sve što 
ćemo ti ovdje reći, korisno je, istinito, pravedno i bez 
ikakve varke. . .**. 


Zatim je razmotao smotak pergamene i iz nje 
pročitao, što je dan prije napisao, da bi što bolje 
sažeo kršćansku nauku i da bi što jasnijim i točnijim 
riječima dokazao Kristovo božanstvo. U tim je njego- 
vim riječima gorjela živa vjera i neizreciva ljubav 
prema Spasitelju i prema ljudima, kojima se obraćao. 


— Najveći je zakon, zakon ljubavi — govorio je 
zanesen — jedini, koji ostaje nepromijenjen i u vječ- 


nosti. U prekogrobnom životu nema ni vjere — jer 
su Božje tajne očite —, ni nade — jer se više ništa ne 
može promijeniti —. Samo ljubav ostaje zauvijek i 


samo nas ljubav može dovesti na put spasa, budući 
da je ona toliko moćna, da nam na ovoj zemlji upravo 

dariva i vjeru i nadu. Kršćanstvo je religija ljubavi 
i radosti, religija koju nam je namro sam Božji Sin, 
Isus Krist!... 


Zgranut od čuđenja, kadija je slušao Tavelića. S 
njegovih je usana iščezao smiješak. Čelo mu se sve 
više mračilo, dok konačno ne poviče: 


— Prestani! 


—Zašto se bojiš naših riječi? — upita mirno Ta- 
velić. — Zašto ne želiš čuti do kraja naše propovije- 
di? Nisi li nas sam za to zamolio? Mi propovijedamo 
ljubav i istinu. Ništa drugo, nego evanđeosku ljubav 
i božansku istinu! Dopusti, dakle, da ti o tome govo- 
rimo moja braća i ja. 


—Odvedite ih! — vikne kadija ustavši sa svog ja- 
stuka. Odvedite ih čim prije odavle! 


Franjevci su mirno čekali, da ih stražari zgrabe 
i izvedu iz dvorane. »Naša je kušnja počela — mislio 
je Tavelić. — Neka se vrši božja volja«! 


— Stanite! — uzviknu ponovo kadija stražarima, 
koji su opkolili misionare. 


—Odvedite ih u stražarnicu! Ondje ih čuvajte, dok 
ih ponovo ne pozovem! — naloži, a zatim nadoda: — 
Da ih nitko nije dirnuo! 


Kadijini savjetnici su začuđeno gledali u svoga 
gospodara. 


—Ovi su ljudi zaslužili smrt! — reče gnjevno je- 
dan od njih klanjajući su duboko pred kadijom. — 
Uvrijedili su ne samo nas nego i Proroka i našu 
vjeru! 


Na kadijinu licu ponovno zatitra podrugljivi pod- 
smijeh: 

—Smislio sam nešto teže od smrti! 


Pljesne rukama i gotovo u isti čas dotrče dva slu- 
ge, koji su stajali na ulaznim vratima. 


—1Idite u sionski samostan — reče kadija — i do- 
vedite mi Gerarda Chauveta! 


Zatim se obrati svojim savjetnicima i reče zado- 
voljno: 


—Prisilit ću ih, da pred svojim glavarima porek- 
nu sve ono, što su ovdje izgovorili. 


Kadijini su se teklići gurali kroz svjetinu, da čim 
prije stignu na brdo Sion. Ujedno su raznosili vijest, 
da se u dvoru nalaze četiri franjevca, koja da su pso- 
vala Proroka i njegov Zakon. Kad su se nakon cije- 
log sata vratili s franjevačkim kustosom i upravite- 
ljem gostinjca za hodočasnike, jedva su se mogli pro- 
biti kroz mnoštvo, što se tiskalo na trgu pred dvorom, 
zahtijevajući, da im kadija preda misionare, da ih 
pogube. 


Netom je Gerard sa svojim pratiocem ušao u dvo- 
ranu, kadija dade pozvati Tavelića i njegove drugove. 
Kustos im je htio pristupiti, ali ga stražari odgurnu 
ustranu. Samo je mogao vidjeti, kako četiri njegova 
redovnička brata stupaju smiono prema kadiji. Išli 
su tako smireni i sabrani u mislima, kao da _i ne za- 
pažaju, da je dvorana prepuna ljudi, koji znatiželjno 
očekuju njihovu izdaju ili osudu. 

—U dvorani se nalazi vaš poglavar — započne sve- 
čanim glasom jeruzalemski kadija. — Želim, da u nje- 
govoj prisutnosti opovrgnete sve ono, što ste prije 
rekli! 

Franjevci su šutjeli. 


—Nalažem vam— žestio se kadija ne mogavši svla- 
dati svoj bijes — da poreknete vaše priče o Kristu i 
njegovoj nauci! 


—Ne samo, da ne kanimo poreći, nego smo sprem- 
ni za našu vjeru proliti vlastitu krv! — odgovori od- 
lučno Tavelić. 


—Vi ste obični luđaci! — vikao je kadija. 


—Sve, što smo ovdje rekli, kazivali smo ne samo 
svjesni onoga, što smo izgovorili, nego i sigurni, 
da smo ti iznijeli jedinu vjersku istinu! — ponovo će 
Nikola Šibenčanin čvrstim glasom. 


Kadijino se lice izobličilo od srdžbe i nemoći. Uvi- 
dio je, da neće postići ono, čemu se nadamo i to ga je 
još više razbjesnilo. 


—Tko vas je poslao u Jeruzalem? Papa ili koji 
kršćanski vladar? Što su mislili, da će me vaše riječi 
pobuniti protiv emira? 


—Poslao nas je sam Krist! — prihvati otac Pe- 
tar. — Želimo dobro i tebi i emiru i svima vama. 
Zato smo i došli propovijedati vam istinu. 


Kadija je ljutito lupao šakom po niskom stolu, nad 
kojim se bio nagnuo kao gladan čovjek nad jelom. 


—Izaberite sami! — poviče ustavši i gurnuvši no- 
gom stolčić. — Ili prihvatite islam kao jedinu pravu 
vjeru, ili ćete biti pogubljeni! 


—Kad bismo imali stotinu života — odgovori mir- 
no Tavelić — svih bismo stotinu žrtvovali prije nego 
bismo se odrekli naše vjere! Spremni smo prije umri- 
jeti nego izdati Krista Gospodina, Boga i Spasitelja! 

—Zaslužili su smrt! — vikalo je mnoštvo u dvo- 
rani. 


—Ubijte ih! — reče kadija i umorno sjedne natrag 
na svoj jastuk. 


U jednom jedinom trenutku skupina ljudi se baci 
na franjevce i odvuče ih na dvorište. Otac Gerard i 
upravitelj jeruzalemskog gostinjca vidjeli su, kako ih 
je svjetina stala tući stisnutim pesnicama i toljagama 
i kako ih je bacala na pod i gazila urlajući: 


—Smrt kršćanima! 


Kustos je stajao kao okomenjen od boli i užasa. 
Gledao je u razjarenu masu i molio za pokoj duša 
svoje braće. Bol mu je razdirala grudi, i činilo mu 
se, kao da bi morao nešto poduzeti, možda otići pred 
kadiju i kazati, da i njega preda svjetini. »Za kratko 
trpljenje bit će obilno nagrađeni — sjetio se riječi 
iz Knjige Mudrosti moleći za franjevačke mučenike 
i misleći na sebe— jer ih je Bog iskušao i vidio, da 
su ga dostojni. Iskušao ih je kao zlato u peći i pri- 
mio ih kao žrtvu paljenicu. . .« 


Nije ni sam znao, koliko je tako dugo stajao u 
kutu dvorišta. Svjetina se počela razilaziti, dok na- 
pokon nisu ostala na pločniku samo četiri nepomič- 
na tijela misionara, ogrezla u krvi. Otac Gerard im 
je dao odrješenje iz svog ugla, a zatim ušao u dvor, 
da od kadije dobije dopuštenje, kako bi mogao odni- 
jeti leševe i pokopati ih u samostanskoj grobnici. 


—Odlazi mi s očiju! — poviče kadija. — Što če- 
kate? — obrati se svojoj straži. — Izbacite napolje 
ovoga čovjeka, a leševe bacite u kakvu provaliju! 


No uskoro se vrati jedan od vojnika i već s vrata 
dvorane stane vikati: 

—Svijetli kadijo, oni ljudi su živi! 


—Živi? — začudi se kadija. — Kako mogu biti ži- 
vi? Nije li ih svjetina izgazila i utukla? 


—Eto, jesu! — ustvrdi vojnik s izrazom straha u 
očima. — Dišu i bulazne neke nerazumljive riječi... 


Nastao je kratki tajac. Kadija je gledao u svoju 
svitu kao da traži neko riješenje i tumačenje, a onda 
se opet obrati vojniku i naredi ledenim mirom: 


—Svežite ih, okujte i pribijte im noge čavlima, 
da ne pobjegnu! Čekat ćemo emirovu presudu! 


—Zašto ih ne dadeš sasjeći? — pitao ga je jedan 
od njegovih savjetnika. — I onako će umrijeti prije 
nego stigne emir iz Gaze u Jeruzalem. 


—Moramo biti oprezni! — odgovori kadija rastre- 
seno gledajući u dvorište, gdje su vojnici izvršavali 
nalog na polumrtvim tjelesima četvorice franjevaca. 


— Gerard Chauvet će se sigurno požaliti emiru... Ja 
sam samo vjerski poglavica u Jeruzalemu, i ne pri- 
pada mi sudačka vlast u ovakvim prilikama... Ovi 
luđaci su stranci, i tko zna, što će emir s njima htjeti 
učiniti... 

Iz dvorišta su dopirali udarci čekića. Vojnici su 
onako pružena tjelesa okovali u lance i, nakon što 
su ih odvukli do kraja dvorišta, pribili im noge u zid. 


Tek tada se kadija uputi sa svojom svitom u Oma- 
rovu džamiju, da moli. Svjetina je rastvarala put pred 
njim i njegovom pratnjom i neprestano klicala. S ka- 
dijina lica je iščezao mračan i mrk izraz okrutnosti. 
U njegovim očima je blistala smirenost i blagost, koja 
je još više zablistala, kad je u džamiji otvorio Koran i 
počeo čitati: 

—U ime milostivog i milosrdnog Alaha! Slava Ala- 
hu, gospodaru svjetova, milostivom i milosrdnom, 
Kralju sudnjega dana. Samo se tebi klanjamo! Vodi 
nas po pravome putu, po putu, koji si ti obasuo svo- 
jim slugama, ali ne s onima, koji su predmet tvoje 
srdžbe ni s onima, koji su izgubljeni.. .* 


Ali odjednom zastane. Pred očima mu se pojave 
franjevci i u ušima mu odjekne Tavelićev govor o 
ljubavi. I čudan nemir mu uđe u dušu, nemir, koga 
dotada nije poznavao. I dok je dalje čitao, proklinjao 
je u sebi današnji susret. 


* * * 


Malo prije ponoći vratio se u svoj dvor. Brzim 
koracima je prešao dvorište, ali se zaustavi na vrati- 
ma i skrene prema mjestu, gdje su sapete i priko- 
vane ležale njegove žrtve. Čuo je tiho i nemoćno ste- 
njanje, prigušene uzdahe i šapat nekih čudnovatih 
riječi u jezicima, kojih nije razumio. Nagnuo se nad 
njih kao da se želi uvjeriti, da li zaista žive, i u tom 
trenutku Tavelić otvori oči. Kadija u onom mraku 
nije mogao vidjeti izraz njegova pogleda, ali mu se 
pričini, da je odjednom ugledao čudan sjaj, koji se 
usjekao u njegovu dušu kao ono za vrijeme propovi- 
jedi. 

—Neka ti Bog oprosti, kao što i Ini opraštamo... 


— čuo je tihi i isprekidani Tavelićev glas. — Neka 
ti se Bog smiluje... 

Kadija je nekoliko trenutaka zabezeknuto gledao 
u svoju žrtvu, a onda se naglo udalji od zida i trčeći 
po dvorištu stane gnjevno vikati kao da na taj način 
želi nadglasati nemir, što je u njemu urlao: 


—Izbičujte ih bez milosrđa i bacite ih u tamnicu!... 
Neka ondje čekaju emira!... 

Stražari, koji su čuvali dvorišna vrata, nisu se ni 
pomakli. Kadijin nalog učinio im se besmislenim. 


—Zar me niste čuli? — bjesnio je izbezumljeni 
kadija. — Izbičujte ih na smrt i bacite u tamnicu! 


Tavelić je čuo kadijin nalog. Ali bol, koju je osje- 
ćao u probijenim nogama i po čitavome tijelu, bila 
je jača od njegove volje, da se održi pri svijesti. Na 
mahove se u njegovoj duši otvarala vizija vječnosti, 
viđenje bezbolne vječnosti, u kojoj blista sreća i plam- 
sa zanosna i neprestana ljubav. Ali kad su stražari 
počeli trgati čavle s njegovih nogu i svlačili s njega 
poderani habit, koji se zalijepio uz izranjeno tijelo, 
nova, žestoka bol je razmrskala njegovu viziju. Pri- 
činilo mu se, da sam Krist leži prikovan uz njega i 
njegove drugove i da prigušeno stenje. 


Osjetio je, kako su ga stražari svezali uza zid. Ra- 
ne su ga tako palile, da osim boli ništa drugo nije 
postojalo. Zatim je oćutio nekoliko strahovitih uda- 
raca bičem po golim i izranjenim leđima, a onda je 
opet utonuo u mrak. 


Dok se u njemu polagano budila svijest, bol se 
ponovo vraćala svom žestinom. Nije se mogao ni 
maknuti. Bio je sapet uz jednu kvrgavu i grubo iste- 
sanu gredu. Oguljena leđa su ga palila kao da je po- 
ložen na živu žeravu. I jauk se izvije iz njegovih gru- 
di. Otvorio je oči, ali isprva nije vidio ništa osim 
mraka. 

—Gospode, daj nam snage, da ne svisnemo pod 
ovim mukama! razabrao je šapat Petra iz Narbo- 
ne, koji se uz njega previjao od boli. — Daj nam 
snage, da ustrajemo do kraja... 


Tavelić se poveo za molitvom narbonskog fra- 
njevca: 

Okrijepi nas Gospode, da ustrajemo!.. Saslu- 
šaj molitve tvojih bijednih službenika i našeg Seraf- 
skoga Oca!... 


Izgovarao je ove riječi isprekidano i gotovo vičući, 
kao da je želio nadglasati bol i spriječiti sve ostale 
misli da mu zaokupe svijest. 


Zatim se osvrne na drugu siranu, gdje su Deodat 
iz Provance i Stjepan iz Kunea ležali ukočeni i kao 
mrtvi. Htio je moliti za njihove duše, ali je čuo hro- 
pac, i bol ga još više stisne u grudima. Tada mu se 
pričini, da pred njim stoji sam Utemeljitelj reda s 
Kristovim ranama na rukama i nogama i sjeti se svo- 
jih čestih razmišljanja o tome, kako je i Franjo — 
uza sve to što je osjećao sreću i radost radi utisnutih 
božanskih rana — trpio nepodnošljive boli. 


Čuo je zveket lanaca, i pojava Franje iz Asiza se 
rasplinula. Netko mu se približio i rekao hrapavim 
glasom: 


—Reci mi, što mogu za vas učiniti?... Ne mogu 
vas gledati u takvim mukama... 


—Možeš li nam okvasiti usne vodom? — stenjao 
je otac Petar jedva izgovarajući svoju želju. 


—Ovdje u blizini nema ni kapi vode! — odgovori 
čovjek iz tame. — A ne mogu ići po nju, jer sam i 
sam okovan u lancima... 


—Misli na spas svoje duše! — rekao je razgovijet- 
no, iako tiho, Tavelić. A zatim je nadodao uz bolni 
uzdah: 


—Jesi li ti kršćanin? 


—Nisam! — odgovorio je utamničenik. 
—Misli na spas svoje duše! — ponovi isprekidano 
i s mukom Nikola Šibenčanin. — Prihvati Križ... 

—Ne treba mi više muka od ove. Meni je suđeno, 
da umrem na strelištu. Ali vi se možete spasiti. Odre- 
cite se vaše vjere, i pustit će vas... Ne budite ludi! 
— odgovorio je zatvorenik. 


Tavelić je jedva razumio, što mu je neznanac go- 
vorio. Bol, koja je palila čitavo njegovo tijelo, oslabila 
mu je i sluh i vid. Samo je osjećao rane i mislio na 
smrt i vječnost. Ali ipak odgovori uz stenjanje koje 
je rezalo riječi u mukom izgovorene slogove: 

—Svijet i anđeli i ljudi upiru u nas pogled — mu- 
cao je tiho, bolno i isprekidano Nikola prožet patnja- 
ma. Nastojao je prigušiti bolove s mislima apostola 
naroda, s mislima, koje su se palile i gasile u njego- 
voj svijesti. — »Mi smo kao lude radi Krista... Psuju 
nas, a mi blagosivljamo... Progone nas, a mi šutke 
trpimo... Hule na nas, a mi molimo. .. Postadosmo kao 
smeće svijeta, kao izmet svima unaokolo...« Mi smo 
kao lude radi Krista i čekamo strpljivo, da nas on 
uvede u slavu... 


—šŠto ovaj govori? — pitao je zatvorenik sama 
sebe glasno. — Poludio je! Bol mu je pomutila pamet. 


—Potpuno sam pri svijesti — ustvrdi Tavelić po- 
višenim glasom, ali ujedno osjeti, kako mu se pono- 
vo mrači pred očima. I s posljednjom snagom poviče, 
kao da želi tako zatomiti nepodnosivu bol, koja ga 
je svladala: 

—Tko ne uzme svoj križ i ne ide za mnom, nije 
mene dostojan, veli Gospodin... Ti dragi i nepoznati 
brate, imaš svoj križ, koji si možda zaslužio... Isko- 
risti ga... Obrati se! 


* *o* 

14. studenoga stigao je u Jeruzalem emir iz Gaze. 
Kadija mu je ispripovijedao događaj s franjevcima, 
koji da su bunili narod i još k tome drsko vrijeđali 
islam. 

—Dao sam ih išibati i baciti u tamnicu, dok ti ne 
dođeš, da im sudiš! 


—Dovedite ih! — zapovijedi suho emir i pogleda 
sumnjičavo u kadiju. 


Ali kad ih je pola sata nakon toga vidio, kako se 
vuku polugoli i izranjeni, obrati se užasnut kadiji i 
upita: 

—Zašto ih nisi ubio? 

—Narod je tražio primjernu kaznu! — odgovori 
jeruzalemski kadija lukavo i bez ikakva oklijevanja. — 
Njihove su uvrede i psovke bile tako bestidne, da je 
narod tražio, da ih spalim na lomači. A to se nisam 
usudio učiniti bez tvoga mudroga pravorijeka... 


—Neka pripreme lomaču! — odluči emir bez su- 
stezanja i krene ususret osuđenicima. 


—Vodite ih za mnom na trg! — uzvikne straža- 
rima i izađe iz dvorišta kadijira dvora. »Bolje je za 
njih da umru! — mislio je. Više ih nitko ne može...« 


Na trgu se već bila skupila masa svijeta. Oni, koji 
su vidjeli, da straža sprovodi izmrcvarene franjevce iz 
tamnice u dvor, pronijeli su gradom vijest, da je do- 
šao emir i da će suditi svetogrdnicima. Mnogi su do- 
šli iz puke znatiželje, a mnogi naoružani bodežima i 
handžarima u želji da se približe žrtvama i da u krvo- 
proliću steknu zasluge za nebo. 


Netom su se osuđenici pojavili na trgu, svjetina je 
zaurlala: 


Emir podigne obje ruke, da bi tako stišao viku. 
I kad se slegla buka i žamor obrati se Taveliću i 
njegovim drugovima gotovo u potpunoj tišini: 


—Ako želite sačuvati život, pređite na islam! Tim 
ćete činom dokazati, da opovrgavate sve ono, što ste 
prije tri dana govorili pred kadijom i što ste prije 
toga propovijedali zavedenima! 

Gledao je znatiželjno u franjevce. Nije uopće vje- 
rovao, da će moći išta odgovoriti. Jedva su se držali 
na nogama, izbijeni, izranjeni, gladni i žedni. Čitavo 
im je tijelo bilo prekriveno zgrušanom krvi. Puna dva 
dana i dvije noći podnosili su neopisive boli moleći 
za svoj spas i za obraćanje svojih mučitelja. Njihov 
je duh bio budan (kad god bi svijest probila kroz 
mrak patnje) osvježen nebeskom utjehom i pobuda- 
ma. Ali tijelo je već bilo iznemoglo, tako da se emiru 
činilo da će izdahnuti prije nego reknu jednu jedinu 
riječ. 

— Prihvatite islam ili ćete umrijeti! — poviče emir. 


U potpunoj tišini čule su se isprekidane riječi 
hrvatskoga franjevca: 


—Vi nas nagovarate, da pređemo na Islam... Znaj- 
te, da smo radi Krista spremni podnijeti još teže mu- 
ke... Spremni smo umrijeti prije nego izdati našu sve- 
tu vjeru... Ne bojimo se ni smrti ni vremenitoga 


ognja! 


Prije nego je emir išta mogao kazati, svjetina se 
bacila na osuđenike s bodežima i sabljama. Tavelić 
je osjetio žestoku bol u grudima i trenutak poslije 
božanski cjelov, za kojim je čeznuo cijeloga života. 
Gledao je vedru, raspjevanu i beskonačnu ljepotu 
vječnosti. 


Dotle je podivljalo mnoštvo bacalo osakaćena tje- 
lesa na lomaču. 


Već je svitao novi dan, kad je u svojoj sobi u 
sionskom samostanu otac Gerard završavao svoj iz- 
izvještaj o mučeničkoj smrti svoje franjevačke braće. 
Plakao je pišući: 

»...Svjetina je zatim pobacala komade njihovih tje- 
lesa u onu golemu vatru. Ali vatra je izgubila snagu, 
i tijela su ostala neopaljena. Tada pripremiše drugu, 
veću lomaču, ali se dogodi isto kao i s prvom. Poku- 
šali su spaliti leševe mučenika na trećoj lomači, ali 
se i ona utrnula, a da nije ozlijedila tjelesa blaženi- 
ka. Na očigled tih događaja mnogi se stađoše diviti. 
I kadija i svi, koji su motrili ove neprotumačive pri- 
zore, ostali su začuđeni. Napokon dadoše rastepsti va- 
tru i pepeo te sve, što je pripadalo spomenutim tje- 
Jesima, dadoše sakriti i zatrpati zemljom, da ih ne 
bi nitko od kršćana mogao pronaći i da ne bi mogao 
uzeti kao relikviju bilo što od svetačkih tjelesa... 


Držimo, da je milosrdni i dobrostivi Bog htio, da 
se u ovom svetom gradu Jeruzalemu dogodi čin ovak- 
ve hrabrosti i čudesa, kako bi bio na utvrđenje u vjeri 
i na utjehu svima vjernima, koji ovdje žive, i onima, 
koji amo hodočaste iz svih strana svijeta...“ 


Ovi časni Kristovi mučenici pogiboše četrnaesto- 
ga dana mjeseca studenoga, pa neka im se blagdan 
slavi toga dana, na slavu svemogućega Boga, prebla- 
žene Djevice Marije i Franje Serafskoga, iz čijega su 
Reda poticali ovi gore navedeni sveti mučenici. Bogu 
čast i slava navijeke. Amen.«** 


Odložio je pero i svrnuo pogled u crveno obzorje. 
Primaknuo se rastvorenu prozoru i zagledao se u sve- 
ti grad, što je mirno i nevino počivao u polumraku 
i tišini. 

U isto vrijeme dva su hrvatska jeruzalemska rmi- 
sionara, Ivan i Martin, molila u samostanskoj crkvi. 
Tuga ih je gušila misleći na svog sunarodnjaka, na 
njegove muke i na njegov ugašeni život. Nikola ši- 
benčanin ih je bio osvojio, kao i mnoge druge, svo- 
jim vrlinama i gorljivošću, svojom ljubavlju i sve- 
tošću. 

Rujna jesenja zora ušla je kroz prozore u sionsku 
crkvu, i njima se pričini, da se na oltaru raskrilio 
seraf u žaru crvenoga sjaja, što je najavljivao novi 
dan. 

Preporučamo i druge kršćanske knjige 


ROMANI IZ VREMENA PRVIH KRŠĆANA 


VESTALKA (A. De la Grange). Uzbudljiva knjiga o krš- 
ćanskim mučenicima. Radnja povezana uz život rim- 
skih vestalki. 

DJEVOJKA S BISERIMA (H. R. Haggard). Zanimljiv i 
napet roman iz života prvih kršćana. Najljepši opis ra- 
zorenja Jeruzalema. Treće izdanje. 

FABIOLA (N. Wiseman). Prvi roman o kršćanskim mu- 
čenicima Rimska djevojka Fabiola, suočena s neo- 
doljivim primjerom svjedočenja kršćana i sama po- 
staje kršćankom. Drugo hrvatsko izdanje. 


TARZICIJE (L. Laurand). U pripremi treće izdanje. 


SVEĆENIČKI LIKOVI 


SVEĆENIK PROGNANIKA (W. Hunermann). Uzbudljivi 
opis života i rada velikog misionara gubavaca Damja- 
na de Veustera. Četvrto izdanje. 

ŽRTVA ISPOVJEDNE TAJNE (J. Spillman). Dramatična 
knjiga o nedđužnom svećeniku osuđenom radi ispovjed- 
ne tajne. Nakon tri godine robije javnost doznaje za 
njegovu nedužnost. Treće hrvatsko izdanje. 


SVEĆENIK KRVAVE HALJINE (R. de Navery). Na te- 
melju istinitog događaja. Jedan irski svećenik podnosi 
radije velike kušnje nego da izda ispovjednu tajnu. 
Sedmo izdanje. 


SVETI ŽUPNIK ARŠKI (M. de Reville). Jedinstveni žu- 
pnik u povijesti Crkve. Meki i tvrdi uvez. 


BLAGOPOKOJNI ŽUPNIK KAMPES (E. Claes). Šaljive i 
dirljive zgode iz života jednog flamanskog župnika. 


ISPOVIJEST MLADOG SVEĆENIKA (M. Descalzo) 


KNJIGE O KRISTU 


ISUS KRIST (R. Vimer). Najijerti pučki Isusov životo- 
pis na hrvatskom jeziku. Sva tri dijela u jednom tvr- 
do uvezanom svesku. Reprint. Treće izdanje. 


DAJ MI SVOJE PRIDE (J. Dobracynski). Pisac nas neo- 
doljivo privodi k Isusu koji nas cijelim svojim živo- 
tom i djelovanjem poziva da se na nj oslonimo, nje- 
mu svoje brige predamo. Meki i tvrdi uvez. 


KNJIGE O MARIJI 


LURD Susret neba i zemlje (B. Nagy). Drugo izdanje. 

FATIMA DA ILI NE? (Y. Ivonides). Drugo izdanje. 

UZ MARIJINU POMOĆ (A. M. Weigl). Doživljeni primjeri 
pomoeL nz uz Marijin zagovor. Dobro će poslužiti propo- 
vje 

MOLIMO SE. KRISTOVOJ MAJCI (M. de Reville). Tuma- 
ra Gospinih molitava s razmatranjima i ilustraci- 


MARIJA U ŽIVOTU BOLESNIKA (E. Engel). Pobudna 
knjiga za sve koji trpe, posebno za bolesnike. 


ŽIVOTOPISI SVETACA 


IVAN KRSTITELJ (J. Guillemin) 

SVETI MARTIN BISKUP (A. Benković). 
BERNARDICA (I. Luthold). 

ŠTOVANJE SVETE MAJKE ANE (E. Winterhalter). 
ŽIVOT SVETE MALE TEREZIJE (I. Luthold). 
ŽIVOT SVETOG PAVLA (R. Vimer). 

ANTUN Svetac cijelog svijeta (A. di Roca). 

EDITH STEIN (T. od sv. Duha). 

Knjige se mogu naručiti na adresu: 
Knjižnica UPT 
54400 ĐAKOVO, pp 62 
Tel.: (054) 843-049 


LUKA BRAJKOVIĆ ro- 
đen je u Kotoru 1919. 
godine. Već kao stučcnt 
prava uređuje časopis 
»Luč«, u kojemu povre- 
m<eno objavljuje svoje 
književne radove. Bavi 
se novinarstvom i posta- 

X : je urednikom jednog od 
| najraširenijih hrvatskih 
| žada. katoličkih tjednika. Nižu 
se njegova književna ostvarenja: »Suze«, »Smi- 
rene želje«, »Na pragu radosti«, »Priće iz djetinj- 
stva« i dr. Njegova je također redakcija Šarićeva 
prijevoda »Svetoga Pisma«, koje je Knjižnica 
»Osvit« izdala 1959. godine. 


Živi i radi u inozemstvu. Redoviti je profe- 
sor Sveučilišta u Navari. Piše stručne priručnike 
i književne eseje na španjolskom. Kad je prošle 
godine pohodio svoj rodni kraj, ponudio je na 
izdavanje svoj roman »U plamenu«. 





Roman »U plamenu« napsao je 1965. s na- 
mierom da približi našoj čitalačkoj publici jed- 
nu ličnost iz hrvatske i franjevačke povijesti. 
Ova je knjiga piščeva vizija o životu i smrti hr- 
vatskog sveca Nikole Tavelića, koji je poginuo u 
seruzalemu k«o kršćanski mučenik. Prvo izda- 
nje je doživjela u Rimu 1969. 


Sad ponovo izlazi u Knjižnici »U PRAVI 
TRENUTAK«. Nadamo se da će obradovati mno- 
ze čitatelje. Malo je koji romanizirani svetački 
životopis u nas pisan tako lijepimn hrvatskim je- 
zikom i dramatičnim stilom. Čita se s pravim 
užitkom od početka do kraja. Uvodi nas neodo- 
ljivo u život i životni djelokrug velikog nam 
svjedoka vjere, svetoga Nikole Tavelića. 


